
บทที่ 1

บทนำ
1.1.  ที่มาและความสำคัญของปัญหา 

การพัฒนาประเทศตามแผนพัฒนาเศรษฐกิจและสังคมแห่งชาติที่ผ่านมา ได้ให้ความสำคัญกับการเจริญเติบโตของเศรษฐกิจมา  3  ทศวรรษ  ส่งผลให้สังคมไทยขาดความสมดุลและนำไปสู่ปัญหาทางสังคมต่างๆเช่นความไม่เป็นธรรมด้านการกระจายรายได้ปัญหาการเข้าถึงการบริการขั้นพื้นฐาน สำหรับการพัฒนาประเทศตามแผนพัฒนาเศรษฐกิจและสังคมแห่งชาติ ฉบับที่ 9  ได้นำพระราชดำรัสเศรษฐกิจพอเพียงมาเป็นแนวทางในการพัฒนาประเทศและยึดคนเป็นศูนย์กลางของการพัฒนาต่อเนื่องจากแผนพัฒนาเศรษฐกิจและสังคมแห่งชาติ ฉบับที่ 8  มุ่งเน้นให้เกิด “การพัฒนาที่ยั่งยืนและการกินดีอยู่ดีมีสุขของคนไทย”  โดยให้ความสำคัญต่อการพัฒนาแบบองค์รวม มีดุลยภาพ ทั้งทางด้านเศรษฐกิจ  สังคม  การเมือง   และสิ่งแวดล้อมรวมทั้งกำหนดทิศทางและรูปแบบสังคมไทยที่พึงประสงค์โดยมุ่งพัฒนาสู่สังคมที่เข้มแข็งและมีดุลยภาพในสามด้านคือ  สังคมคุณภาพ  สังคมแห่งปัญญาและการเรียนรู้  สังคมสมานฉันท์และเอื้ออาทรต่อกัน

การจัดสวัสดิการสังคมจึงเป็นปัจจัยสำคัญในการป้องกันและแก้ไขปัญหาสังคมซึ่งเป็นปัจจัยในการสร้างโอกาสโดยการให้โอกาสกับคนจนคนด้อยโอกาสซึ่งเป็นเงื่อนไขเบื้องต้นในการลดปัญหาทางสังคมเป็นสิทธิพื้นฐานทางสังคมสร้างโอกาสให้กับคนจนบางกลุ่มชดเชยความล้มเหลวของระบบตลาดและสร้างความสันติสุขให้เกิดแก่ผู้ยากไร้  (ณรงค์  เพ็ชรประเสริฐ : 2546, น.  71-74)  สำหรับการจัดสวัสดิการสังคมโดยรวมในสังคมไทยมีเป้าหมาย  3 ระดับได้แก่  การแก้ไขความเดือดร้อนหรือบำบัดรักษาโดยใช้รูปแบบการสงเคราะห์  การป้องกันปัญหาซึ่งเน้นเรื่องการพัฒนาความรู้และการฝึกอาชีพ  การพัฒนาศักยภาพความคิดและจิตใจ  โดยการพัฒนาให้มีอารยธรรมซึ่งมุ่งให้คนมีสวัสดิการชุมชนขั้นต่ำคือ การจัดสวัสดิการสังคมที่ครอบคลุมถึงการสงเคราะห์สังคม  การประกันสังคมและบริการสังคมโดยภาครัฐ  องค์การบริหารส่วนท้องถิ่น   องค์การพัฒนาเอกชนและภาคชุมชนเป็นกลไกสำคัญในการบริการสวัสดิการสังคมโดยการกำหนดยุทธศาสตร์สวัสดิการสังคม  การจัดทำนโยบายสวัสดิการสังคม  รวมทั้งการมองสวัสดิการสังคมเชิงนโยบายทางสังคมอย่างเป็นองค์รวมโดยใช้คนเป็นศูนย์กลางจึงสามารถป้องกันปัญหาและพัฒนาได้  (อภิญญา   เวชยชัย  2546, น. 47)

สำหรับการจัดสวัสดิการชุมชนโดยองค์กรชุมชนซึ่งมีการจัดสวัสดิการสังคมจากฐานทรัพยากรเป็นการจัดสวัสดิการเพื่อทุกคนเน้นการสร้างความมั่นคงทางด้านอาหาร  การจัดสวัสดิการจากฐานวัฒนธรรมได้แก่การเกื้อกูลและช่วยเหลือเครือญาติ  การเกื้อกูลของระบบอุปถัมภ์  และการจัดการของศาสนสถาน   การจัดสวัสดิการจากฐานงานพัฒนา  ชุมชนรับเอารูปแบบจากภายนอกเข้าไปดำเนินการในชุมชน  กิจกรรมบางอย่างริเริ่มทำกันเองในชุมชน  กิจกรรมบางอย่างก็ได้รับการสนับสนุน  การจัดตั้งเบื้องต้นจากองค์กรภายนอก  ทั้งภาครัฐและเอกชน เช่น การจัดกลุ่มฌาปนกิจ  การจัดกลุ่มออมทรัพย์และการจัดกลุ่มกองทุนพัฒนาอาชีพเป็นต้น  (อภิญญา  เวชยชัย, น.143-148)  นอกจากนั้นเมื่อสังเคราะห์สวัสดิการชุมชนพบว่า  สวัสดิการชุมชนหมายถึง  การสร้างหลักประกันในการดำเนินชีวิตของภาคประชาชนโดยมีหัวใจการจัดสวัสดิการชุมชนคือ  การพึ่งตนเองและการช่วยเหลือเกื้อกูลซึ่ง  กันและกัน  “ให้อย่างมีคุณค่า  รับอย่างมีศักดิ์ศรี”  สวัสดิการสังคมตั้งอยู่บนพื้นฐานของการให้เกียรติเคารพและการอยู่รวมกันกับธรรมชาติอย่างเห็นคุณค่าและการมีส่วนร่วมทุกระดับ การจัดสวัสดิการที่อยู่บนพื้นฐานทางศาสนา  ภูมิปัญญาและวัฒนธรรมท้องถิ่น นอกจากนั้นรูปแบบการจัดสวัสดิการชุมชนมีรูปแบบการจัดสวัสดิการชุมชนมาจากองค์กรในชุมชน  ชุมชนผลิต/ธุรกิจชุมชน จากพื้นฐานดั้งเดิมในการประกอบอาชีพ  ฐานทรัพยากรธรรมชาติและสิ่งแวดล้อม  ชุมชนเมือง  การจัดสวัสดิการผู้สูงอายุ  การจัดสวัสดิการผู้ยากลำบาก โดยเครือข่ายองค์กรชุมชน (พอช 2546, น.52)


การจัดสวัสดิการสังคมขององค์กรชุมชนเป็นแนวคิดหนึ่งที่เน้นให้คนในชุมชนมีส่วนร่วมที่จะวางรากฐานที่จะพัฒนาสังคมและชุมชนให้เข้มแข็ง มีระบบ มีการจัดการที่ดีในทุกระดับ โดยให้ชุมชนและประชาชนมีส่วนร่วมในการพัฒนาและเน้นให้ความสำคัญในบริบทของความยากจน ความมั่นคงของมนุษย์ ทุนทางสังคมและชุมชน  การมีส่วนร่วม สวัสดิการสังคมและชุมชน  โดยมีแนวคิดพื้นฐานจาก  การออมทรัพย์ การผลิต  ความเชื่อ จิตวิญญาณ ความศรัทธา และมีเงื่อนไขความสำเร็จจากการนำ ความคิดใน 3 ส่วน ได้แก่ ภาครัฐ องค์กรพัฒนาเอกชนและส่วนที่อยู่ในชุมชนนอกจากนั้นการนำทางจิตวิญญาณของผู้นำที่มีความคิด อุดมการณ์และวิสัยทัศน์ที่ชัดเจน จะสามารถที่ทำให้ทุกคนเห็นประโยชน์ร่วมกันเป็นการกำหนดเป้าหมายที่แน่นอน ทุกคนจะต้องไปให้ถึงและมีภารกิจรูปธรรมที่เด่นชัด ปฏิบัติได้เพื่อบรรลุเป้าหมายที่กำหนด พร้อมกันนี้จะต้องมีความเชื่อมั่นและไว้วางใจต่อกัน สุดท้าย จะต้องมีปัจจัยร้อยรัด อารมณ์ร่วม หรือความต้องการร่วมกัน   

ความสำเร็จของการจัดสวัสดิการขององค์กรชุนชน ในด้านเด็ก เยาวชน คนพิการ ผู้ด้อยโอกาส และผู้สูงอายุ นอกจากการมีปัจจัยความสำเร็จร่วมกันแล้ว ในแต่ละกลุ่มเป้าหมายตัวชี้วัดความสำเร็จในการจัดสวัสดิการสังคม ยังแตกต่างกันออกไป เช่น เด็ก ปัจจัยความสำเร็จของการจัดสวัสดิการสังคมควรเป็นด้านการศึกษา เยาวชนความสำเร็จของการจัดสวัสดิการสังคมควรเป็นด้านการประกอบอาชีพ คนพิการความสำเร็จการจัดสวัสดิการสังคมควรเป็นการฟื้นฟูสมรรถภาพทางร่างกาย ผู้ด้อยโอกาสความสำเร็จการจัดสวัสดิการสังคมควรเป็นการพัฒนาคุณภาพชีวิต ที่อยู่อาศัยและเศรษฐกิจ การศึกษาปัจจัยความสำเร็จของสวัสดิการทางสังคมขององค์กรชุมชน ควรให้ความสำคัญกับเอกลักษณ์ของชุมชนและบริบทของความเป็นไทย ในเรื่องของวิถีชีวิตชุมชน ภูมิปัญญาชุมชน วัฒนธรรมชุมชน ปราชญ์ชุมชน   ทุนทางสังคมและทรัพยากรของชุมชน ผนวกด้วยภาวะผู้นำ การมีจิตสาธารณะ ความเชื่อ ความศรัทธาในศาสนาและประเพณีวัฒนธรรมที่ยึดเหนี่ยวชุมชนให้ดำรงอยู่ได้ 

กระทรวงการพัฒนาสังคมและความมั่นคงของมนุษย์และคณะผู้วิจัยมีความเห็นตรงกันว่า  การศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชนจะสามารถค้นหาปัจจัยความสำเร็จ  รูปแบบ  กระบวนการ แนวทาง  วิธีการ  ตลอดจนวิเคราะห์ความเชื่อมโยงไปสู่ความเข้มแข็งขององค์กรชุมชนซึ่งจะนำไปสู่การจัดสวัสดิการชุมชนให้เกิดการพัฒนาคุ้มครองปกป้องพิทักษ์ เด็ก เยาวชน คนพิการ ผู้ด้อยโอกาส ผู้สูงอายุและนำไปปรับใช้กับองค์กรอื่นๆได้อย่างเป็นรูปธรรมอย่างยั่งยืนต่อไปในอนาคต

1.2.  วัตถุประสงค์ของการศึกษา

1.    เพื่อศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน  


2.    เพื่อศึกษารูปแบบการจัดสวัสดิการสังคมขององค์กรชุมชน
1.3. ขอบเขตของการศึกษา

1.3.1 ศึกษาเนื้อหาของปัจจัย รูปแบบที่มีผลต่อความสำเร็จการจัดสวัสดิการสังคมขององค์กรชุมชน  ดังนี้

       

1.3.1.1. ศึกษาแนวคิดและวิธีการจัดสวัสดิการสังคมขององค์กรชุมชนของประเทศไทย



1.3.1.2. สร้างกรอบแนวคิดในการจัดสวัสดิการสังคมขององค์กรชุมชนที่ประสบความสำเร็จ  


1.3.1.3. ศึกษาข้อมูลภาคสนาม (Field Study) โดยการสัมภาษณ์แบบเจาะลึกผู้ที่เกี่ยวข้อง ศึกษาข้อมูลทั่วไปของชุมชนข้อมูลเกี่ยวกับกลุ่ม / องค์กร ความเป็นมาของการจัดตั้งกลุ่ม / องค์กร วัตถุประสงค์ในการจัดตั้งกลุ่ม / องค์กร วิธีดำเนินงาน คุณสมบัติของสมาชิกกลุ่ม / องค์กร  กิจกรรมของกลุ่ม  ที่มาของรายได้ผลประโยชน์ที่สมาชิกกลุ่มได้รับ   การจัดสวัสดิการปัญหาและอุปสรรค   ปัจจัยที่ทำให้การรวมกลุ่มประสบความสำเร็จองค์กรช่วยเหลือสนับสนุนทั้งภายในและภายนอกชุมชนเป้าหมายการดำเนินงานของกลุ่มในอนาคต



1.3.1.4. เสนอแนะแนวทางและรูปแบบในการจัดสวัสดิการสังคมขององค์กรชุมชนที่ประสบความสำเร็จในระดับนโยบายและระดับปฏิบัติ      



1.3.1.5. วิเคราะห์และเสนอรูปแบบ กระบวนการ แนวคิดและวิธีการจัดสวัสดิการสังคมขององค์กรชุมชนที่ประสบความสำเร็จในรูปแบบที่เป็นรูปธรรมและชัดเจนเพื่อสะดวกต่อการนำไปปรับใช้


1.3.1.6. เสนอร่างรายงานการศึกษาโดยจัดประชุมสัมมนาผู้ทรงคุณวุฒิ องค์กร   เครือข่ายและภาคส่วนที่เกี่ยวข้อง


1.3.1.7. ปรับปรุงรายงานการศึกษา จัดทำรายงานการศึกษาฉบับสมบูรณ์ เสนอสำนักมาตรฐานการพัฒนาสังคมและความมั่นคงของมนุษย์


1.3.2. พื้นที่เป้าหมาย   



ดำเนินการเก็บข้อมูลภาคสนามทั้งเขตเมืองและชนบทในภาคเหนือ                         ภาคตะวันออกเฉียงเหนือ ภาคกลาง  ภาคใต้  กรุงเทพฯและปริมณฑล  

1.3.3. ประชากร



คัดเลือกตัวอย่างจากองค์กรชุมชนที่มีความหลากหลายและประสบความสำเร็จในการจัดสวัสดิการสังคม โดยเน้นองค์กรที่เริ่มต้นโดยภาคประชาชนซึ่งจัดสวัสดิการชุมชนให้กับกลุ่มเป้าหมายหลักของกระทรวงการพัฒนาสังคมและความมั่นคงของมนุษย์ ทั้ง 5 กลุ่มเป้าหมาย ใน 4 ภาคของประเทศรวมทั้งกรุงเทพมหานครและปริมณฑล จำนวน 50  องค์กร ผู้ให้ข้อมูลเป็นเจ้าหน้าที่หรือกรรมการบริหารองค์กรชุมชน องค์กรชุมชนละ 1 คน และผู้ได้รับผลจากการพัฒนาขององค์กรชุมชน 1 คน รวม 100 คน 
1.4.  เป้าหมายโครงการ

เมื่อสิ้นสุดโครงการจะได้ปัจจัยและรูปแบบความสำเร็จการจัดสวัสดิการสังคมขององค์กรชุมชนนำไปขยายผลใช้กับชุมชนอื่นต่อไป
1.5.  ระยะเวลาดำเนินการ    


6  เดือน  มกราคม พ.ศ. 2548 –  กรกฎาคม พ.ศ. 2548
1.6. ประโยชน์ที่คาดว่าจะได้รับจากการศึกษา

1  ทำให้ทราบปัจจัยที่มีผลต่อความสำเร็จการจัดสวัสดิการสังคมขององค์กรชุมชน

2  ทำให้ทราบรูปแบบการจัดสวัสดิการสังคมขององค์กรชุมชน

3  สามารถนำรูปแบบที่ได้จากการศึกษาไปปรับใช้ในชุมชนต่าง ๆ  

1.7. คำนิยามศัพท์เชิงปฏิบัติการ       


สวัสดิการสังคม  หมายถึง ระบบการจัดบริการทางสังคมซึ่งเกี่ยวกับการป้องกันการแก้ปัญหา การพัฒนา และการส่งเสริมความมั่นคงทางสังคม เพื่อตอบสนองความจำเป็นขั้นพื้นฐานของประชาชน ให้มีคุณภาพชีวิตที่ดีและพึ่งตนเองได้อย่างทั่วถึง เหมาะสม เป็นธรรมและเป็นไปตามมาตรฐาน ทั้งทางด้านการศึกษา สุขภาพอนามัย ที่อยู่อาศัย การทำงานและการมีรายได้ นันทนาการ กระบวนการยุติธรรม และทางสังคมทั่วไป โดยคำนึงถึงศักดิ์ศรีความเป็นมนุษย์ สิทธิที่ประชาชนจะต้องได้รับและการมีส่วนร่วมในการจัดสวัสดิการสังคมทุกคมทุกระดับและ “การจัดสวัสดิการสังคม” (มาตรา 3 วรรคสอง) แห่งพระราชบัญญัติดังกล่าวหมายความว่า การจัดบริการสวัสดิการสังคมตามมาตรฐานที่คณะกรรมการกำหนด

ชุมชน หมายถึง หมู่ชน กลุ่มชน ที่อยู่ร่วมกันเป็นสังคมขนาดเล็ก อาศัยอยู่ในบริเวณเดียวกันมีวิถีชีวิตและมีผลประโยชน์ร่วมกัน

องค์กรชุมชน หมายถึง หมู่บ้านหรือชุมชนเป็นองค์กรชาวบ้านในตัวมันเอง มีชาวบ้านทุกคนเป็นสมาชิกโดยไม่ต้องสมัคร (โครงการศึกษาทางเลือกการพัฒนา, 2530)                   

รูปแบบการจัดสวัสดิการสังคมขององค์กรชุมชน หมายถึง รูปแบบการจัดสวัสดิการขององค์กรชุมชนที่มีวัตถุประสงค์ให้เกิดกิจกรรมสวัสดิการชุมชนของคนในชุมชนตั้งแต่เกิดจนตาย


สวัสดิการชุมชน หมายถึง การสร้างหลักประหลัก เพื่อความมั่นใจของคนในชุมชน   ซึ่งหมายถึงทุกสิ่งทุกอย่าง ที่จะทำให้คนในชุมชนดีขึ้น อาจจะอยู่ในรูปสิ่งของ เงินทอง น้ำใจการช่วยเหลือเกื้อกูล เป็นเรื่องที่เกี่ยวข้องกับวิถีชีวิต ตั้งแต่เกิดจนตาย ผลของการจัดสวัสดิการชุมชน คือ ก่อให้เกิดรายได้ลดรายจ่าย เกิดความสัมพันธ์ มิตรไมตรีที่ดีขึ้นของคนในชุมชน รู้สึกมั่นคงภาคภูมิใจ อยู่อย่างมีศักดิ์ศรี และมีความสุข


ปัจจัยที่มีผลต่อความสำเร็จ หมายถึง ปัจจัยที่ส่งผลต่อความสำเร็จในการจัดสวัสดิการสังคมขององค์กรชุมชน ประกอบด้วย ปัจจัยภายใน ปัจจัยภายนอก ปัจจัยร่วม ปัจจัยเฉพาะกลุ่ม และลำดับความสำคัญที่มีผลต่อความสำเร็จ ในด้านต่างๆ

ปัจจัยภายใน หมายถึง การมีส่วนร่วมของสมาชิก กรรมการ ผลประโยชน์ตอบแทน การขยายตัวของสมาชิก การเรียนรู้และการทำกิจกรรมใหม่ๆในการจัดสวัสดิการสังคมขององค์กรชุมชน


ปัจจัยภายนอก หมายถึง การให้การยอมรับ ความร่วมมือ การประสานงาน การให้การสนับสนุนหรือคัดค้าน จากองค์กรปกครองส่วนท้องถิ่น องค์กรชุมชนอื่นๆ สื่อมวลชน และองค์กรภาคประชาชนในการจัดสวัสดิการสังคมขององค์กรชุมชน

ตัวอย่างองค์กร หมายถึง ตัวอย่างองค์กรที่ประสบความสำเร็จหรือล้มเหลว ในการจัดสวัสดิการสังคมขององค์กรชุมชน ด้านเด็ก เยาวชน คนพิการ ผู้ด้อยโอกาสและผู้สูงอายุ

แนวคิดพื้นฐานการจัดสวัสดิการสังคมขององค์กรชุมชน หมายถึง แนวคิดด้านการออมทรัพย์ การผลิต ความเชื่อ จิตวิญญาณ 

โครงสร้างและการบริหารขององค์กรชุมชน หมายถึง ศักยภาพ ความพร้อม เป้าหมายร่วม ผู้นำ กรรมการ สมาชิก การกำหนดเป้าหมาย การวางแผน การบริหารงาน การบริหารคน การติดตามควบคุมงาน 

เด็ก หมายถึง บุคคลที่มีอายุตั้งแต่อยู่ในครรภ์มารดา ถึง 14 ปี เป็นวัยที่พึ่งพิงการดูแลจากครอบครัว การอบรมบ่มนิสัย การศึกษา ดูแลสุขภาพอนามัย เพื่อให้ชีวิตอยู่รอดปลอดภัย มีทักษะคุณภาพชีวิต และพัฒนาการสมวัย (ความต้องการของกลุ่มเป้าหมายของกระทรวงการพัฒนาสังคมและความมั่นคงของมนุษย์)

เยาวชน หมายถึง บุคคลที่มีอายุตั้งแต่ 15 ถึง 25 ปี เป็นวัยที่มีพลัง และพัฒนาด้านต่างๆอย่างรอบด้าน รวมทั้งการมีส่วนร่วมในกิจกรรมครอบครัว ชุมชน และสังคม (ความต้องการของกลุ่มเป้าหมายของกระทรวงการพัฒนาสังคมและความมั่นคงของมนุษย์)


ผู้ด้อยโอกาส หมายถึง ผู้ที่ประสบปัญหาความเดือดร้อน ทั้งในด้านเศรษฐกิจ การศึกษา การสาธารณสุข การเสียเปรียบไม่ได้รับความเป็นธรรมทางกฎหมาย และได้รับผลกระทบจากครอบครัวต้องการอยู่ในกระบวนการเอาใจใส่จากสังคมเพื่อให้เข้าถึงบริการ ได้รับข่าวสาร การสงเคราะห์และสวัสดิการ การบำบัดฟื้นฟู การคุ้มครองทางกฎหมาย ได้รับการพัฒนาศักยภาพในด้านต่างๆ รวมทั้งพัฒนาอาชีพเพื่อให้สามารถช่วยเหลือตัวเองได้และมีส่วนร่วมในการแสดงความคิดเห็นมีส่วนร่วมในการพัฒนาในระดับต่างๆ (ความต้องการของกลุ่มเป้าหมายของกระทรวงการพัฒนาสังคมและความมั่นคงของมนุษย์)


คนพิการ หมายถึง บุคคลซึ่งความสามารถถูกจำกัดในการปฏิบัติกิจกรรมในชีวิตประจำวันและการมีส่วนร่วมทางสังคมได้โดยวิธีทั่วไป เนื่องจากความบกพร่องทางการมองเห็น การได้ยิน การเคลื่อนไหว การสื่อสาร จิตใจ อารมณ์ พฤติกรรม สติปัญญาหรือการเรียนรู้ มีความต้องการและความจำเป็นพิเศษด้านต่างๆ เพื่อให้สามารถดำเนินชีวิตและมีส่วนร่วมในสังคมได้อย่างบุคคลทั่วไป (ความต้องการของกลุ่มเป้าหมายของกระทรวงการพัฒนาสังคมและความมั่นคงของมนุษย์)


ผู้สูงอายุ หมายถึง บุคคลที่มีอายุตั้งแต่ 60 ปี ขึ้นไป ต้องการได้รับการดูแลจากครอบครัว การบริการทางสาธารณสุข โดยไม่เสียค่าใช้จ่าย การพัฒนาอาชีพให้มีรายได้ ตามความเหมาะสม รวมทั้งการยอมรับจากครอบครัว ชุมชนและสังคม (ความต้องการของกลุ่มเป้าหมายของกระทรวงการพัฒนาสังคมและความมั่นคงของมนุษย์)

บทที่ 2
แนวความคิดทฤษฎีและผลงานวิจัยที่เกี่ยวข้อง

การศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชนได้รวบรวมแนวความคิด ทฤษฎีและผลงานวิจัยที่เกี่ยวข้อง ดังนี้

2.1  ทฤษฎีเศรษฐกิจแบบพอเพียง

2.2  แนวคิดความยากจน

2.3  แนวคิดความมั่นคงของมนุษย์


2.4  แนวคิดทุนทางสังคม

2.5  แนวคิดการมีส่วนร่วม

2.6  แนวคิดสวัสดิการสังคม

2.7  แนวคิดการจัดสวัสดิการองค์กรชุมชน

2.8  ผลงานวิจัยที่เกี่ยวข้อง

2.1.  ทฤษฎีเศรษฐกิจแบบพอเพียง

"เศรษฐกิจพอเพียง" เป็นปรัชญาที่พระบาทสมเด็จพระเจ้าอยู่หัวทรงมีพระราชดำรัสชี้แนะแนวทางการดำเนินชีวิตแก่พสกนิกรชาวไทยมาโดยตลอดนานกว่า 25 ปี ตั้งแต่ก่อนเกิดวิกฤติการณ์ทางเศรษฐกิจและเมื่อภายหลังได้ทรงเน้นย้ำแนวทางการแก้ไขเพื่อให้รอดพ้นและสามารถดำรงอยู่ได้อย่างมั่นคงและยั่งยืนภายใต้กระแสโลกาภิวัตน์และความเปลี่ยนแปลงต่างๆ
     2.1.1. ปรัชญาของเศรษฐกิจพอเพียง

เศรษฐกิจพอเพียง เป็นปรัชญาชี้ถึงแนวทางการดำรงอยู่และปฏิบัติตนของประชาชนในทุกระดับ ตั้งแต่ระดับครอบครัว ระดับชุมชน จนถึงระดับรัฐ ทั้งในการพัฒนาและบริหารประเทศให้ดำเนินไปในทางสายกลาง โดยเฉพาะการพัฒนาเศรษฐกิจเพื่อให้ก้าวทันต่อโลก  ยุคโลกาภิวัตน์  ความพอเพียง หมายถึง ความพอประมาณ ความมีเหตุผลรวมถึงความจำเป็นที่จะต้องมีระบบภูมิคุ้มกันในตัวที่ดีพอสมควรต่อการมีผลกระทบใดๆ อันเกิดจากการเปลี่ยนแปลงทั้งภายนอกและภายใน ทั้งนี้จะต้องอาศัยความรอบรู้ ความรอบคอบและความระมัดระวังอย่างยิ่ง ในการนำวิชาการต่างๆ มาใช้ในการวางแผนและการดำเนินการทุกขั้นตอนและขณะเดียวกันจะต้องเสริมสร้างพื้นฐานจิตใจของคนในชาติ โดยเฉพาะเจ้าหน้าที่ของรัฐ นักทฤษฎีและนักธุรกิจในทุกระดับให้มีสำนึกในคุณธรรม ความซื่อสัตย์สุจริต และให้มีความรอบรู้ที่เหมาะสม ดำเนินชีวิตด้วยความอดทน ความเพียร มีสติ ปัญญาและความรอบคอบ เพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวางทั้งด้านวัตถุ สังคม สิ่งแวดล้อม และวัฒนธรรมจากโลกภายนอกได้เป็นอย่างดี
     2.1.2. หลักแนวคิดของเศรษฐกิจพอเพียง

มีหลักพิจารณาอยู่ 5 ส่วนดังนี้

1. กรอบแนวคิด เป็นปรัชญาที่ชี้แนะแนวทางการดำรงอยู่และปฏิบัติตนในทางที่ควรจะเป็น โดยมีพื้นฐานมาจากวิถีชีวิตดั้งเดิมของสังคมไทย สามารถนำมาประยุกต์ใช้ได้ตลอดเวลาและเป็นการมองโลกเชิงระบบที่มีการเปลี่ยนแปลงอยู่ตลอดเวลา มุ่งเน้นการรอดพ้นจากภัยและวิกฤต เพื่อความมั่นคงและความยั่งยืนของการพัฒนา

2. คุณลักษณะ เศรษฐกิจพอเพียงสามารถนำมาประยุกต์ใช้กับการปฏิบัติตน ในทุกระดับ โดยเน้นการปฏิบัติ "ทางสายกลาง" และการพัฒนาอย่างเป็นขั้นตอน

3. คำนิยาม ความพอเพียงจะต้องประกอบด้วย 3 คุณลักษณะ พร้อมๆ กันดังนี้ 
· ความพอประมาณ หมายถึง ความพอดี ที่ไม่น้อยเกินไปและไม่มากเกินไป โดยไม่เบียดเบียนตนเองและผู้อื่น เช่นการผลิตและการบริโภคที่อยู่ในระดับพอประมาณ
· ความมีเหตุผล หมายถึง การตัดสินใจเกี่ยวกับระดับของความเพียงพอนั้น จะต้องเป็นไปอย่างมีเหตุผล โดยพิจารณาจากเหตุปัจจัยที่เกี่ยวข้องตลอดจนคำนึงถึงผลที่คาดว่าจะเกิดขึ้นจากการกระทำนั้นๆ อย่างรอบคอบ
· การมีภูมิคุ้มกันที่ดีในตัว หมายถึง การเตรียมตัวให้พร้อมรับผลกระทบและด้านเปลี่ยนแปลงด้านต่างๆ ที่คาดว่าจะเกิดขึ้นในอนาคตทั้งใกล้และไกล

4. เงื่อนไข การตัดสินใจและการดำเนินกิจกรรมต่างๆ ให้อยู่ในระดับพอเพียงนั้น ต้องอาศัยทั้งความรู้และคุณธรรมเป็นพื้นฐาน
· เงื่อนไขความรู้ ประกอบด้วย ความรอบรู้เกี่ยวกับวิชาการต่างๆ ที่เกี่ยวข้องอย่างรอบด้าน ความรอบคอบที่จะนำความรู้เหล่านั้นมาพิจารณาให้เชื่อมโยงกัน เพื่อประกอบการวางแผน และความระมัดระวังในขั้นปฏิบัติ
· เงื่อนไขคุณธรรม ที่จะต้องเสริมสร้างประกอบด้วยมีความตระหนักในคุณธรรม มีความซื่อสัตย์สุจริตและมีความอดทน มีความเพียร ให้สติปัญญาในการดำเนินชีวิต

5. แนวทางปฏิบัติ / ผลที่คาดว่าจะได้รับ จากการนำปรัชญาของเศรษฐกิจพอเพียงมาประยุกต์ใช้ คือ การพัฒนาที่สมดุลและยั่งยืน พร้อมรับต่อการเปลี่ยนแปลงในทุกด้าน ทั้งด้านเศรษฐกิจ สังคม สิ่งแวดล้อม ความรู้และเทคโนโลยี
     2.1.3. พระราชดำริ "ทฤษฎีใหม่"

ในทุกคราวที่พระบาทสมเด็จพระเจ้าอยู่หัวพระราชดำเนินไปทรงเยี่ยมราษฎรตามพื้นที่ต่างๆ ทั่วประเทศนั้น ได้ทรงถามเกษตรกรและทอดพระเนตรพบสภาพปัญหาการขาดแคลนน้ำเพื่อการปลูกข้าวและเกิดแรงบันดาลพระราชหฤทัยอันเป็นแนวคิดขึ้นว่า


ข้าวเป็นพืชที่แข็งแกร่งมาก หากได้น้ำพอเพียงจะสามารถเพิ่มปริมาณเม็ดข้าวได้มากยิ่งขึ้น หากเก็บน้ำฝนที่ตกลงมาไว้ได้ แล้วนำมาใช้ในการเพราะปลูกก็จะสามารถเก็บเกี่ยวได้มากขึ้นเช่นกัน การสร้างอ่างเก็บน้ำขนาดใหญ่นับวันแต่จะยากที่จะดำเนินการได้เนื่องจากการขยายตัวของชุมชนและข้อจำกัดของปริมาณที่ดินเป็นอุปสรรคสำคัญ หากแต่ละครัวเรือนมีสระน้ำประจำไร่นาทุกครัวเรือนแล้ว เมื่อรวมปริมาณกันก็ย่อมเท่ากับปริมาณในอ่างเก็บน้ำขนาดใหญ่ แต่สิ้นค่าใช้จ่ายน้อยและเกิดประโยชน์สูงสุดโดยตรงมากกว่า

แรงดลพระราชหฤทัยในเรื่องนี้เกิดจากที่พระบาทสมเด็จพระเจ้าอยู่หัวเสด็จพระราชดำเนินทางเยี่ยมราษฎรในภาคอีสาน บริเวณพื้นที่บ้านกุดตอแก่น ตำบลกุดสิมคุ้มใหญ่ อำเภอเขาวง จังหวัดกาฬสินธุ์ เมื่อวันที่ 25 พฤศจิกายน พ.ศ. 2535 ซึ่งทรงมีพระมหากรุณาธิคุณพระราชทานพระราชดำรัสแก่บรรดาคณะบุคคลต่างๆ ที่เข้าเฝ้า ถวายพระพรชัยมงคลในวโรกาสวันพระชนมพรรษา วันที่ 4 ธันวาคม พ.ศ. 2535 ณ ศาลาดุสิดาลัย สวนจิตรลดา  พระราชวังดุสิต ว่า


"...ถามชาวบ้านที่อยู่นั่นว่า เป็นอย่างไรบ้างปีนี้ เขาบอกว่าเก็บข้าวได้ แล้วข้าวก็อยู่ตรงนั้นกองไว้ เราก็ไปดูข้าว ข้าวนั่นมีรวงจริงแต่ไม่มีเมล็ดหรือรวงหนึ่งมีซักสองสามเมล็ดก็หมายความว่า 1 ไร่คงได้ประมาณซักถังเดียวหรือไม่ถึงถังต่อไร่ ถามเขาทำไมเป็นอย่างนี้ เขาบอกว่าเพราะไม่มีฝน เขาปลูกกล้าไว้แล้วเมื่อขึ้นมาก็ปักดำ ปักดำไม่ได้เพราะว่าไม่มีน้ำ ก็ปักในทรายทำรูในทรายแล้วปักลงไป เมื่อปักแล้วตอนกลางวันก็เฉามันงอลงไป แต่ตอนกลางคืนก็ตั้งตัวตั้งตรงขึ้นมา เพราะมีน้ำค้าง แล้วในที่สุด ก็ได้รวงแต่ไม่มีข้าวเท่าไรอันนี้เป็นบทเรียนที่ดี...แสดงให้เห็นว่า ข้าวนี้เป็นพืชแข็งแกร่งมากขอให้ได้มีน้ำค้างก็พอ แม้จะเป็นข้าวธรรมดาไม่ใช่ข้าวไร่ ถ้าหากว่าเราช่วยเขาเล็กน้อยก็สามารถที่จะได้ข้าวมากขึ้นหน่อยพอที่จะกิน ฉะนั้น โครงการที่จะทำมิใช่จะต้องทำโครงการใหญ่โตมากนักจะได้ผล ทำเล็กๆ ก็ได้ จึงเกิดความคิดขึ้นมาว่าในที่เช่นนั้น ฝนดีพอสมควร แต่ลงมาไม่ถูกระยะเวลา...ฝนก็ทิ้งช่วง ข้าวก็ไม่ดี"

จากพระราชดำรัสข้างต้นแสดงให้เห็นถึงการที่ทรงรวบรวมข้อมูลเบื้องต้นจากปัญหาข้อเท็จจริงแล้วทรงวิเคราะห์เป็นแนวคิดทฤษฎีว่า


".....วิธีการแก้ไขก็คือต้องเก็บน้ำฝนที่ตกลงมา ก็เกิดความคิดว่าอยากทดลองดูสัก 10 ไร่ ในที่อย่างนั้น 3 ไร่จะเป็นบ่อน้ำ ถ้าจะต้องบุด้วยพลาสติกก็บุด้วยพลาสติก ทดลองดูแล้วอีก 6 ไร่ทำเป็นที่นา ส่วนไร่ที่เหลือก็เป็นบริการ หมายถึงทางเดินหรือกระต๊อบ หรืออะไรก็แล้วแต่ หมายความว่าน้ำ 30 % ที่ทำนา 60 % ก็เชื่อว่าถ้าเก็บน้ำไว้ได้จากเดิมที่เก็บเกี่ยวข้าวได้ไร่ละประมาณ 1-2 ถัง ถ้ามีน้ำเล็กน้อยอย่างนั้นก็ควรจะเก็บเกี่ยวข้าวได้ไร่ละประมาณ 10 - 20 หรือมากกว่า..."

ในเวลาต่อมาได้พระราชทานพระราชดำริให้ทำการทดลอง "ทฤษฎีใหม่" เกี่ยวกับการจัดการที่ดินและแหล่งน้ำเพื่อการเกษตรขึ้น ณ วัดมงคลชัยพัฒนา ตำบลห้วยบง อำเภอเมือง จังหวัดสระบุรี และมีแนวทางตามกระแสพระราชดำรัสโดยสรุป ดังนี้
              ทฤษฎีใหม่ ขั้นที่หนึ่ง
                        1) ถ้าพูดอย่างสรุปที่สุด เป็นวิธีปฏิบัติของเกษตรกรที่เป็นเจ้าของที่ดินจำนวนน้อย แปลงเล็ก (ประมาณ 15 ไร่)
                        2) หลักสำคัญ : ให้เกษตรมีความพอเพียง โดยเลี้ยงตัวเองได้ (Self Sufficiency) ในระดับที่ประหยัดก่อน ทั้งนี้ ต้องมีความสามัคคีในท้องถิ่น
                        3) มีการผลิตข้าวบริโภคพอเพียงประจำปี โดยถือว่า ครอบครัวหนึ่ง ทำนา 5 ไร่ จะมีข้าวพอกินตลอดปี ข้อนี้เป็นหลักสำคัญของทฤษฎีนี้
                        4) เพื่อการนี้จะต้องใช้หลักว่า ต้องมีน้ำ 1,000 ลูกบาศก์เมตรต่อไร่ ฉะนั้น 5 ไร่ ต้องมี 5,000 ลูกบาศก์เมตร แต่ละแปลง (15 ไร่) ทำนา 5 ไร่ ทำพืชไร่หรือไม้ผล ฯลฯ 5 ไร่ (=10 ไร่) จะต้องมีน้ำ 10,000 ลูกบาศก์เมตรต่อปี
                        จึงได้ตั้งสูตรคร่าวๆ ว่า แต่ละแปลงประกอบด้วย
                                  : นา 5 ไร่ และพืชและสวน 5 ไร่
                                  : สระน้ำ 3 ไร่ ลึก 4 เมตร จุประมาณ 19,000 ลูกบาศก์เมตร
                                  : ที่อยู่อาศัยและอื่นๆ 2 ไร่ รวมทั้งหมด 15 ไร่
                        ปัญหาใหญ่ข้อหนึ่งคือ ราคาการลงทุนค่อนข้างสูง เกษตรกรจะต้องได้รับความช่วยเหลือจากภายนอก (ทางราชการ ทางมูลนิธิ และทางเอกชน)             
                             แต่ค่าดำเนินการไม่สิ้นเปลืองสำหรับเกษตร

              ทฤษฎีใหม่ ขั้นที่สอง
                   คือ ให้เกษตรกรรวมพลังกันในรูปกลุ่มหรือสหกรณ์ร่วมแรงใน
                             (1) การผลิต (พันธุ์พืช เตรียมดิน ชลประทาน ฯลฯ)
                             (2) การตลาด (ลานตากข้าว ยุ้ง เครื่องสีข้าว การจำหน่ายผลผลิต)
                             (3) การเป็นอยู่ (กะปิน้ำปลา อาหาร เครื่องนุ่งห่ม ฯลฯ)
                             (4) สวัสดิการ (สาธารณสุข เงินกู้)
                             (5) การศึกษา (โรงเรียน ทุนการศึกษา)
                             (6) สังคมและศาสนา
              ทฤษฎีใหม่ ขั้นที่สาม


ติดต่อร่วมมือกับแหล่งเงิน (ธนาคาร) และกับแหล่งพลังงาน (บริษัทน้ำมัน) ตั้งและบริหารโรงสีตั้งและบริหารร้านสหกรณ์ ช่วยการลงทุน ช่วยพัฒนาคุณภาพชีวิต ทั้งนี้ ทั้งฝ่ายเกษตรกรและฝ่ายธนาคารกับบริษัท จะได้รับประโยชน์
                             : เกษตรกรขายข้าวในราคาสูง (ไม่ถูกกดราคา) ธนาคารกับบริษัทซื้อข้าวบริโภคในราคาต่ำ (ซื้อข้าวเปลือกตรงจากเกษตรกรมาสีเอง)
                             : เกษตรกรซื้อเครื่องอุปโภคบริโภคในราคาต่ำ (เป็นร้านสหกรณ์ ราคาขายส่ง)
                             : ธนาคารกับบริษัทจะสามารถกระจายบุคลากร
2.2. แนวคิดความยากจน
     2.2.1. แนวคิดเกี่ยวกับความยากจนทางสากล

ขัตติยา  กรรณสูตและจตุรงค์  บุญยรัตนสุนทร ,2546,น. 10 – 15 ได้วิเคราะห์แนวคิดความยากจนในงานวิจัยการพัฒนาระบบสวัสดิการสำหรับคนจนและคนด้อยโอกาส กลุ่มนอกกำลังแรงงาน ไว้ดังนี้

1. Monetary  Approach  แนวคิดนี้มีรากฐานมาจากการศึกษาเชิงประจักษ์  (Empirical Study) ของ Booth ในปี 1887 และ Rowntree  ในปี 1901 ซึ่งพบว่า 1 ใน 3 ของประชากรในกรุงลอนดอน และ 30 % ของประชากรในเมืองนิวยอร์กในขณะนั้นตกอยู่ในสภาพยากจนระดับครอบครัวโดยตั้งอยู่บนการคำนวณเงินชิ้นแรกที่พัฒนามาตรฐานในการแก้ปัญหาความยากจนระดับครอบครัวโดยตั้งอยู่บนการคำนวณเงินซึ่งต้องใช้ในด้านโภชนาการที่เพียงพอของมนุษย์ใช้ในการซื้อเครื่องนุ่งห่มและที่อยู่อาศัยใครที่ขาดแคลน สิ่งเหล่านี้จะอยู่ในขั้นยากจนจนถึงขั้นพื้นฐาน (Primary Poverty) และใครที่อยู่ในสภาพที่ขาดแคลนมากและอยู่ในที่สกปรกรุงรังคือผู้ที่ยากจนในขั้นที่สอง (Secondary Poverty)


ทั้ง Booth และ Rowntree เห็นตรงกันในบางประเด็นว่า ประการแรก การวัดหรือจำแนกคนจนด้วยวิธีที่เขาใช้เป็นวิธีที่เป็นภาวะวิสัย (Objective One) ประการที่สอง เป็นการวัดหรือจำแนกโดยคนภายนอก (External One) ไม่ได้ทำโดยคนจนเอง ประการที่สาม เป็นการมองความยากจนในลักษณะที่เป็นปัจเจก (Individualistic View) มากกว่าการมองปรากฏการณ์ทางสังคม (Social Phenomenon)


งานวิจัยของ Rowntree นำไปสู่การคำนวณเส้นความยากจน (Poverty Line) การมีรายได้ขั้นต่ำ (Minimum Income) และเชื่อมโยงไปถึงเรื่องรายได้ระยะยาว (Long - Term Income) การหลีกเลี่ยงการผันแปรของรายได้ระยะสั้น (Short - Term Fluctuation) และการเข้าถึงทรัพยากร (Access to Resources) ภายใต้ข้อสมมุติที่ว่าปัจเจกบุคคลมีสิทธิขั้นพื้นฐานในเรื่องเหล่านี้ แต่ปัญหาในการใช้แนวคิดนี้ไปสู่การจำแนกเส้นทางความยากจนในแต่ละสังคมเป็นสิ่งที่ทำได้ยากและได้มีข้อแนะนำทางเทคนิคที่เป็นทางออกบ้างพอสมควรแต่ในขั้นพื้นฐานยังต้องยอมรับความเป็นจริงที่ว่ายังไม่มีทฤษฎีความยากจนใดที่สามารถจำแนกความแตกต่างคนจนจากคนที่ไม่จนได้อย่างชัดเจน

2.  Capability  approach  เป็นแนวคิดที่บุกเบิกโดย Amartya  Sen ซึ่งเสนอทฤษฎีการพัฒนาแนวใหม่ว่า “การพัฒนาความเป็นการขยายสมรรถภาพของมนุษย์ ไม่ใช่การทำให้เกิดประโยชน์อรรถสูงสุด  หรือการมีรายได้มากขึ้น” แนวคิด Capability Approach ปฏิเสธแนวคิด Monetary Approach โดยเน้นที่การวัดความอยู่ดีกินดี (Well - Being) และตัวชี้วัดเรื่องอิสรภาพที่จะมีชีวิตอยู่อย่างมีคุณค่าภายใต้กรอบคิดนี้ ความยากจนถูกให้ความหมายว่าคือการสูญเสีย (Deprivation) สมรรถภาพ หรือความล้มเหลวที่จะมีสมรรถภาพขั้นพื้นฐานอันจะสามารถทำหน้าที่ที่สำคัญได้อย่างเข้มแข็งในระดับที่เพียงพอ

Capability Approach สร้างทางเลือกในการสรุปแนวความคิดรวบยอดเรื่องพฤติกรรมของปัจเจกบุคคลการกำหนดความกินดีอยู่ดีและการกำหนดนโยบายที่ตั้งอยู่บนการปฏิเสธอรรถประโยชน์นิยม (Utilitarianism) ซึ่งเปรียบเสมือนเครื่องมือของสวัสดิการและอรรถประโยชน์สูงสุดของข้อสมมุติทางพฤติกรรมเป็นแนวคิดที่มีรากฐานในการวิพากษ์จริยธรรมขั้นพื้นฐานของอรรถประโยชน์นิยม Capability Approach  มองว่าความอยู่ดีกินดีซึ่งเป็นอิสรภาพของปัจเจกบุคคลที่จะมีชีวิตอย่างมีคุณค่านั้นคือการตระหนักถึงศักยภาพของมนุษย์ซึ่งประเด็นนี้มุ่งเน้นไปที่ผลได้ (Outcome) ของคุณภาพชีวิต (Quality of Life Deprivation) และเนื่องจากการเน้นไปที่ผลลัพธ์การประเมินความยากจนจึงต้องพิจารณาความเป็นจริงว่าคนบางคนต้องการทรัพยากรมากว่าคนอื่นเพื่อที่จะได้รับผลสำเร็จในทำนองเดียวกัน ดังนั้น จึงเน้นไปที่แนวคิดเรื่องความเพียงพอของเงินและทรัพยากรอื่นๆ เพื่อให้เกิดสัมฤทธิ์ผลที่แน่นอนของสมรรถภาพมากกว่า

Capability Approach ทำให้การวิเคราะห์ปัญหาความยากจนและการกำหนดนโยบายในการแก้ปัญหากว้างขึ้นกว่า Monetary Approach แต่ในระดับปฏิบัติก็ยังคงมีปัญหาการนำแนวคิดนี้ไปใช้ในการจำแนกคนจนแต่ละสังคมเนื่องจากมีวิธีการให้เลือกได้หลากหลายหากวิธีการที่นำไปใช้ไม่ถูกต้องก็จะถูกโต้แย้งและไม่เป็นที่น่าเชื่อถือยิ่งกว่า Monetary Approach

อย่างไรก็ตามทั้ง Monetary  Approach และ Capability Approach มีบางอย่างที่เหมือนกันคือ ประการแรก ในทางหลักการ ทั้งสองแนวคิดตั้งอยู่บนพื้นฐานของทัศนะวิสัยแบบปัจเจก (Individualistic Perspective) ประการที่สอง ทั้ง สองแนวคิด เป็นการประเมินความยากจนจากคนที่อยู่นอกชุมชน ประการที่สาม ทั้งสองแนวคิดไม่ได้สนใจสาเหตุพื้นฐานหรือการเปลี่ยนแปลงของความยากจน ประการที่สี่ ทั้งสองแนวคิดมีเป้าหมายที่จะอธิบายสถานการณ์ในช่วงใดช่วงหนึ่ง แต่ไม่ได้เกี่ยวข้องกับการวิเคราะห์สาเหตุพื้นฐานของความยากจน

3. Social Exclusion Approach แนวคิด Social Exclusion Approach พัฒนามาจากประเทศที่มีการพัฒนาอุตสาหกรรมที่พยายามอธิบายกระบวนการกีดกันเบียดขับ (Marginalization) และการสูญเสีย (Deprivation) ซึ่งเกิดขึ้นแม้กระทั่งในประเทศร่ำรวยที่มีระบบสวัสดิการสังคมที่ดี แนวคิดนี้ในปัจจุบันเป็นแนวคิดที่มีอิทธิพลต่อการกำหนดนโยบายทางการเมืองในการแก้ปัญหาความยากจนและการถูกกีดกันทางสังคมแนวคิดนี้ไม่แผ่ขยายไปในประเทศกำลังพัฒนาผ่านกิจกรรมที่หลากหลายของหน่วยงานต่าง ๆ ขององค์การสหประชาชาติ

สหภาพยุโรปให้คำจำกัดความการถูกกีดกันเบียดขับทางสังคมว่าคือกระบวนการที่ปัจเจกบุคคลหรือกลุ่มถูกกีดออกจากการมีส่วนร่วมทั้งหมดหรือบางส่วนในสังคมที่เขามีชีวิตอยู่และการถูกกีดกันเป็นกระบวนการที่มีการเคลื่อนไหวเปลี่ยนแปลงจากการเป็นผู้ด้อยโอกาสในสังคมไปสู่การถูกกีดกัน ซึ่งมีผลให้ด้อยโอกาสในสังคมมากขึ้น และเมื่อถูกกีดกันมากขึ้นก็จะจบลงด้วยการเป็นผู้ด้อยโอกาสในสังคมอย่างฝังแน่น คำจำกัดความของการถูกกีดกันเบียดขับทางสังคมได้รวมเอากระบวนการที่ทำให้เกิดความยากจน ตลอดทั้งผลลัพธ์บางประการสูญเสีย (Deprivation) ไว้ด้วย

แนวคิดการถูกกีดกันเบียดขับทางสังคมขัดแย้งกับสองแนวคิดแรกในประเด็นที่แนวคิดนี้มองว่าปัญหาสังคมเป็นปัญหาทางใจกลางซึ่งหมายความว่าการกีดกันทางสังคมเป็นตัวกำหนดให้กลุ่มผู้ด้อยโอกาสทางสังคมเผชิญปัญหามากกว่าปัจเจกบุคคลซึ่งการเน้นในจุดนี้ทำให้นโยบายเปิดกว้างไปยังกลุ่มคนมากกว่าปัจเจกบุคคล  ตัวอย่างเช่น นโยบายขจัดการเลือกปฏิบัติและปฏิบัติการที่หลากหลายรูปแบบในการทำให้นโยบายนี้เป็นจริง  นอกจากนี้  งานวิจัยเชิงประจักษ์หลายชิ้นได้ชี้ให้เห็นความเชื่อมโยงระหว่างมิติต่าง ๆ กับการถูกกีดกันเบียดขับทางสังคม เช่น ระหว่างการว่างงานกับรายได้  การว่างงานกับที่อยู่อาศัย  การจ้างงานในภาคอุตสาหกรรมที่เป็นทางการ (Formal Sector) กับการประกันสังคม เป็นต้น

ในประเทศอุตสาหกรรม  ตัวชี้วัดที่ใช้ในการพิจารณาการถูกกีดกันเบียดขับทางสังคมคือการว่างงาน การไม่มีที่อยู่อาศัย รายได้ขั้นต่ำ ฐานะความเป็นพลเมือง  สิทธิทางการเมืองและความสัมพันธ์ทางสังคม

4. Participatory Methods  ผู้ที่เป็นผู้บุกเบิกแนวคิดนี้คือ Chambers ที่ต้องการเปลี่ยนแปลงให้ประชาชนเข้าไปมีส่วนร่วมในการกำหนดความหมายของความยากจนและทำให้ปัญหาความยากจนทวีความสำคัญมากขึ้น

การประเมินความยากจนแบบมีส่วนร่วมซึ่งพัฒนามาจากการประเมินชนบทแบบมีส่วนร่วม เป็นปัจจัยสำคัญที่ทำให้แนวความคิดนี้เติบโตขึ้น และเป็นวิธีที่กระตุ้นประชากรในท้องถิ่นให้เข้ามามีส่วนร่วมในการแลกเปลี่ยนและใช้ความรู้ของเขาวิเคราะห์ชีวิตและเงื่อนไขต่าง ๆ เพื่อการวางแผนและเพื่อกระทำการบางอย่างที่ไม่เหมาะสม

Cornwall (2000) ได้จำแนกการมีส่วนร่วมเป็น 3 แบบ คือ

1. เกี่ยวเนื่องกับการกำหนดตัวเอง และการเสริมพลัง

2. เกี่ยวเนื่องกับการเพิ่มประสิทธิภาพของโครงการ

3. เน้นการเรียนรู้ร่วมกัน

วิธีการวิเคราะห์เกี่ยวข้องกับวิธีการเก็บข้อมูลที่ต้องพยายามเข้าใจมิติของความยากจนภายในสังคม สภาพแวดล้อมทางวัฒนธรรม เศรษฐกิจ และการเมืองของท้องถิ่น  วิธีการเน้นที่และเริ่มจากความสามารถของประชาชนยากจนที่จะเข้าใจและวิเคราะห์ความเป็นจริงของตน  แต่สิ่งที่เป็นปัญหาของวิธีการนี้คือ  มักจะพบอยู่บ่อย ๆ ว่า  มีเพียงกลุ่มคนเล็ก ๆ ในชุมชนเท่านั้นที่เข้ามามีส่วนร่วมในกระบวนการวิเคราะห์ความยากจนแบบนี้

Participatory Approach แตกต่างจากแนวคิดอื่น ๆ 2 ประการคือ ประการแรก เป็นแนวคิดที่ให้ความสำคัญกับคนจน อย่างน้อยในทางทฤษฎี โดยการวิเคราะห์ความยากจนด้วยตัวคนยากจนเองในขณะที่แนวคิดอื่น ๆ เป็นการกำหนดจากคนภายนอก ประการที่สอง เป็นเรื่องยากที่จะตรวจสอบนัยยะสำคัญทางสถิติ (Statistical Significance Tests) ของข้อมูลที่เก็บได้ด้วยวิธีนี้ วิธีการนี้มีความซับซ้อนและต้องใช้การวิเคราะห์ที่หลากหลายมิติ

5.  Multi - Dimensional  Approach  นอกจากแนวคิดทั้ง 4 กลุ่มดังกล่าวแล้ว ในปี 2001 Development Assistance Committee (DAC) ซึ่งเป็นคณะกรรมการภายใต้องค์การความร่วมมือทางเศรษฐกิจและการพัฒนา (Organization for Economic Co-operation and Development) ได้ทำการทบทวนนโยบายการให้ความช่วยเหลือประเทศที่กำลังพัฒนาในเรื่องการลดความยากจนคณะกรรมการชุดนี้ได้ทำการวิจัยสถานการณ์ความยากจนและผลของการให้ความช่วยเหลือ ผลการวิจัยพบว่า  ความยากจนมีมิติที่ซับซ้อน  ความยากจนเพราะ  (1) ขาดรายได้ที่จะมีชีวิตอยู่อย่างน้อยที่สุดในระดับมาตรฐานขั้นต่ำ  (2) ขาดปัจจัยพื้นฐานในการดำรงชีวิต  (3) มีชีวิตอยู่แบบสุ่มเสี่ยง ไม่มั่นคง (4) ไร้อำนาจหรือไม่สามารถเข้าไปมีส่วนร่วมกำหนดนโยบายที่มีผลกระทบต่อชีวิต (5) ไม่สามารถเข้าถึงบริการของภาครัฐโดยเฉพาะอย่างยิ่งด้านสาธารณสุข และการศึกษา ดังนั้นความยากจนจึงมีหลายมิติ ทั้งด้านการเมือง เศรษฐกิจ สังคมและวัฒนธรรม โดยมีสิ่งแวดล้อมและบทบาทหญิง-ชาย (Gender) เป็นประเด็นใจกลางของปัญหาความยากจนที่โยงใยกับทุกมิติ
     2.2.2.  แนวคิดความยากจนในประเทศไทย


ในรายการฉบับเดียวกันนี้ได้เสนอการเปลี่ยนแปลงแนวคิดเกี่ยวกับความยากจนในสังคมไทยที่แตกต่างจากแนวคิดแบบเดิมเกิดขึ้นอีกครั้งหนึ่งหลังจากเกิดวิกฤติเศรษฐกิจเมื่อปี พ.ศ. 2540 วิกฤติเศรษฐกิจทำให้แนวคิดของนักคิดและนักวิชาการที่ถูกจัดให้เป็นพวกที่มีแนวคิดแบบทวนกระแสที่วิเคราะห์ปัญหาความยากจนว่าเป็นปัญหาเชิงโครงสร้างได้รับการยอมรับมากขึ้น ตัวอย่างของนักคิดและนักวิชาการในกลุ่มนี้คือ

เสน่ห์ จามริก (อ้างถึงใน ขัตติยา  กรรณสูตและจตุรงค์  บุญยรัตนสุนทร,2546,น.18) นักรัฐศาสตร์มองว่า ความยากจนในปัจจุบันเป็นสิ่งที่เกิดขึ้นโดยระบบโครงสร้างสังคมและนโยบายการพัฒนาเศรษฐกิจในช่วง 40-50 ปีที่ผ่านมา ที่ทำให้การแบ่งสรรทรัพยากรโน้มเอียงไปในทางที่ทำให้คนรวยได้เปรียบ คนจนเสียเปรียบ ไม่ใช่เป็นเพียงเรื่องคุณสมบัติส่วนตัวที่คนบางคนจนเพราะไม่อยากเอาดี ไม่ขยันทำงานเหมือนในยุคอดีต

นิธิ เอียวศรีวงศ์ (อ้างถึงใน ขัตติยา  กรรณสูตและจตุรงค์  บุญยรัตนสุนทร,2546,น.18) นักประวัติศาสตร์มองว่า ความยากจนในโลกปัจจุบันไม่ได้เป็นปัญหาของปัจเจกชนที่บางคนมีรายได้น้อย บางคนมีรายได้มาก หากเป็นผลพวงมาจากนโยบายการพัฒนาเศรษฐกิจภายใต้การครอบงำจากประเทศมหาอำนาจที่ได้แย่งเอาทรัพยากรที่ประชากรทั่วไปเคยใช้อยู่ เช่นป่าไม้ แหล่งจับปลา ทรัพยากรชายฝั่ง ไปให้คนอื่นใช้ เช่น โค่นป่า ทำเป็นเขื่อนสร้างกระแสไฟฟ้า เอาไปทำนากุ้ง ปล่อยให้เรือกระตักทำลายสิ่งแวดล้อม ฯลฯ  ทำให้ประชาชนไร้สมรรถภาพที่จะเข้าถึงทรัพยากรในการดำรงชีวิต จึงต้องกลายเป็นคนจน ไร้อำนาจในการตัดสินใจ ทั้งในตลาดการค้าและในทางการเมือง ไม่สามารถพึ่งพาตนเองได้เหมือนเมื่อก่อน จึงต้องกลายเป็นคนจน

นายแพทย์ประเวศ วะสี (อ้างถึงใน ขัตติยา  กรรณสูตและจตุรงค์  บุญยรัตนสุนทร,2546,น.18) นักวิชาการและราษฎรอาวุโส มองว่า ปัญหาของคนจนเป็นปัญหาทางโครงสร้างที่ลึกมาก ทรรศนะหรือทิฐิของสังคมเป็นโครงสร้างทางสังคมที่ลึกที่สุดสังคมไทยถูกหล่อหลอมกันมาให้เป็นสังคมที่เกลียดคนจน

ณรงค์ เพ็ชรประเสริฐ (อ้างถึงใน ขัตติยา  กรรณสูตและจตุรงค์  บุญยรัตนสุนทร,2546,น.19) นักเศรษฐศาสตร์ กลุ่มเศรษฐศาสตร์การเมือง จุฬาลงกรณ์มหาวิทยาลัยได้ทำการสังเคราะห์ผลการวิจัยของนักวิจัยพื้นที่ที่เข้ามาร่วมทำการวิจัยกรณีศึกษาให้กับ “โครงการพัฒนาระบบสวัสดิการสำหรับคนจนและผู้ด้อยโอกาสในสังคม” ว่า ความยากจนเกิดจากปัจจัยสำคัญ 4 ประการ คือ (1) ท่าทีต่อชีวิตหรือ ค่านิยมและพฤติกรรมส่วนบุคคล (2) การเข้าถึงปัจจัยการผลิตหรือทรัพยากรธรรมชาติ (3) ความสัมพันธ์ที่ไม่เสมอภาคทางสังคม เศรษฐกิจ และการเมือง (4) การเข้าไม่ถึงระบบสวัสดิการสังคม การมองปัญหาความยากจนเช่นนี้เป็นการมองที่ผสมผสานการวิเคราะห์แบบปัจเจกซึ่งเน้นที่พฤติกรรมของคนกับการมองในระดับโครงสร้างหรือการมองที่ระบบซึ่งเป็นอุปสรรคต่อคนจน

ฉลาดชาย รมิตานนท์ (อ้างถึงใน ขัตติยา  กรรณสูตและจตุรงค์  บุญยรัตนสุนทร,2546,น.20) นักวิชาการด้านมานุษยวิทยาสังคม มองปัญหาความยากจนว่า คือ ปัญหาของการเข้าไปไม่ถึงทรัพยากร ดิน น้ำ ป่า ไม่ใช่ปัญหาของความโง่  ไม่ใช่ปัญหาของความไร้สมรรถภาพหรือไม่มีความสามารถในการบริหารจัดการ  แต่เป็นปัญหาเชิงโครงสร้าง เป็นปัญหาที่เกี่ยวข้องกับนโยบายการพัฒนาของรัฐ นโยบายการจัดการทรัพยากรของรัฐ รัฐคือผู้กำหนดว่าจะให้ใครเป็นผู้เข้าถึงทรัพยากรและกลุ่มคนที่ไม่สามารถเข้าถึงทรัพยากรเหล่านั้นต่างหากคือคนที่ถูกทำให้ตกอยู่ในสถานภาพของคนจน

กล่าวโดยสรุป แนวคิดเกี่ยวกับความยากจนในยุคปัจจุบันมีการเปลี่ยนแปลงไปจากเดิมมาก โดยมีลักษณะที่มองความยากจนหลากหลายมิติมากขึ้น คนจนจึงหมายถึง

(1) ผู้ที่จนทรัพย์สิน หรือผู้มีรายได้น้อย หรือมีรายได้ในระดับที่ไม่สามารถสนองความต้องการพื้นฐานที่จำเป็นขั้นต่ำสำหรับอาหารที่มีคุณค่า ที่อยู่อาศัย และเครื่องอุปโภค บริโภค ที่เหมาะสมกับการดำรงชีวิตที่มีคุณค่าในเกณฑ์มาตรฐานได้

(2) ผู้ที่จนอำนาจ หรือมีอำนาจต่อรองทางการเมืองและสังคม ต่ำกว่าคนอื่น ๆ รวมทั้งคนที่สังคมมีอคติหรือความเชื่อที่กีดกันพวกเขาไม่ให้ได้รับสิทธิเสมอภาค เช่น ชนชาติส่วนน้อย คนในชุมชนแออัด คนอยู่ชนบทห่างไกล คนที่มีอาชีพที่สังคมถือว่าต่ำต้อย

(3) ผู้ที่จนโอกาส ถูกกีดกัน เบียดขับให้อยู่วงนอกสุดของการได้รับบริการขั้นพื้นฐานทางการศึกษา สาธารณสุข และบริการต่าง ๆ ที่ไม่ทัดเทียมกับคนอื่น ๆ เช่น คนพิการ คนป่วยเรื้อรัง คนชรา เด็กกำพร้า ที่ไม่มีญาติพี่น้องดูแล เด็กเร่ร่อน ฯลฯ

(4) ผู้ที่จนศักดิ์ศรี หรือถูกดูถูกเหยียดหยาม ไม่ได้รับความเชื่อถือจากคนรอบข้าง ไม่มีใครอยากคบหาสมาคมด้วย และต้องยอมทำอาชีพที่ไม่เคารพศักดิ์ศรีของตน

สำหรับแนวทางในการแก้ปัญหาความยากจนจะต้องมีความซับซ้อนมากขึ้นตามสภาพปัญหาของคนจนในแต่ละกลุ่ม การสร้างรายได้ให้กับคนจนเป็นแนวทางหนึ่ง แต่ก็ไม่ใช่เพียงแนวทางเดียวเช่นในอดีตที่ผ่านมา สำหรับการวิจัยครั้งนี้ให้ความสำคัญกับการพัฒนาระบบสวัสดิการสำหรับคนจนและผู้ด้อยโอกาสในชุมชน ซึ่งน่าจะเป็นอีกแนวทางหนึ่งที่ช่วยให้คนจนละคนด้อยโอกาสในชุมชนมีหลักประกันขั้นพื้นฐานที่จะดำรงชีวิตได้โดยไม่ต้องเผชิญกับความยากลำบากมากนักและเป็นการสร้างเงื่อนไขให้เกิดความพร้อมในการพัฒนาตนเองเพื่อชีวิตที่มั่นคงต่อไป
2.3  แนวคิดความมั่นคงของมนุษย์   (Human   Security)


จากเอกสารสัมมนาวิชาการ  กระทรวงการพัฒนาสังคมและความมั่นคงของมนุษย์ประจำปี  พ.ศ. 2546  โดยสรุปความสำคัญของความมั่นคงของมนุษย์  ดังนี้
     2.3.1. ความหมาย

ความมั่นคง หรือ Security มีความหมายตามพจนานุกรม ฉบับราชบัณฑิตสถาน พ.ศ. 2525 ว่า “ความแน่นและคงทนไม่กลับกลายเป็นอย่างอื่น” ความมั่นคง หมายถึง ความปลอดภัย (Safety) พ้นจากอันตราย (Freedom from Danger) พ้นจากความกลัว (Freedom from Fear)  มีความเชื่อมั่น (Confidence) มีความเหนียวแน่น (Firmness) และมีเสถียรภาพ (Stability)

ไพบูลย์  วัฒนศิริธรรม (อ้างถึงใน จารุภัทร  เรืองสุวรรณ,2546,น.5) ได้กล่าวถึงความมั่นคงของมนุษย์ ความมั่นคงหลัก 5 ประการต่อไปนี้ถือเป็นพื้นฐานสำคัญของชีวิตมนุษย์

1. ความมั่นคงทางสุขภาพ ได้แก่ ความไม่เป็นโรคร้ายแรง ไม่เจ็บไข้ได้ป่วยถึงขั้นที่อุปสรรคต่อการประกอบอาชีพหรือการดำเนินชีวิตตามปกติ เป็นต้น

2. ความมั่นคงทางเศรษฐกิจ คือช่องทางเลี้ยงชีพ หรือมีรายได้เพียงพอแก่ความจำเป็นพื้นฐานของตนเองและครอบครัว อันประกอบด้วยปัจจัย 4 เป็นอย่างน้อยโดยไม่มีหนี้สินที่เป็นภาระเกินกำลังส่งคืน รวมทั้งมีหลักประกันความมั่นคงของรายได้ในอนาคตตามสมควร

3. ความมั่นคงทางสังคม ซึ่งรวมถึงความมั่นคงของครอบครัวและชุมชน ความปลอดภัยในชีวิตและทรัพย์สินการอยู่ร่วมกันอย่างปกติสุขในสังคม เป็นต้น

4. ความมั่นคงทางการเมืองการปกครอง ได้แก่ การมีสิทธิเสรีภาพเพียงพอ ไม่ถูกละเมิดสิทธิมนุษยชน มีความยุติธรรมเสมอภาคในสังคม ประเทศชาติมีความปลอดภัยจากการรุกรานหรือการทำให้แตกสลาย เป็นต้น

5. ความมั่นคงทางทรัพยากรธรรมชาติและสิ่งแวดล้อม คือ มีทรัพยากรธรรมชาติและสิ่งแวดล้อม  ที่เอื้ออำนวย อย่างต่อเนื่องต่อการประกอบอาชีพและการดำเนินชีวิต โดยไม่เกิดการเสื่อมโทรมจนเป็นปัญหาหรือ อุปสรรคต่อความมั่นคงด้านอื่นๆ

ศักดิ์ศรี  บริบาลบรรพตเขตต์ (อ้างถึงใน จารุภัทร  เรืองสุวรรณ,2546,น.5) เสนอแนวคิดว่า ความมั่นคงของมนุษย์หมายถึงความรู้สึกที่ปลอดจากความขาดแคลน ความหวาดกลัว รวมถึงการดูหมิ่นดูแคลน และการกระทำย่ำยีทั้งปวงสามารถยืนอยู่ในสังคมอย่างมีศักดิ์ศรี และมีหลักประกันในการดำเนินชีวิต

แผนพัฒนางานสวัสดิการสังคมและสังคมสงเคราะห์แห่งชาติ ฉบับที่ 4 (พ.ศ.2545-2549) ซึ่งจัดทำโดยคณะอนุกรรมการจัดทำแผนพัฒนาฯ ที่ได้รับการแต่งตั้งโดยคณะกรรมการส่งเสริมสวัสดิการสังคมแห่งชาติ ซึ่งมีรัฐมนตรีว่าการกระทรวงแรงงานและสวัสดิการสังคมเป็นประธานกรรมการได้ให้ความหมายของความมั่นคงของมนุษย์ว่า หมายถึง การที่ประชาชนรับหลักประกันด้านสิทธิ ความปลอดภัยการสนองตอบต่อความจำเป็นขั้นพื้นฐาน สามารถดำรงชีวิตในสังคมได้อย่างมีศักดิ์ศรี ไม่ประสบปัญหาความยากจน ไม่สิ้นหวังและมีความสุข ตลอดจนได้รับโอกาสอย่างเท่าเทียมกันในการพัฒนาศักยภาพของตนเอง
     2.3.2. คำนิยามเกี่ยวกับความมั่นคงของมนุษย์   (Definitions of Human Security)
            คำนิยามจากรัฐบาลต่างๆ  (Government Definitions)

รัฐบาลประเทศแคนาดา (สุภาชัย  สาระจรัส, 2546, น.7) สำหรับแคนาดา ความมั่นคงของมนุษย์ หมายถึง การปลอดจากการคุกคามที่รุนแรงต่อชีวิตความเป็นอยู่ของประชาชน แคนาดาได้ระบุนโยบายต่างประเทศไว้ 5 ข้อ สำหรับการส่งเสริมความมั่นคงของมนุษย์ ดังนี้ 

1)  การป้องกันพลเมือง เกี่ยวกับการปรับปรุงมาตรฐานระหว่างประเทศให้เข้มแข็งขึ้น เพื่อลดการทำลายล้างมนุษย์ด้วยอาวุธจากการขัดแย้ง

2) ปฏิบัติการส่งเสริมสันติภาพ เกี่ยวข้องกับการเพิ่มศักยภาพขององค์การสหประชาชาติ   ด้วยการสนับสนุนด้านต่างๆ รวมถึงบุคลากรที่มีความเชี่ยวชาญจากประเทศต่างๆ รวมถึงผู้เชี่ยวชาญแคนาดา


3)  การป้องกันความขัดแย้ง สร้างความเข้มแข้งให้กับองค์กรระหว่างประเทศเพื่อป้องกันและบรรเทาความขัดแย้ง รวมถึงการเพิ่มศักยภาพของท้องถิ่นในการจัดการความขัดแย้งโดยไม่ใช้ความรุนแรง

4)  การบริหารจัดการที่ดีและตรวจสอบได้ เกี่ยวกับการสนับสนุนสถาบันทั้งภาครัฐและเอกชนที่เกี่ยวข้องกับการปรับปรุงการจัดการและการตรวจสอบ เพื่อสร้างมาตรฐานของระบบประชาธิปไตยและสิทธิมนุษยชน

5)  ความปลอดภัยสาธารณะ เกี่ยวกับการสร้างความชำนาญ ศักยภาพ และเครื่องมือต่างๆ ระหว่างประเทศเพื่อต่อสู้กับการเติบโตขึ้นขององค์กรอาชญากรรมข้ามชาติ

รัฐบาลประเทศญี่ปุ่น (สุภาชัย  สาระจรัส, 2546, น.7) สำหรับรัฐบาลญี่ปุ่นความมั่นคงของมนุษย์ หมายถึง การคุ้มครองป้องกันชีวิตและศักดิ์ศรีของความเป็นมนุษย์ของแต่ละบุคคล รัฐบาลญี่ปุ่น เช่นเดียวกับประเทศจำนวนมาก มีความเชื่อว่า ความมั่นคงของมนุษย์ สามารถบังเกิดขึ้นได้แน่ ถ้าชีวิตประชาชนแต่ละคนปลอดจากความหวาดกลัว และปลอดจากความขาดแคลน

ญี่ปุ่นเน้นเรื่อง ความมั่นคงของมนุษย์  จากมโนทัศน์ของการพยายามสร้างความเข้มแข็งให้กับชีวิตมนุษย์   เพื่อต่อสู่กับการคุกคามต่างๆ  เช่น จากความยากจน  จากการทำลายสิ่งแวดล้อม จากการค้ายาเสพติดจากองค์กรอาชญากรรมข้ามชาติ จากโรคติดต่อ เช่น  HIV / AIDS จากการหลั่งไหลของผู้อพยพ จากกับระเบิดที่ฝังอยู่ใต้ดินตามชายแดนและได้พยายามค้นหาวิธีการริเริ่มใหม่ๆ เพื่อให้บรรลุสู่เรื่องดังกล่าว

นักวิชาการ ผู้ทรงคุณวุฒิหลายท่าน ได้ให้คำนิยามความมั่นคงไว้ดังนี้ (Definitions from Academic Papers) 

Kanti Bajpai  (อ้างถึงใน จารุภัทร เรืองสุวรรณ, 2546, น.6) ความมั่นคงของมนุษย์ เกี่ยวกับการคุ้มครองความปลอดภัยในชีวิตและเสรีภาพของบุคคล จากการคุกคามด้วยความรุนแรงทั้งทางตรงและทางอ้อม การส่งเสริมการพัฒนามนุษย์และการบริหารจัดการที่ดี และในกรณีที่จำเป็น การลงโทษหรือการใช้กำลังยังถือเป็นส่วนหนึ่งของการจัดการเรื่องความมั่นคงของมนุษย์การร่วมมือของรัฐ องค์การนานาชาติ NGO และกลุ่มประชาสังคม จะช่วยสร้างความมั่นคงของมนุษย์

Lincoln Chen (อ้างถึงใน จารุภัทร เรืองสุวรรณ, 2546, น.6) คำว่า ความมั่นคงของมนุษย์ เน้นตรงแนวคิดเรื่องความมั่นคงเพื่อการอยู่รอดของชีวิตมนุษย์ความผาสุกและเสรีภาพ โดยรวมแนวคิดของความมั่นคงของมนุษย์ว่าเป็นผลลัพธ์สุดท้าย หรือเป้าหมาย ในบรรดาความเกี่ยวพันกับความมั่นคงในรูปแบบอื่น (เช่น ความมั่นคงทางการทหาร) ถือว่าไม่ใช่ผลลัพธ์สุดท้ายและเป็นเครื่องมือหนึ่งเพื่อบรรลุสู่ผลลัพธ์สุดท้าย คือ ความมั่นคงของมนุษย์ 

David T. Graham and Nana K. Poku  (อ้างถึงใน จารุภัทร เรืองสุวรรณ, 2546, น.6) ยิ่งไปกว่ามุมมองเรื่องความมั่นคงว่าเป็นเรื่องบุคคลในฐานะที่เป็นพลเมืองของรัฐหนึ่ง แต่ในมุมมองของเรา เรื่องความมั่นคงเป็นเรื่องของบุคคลในฐานะที่เป็นมนุษย์ แนวความคิดเรื่องความมั่นคงและอิสรภาพของมนุษย์จึงเป็นเรื่องของจริยธรรมและศีลธรรม จากแนวคิดดังกล่าวจึงมุ่งเน้นไปที่ความสำคัญของ ความไม่มั่นคงที่เผชิญหน้ามนุษย์มากกว่ารัฐบาลหรือหน่วยงานต่างๆ ความมั่นคงของมนุษย์จึงเป็นเรื่องที่อยู่เหนือความเชื่อหรือหลักปฏิบัติต่างๆ ที่เคยกระทำมา โดยเฉพาะอย่างยิ่งที่เกี่ยวข้องกับผู้อพยพหรือผู้ลี้ภัยต่างๆ ซึ่งเป็นปัญหาของการเมืองระหว่างรัฐและตามมาด้วยปัญหาทางจริยธรรมและศีลธรรม

Anne Hammerstd (อ้างถึงใน จารุภัทร เรืองสุวรรณ, 2546, น.6) จากแนวคิดเรื่องความมั่นคงของมนุษย์ ความมั่นคงก็คือ การพัฒนาสังคม การเมือง สิ่งแวดล้อมและเศรษฐกิจ เพื่อพาชีวิตของมนุษย์ไปสู่อิสรภาพและศักดิ์ศรี

Gary King and Christopher Murray (อ้างถึงใน จารุภัทร เรืองสุวรรณ, 2546, น.6) จำนวนเวลา (ปี) ในอนาคต ที่ต้องใช้เป็นไปเพื่อให้พ้นสภาวะของความยากจน คำแนะนำเกี่ยวกับชุดของการวัดความมั่นคงของมนุษย์ ได้แก่ รายได้ สภาวะสุขภาพ การศึกษา อิสรภาพ และความเป็นประชาธิปไตย

Lennifer Leaning, M.D.,S.M.H.,and Sam Arie (อ้างถึงใน จารุภัทร เรืองสุวรรณ, 2546, น.6)  ความมั่นคงของมนุษย์ คือ พื้นฐานของการพัฒนาอย่างยั่งยืน มันเป็นผลมาจากความเกี่ยวข้องกับชีวิตของมนุษย์ในหลายๆคนด้าน สังคม จิตวิทยา เศรษฐกิจ และการเมือง ทั้งในโอกาสที่เกิดวิกฤติเฉพาะหน้า หรือการคุ้มครองชีวิตในระยะยาว ความมั่นคงของมนุษย์ คือ การสนับสนุนศักยภาพให้บุคคลหรือกลุ่มที่จะบรรลุมาตรฐานการดำรงชีวิตขั้นต่ำของตัวเองและสร้างกลุ่มที่เข้มแข็งในอนาคต องค์ประกอบที่สามารถวัดได้ดังนี้ คือ ความรู้สึกผูกพันยั่งยืนต่อบ้านของตน เครือข่ายสัมพันธ์ภายในครอบครัวและสังคม การยอมรับในอดีตที่ผ่านมาและอนาคตที่ดีที่จะมาถึง คำแนะนำต่อการวัดองค์ประกอบเหล่านี้คือ การวัดดัชนีชี้วัดทางลบ (เช่นการเคลื่อนย้ายของสังคม การไม่เท่าเทียมกันทางสังคม และอัตราดอกเบี้ยการเช่าซื้อ) ตามหน่วยวัดต่างๆต่อไป

Kofi Anan  (อ้างถึงใน จารุภัทร เรืองสุวรรณ, 2546, น.6) เลขาธิการสหประชาชาติ กล่าวว่า ความมั่นคงของมนุษย์ หมายถึง การปราศจากความขัดแย้งที่มีความรุนแรง สิทธิมนุษยชนหลักธรรม-มาภิบาล การเข้าถึงบริการการศึกษา และสาธารณสุข และการสร้างหลักประกันว่าคนมีโอกาสและทางเลือกที่จะพัฒนาศักยภาพของตนเอง

Sadako Okata (อ้างถึงใน จารุภัทร เรืองสุวรรณ, 2546, น.6) อดีตข้าหลวงใหญ่ผู้ลี้ภัยแห่งสหประชาชาติ (The United Nations High Commissioner for The Refugees: UNHCR) กล่าวว่า ความมั่นคงของมนุษย์ หมายถึง

1. ความสามารถของรัฐและประชาชนในการป้องกันและแก้ไขข้อขัดแย้งโดยสันติวิธี

2. คนสามารถได้รับสิทธิและหน้าที่โดยปราศจากการถูกกีดกัน

3. การไม่ถูกละเลยให้เป็นบุคคลตกขอบทางสังคม

4. บุคคลในสังคมควรมีสิทธิและหน้าที่เดียวกันและอยู่ภายใต้กฎระเบียบเดียวกัน

Obuchi Keizo (จารุภัทร เรืองสุวรรณ, 2546, น.6) กล่าวว่า ความมั่นคงของมนุษย์เป็นหลักที่สามารถครอบคลุมภัยเบียดเบียนทั้งหมดที่คุกคามความอยู่รอด การดำเนินชีวิตประจำวันและศักดิ์ศรีมนุษย์ และเพิ่มความเข้มแข็งให้แก่ความพยายามที่จะเผชิญกับภัยคุกคามเหล่านี้

UNDP (อ้างถึงใน จารุภัทร เรืองสุวรรณ, 2546, น.6) กล่าวว่า นิยามเกี่ยวกับความมั่นคงของมนุษย์ แบ่งได้เป็น 2 ประการ คือ 
        
 1. ความปลอดภัยอันเนื่องมาจากสภาพปัญหาเรื้อรัง เช่น ความหิว โรคภัยและการปิดกั้นสิทธิ

2. การได้รับการปกป้องจากการที่แบบแผนการดำเนินชีวิตต้องถูกทำให้ยุติโดยฉับพลัน และสภาพของสิ่งรบกวนและความยุ่งเหยิงที่เกิดขึ้นโดยฉบับพลันและทำให้เกิดความเสียหาย   อย่างร้ายแรง ไม่ว่าจะเป็นในบ้าน ในที่ทำงานตลอดจนในชุมชน

United Nations Institute for Disarmament Research: UNIDR (จารุภัทร เรืองสุวรรณ, 2546, น.6) นิยามว่า ความมั่นคงของมนุษย์ หมายถึง การปลอดจากความกลัวและการปลอดจากความขาดแคลน (Freedom from fear and Freedom from want)

Human Security Network: HSN (จารุภัทร เรืองสุวรรณ, 2546, น.6) นิยามว่า ความมั่นคงของมนุษย์ หมายถึง การปลอดจากการถูกล่วงละเมิดสิทธิ และสามารถดำรงชีวิตอยู่ได้อย่างปลอดภัย (Freedom from pervasive threats to people rights, their safety or even their lives) 


เมื่อศึกษาความหมายของความมั่นคงของมนุษย์ตามนิยามข้างต้นนี้ จะพบว่า นักวิชาการ ผู้ทรงคุณวุฒิตลอดจนองค์กรต่างๆทั้งของไทยและต่างประเทศ ต่างให้ความหมายคำว่า “ความมั่นคงของมนุษย์” แตกต่างกันไป สุดแท้แต่มุมมองของแต่ละบุคคล แต่ละองค์กร ดังนั้น จึงไม่อาจตัดสินชี้ขาดลงไปได้ว่าแท้จริงแล้ว ความมั่นคงของมนุษย์หมายถึงอะไรกันแน่ แต่อย่างไรก็ตาม เมื่อนำนิยามอันหลากหลายดังกล่าวข้างต้นมาวิเคราะห์และสังเคราะห์แล้ว  จะพบว่า ความมั่นคงของมนุษย์ คือ การดำรงอยู่ของความปลอดภัยปราศจากภยันตรายใดๆ  มารบกวน ขัดขวางการดำรงชีวิตของมนุษย์ ทั้งในด้านร่างกาย จิตใจ อิสรภาพ เสรีภาพ ความคิด ไม่มีความหวั่นเกรงหรือหวาดกลัวในการไม่ปลอดภัยหรือการได้รับความไม่เป็นธรรมและมีความรู้สึกมั่นใจว่า หากมีการผันแปรหรือมีเหตุมาขัดขวาง   ความมั่นคงเหล่านี้ สังคม ชุมชน สังคมประชาชาติและสังคมมนุษย์โลก จะต่อสู้และป้องกันได้  ความมั่นคงของมนุษย์เป็นเรื่องเกี่ยวกับคุณภาพของชีวิตคน ซึ่งอาจแบ่งได้เป็น 5  มิติ คือ 

1. ความมั่นคงด้านสุขภาพ


2. ความมั่นคงด้านเศรษฐกิจ

3. ความมั่นคงด้านสังคมและวัฒนธรรม

4. ความมั่นคงด้านการเมือง

5. ความมั่นคงด้านทรัพยากรธรรมชาติและสิ่งแวดล้อม

สำหรับองค์ประกอบสำคัญของความมั่นคงของมนุษย์ความมั่นคงของมนุษย์ประกอบด้วยความมั่นคงของมนุษย์ 7 ด้าน (จารุภัทร เรืองสุวรรณ, 2546, น.8) คือ 

1.   ด้านเศรษฐกิจ  มีรายได้ขั้นต่ำพอเพียง มีงานทำที่มีสภาพการทำงานได้มาตรฐาน

2.   ด้านอาหาร  มีโอกาสเข้าถึงแหล่งอาหารไม่อดอยากและขาดแคลนสารอาหาร

3.   ด้านสุขภาพ ไม่มีโรคภัยไข้เจ็บ มีสุขภาพอนามัยดี

4.   ด้านสิ่งแวดล้อม มีสิ่งแวดล้อมที่ถูกสุขลักษณะ มีน้ำสะอาดใช้

5.   ด้านปลอดภัยจากความรุนแรง (ส่วนตัว) บุคคลต้องไม่ได้รับผลกระทบอันเกิดจากความ ขัดแย้ง สงคราม โดยเฉพาะเด็ก สตรี คนชรา มีความปลอดภัยจากสงคราม

6.   ด้านการเอารัดเอาเปรียบ ของชุมชนครอบครัวต้องได้รับการปกป้อง คุ้มครองรักษา ผลประโยชน์ไม่ให้ถูกเอารัดเอาเปรียบ มีความเป็นธรรม
       
7.   ด้านการเมือง   อุดมการณ์ วิถีชีวิต และรูปแบบการปกครองระบอบประชาธิปไตย   ได้รับการยอมรับการแก้ไขปัญหาโดยสันติวิธี ไม่มีการใช้กำลังและละเมิดสิทธิมนุษยชน
     2.3.3 แนวทางการสร้างความมั่นคงของชุมชน (สมสุข บุญญะบัญชาและคณะ,2546, น.19)

1. ในการพัฒนาปรับปรุงชุมชนเริ่มจากคนกลุ่มเล็กๆ มาร่วมคิดและจัดความสัมพันธ์ในการอยู่ร่วมกันในชุมชนและจึงนำไปสู่การให้ชุมชนและเครือข่ายชุมชนเป็น “เจ้าของโครงการ” ทำงานกับหน่วยงานในท้องถิ่น โดยการจัดวางผังงานทางกายภาพ การออมแบบชุมชนร่วมกัน

2. ปรับเปลี่ยนการทำงานที่ หน่วยงาน เป็นหลักมาเป็นการดำเนินงานโดยชุมชนและท้องถิ่นเป็นหลัก (Demand driven แทน Supply driven) เปิดพื้นที่ให้คนเล็กๆ ในชุมชนได้เป็นส่วนหนึ่งของชุมชน โดยใช้เงื่อนไขของการจัดการที่ดินและการพัฒนากายภาพของชุมชน

3. ปรับเปลี่ยนจากการทำโครงการโดยหน่วยงาน (Project Management) เป็นการบริหารการเงิน (Financial Management) ที่ยืดหยุ่นตามโครงการของชุมชนร่วมกันกับท้องถิ่น โดยกำหนดเพดานงบสนับสนุนต่อหน่วย เมื่อคูณด้วยจำนวนหน่วย (ครอบครัว) จะเป็นงบประมาณให้ชุมชนร่วมกันกับเครือข่าย วางแผนงานการพัฒนาเอง

4. ให้ชุมชนร่วมคิด ร่วมทำ ร่วมสมทบ เป็นเงื่อนไขในการสนับสนุนงบประมาณ เพื่อให้เกิดการเรียนรู้และเพิ่มความสามารถในการบริหารจัดการของชุมชนและเครือข่าย 

5. ให้ชุมชนและท้องถิ่นร่วมกันจัดทำแผนและโครงการและสามารถเลือกหน่วยงาน/องค์กร ที่ช่วยสนับสนุนการดำเนินงาน โดยให้หน่วยงาน/องค์กรพี่เลี้ยงได้รับค่าบริหารจัดการ เช่น เทศบาล องค์กรพัฒนาเอกชน สถาบันการศึกษาฯลฯ

6. มีการทำงานที่เชื่อมโยงให้แผนพัฒนาที่อยู่อาศัยเป็นส่วนหนึ่งของแผนพัฒนาชุมชน            และเมืองน่าอยู่อย่างบูรณาการไปสู่เรื่องอื่นๆ จากการที่มีที่ดินร่วมกัน นำไปสู่การจัดสาธารณูปโภคการดูแลผู้ยากไร้หรือการจัดการพื้นที่ส่วนกลางร่วมกันอย่างเป็นองค์รวม

7. เพิ่มบทบาทสถาบันการศึกษาในท้องถิ่น มาร่วมสนับสนุนการพัฒนาที่อยู่อาศัยชุมชน ใช้ศักยภาพของสถาบันการศึกษาที่มีสาขาวิชาชีพด้านสถาปัตยกรรม ช่างเทคนิค ด้านสังคมศาสตร์ มาร่วมกันพัฒนาชุมชนท้องถิ่นและเป็นพื้นที่ฝึกให้นักศึกษาได้ปฏิบัติงานในชุมชน

8. จัดทำแผนที่แก้ปัญหาชุมชนทั้งเมืองโดยมุ่งใช้ทรัพยากรที่มีในเมือง เช่น ที่ดิน สิ่งแวดล้อม  อย่างคุ้มค่า นำที่ดินของรับที่ยังไม่ได้ใช้ประโยชน์อย่างเกิดคุณค่า มาจัดเป็นที่อยู่อาศัยสำหรับชาวชุมชนแอดอัดให้สามารถอยู่ได้อย่างมั่นคง ถูกต้อง และรัฐก็ได้รับประโยชน์ทั้งในด้านการสร้างความมั่นคงของมนุษย์และทำให้ที่ดินเกิดมูลค่าและคุณค่าเพิ่มขึ้น
2.4  แนวคิดทุนทางสังคม

จากเอกสารสัมมนาวิชาการ  กระทรวงการพัฒนาสังคมและความมั่นคงของมนุษย์  ประจำปี พ.ศ.  2546  โดยสรุปความสำคัญของทุนทางสังคมไว้ดังนี้


“ทุนทางสังคม” (Social Capital) (สุวรรณี คงมั่น, 2546, น.4) ได้รับความสนใจเพิ่มขึ้นและทุกฝ่ายตระหนักถึงความสำคัญและความจำเป็นในการรักษา ฟื้นฟู พัฒนาและใช้ประโยชน์จากทุนทางสังคมในมิติต่างๆ เพื่อนำไปสู่การพัฒนาที่ยั่งยืนของประเทศ

ในระยะที่ผ่านมามีนักคิด นักวิชาการทั้งต่างประเทศในประเทศและองค์กรต่างๆ ได้พยายามอธิบายถึงความหมาย และกำหนดขอบเขตหรือองค์ประกอบของทุนทางสังคมไว้ค่อนข้างหลากหลาย ดังนี้

Rodert Putnam (1993, อ้างถึงใน สุวรรณี คงมั่น, 2546, น.3) ให้คำอธิบายว่า ทุนทางสังคม คือ ความเชื่อมโยงระหว่างปัจเจกและเครือข่ายของกลุ่มสังคม นำมาซึ่งบรรทัดฐานการปฏิบัติ (Norm) ของการต่างตอบแทนกันและกัน (reciprocity) และความไว้เนื้อเชื่อใจ (Trustworthiness)

Cohen และ Prusak (2001, อ้างถึงใน สุวรรณี คงมั่น, 2546, น.3) มองว่าทุนทางสังคมเป็นความสัมพันธ์ที่สะสมในรูปความไว้วางใจ (Trust) ความเข้าใจซึ่งกันและกัน (Mutual Understanding) การให้คุณค่าร่วม (Shared Value) และพฤติกรรมที่เชื่อมโยงสมาชิกของเครือข่ายและชุมชนเข้าด้วยกัน และทำให้ความร่วมมือเกิดได้จริง

สถาบันเพื่อการศึกษาวิจัยและนวัตกรรม (Center for Education, Research and Innovation)   ขององค์กรความร่วมมือเพื่อการพัฒนาทางเศรษฐกิจ (OECD, อ้างถึงใน สุวรรณี คงมั่น, 2546, น.3) สรุปว่า ทุนสังคมคือการสร้างเครือข่ายและกระบวนการต่างๆ ที่มีบรรทัดฐานการปฏิบัติ (Norm) ค่านิยม (Value) และความเข้าใจ (Understanding) ร่วมกัน ในการเกื้อหนุนความร่วมมือภายในและระหว่างกลุ่มต่างๆ ในสังคม

Francis Fukuyama (อ้างถึงใน สุวรรณี คงมั่น, 2546, น.3) ให้อธิบายว่าทุนทางสังคม หมายถึง บรรทัดฐานหรือที่ทุกคนร่วมที่จะส่งเสริมให้เกิดความร่วมมือกันทางสังคม โดยมีมุมมองในเชิงวัฒนธรรม ซึ่งวัฒนธรรมมักถูกมองว่าเป็นเป้าหมายสุดท้ายและเป็นวิธีการที่จะทำให้บรรลุเป้าหมาย นั่นคือ ช่วยให้กลุ่มคนมีการติดต่อสื่อสารและร่วมมือกันในการทำกิจกรรมต่างๆ

Christaan Grootaert and Thierry van Bastelaer (อ้างถึงใน สุวรรณี คงมั่น, 2546, น.3) สรุปว่าทุนทางสังคมหมายถึงระบบความสัมพันธ์และคุณค่าที่เป็นปฏิสัมพันธ์ระหว่างรัฐบาลกับประชาชน ซึ่งสนับสนุนการพัฒนาสังคมและเศรษฐกิจ โดยจำแนกทุนทางสังคมออกเป็น 2 รูปแบบ คือ ทุนทางสังคมทางด้านโครงสร้าง (Structural Social Capital) เป็นลักษณะนามธรรมที่ไม่สามารถตีค่าได้ เช่น รูปแบบพฤติกรรมหรือทัศนคติที่ได้รับการยอมรับโดยทั่วไป คุณค่าร่วมบรรทัดฐานในการตอบแทนและการไว้วางใจซึ่งกันและกัน

ธนาคารโลก (1999, อ้างถึงใน สุวรรณี คงมั่น, 2546, น.3) ระบุถึง สถาบัน ระบบความสัมพันธ์ และบรรทัดฐานที่ช่วยหล่อหลอมการมีปฏิสัมพันธ์กันในสังคม ทั้งในเชิงคุณภาพและปริมาณ ซึ่งเป็นการเชื่อมโยงสังคมเข้าด้วยกัน

Narayan D and Pricett (อ้างถึงใน สุวรรณี คงมั่น, 2546, น.4) มองทุนทางสังคมว่าเป็นการดำรงชีวิตอย่างมีปฎิสัมพันธ์ซึ่งกันและกันในเชิงปริมาณและคุณภาพ และบรรทัดฐานของสังคม ซึ่งหมายถึงการเข้าร่วมกันในองค์กรสังคม เช่น ครัวเรือน องค์กรชุมชน องค์กรอาสาสมัคร รวมทั้งการเป็นสมาชิกของกลุ่มต่างๆ ในสังคม

นักคิด นักวิชาการไทยได้ให้ความหมายทุนทางสังคมในบริบทไทยไว้ ดังนี้ 

น.พ. ประเวศ วะสี (อ้างถึงใน สุวรรณี คงมั่น, 2546, น.4) ให้ความหมายทุนทางสังคมว่า หมายถึงความเป็นกลุ่มก้อนทางสังคมการมีการศึกษา มีวัฒนธรรม มีความซื่อสัตย์สุจริต รับผิดชอบต่อสังคมส่วนรวม มีประสิทธิภาพในการทำงาน มีการเมืองและระบบราชการที่ดี

ไพบูลย์   วัฒนศิริธรรม (อ้างถึงใน สุวรรณี คงมั่น, 2546, น.4) เห็นว่าทุนทางสังคม ทุนทางสังคมเป็นเสมือนจิตวิญญาณของสังคมที่มีคุณค่าและเป็นพลังสำคัญแก่ชุมชน  

ชบ   ยอดแก้ว (อ้างถึงใน สุวรรณี คงมั่น, 2546, น.4) เห็นว่าสังคมมีทุนเดิมอยู่แล้ว ไม่ว่าจะเป็นทุนทางปัญญา   ทุนทางความคิด ฯลฯ   ซึ่งเป็นพลังขับเคลื่อนชุมชนต่างๆ   ให้มีความสามารถในการจัดการกับปัญหาของตนเองได้มากขึ้นและนำไปสู่การพึ่งพาตนเองในระยะยาว

ชัยอนันต์   สมุทวณิช (อ้างถึงใน สุวรรณี คงมั่น, 2546, น.4) และสถาบันชุมชนท้องถิ่นพัฒนา   มีมุมมองคล้ายคลึงกันว่าทุนทางสังคมมีอยู่หลากหลาย   อาทิ  ระบบคุณค่า   อุดมการณ์   ความเชื่อ   ความหลากหลายทางวัฒนธรรมภูมิปัญญาท้องถิ่น   ผู้นำทางปัญญาของชุมชน การรวมกลุ่มดำเนินกิจกรรมร่วมกัน โครงสร้างความสัมพันธ์   ทางสังคมในแนวราบ ระบบกรรมสิทธิ์และการจัดการทรัพยากรชุมชน   รวมทั้งกฎ   จารีตประเพณีอันเป็นเอกลักษณ์เฉพาะของท้องถิ่น

สุวิทย์    เมฆินทรีย์  (อ้างถึงใน สุวรรณี คงมั่น, 2546, น.4) มองว่าความมั่นคงของประเทศต้องมองผ่านฐานทุน คือ Social Capital, Human Capital, Physical Capital และ Financial Capital โดยส่วนผสมของแต่ละประเทศอาจไม่เหมือนกัน ทุนบางอย่างมีตามธรรมชาติบางอย่างต้องสร้างขึ้นมา   ทุนทางสังคมของไทยบางอย่างค่อนข้างบอบบาง  เช่น  ภูมิปัญญา   ทำให้โลกาภิวัตน์เข้ามาครอบงำได้ง่ายหาความเป็น  Pioneer  ได้ยากและพ้นจากสภาพ  Nut  Cracker  ไม่ได้

สำนักงานคณะกรรมการพัฒนาเศรษฐกิจและสังคมแห่งชาติ  (สศช.) (อ้างถึงใน สุวรรณี คงมั่น, 2546, น.5) ได้กำหนดความหมายขอบเขตและองค์ประกอบของทุนทางสังคมให้สอดคล้องกับบริบทของสังคมไทยไว้ ดังนี้ 

ทุนทางสังคมหมายถึง   ผลรวมของสิ่งดีงามต่างๆ  ที่มีอยู่ในสังคม   ทั้งในส่วนที่ได้จากการสั่งสมและต่อยอด   รวมถึงการรวมตัวของคนที่มีคุณภาพเพื่อสร้างประโยชน์ต่อส่วนรวมบนพื้นฐานของความไว้เนื้อเชื่อใจ   สายใยแห่งความผูกพันและวัฒนธรรมที่ดีงาม   ซึ่งหากนำมาพัฒนาและใช้ประโยชน์อย่างเหมาะสมแล้ว   จะเป็นปัจจัยสำคัญในการพัฒนาประเทศชาติให้สมดุลและยั่งยืน
            เมื่อพิจารณาจากคำนิยาม   และคำจำกัดความเรื่องทุนทางสังคมดังกล่าวข้างต้น   จะเห็นได้ว่ามีความหลากหลายขึ้นอยู่กับประสบการณ์ภูมิหลัง   ฐานคิดและความสนใจของผู้ที่ทำการศึกษา   อย่างไรก็ตาม   ถ้าจะให้การพัฒนาและใช้ประโยชน์จากทุนทางสังคมของไทยเป็นไปอย่างเหมาะสมแล้ว   จำเป็นจะต้องกำหนดความหมายและขอบเขตที่มีความชัดเจนและเป็นสิ่งที่ยอมรับกันในระดับหนึ่ง   
     2.4.1. องค์ประกอบของทุนทางสังคมไทย (สุวรรณี คงมั่น, 2546, น.5) ได้แก่

1. ทุนมนุษย์   ที่มีคุณภาพ   มีความรู้  มีสติปัญญาและทักษะ มีคุณธรรม มีวินัย และความรับผิดชอบ   มีทัศนะคติที่ดีในการทำงาน  โดยเฉพาะอย่างยิ่งมีการรวมกลุ่มเพื่อสร้างเครือข่ายเพื่อสร้างประโยชน์แก่ส่วนรวม

2. ทุนที่เป็นสถาบัน ได้แก่ สถาบันครอบครัว สถาบันการศึกษา ศาสนา การเมือง รวมทั้งองค์กรที่ตั้งขึ้นมา   เช่น องค์กรพัฒนาเอกชน   องค์กรชุมชน   องค์กรประชาชน   สมาคมวิชาชีพ   สื่อมวลชน   ฯลฯ  

3. ทุนทางปัญญาและวัฒนธรรม    ครอบคลุมถึงระบบคุณค่าต่างๆ    เช่น ความไว้เนื้อเชื่อใจ   คุณธรรม   จิตสำนึกสาธารณะ ฯลฯ   รวมถึงวัฒนธรรมไทยและภูมิปัญญาท้องถิ่นแหล่งประวัติศาสตร์และโบราณคดี   ตลอดจนระบบเครือญาติและเครือข่ายความร่วมมือ 
     2.4.2. แนวคิดการพัฒนาทุนทางสังคมเพื่อการพัฒนาที่ยั่งยืน (สุวรรณี คงมั่น, 2546, น.5)

1.  ความเชื่อมโยง โดยให้ทุนทางสังคมเป็นปัจจัยหลักที่จะสนับสนุนการพัฒนาขีดความสามารถในการแข่งขันของประเทศการแก้ปัญหาความยากจน   ธรรมมาภิบาลและการพัฒนาที่ยั่งยืน

2.  ความหลากหลาย โดยพัฒนาและใช้ทุนทางสังคมที่มีอยู่หลากหลายให้สอดคล้องกับโครงสร้างสังคมวัฒนธรรมและความต้องการของแต่ละพื้นที่ กลุ่มเป้าหมายและสถานการณ์การเปลี่ยนแปลงทั้งในและนอกประเทศ
3.  การพัฒนาที่ครบวงจร  ทั้งการนำทุนทางสังคมที่มีอยู่มาพัฒนาต่อยอดใช้ประโยชน์เชิงรุกได้อย่างสร้างสรรค์เป็นรูปธรรม  การฟื้นฟูทางสังคมที่มีจุดอ่อนให้ปรับตัวกลับคืนความสำคัญขึ้นมาและการสร้างระบบ / กลไก ให้เกิดการพัฒนาทุนทางสังคมอย่างยั่งยืน
4.  เลือกเรื่องสำคัญที่จะดำเนินในระดับชาติ   โดยเฉพาะเรื่องที่มีความจำเป็นอย่างเร่งด่วน โดยจะต้องมีการกำหนดแนวทางการดำเนินงานที่ชัดเจน
5.  ดำเนินการในระบบพื้นที่ ภารกิจ และการมีส่วนร่วม (Area, Function and Participation) โดยใช้ชุมชนเป็นแกน ซึ่งจะช่วยให้เกิดการบูรณาการทั้งในมิติของกิจกรรมและหน่วยงาน
6.  ดำเนินงานในลักษณะพื้นที่นำร่อง  โครงการนำร่อง  เพื่อหารูปแบบที่เหมาะสมที่จะใช้ขยายผลไปในพื้นที่ / ชุมชนอื่นๆ ต่อไป
     2.4.3 บทบาทความสำคัญของทุนทางสังคม (สุวรรณี คงมั่น, 2546, น.5)

1. ความมั่นคงทางเศรษฐกิจ   ในการสร้างความมั่นคงเจริญเติบโตอย่างมีเสถียรภาพให้แก่ระบบ เศรษฐกิจของประเทศจำเป็นต้องริเริ่มตั้งแต่ระบบเศรษฐกิจระดับจุลภาคขึ้นมา โดยทุนทางสังคมจะเข้าไปมีบทบาทในการสร้างความมั่นคงทางเศรษฐกิจในแต่ละระดับ

2. ความมั่นคงทางด้านสิ่งแวดล้อม   ทรัพยากรธรรมชาติและสิ่งแวดล้อมถือเป็นปัจจัยสำคัญในการดำรงชีวิตของคนไทยมาช้านาน ชาวบ้านมีความผูกพันกับทรัพยากรดิน น้ำ ป่า   ทั้งในฐานะที่เป็นแหล่งที่อยู่อาศัย   แหล่งอาชีพหรืออาหารหรือแม้แต่การเป็นยารักษาโรค   ดังนั้น ถ้าความมั่นคงทางทรัพยากรธรรมชาติและสิ่งแวดล้อมถูกท้าทายเพราะมีการทำลายจนถึงระดับที่ไม่สามารถฟื้นฟูคืนกลับมาได้ย่อมส่งผลกระทบต่อความมั่นคงของมนุษย์ติดตามไปด้วย

3. ความมั่นคงด้านการเมืองการปกครอง    ความมั่นคงของมนุษย์ที่สำคัญประการหนึ่งคือ   การดำรงชีวิตอยู่ในสังคมที่มีการปกป้องคุ้มครองคนทุกคนอย่างทั่วถึงและเป็นธรรมและเปิดโอกาสให้คนมีส่วนร่วมในทุกกระบวนการอย่างมีศักดิ์ศรี ความเป็นมนุษย์   ซึ่งสิ่งเหล่านี้จะเกิดขึ้นได้ต่อเมื่อสังคมนั้นๆ มีระบบการบริหารจัดการที่ดี

4. ความมั่นคงทางสังคมของมนุษย์มีมิติที่หลากหลายทั้งเรื่องสุขภาวะ   อาหาร   ความรู้   ความปลอดภัยในชีวิตและทรัพย์สินและอื่นๆ   ทุนทางสังคมสามารถเข้าไปมีบทบาทในทุกเรื่อง   เช่น การนำภูมิปัญญาชาวบ้านเรื่องสมุนไพรมารักษา ผู้ป่วยและส่งเสริมสุขภาพของคนในชุมชน เป็นต้น   
     2.4.4 ทุนทางสังคมมากับความมั่นคงของมนุษย์ (สุวรรณี คงมั่น, 2546, น.5)

1. จะต้องมีการสร้างความรู้ความเข้าใจให้กับคนในสังคมและหน่วยงานที่เกี่ยวข้องทั้งในภาครัฐภาคเอกชนและชุมชนถึงบทบาทความสำคัญของกองทุนทางสังคมในการสร้างความมั่นคงของมนุษย์อย่างกว้างขวางและลึกซึ้ง เพื่อให้เกิดการปรับเปลี่ยนกระบวนทัศน์ว่า การสร้างความมั่นคงของมนุษย์เป็นบทบาทหน้าที่ของทุกคนที่จะต้องร่วมมือกันและจะต้องนำสิ่งที่ดีที่ถือเป็นทุนของสังคมมาใช้
ประโยชน์อย่างเป็นบูรณาการ   เพื่อให้มนุษย์มีความมั่นคงในทุกมิติได้รับการปกป้องคุ้มครองจากภัยคุกคามที่เกิดขึ้นอยู่แล้วและมีความเสี่ยงที่คาดว่าจะต้องเผชิญ เพื่อให้สามารถพึ่งพาตนเองได้อย่างสมศักดิ์ศรี

2. ต้องมีกลไกและกระบวนการที่เอื้ออำนวยให้คน   ครอบครัวและชุมชน  สามารถนำทุนทางสังคมที่มีอยู่ของตนมาใช้ประโยชน์ในการเพิ่มความมั่นคงให้ตนเองและชุมชนได้ อาทิ การให้สิทธิในการจัดการป่าชุมชนแก่คนในชุมชนเพื่อที่จะได้นำมาใช้เป็นฐานทรัพยากรในการสร้างความมั่นคงทางด้านเศรษฐกิจ การสนับสนุนให้มีกระบวนการสร้างและจัดการความรู้ภายในชุมชนเพื่อนำทุนทางภูมิปัญญาที่มีอยู่ของชุมชนมาบูรณาการกับความรู้ใหม่ที่เข้าไปในชุมชนเพื่อเพิ่มสมรรถนะในการปรับตัวต่อโลกยุคใหม่ได้อย่างเหมาะสม  การจัดทำ Social  Capital  Mapping  ของชุมชน เพื่อให้ชุมชนได้รับรู้สถานภาพทุนทางสังคมที่มีอยู่สำหรับนำมาใช้สร้างความมั่นคงให้สมาชิกของตนเอง   เป็นต้น

3. จะต้องสร้างความร่วมมือจากภาคีการพัฒนาต่างๆอย่างเป็นเครือข่ายในทุกระดับตั้งแต่ระดับชุมชนถึงระดับประเทศและนานาชาติ    เพราะภัยคุกคามและความเสี่ยงหลายเรื่องต้องอาศัยพลังความร่วมมือในระดับนานาชาตินั้น ได้มีตัวอย่างให้เห็นได้ชัดว่าความไม่มั่นคงที่เกิดขึ้นในประเทศหนึ่งมีผลกระทบต่อคนในประเทศหนึ่งตามไปด้วย  เช่น  ภาวะไฟป่าเรื้อรังของประเทศอินโดนีเซียมีผลกระทบต่อความไม่มั่นคงทางด้านสุขภาพของคนไทยในภาคใต้ตอนล่างหรือปัญหายาเสพติด  แรงงานต่างด้าวและชนกลุ่มน้อยในประเทศเพื่อนบ้านมีผลต่อความไม่มั่นคงปลอดภัยในชีวิตและทรัพย์สินของคนไทย ฯลฯ แนวทางการสร้างความมั่นคงของมนุษย์ในระยะต่อไปจึงต้องคำนึงถึงการเชื่อมโยงใช้ประโยชน์จากทุนทางสังคมในบริบทของความสัมพันธ์กับประเทศเพื่อนบ้านบนพื้นฐานโครงสร้างสังคมวัฒนธรรมเอเชียอาคเนย์ที่สั่งสมมาช้านานด้วย   

4. ควรนำปรัชญาเศรษฐกิจพอเพียงมาใช้เป็นแนวทางในการพัฒนาเศรษฐกิจของชุมชน  การดำเนินกิจกรรมของกลุ่มตามปรัชญาเศรษฐกิจพอเพียง  โดยดำเนินการแบบค่อยเป็นค่อยไป   ด้วยความอดทนและมีความพากเพียร   มีการผลิตที่มีความพอเพียง  เหมาะสมหรือพอประมาณกับกำลังกาย  กำลังทรัพย์และกำลังปัญญาที่มีอยู่  โดยคนในชุมชนได้เริ่มดำเนินกิจกรรมจากเงินออมของตนเองและเงินทุนของชุมชน และมีการนำทรัพยากรท้องถิ่นที่มีอยู่มาใช้ประโยชน์โดยไม่เกิดการทำลาย รวมทั้งมีการนำภูมิปัญญาท้องถิ่นมาใช้ได้อย่างเหมาะสม   อันจะนำไปสู่การสร้างความมั่นคง ในรายได้ของคนในชุมชนและการสร้างความมั่นคงทางเศรษฐกิจอันดับฐานราก   ซึ่งจะส่งผลต่อความมั่นคงทางเศรษฐกิจในภาพรวมของประเทศต่อไป  


5. ภาคีการพัฒนาต่างๆ ควรให้ความสำคัญกับแนวทางการดำเนินงาน ดังต่อไปนี้  


5.1. ภาครัฐ การดำเนินโครงการภายใต้นโยบายเศรษฐกิจรากหญ้าเป็นไปตามวัตถุประสงค์และเป้าหมายในระดับที่น่าพอใจ โดยโครงการพักชำระหนี้เกษตรกรที่จะสิ้นสุดในปี   พ.ศ. 2547 สามารถช่วยเหลือฟื้นฟูอาชีพแก่เกษตรกรเป็นกรณีพิเศษ ทำให้มีรายได้และเศรษฐกิจของครัวเรือนมีความเข้มแข็งสามารถกลับเข้ารับความช่วยเหลือจากภาครัฐตามแผนงานปกติต่อไปได้   สำหรับโครงการที่เหลือเป็นโครงการที่ประโยชน์ต่อประชาชนระดับรากหญ้าอย่างกว้างขวางทั้งด้านเศรษฐกิจและสังคม   จึงควรดำเนินงานต่อเนื่องและสมควรปรับปรุงการดำเนินงานให้มีประสิทธิภาพมากขึ้น   โดยมีแนวทางดังนี้

        1. พัฒนาผลิตภัณฑ์หนึ่งตำบล หนึ่งผลิตภัณฑ์   ให้มีมูลค่าเพิ่มสูงขึ้น

        2. ปรับปรุงการบริหารจัดการกองทุนให้มีความยืดหยุ่นสามารถกระตุ้นการเปลี่ยนแปลงเศรษฐกิจฐานรากในชุมชนและเพิ่มโอกาสให้ผู้ยากไร้

        3. สนับสนุนให้ชุมชนมีกระบวนการเรียนรู้และวางแผนของตนเองหรือที่เรียกว่ากระบวนการจัดทำแผนชุมชน 


5.2. ภาคชุมชน  มีองค์กรประชาชนหรือประชาคมที่เข้มแข็ง   จะเป็นกลไกสำคัญที่ช่วยกระตุ้นให้คนในชุมชนหันมาสนใจและเข้ามามีส่วนร่วมมากขึ้นในการพัฒนาเศรษฐกิจของชุมชน การป้องกันและแก้ไขปัญหาทางสังคมของชุมชน


(1) การสนับสนุนของหน่วยงานภายนอก   ภาครัฐและองค์กรภายนอก   ควรทำหน้าที่เป็นผู้ประสานและส่งเสริมให้เกิดกระบวนการเรียนรู้ ให้ความรู้ และแลกเปลี่ยนเรียนรู้ระหว่างชุมชนด้วยกัน   โดยเน้นสนับสนุนให้ชุมชนรู้จักเรียนรู้ในการ “พึ่งพาตนเอง” เป็นหลักและควรให้การช่วยเหลือในช่วงริเริ่มเพื่อเป็นฐานในการพัฒนาเพื่อการพึ่งพาตนเองของชุมชนในระยะต่อไป รวมทั้งควรเน้นบทบาทในการอำนวยความสะดวกและเป็นที่ปรึกษาให้ชุมชน


(2) การมีส่วนร่วมของคนในชุมชน ควรกระตุ้นให้คนในชุมชน คิดเอง ทำเอง และร่วมกันคิด ร่วมกันทำ   



(3) การบริหารจัดการเพื่อการพัฒนาเศรษฐกิจในระดับรากหญ้าต้องเน้นการทำงานแบบบูรณาการระหว่างภาคีการพัฒนาต่างๆ โดยยึดพื้นที่หรือชุมชนเป็นตัวตั้งและสร้างกระบวนการมีส่วนร่วมของประชาชนทุกขั้นตอนของกิจกรรมการพัฒนา ตั้งแต่การวางแผน การบริหารโครงการและการติดตามประเมินผล        
2.5.  แนวคิดการมีส่วนร่วม
      2.5.1. ความหมาย


การมีส่วนร่วมโดยทั่วไปแล้ว หมายถึง การมีส่วนร่วมในการตัดสินใจ (Decision Making) แต่ก็ไม่ได้หมายความว่าจะเป็นการตัดสินใจเพียงอย่างเดียว ยังใช้การตัดสินใจควบคู่ไปกับการดำเนินงาน (Implementation) ด้วย เช่น ในการจัดองค์กร การกำหนดกิจกรรมการพัฒนา และการตัดสินใจยังมีความเกี่ยวข้องกับประชาชนในเรื่องผลประโยชน์ (Benefits) และการประเมินผล (Evaluation) ในกิจกรรมพัฒนาด้วย (Uphoff, 1981, p.10)

Pearse and Stifel ได้อธิบายถึงประเภทของการมีส่วนร่วมว่ามี 4 ขั้นตอน คือ



1)  การมีส่วนร่วมในการตัดสินใจ


2)  การมีส่วนร่วมในขั้นปฏิบัติการ


3)  การมีส่วนร่วมในผลประโยชน์


4)  การมีส่วนร่วมในการประเมินผล

แผนพัฒนาเศรษฐกิจและสังคมแห่งชาติ ฉบับที่ 9 ได้ให้ความสำคัญกับการมีส่วนร่วมโดยหลักการของแผนฯ ดังกล่าว ประกอบด้วย ประการแรก คำนึงถึงการมีส่วนร่วมของประชาชนในกระบวนการวางแผน เพื่อสนองเจตนารมณ์ของรัฐธรรมนูญมาตรา 76 และนโยบายรัฐบาล รวมทั้งเป็นการสร้างความต่อเนื่องจากกระบวนการทำแผนฯ ฉบับที่ 8 ประการที่สอง ตั้งอยู่บนพื้นฐานการจัดทำวิสัยที่ร่วมกันคิด ร่วมกันทำของสังคมไทย ในอีก 20 ปีข้างหน้า และประการสุดท้าย เป็นแผนยุทธศาสตร์การพัฒนาระยะปานกลาง ที่มีความสอดคล้องกับวิสัยทัศน์ของประเทศไทยระยะยาว ในส่วนของปรัชญาการพัฒนาหรือแนวคิดหลักทุกฝ่ายเห็นพ้องต้องกันว่า หัวใจสำคัญหรือแก่นแท้ของแผนฯ ฉบับที่ 9 ยังคงให้ “คน” เป็นศูนย์กลางของการพัฒนาต่อเนื่องจากแผนฯ 8 โดยนำปรัชญา “เศรษฐกิจพอเพียง” มาเป็นพื้นฐานการพัฒนาทุกเรื่อง

ในการกำหนดกรอบแผนพัฒนาเศรษฐกิจและสังคมแห่งชาติ ฉบับที่ 9 สภาพัฒนาเศรษฐกิจและสังคมแห่งชาติให้ความสำคัญกับ “กระบวนการมีส่วนร่วม” ที่ไม่ได้หมายความเพียงการดึงประชาชนเข้ามามีส่วนร่วมในกิจกรรมตามที่หน่วยงานภาครัฐ หรือนักวิชาการกำหนดขึ้นมาเท่านั้น แต่เป็นการเปิดโอกาสให้ประชาชนเข้ามามีส่วนร่วมในการกำหนดกิจกรรมและวิธีการดำเนินการตั้งแต่ต้นด้วยตนเอง

ดังนั้น ความสำคัญของการมีส่วนร่วมจึงอยู่ที่ความต่อเนื่องของกระบวนการตั้งแต่เริ่มต้นค้นหาปัญหาสาเหตุ ร่วมวางแผน ร่วมกำหนดสิ่งที่พึงปรารถนา หรือสิ่งที่ต้องการจะเป็นสามารถติดตามและประเมินผลได้ ซึ่งกระบวนการเปิดโอกาสให้ประชาชนเข้ามามีส่วนร่วมถือเป็นหัวใจสำคัญของการกำหนดแผนฯ ฉบับที่ 9 อย่างจริงจัง

ดังนั้น ผู้ที่จะได้รับผลประโยชน์โดยตรงต่อกระบวนการมีส่วนร่วมก็คือประชาชนที่มีโอกาสตรวจสอบ หรือสำรวจศักยภาพของพื้นที่และชุมชนที่ตนเองอาศัยอยู่ เกิดการแลกเปลี่ยนเรียนรู้ เข้าใจปัญหาและประสบการณ์แก้ไขปัญหาจากมุมมองอื่น ๆ ที่ถือเป็นการเปิดโลกทัศน์ให้กว้างมากขึ้น การพิจารณาปัญหาต่าง ๆ อย่างเชื่อมโยงกันมากขึ้น ทำให้ประชาชนมีการตื่นตัวเกิดสำนึกรักท้องถิ่นและสำนึกรับผิดชอบร่วมต่อบ้านเมือง

การมีส่วนร่วมของประชาชน (อิระวัชร์  จันทร์ประเสริฐ,2539,น.31) คือ การที่ประชาชนมีโอกาสเข้าร่วมในทุกขั้นตอนของกระบวนการพัฒนา และต้องมีส่วนร่วมในการตัดสินใจในระดับที่มีผลกระทบต่อชีวิตและความเป็นอยู่ของตนเอง

นอกจากนี้ ไพรัตน์  เดชะรินทร์ (อ้างถึงใน ทวีทอง  หงษ์วิวัฒน์ บรรณาธิการ, 2527, น.8) ได้ชี้ให้เห็นหลักการและแนวทางในการพัฒนา โดยยึดถือการมีส่วนร่วมของประชาชนเป็นหลักสำคัญ คือขั้นตอนการดำเนินงานต่าง ๆ ต้องให้ประชาชนเข้ามามีส่วนร่วมตั้งแต่ต้น กล่าวคือ ร่วมหาข้อมูล ร่วมหาสาเหตุปัญหา ร่วมปรึกษาหารือ หรือทางแก้ไขปัญหา ร่วมการตัดสินใจ ร่วมวางแผนงาน ร่วมปฏิบัติงาน ร่วมติดตามผลงาน จนถึงขั้นการร่วมบำรุงรักษาในระยะยาว

จากแนวคิดข้างต้น สรุปได้ว่า ในการจัดสวัสดิการชุมชน ควรให้ประชาชนมีส่วนร่วมในทุกขั้นตอน ตั้งแต่ร่วมคิด ร่วมแสดงความคิดเห็น ร่วมตัดสินใจ ร่วมแก้ไขปัญหา และร่วมรับผลประโยชน์ ดังนั้น การเข้ามามีส่วนร่วมในการจัดสวัสดิการ ย่อมแสดงให้เห็นถึงความตระหนัก ในความเป็นเจ้าของ การมีจิตสำนึกร่วม ซึ่งจะส่งผลให้การดำเนินงานบรรลุตามวัตถุประสงค์ และสามารถตอบสนองความต้องการของบุคคล จนเกิดความพึงพอใจในที่สุด
2.6.  แนวคิดสวัสดิการสังคม  (Social   Welfare)
     2.6.1. ความสำคัญของงานสวัสดิการสังคม  

งานสวัสดิการสังคมเป็นเรื่องที่เกี่ยวข้องกับคนทุกคนในสังคมตั้งแต่แรกเกิดจนกระทั่งตายอาจกล่าวได้ว่าวัฏจักรชีวิต (Life Cycle) ของคนในสังคม แต่ละคนต้องได้รับบริการขั้นพื้นฐานที่จำเป็นต่อการดำรงชีวิต  เช่น  บริการด้านสุขภาพอนามัย   บริการด้านการศึกษา   บริการด้านที่อยู่อาศัยเป็นต้น  ซึ่งมักจะมีข้อคำถามว่าใครควรจำทำหน้าที่จัดระบบบริการสวัสดิการสังคมให้กับประชาชนและใครควรจะได้รับบริการบ้าง  ทำอย่างไรที่จะทำให้คนในสังคมได้รับการบริการสวัสดิการสังคมอย่างทั่วถึง การกระจายบริการหรือทรัพยากรให้กับประชาชนที่มีลักษณะปัญหาหลากหลาย แตกต่างกันได้รับการบริการอย่างเป็นธรรม   ประเด็นเหล่านี้ยังมีข้อโต้แย้งเป็นอย่างมากทั้งในด้านปรัชญา   แนวคิดพัฒนาการของสังคมแต่ละสังคมและการประยุกต์ใช้ในลักษณะของนโยบาย   แผนงานและกิจกรรมในอดีต  การดูแลคุ้มครองสมาชิกของสังคมเป็นหน้าที่ของครอบครัว  ครอบครัวจึงเป็นสถาบันแรกที่สำคัญต่อการสร้างระบบความมั่นคงทางสังคมให้ครอบครัว   ซึ่งขึ้นอยู่กับระดับเศรษฐฐานะของครอบครัวนั้นๆ  ว่าเป็นอย่างไร   แต่ถ้าครอบครัวไม่สามารถทำหน้าที่ดังกล่าวได้เครือญาติ  เพื่อนบ้าน  จะทำหน้าที่ให้การดูแลสงเคราะห์แบบชั่วคราว  จากลักษณะเช่นนี้จึงทำให้รัฐต้องเข้ามามีบทบาทรับผิดชอบในการจัดบริการขั้นพื้นฐานที่จำเป็นต่อกลุ่มคนที่ไม่สามารถช่วยเหลือตัวเองได้ในลักษณะของการจัดตั้งสถาบันหรือองค์กรดูแลรับผิดชอบ  ในทางปฏิบัติรัฐจะดูแลรับผิดชอบเฉพาะกลุ่มที่ไม่สามารถช่วยเหลือตัวเองได้   หรือกลุ่มผู้ด้อยโอกาสทางสังคมที่มีปัญหาแต่เพียงอย่างเดียวไม่ได้เพราะหน้าที่ของรัฐที่สำคัญประการหนึ่งคือ  การดูแลรับผิดชอบให้คนทุกคนในสังคมได้รับบริการสังคมหรือบริการสวัสดิการสังคมของรัฐ  ฉะนั้นสิทธิของประชาชนในฐานะที่เป็นพลเมืองของรัฐ  (Civil Right)  ก็ควรจะได้รับบริการพื้นฐานที่จำเป็นต่อการดำรงชีวิตของรัฐ  ในฐานะผู้ปกครองที่มีอำนาจซึ่งมีหน้าที่โดยชอบธรรมที่จะจัดสรรทรัพยากรให้กับประชาชนและรัฐสวัสดิการ  (Welfare  State)  ก็เป็นอีกแนวคิดหนึ่งที่มีอิทธิพลสำคัญต่องานสวัสดิการสังคม   ข้อสังเกต   คือ  ในอดีตรัฐกับประชาชนได้สร้างพันธะ-สัญญาร่วมกันที่เรียกว่า  “ สัญญาประชาคม ”  อำนาจของรัฐจึงเป็นอำนาจหน้าที่ชอบธรรม   ประกอบกับผู้นำรัฐที่ดี   ต้องมีคุณธรรม   ประชาชนส่วนใหญ่จึงมีความศรัทธา เชื่อถือต่ออำนาจรัฐว่าเป็นผู้ที่เหมาะสมต่อการจัดสวัสดิการสังคมได้เป็นอย่างดี   ดังจะเห็นได้จากนโยบายของรัฐในรูปของกฎหมายและพระราชบัญญัติ   สวัสดิการสังคมของแต่ละประเทศ   งานสวัสดิการสังคมจึงขึ้นอยู่กับระบบการเมืองการปกครอง   ระบบเศรษฐกิจและระบบสังคม   วัฒนธรรมด้วย  อย่างไรก็ตาม การจัดบริการสวัสดิการสังคมอยู่บนพื้นฐานความเชื่อที่แตกต่างกัน  เช่น  กลุ่มประเทศเสรีนิยมประชาธิปไตยเชื่อว่า   ควรปล่อยให้กลไกตลาดทำหน้าที่จัดระบบสวัสดิการสังคม   รัฐจะปล่อยให้ประชาชนรับผิดชอบดูแลสวัสดิการของตนเอง  รัฐจะเข้ามาทำหน้าที่ดูแลจัดสวัสดิการเฉพาะกลุ่มประชาชนที่ไม่สามารถดูแลตนเองได้   โดยรัฐได้สร้างเครื่องมือทดสอบความจำเป็น (Means-Test) ขึ้นมา รัฐจะจัดสรรงบประมาณส่วนหนึ่งมาให้กับหน่วยงานที่ได้รับผิดชอบเพื่อให้เกิดการกระจายบริการสวัสดิการสังคมให้กับกลุ่มผู้ด้อยโอกาสทางสังคม ขณะที่กลุ่มประเทศสังคมนิยมส่วนหนึ่งเชื่อว่ารัฐควรมีหน้าที่จัดสรรทรัพยากร   บริการสวัสดิการสังคมให้กับประชาชนทุกคนอย่างเท่าเทียมกันและเป็นธรรม รัฐในฐานะผู้ปกครองจะไม่ปล่อยให้บริการสวัสดิการสังคมเป็นเรื่องของปัจเจกบุคคลบริการของรัฐในลักษณะนี้คำนึงถึงความเสมอภาคของคนทุกคนในสังคมที่พึงได้รับบริการจากรัฐ   จากความเชื่อดังกล่าวจึงส่งผลให้งานสวัสดิการสังคมของแต่ละประเทศแตกต่างกันไป

ปัจจุบันกระแสความเปลี่ยนแปลงของสังคมได้ทำให้กลุ่มประเทศสังคมนิยมส่วนหนึ่งล่มสลายไป สังคมโลกได้ก้าวเข้าสู่ระบบเสรีนิยมประชาธิปไตย  งานสวัสดิการสังคมที่ปรากฏในลักษณะของรัฐสวัสดิการ  (Welfare State) ส่วนหนึ่งได้ประสบปัญหาร่วมกันที่สำคัญคือ   รัฐไม่สามารถแบกรับภาระงบประมาณค่าใช้จ่าย   ด้านบริการสวัสดิการสังคมที่เพิ่มขึ้นอย่างคาดไม่ถึงโปรแกรมการจัดบริการในลักษณะการสงเคราะห์ประชาชน (Public Assistance) ไม่สามารถตอบสนองปัญหาและความต้องการที่แท้จริงให้กับกลุ่มผู้ด้อยโอกาสทางสังคมได้   โดยเฉพาะการพัฒนาให้กลุ่มเป้าหมายสามารถพึ่งพาตนเองได้ในระยะยาว  นอกจากนี้ ยังมีข้อโต้แย้งของผู้บริหารประเทศส่วนหนึ่งเชื่อว่า   กลุ่มผู้ด้อยโอกาสทางสังคมเป็นกลุ่มคนที่ขี้เกียจไม่ทำงานรอรับบริการจากรัฐ   ซึ่งไม่เป็นธรรมกับประชาชนส่วนใหญ่ที่ต้องทำงานเสียภาษีให้รัฐ   แต่รัฐต้องนำภาษีส่วนหนึ่งมาจัดให้กับคนกลุ่มนี้ที่มีแนวโน้มจะมีจำนวนเพิ่มมากขึ้น   และมักจะพึ่งพาบริการของรัฐในระยะยาว   รัฐจึงมีภาระความรับผิดชอบกับประชาชนกลุ่มนี้โดยไม่จำเป็น   ตัวอย่างเช่น   ประเทศสหรัฐอเมริกาในยุค  ค.ศ.  1990   เป็นต้นมา ได้ตัดทอนโปรแกรมการให้ความช่วยเหลือครอบครัวที่มีปัญหาการเลี้ยงดูเด็ก (The Aid to Families with Dependent Children) หรือเรียกโดยย่อว่า AFDC และโปรแกรมที่จัดให้กับกลุ่มผู้ด้อยโอกาสทางสังคมได้มีงานทำและช่วยเหลือตนเองมากขึ้น แทนการเป็นผู้รอรับบริการจากรัฐจัดบริการสวัสดิการสังคมในอนาคตจึงได้รับการวิพากษ์ให้มีการทบทวนบทบาทของรัฐ   ประเภทและลักษณะบริการสวัสดิการสังคมที่เป็นอยู่อาจไม่เหมาะสมและสอดคล้องกับปัญหาและความต้องการของกลุ่มเป้าหมายที่แท้จริงได้   สังคมไทยก็ได้ประสบปัญหาในลักษณะดังกล่าวเช่นกัน   ซึ่งเป็นผลจากภาวะวิกฤติเศรษฐกิจในกลางปี พ.ศ. 2540  เป็นต้นมา  รัฐไม่สามารถที่จะจัดบริการในลักษณะของรัฐสวัสดิการ  (Welfare  State)  อีกต่อไป รัฐจึงพยายามจัดวางระบบเครือข่ายความปลอดภัยทางสังคม  (Social  Safety  Net)  ที่ครอบคลุมกับคนทุกคนในสังคมแทนการจัดบริการสวัสดิการสังคมเฉพาะกลุ่มผู้ด้อยโอกาสทางสังคมแบบสงเคราะห์เฉพาะหน้า  ซึ่งระบบบริการดังกล่าวจะให้ประชาชนเข้ามามีส่วนร่วมในการจัดบริการสวัสดิการสังคมมากขึ้นการจัดระบบสวัสดิการสังคมจึงไม่ใช่บทบาทของรัฐเช่นที่ผ่านมาประชาชนกลุ่มต่างๆ ได้มีการเคลื่อนไหวรวมกลุ่มและเรียกร้องผลักดันให้เกิดระบบสวัสดิการสังคมที่มีรูปแบบหลากหลายมากขึ้น   โดยเริ่มจากความพร้อมของกลุ่มเล็กๆ   ที่ตระหนักและเห็นความสำคัญของการสร้างระบบความมั่นคงทางสังคม ให้กับกลุ่มของตนเองในลักษณะของกองทุนในลักษณะของกองทุนสวัสดิการชุมชน   ที่อาศัยการระดมทุนตามศักยภาพของคนในชุมชนเป็นหลักเน้นรูปแบบการบริการจัดการที่มีความยืดหยุ่นคำนึงถึงปัญหาและความต้องการของคนในชุมชนเป็นหลัก   กระแสการเปลี่ยนแปลงระบบสวัสดิการสังคมไทยจึงขึ้นอยู่กับประชาคมต่างๆ มากกว่าการปล่อยให้รัฐทำหน้าที่ดูแลด้านสวัสดิการสังคมต่อไป
     2.6.2 ความหมายของสวัสดิการสังคม

Encyclopedia of Social Work (1971, p1446) ให้นิยามว่า “สวัสดิการสังคม” หมายถึงกิจกรรมต่างๆ ที่จัดตั้งขึ้นโดยหน่วยงานทั้งของรัฐและอาสาสมัครเพื่อมุ่งป้องกันและขจัดปัญหาสังคม    หรือปรับปรุงความเป็นอยู่ที่ดีของบุคคล   กลุ่ม และชุมชน

มาตรา  3 แห่งพระราชบัญญัติส่งเสริมการจัดสวัสดิการสังคม พ.ศ. 2546   ระบุว่า

“สวัสดิการสังคม” หมายความว่า  ระบบการจัดบริการทางสังคมซึ่งเกี่ยวกับการป้องกันการแก้ปัญหา   การพัฒนา   และการส่งเสริมความมั่นคงทางสังคม   เพื่อตอบสนองความจำเป็นขั้นพื้นฐานของประชาชน   ให้มีคุณภาพชีวิตที่ดีและพึ่งตนเองได้อย่างทั่วถึง   เหมาะสม   เป็นธรรมและให้เป็นไปตามมาตรฐาน  ทั้งทางด้านการศึกษา   สุขภาพอนามัย   ที่อยู่อาศัย   การทำงานและการมีรายได้   นันทนาการ   กระบวนการยุติธรรมและบริการทางสังคมทั่วไป    โดยคำนึงถึงศักดิ์ศรีความเป็นมนุษย์    สิทธิที่ประชาชนจะต้องได้รับและการมีส่วนร่วมในการจัดสวัสดิการสังคมทุกระดับ   และ “ การจัดสวัสดิการสังคม ”  (มาตรา  3  วรรคสอง)  แห่งพระราชบัญญัติดังกล่าวหมายความว่า   การจัดบริการสวัสดิการสังคมตามมาตรฐานที่คณะกรรมการกำหนด 

นักวิชาการ และผู้ทรงคุณวุฒิได้ให้ความหมาย / คำนิยาม “สวัสดิการสังคม” (Social Welfare) ไว้มากมาย ดังนี้   

Friedlander and Apte (1980, p.4)  สวัสดิการสังคมเป็นระเบียบ   นโยบาย   และบริการซึ่งจะทำให้การดำเนินการจัดบริการต่างๆ เป็นไปโดยสอดคล้องกับความต้องการของสังคม   เป็นที่ยอมรับกันว่าสวัสดิการสังคมเป็นบริการพื้นฐานที่มีความสำคัญ    ทำให้เกิดการเปลี่ยนแปลงที่รวดเร็วและถาวร    เปลี่ยนแปลงจากสภาวะที่เคยยากลำบากไปสู่สิ่งที่คาดหวังว่าจะดีกว่ารวมไปถึงความอุดมสมบูรณ์ในที่สุด

นอกจากนี้  Matin and Penna (1998 : p. 7-8 )  กล่าวว่า  หากพิจารณาถึงความหมายของคำว่า   สวัสดิการสังคมแล้วเน้นที่  “การที่มีสภาพความเป็นอยู่ที่ดี  (Well Being)” ในด้านของสุขภาพ   ความมั่นคงปลอดภัย   ความสมบูรณ์ด้านวัตถุ  การมีส่วนร่วมและปัจจัยอื่น 

สุวรรณี  รื่นยศ (2512 : อ้างถึงใน สุเทพ เชาวลิต, 2527, น.3-4) ให้ความหมายว่างานสวัสดิการสังคมมีความหมายครอบคลุมไปถึงการดำเนินการทุกอย่างของรัฐและเอกชนเพื่อช่วยเหลือเกื้อกูลเพื่อนมนุษย์หรือกลุ่มชนที่รวมกันเป็นสังคมเป็นชาติ ผู้ไม่สามารถช่วยเหลือตนเองได้ให้มีความสุขทั้งกายและใจ ให้มีปัจจัยอันจำเป็นแก่การดำรงชีพ คือ อาหาร เครื่องนุ่งห่ม ที่อยู่อาศัย ยารักษาโรค ตลอดจนการบำบัดโรคภัยไข้เจ็บ การศึกษาอบรมตามสมควรแก่อัตถภาพ และความรู้ที่นำมาหาเลี้ยงชีพโดยสุจริต เพื่อความเรียบร้อยและความเป็นปึกแผ่นของสังคม 


เรณู  โชติดิรก  (2523 : อ้างถึงใน สุเทพ เชาวลิต, 2527, น.3-4) ได้ให้ความหมายที่เพิ่มเติมนอกเหนือจากความเป็นอยู่ของประชาชนโดยเพิ่มว่า สวัสดิการสังคมจะต้องประกอบด้วย หลักประกันและระบบการประกันภัย โดยให้ความหมายว่า “สวัสดิการสังคม” เป็นความเป็นอยู่ของประชาชนทั่วไปทุกด้านเกี่ยวข้องกับเศรษฐกิจ  สังคม การพัฒนาระบบบุคคลและกลุ่มต่างๆ พื้นฐานในเรื่อง สวัสดิการสังคมจะต้องประกอบด้วยการมีหลักประกันรายได้ต่ำมีการจัดหาบ้านช่องที่พักอาศัยของประชาชน มีระบบการประกันสังคม

ธีระ  ศรีธรรมรักษ์  (2538 : น.18-19)  สรุปว่า  งานสวัสดิการสังคม  คือระบบการบริการสังคมและสถาบันเพื่อช่วยเหลือบุคคล กลุ่ม ให้ได้รับความพอใจ ในมาตรฐานการดำรงชีวิตและสุขภาพ   การมีความสัมพันธ์ทางสังคมกับบุคคล  และสังคมเปิดโอกาสให้เขาได้พัฒนาตนเองได้ภายใต้ความสามารถที่มีอยู่  ตลอดจนการสร้างเสริมสภาพชีวิตความเป็นอยู่ที่ประสานสอดคล้องกับความต้องการของครอบครัวและชุมชน ยังรวมถึงกิจกรรมที่รับและเอกชนทุกระดับ จัดให้มีขึ้นเป็นทางการและไม่เป็นทางการ   เพื่อประกันความเป็นอยู่ที่ดีของประชาชน   ทั้งในยามปกติและในยามที่เขาประสบปัญหาของตน  ทั้งนี้ด้วยอาศัยวิธีการสังคมสงเคราะห์เป็นหลัก  ดังนั้นสวัสดิการสังคมจึงหมายความรวมถึง  กฎหมาย  โครงการสิทธิประโยชน์และบริการ  ซึ่งเป็นหลักประกันและเร่งเร้าให้เกิดการจัดสรรระบบเพื่อการตอบสนองความต้องการของสังคมที่ได้รับการยอมรับว่าเป็นปัจจัยสำคัญของการมีชีวิตความเป็นอยู่ที่ดีของประชาชนและปฏิบัติหน้าที่ตามที่สังคมกำหนด   สวัสดิการสังคมจึงมีขอบเขตควบคุมบริการต่างๆ  มากมาย   เช่น  การรักษาความมั่นคงทางรายได้  การศึกษา   การพัฒนา   การแพทย์   การฟื้นฟูสมรรถภาพ    การพัฒนาเมือง   ที่อยู่อาศัย   สวัสดิการสังคมทำให้เกิดการจัดสรรบริการโดยตรงแก่  บุคคล  กลุ่มและชุมชน  เพื่อการคุ้มครองบุคคลทุกกลุ่มอายุ  กลุ่มอาชีพและกลุ่มรายได้  โดยผู้ที่สมควรได้รับสวัสดิการมิได้หมายถึงเฉพาะแต่คนยากจนเท่านั้น   แต่หมายถึงคนที่ไม่ยากจน   ที่มีปัญหาความเดือดร้อนด้วย   สวัสดิการสังคมจึงต้องเป็นสิ่งที่ให้กับทุกคนที่สมควรจะได้รับ 

จากความหมายสวัสดิการสังคมที่ได้กล่าวมาแล้ว พอสรุปได้ว่า สวัสดิการสังคม  หมายถึง   การจัดบริการสังคมที่มุ่งช่วยเหลือประชาชนให้มีคุณภาพชีวิตที่ดี   สามารถดำรงชีวิตในสังคมได้ในระดับมาตรฐาน   รูปแบบการให้ความช่วยเหลือมีทั้งที่ให้เป็นเงิน สิ่งของ การดูแลหรือการให้บริการ   โดยความช่วยเหลือหรือบริการอาจเกี่ยวข้องกับด้านการศึกษา   สาธารณสุข   ที่อยู่อาศัยการประกันรายได้   การจ้างงาน   นันทนาการ  และบริการสังคมอื่นๆ       
     2.6.3. คำนิยาม


การที่นักวิชาการทั้งต่างประเทศและในประเทศไทย  ได้ให้นิยามความหมายของคำว่า     “สวัสดิการสังคม” ไว้แตกต่างกันขึ้นอยู่กับการรับรู้   การให้คุณค่าและปรัชญาแนวคิดที่ต่างกัน ในที่นี้ผู้ศึกษาขอรวบรวมความหมายที่มีผู้ให้นิยามไว้ในแต่ละช่วงเวลา ดังนี้

1.  การใช้เกณฑ์คุณภาพชีวิตที่ดี หรือการอยู่ดีกินดี (Quality of Life or Well - Being) ความหมายในลักษณะดังกล่าว (อ้างถึงใน มาริสสา ภู่เพ็ชร์, 2535, น.6) ได้กล่าวว่า “นักวิชาการต่างประเทศและนักวิชาการไทยได้นิยามไว้ตั้งแต่ พ.ศ. 2501-2535 ซึ่งสะท้อนองค์ประกอบของสวัสดิการสังคมว่าเป็นงานที่มุ่งช่วยเหลือประชาชนให้มีคุณภาพชีวิตที่ดี ทั้งในยามปกติและในยามที่ประสบปัญหาการให้ความช่วยเหลือมีหลายรูปแบบ ทั้งที่เป็นเงิน สิ่งของ การดูแลและการให้บริการ (Cash, Kinds, Care and Service) โดยมีองค์ประกอบของกิจกรรมด้านการศึกษา สาธารณสุข ที่อยู่อาศัย การประกันรายได้ การจ้างงาน และการบริการสังคม” ผู้ให้นิยามในลักษณะข้างต้นที่น่าสนใจ ได้แก่ Encyclopedia Britannica (1768, อ้างถึงใน มาริสสา ภู่เพ็ชร์: 2535, น.2) ให้ความหมาย “สวัสดิการสังคม” ว่าหมายถึงการปฏิบัติจัดทำทั้งหลายไม่ว่าโดยส่วนราชการหรือเอกชนเป็นการปฏิบัติ จัดทำเพื่อช่วยเหลือบุคคล ครอบครัว กลุ่มชนหรือชุมชน ให้มีมาตรฐานการครองชีพอันดี มีสุขภาพและสังคมที่น่าพึงพอใจ โดยมุ่งให้ความสามารถช่วยเหลือตนเองได้ และช่วยเหลือผู้อื่นในสังคมเดียวกันได้ต่อไป 

คณะกรรมการส่งเสริมและประสานงานสังคมสงเคราะห์แห่งชาติ (พ.ศ. 2523 - 2529)   นิยามสวัสดิการสังคม ว่าหมายถึงระบบการจัดการสวัสดิการสังคมเพื่อแก้ไขปัญหาทางสังคมอันเนื่องจากการที่ประชาชนไม่สามารถปฏิบัติหน้าที่ทางสังคมของตนเองได้ ทั้งนี้โดยที่บริการดังกล่าว จะต้องตอบสนองความต้องการพื้นฐานของประชาชนและความมั่นคงทางสังคมในระดับมาตรฐาน เป็นการพัฒนาคุณภาพชีวิตของประชาชน ต่อมาคณะกรรมการส่งเสริมสวัสดิการสังคมแห่งชาติ(2545:น.4)ได้ปรับนิยามความหมายของสวัสดิการสังคมในแผนพัฒนาสวัสดิการสังคมแห่งชาติ ฉบับที่ 4             (พ.ศ. 2545 - 2549) ว่าหมายถึงระบบการจัดบริการสังคมเพื่อป้องกันและแก้ปัญหาสังคม รวมทั้งส่งเสริมความมั่นคงทางสังคม เพื่อให้ประชาชนสามารถดำรงชีวิตในสังคมได้ในระดับมาตรฐาน โดยบริการดังกล่าวจะต้องตอบสนองความต้องการพื้นฐานของประชาชน ให้ได้รับการพัฒนาคุณภาพชีวิตอย่างทั่วถึงและเป็นธรรมทั้งในด้านการศึกษาที่ดี การมีสุขภาพอนามัย การมีที่อยู่อาศัย การมีงานทำ การมีรายได้ การมีสวัสดิการแรงงาน การมีความมั่นคงทางสังคม การมีนันทนาการ และบริการทางสังคมทั่วไป โดยระบบการบริการสังคมต้องคำนึงถึงศักดิ์ศรีความเป็นมนุษย์ และสิทธิที่ประชาชนได้รับและเข้าร่วมเป็นส่วนร่วมในระบบจัดบริการในสังคมทุกระบบ

ข้อสังเกตนิยามและสวัสดิการสังคมของคณะกรรมการส่งเสริมสวัสดิการสังคมแห่งชาติในแผนพัฒนางานสวัสดิการสังคมสงเคราะห์แห่งฉบับที่ 4 (พ.ศ. 2545 - 2549) ได้นิยามความหมายในเชิงกว้างเน้นการสร้างระบบความมั่นคงทางสังคม ภายใต้หลักการให้คุณค่า ศักดิ์ศรีความเป็นมนุษย์สิทธิ และมีส่วนร่วมของประชาชนทางสวัสดิการสังคม

ความหมายในลักษณะแรกมาจากความเชื่อที่ว่าหากประเทศที่มีความมั่นคงมีฐานะทางเศรษฐกิจที่ดีก็น่าจะช่วยให้ประชาชนอยู่ดี กินดี โดยอาศัยอิทธิพลของการพัฒนาเศรษฐกิจเป็นหลัก ทำให้รัฐบาลไทยเน้นแผนพัฒนาเศรษฐกิจและสังคมแห่งชาติ ฉบับที่ 1 - 7 ยกเว้นในแผนพัฒนาเศรษฐกิจและสังคมแห่งชาติ ฉบับที่ 8 - 9 ที่รัฐปรับมาให้ความสำคัญกับทุนทางสังคม เน้นการพัฒนาคนเป็นศูนย์กลางแต่เมื่อพิจารณาภาพรวมของแผนฯ ยังมีน้ำหนักที่การพัฒนาเศรษฐกิจนำสังคมเช่นเดิม โดยมุ่งเน้นพัฒนาเศรษฐกิจเป็นหลัก ภายใต้ความเชื่อนี้เอง  รัฐจึงมีโครงสร้างงานในชนบทเพื่อทำให้ความเจริญเติบโตทางเศรษฐกิจในชุมชนและพยายามผลักดันประเทศไปสู่ประเทศอุตสาหกรรม เร่งพัฒนาการเจริญเติบโตการส่งออกและการท่องเที่ยวเป็นหลัก เพื่อให้คนมีงานทำ มีรายได้ที่ดี และนำไปสู่การอยู่ดีกินดีในสังคม ความเชื่อดังกล่าวได้สะท้อนไปยังแผนงานและโครงการต่างๆ ของรัฐที่น่าสนใจ คือ  รัฐยังทำหน้าที่เป็นหลักในการช่วยเหลือประชาชนที่ตกทุกข์ได้ยาก บริการที่ปรากฏชัดเจนคือ บริการแบบสงเคราะห์ประชาชนหรือการประชาสงเคราะห์ (Public Assistance) คำถามที่สำคัญของความหมายนี้คือ การที่คนอยู่ดีกินดี ไม่น่าจะตอบสนองความต้องการของคนในสังคมได้เท่ากับการที่คนอยู่ดีมีสุข 


2. การใช้เกณฑ์สวัสดิการสังคมเป็นวัตถุประสงค์ (Aims) ความหมายนี้เชื่อว่า สวัสดิการสังคมเป็นเป้าหมาย การทำงานเพื่อใช้งานสวัสดิการสังคมเป็นเครื่องมือที่จะนำไปสู่การพัฒนาสังคมโดยรวม นักวิชาที่ให้ความหมายนี้ได้แก่ 

วิจิตร ระวิวงศ์  (2523, น.3-4) ให้ความเห็นว่า สวัสดิการสังคมมีความเกี่ยวข้องกับการพัฒนาสังคม ในฐานะที่เป็นเป้าหมายหนึ่งของการพัฒนาสังคม ดังนั้นสวัสดิการสังคมยังอาจหมายถึงการกำหนดนโยบายสังคมโดยรัฐที่จะมีผลต่อความเป็นอยู่ที่ดีของประชาชน ซึ่งมีองค์ประกอบที่สำคัญ 3 บริการได้แก่ 


1. บริการประกันสังคม (Social  Insurance)


2. บริการสงเคราะห์ประชาชน/การประชาสงเคราะห์ สาธารณูปการ (Public   Assistance)


3. บริการสังคม (Social   Services) 


ตัวอย่างที่น่าสนใจของสังคมไทย เช่น ในช่วงปี พ.ศ. 2526 ที่กระทรวงสาธารณสุขได้กำหนดนโยบายสุขภาพดีถ้วนหน้า ปี ค.ศ. 2000 โดยใช้แผนงานสาธารณสุขมูลฐานการใช้ตัวชี้วัด ความจำเป็นพื้นฐาน (จปฐ.) เพื่อสะท้อนให้เห็นการพัฒนาสุขภาพคนไทยถ้วนหน้าในสังคม โดยเฉพาะสังคมชนบท ข้อสังเกตคือ สวัสดิการสังคมถือเป็นเป้าหมายสุดท้ายของงานสังคมสงเคราะห์ที่ผู้ปฏิบัติงานสังคมสงเคราะห์ต้องใช้วิธีการต่างๆ ผ่านแผนงานและกิจกรรมเพื่อทำให้กลุ่มเป้าหมายได้รับสวัสดิการที่ดีในสังคม 

3. การใช้เกณฑ์ความหมายเฉพาะเจาะจงในรูปของโครงการหรือกิจกรรมหรือบริการ (Project or Activities or Services)

นักวิชาการที่ให้ความหมายของสวัสดิการสังคม โดยใช้เกณฑ์ความหมายเฉพาะเจาะจงในรูปของโครงการหรือกิจกรรมได้แก่ 

Encyclopedia of Social Work  (1971, p.1446) ให้นิยามว่า “สวัสดิการสังคม” หมายถึงกิจกรรมต่างๆที่จะทำขึ้นโดยหน่วยงานทั้งของภาครัฐและอาสาสมัคร เพื่อมุ่งป้องกันและขจัดปัญหาสังคมหรือปรับปรุงความเป็นอยู่ที่ดีของบุคคล กลุ่ม และชุมชน กิจกรรมดังกล่าวให้บุคลากรนักวิชาชีพที่เกี่ยวข้องอย่างมากมาย อาทิ แพทย์ พยาบาล นักกฎหมาย นักการศึกษา วิศวกร นักบริหาร นักสังคมสงเคราะห์ตลอดจนผู้ช่วยนักวิชาชีพในสาขาต่างๆ (Paraprofessional)

นิคม  จันทรวิทูร  (2523 อ้างถึงใน มาริสา  ภู่เพ็ชร, 2523, น.5) สวัสดิการสังคมหมายถึงโครงการที่รัฐหรือสังคมจัดขึ้นเพื่อช่วยเหลือคนที่ด้อยโอกาสทางเศรษฐกิจและสังคมและไม่สามารถ ช่วยตนเองได้ ได้แก่ เด็กกำพร้า เด็กอนาถาไร้ที่พึ่งและยากจนที่ขาดรายได้ในการครองชีพ คนชรา คนพิการ และผู้ประสบภัยต่างๆ โครงการนี้ส่วนใหญ่ดำเนินการโดยรัฐเรียกว่า การประชาสงเคราะห์สำหรับโครงการที่ดำเนินการ โดยองค์กรเอกชน เรียกว่า   การสังคมสงเคราะห์  การสวัสดิการสังคม เป็นโครงการที่ได้รับประโยชน์ไม่ต้องออกเงินสมทบโดยได้เงินค่าใช้จ่ายจากงบประมาณของรัฐและการบริจาค ในกรณีที่โครงการที่ดำเนินการองค์กรเอกชน โดยทั่วไปการนิยามความหมายของสวัสดิการสังคมในลักษณะที่ 3 มักจะเป็นที่รู้จักและง่ายต่อการเข้าใจเพราะรูปธรรมที่ชัดเจนเช่น ประเทศสหรัฐอเมริกา ได้ดำเนินงานระบบสวัสดิการสังคมให้เป็นไปตามพระราชบัญญัติและความมั่นคงทางสังคม (Social Security Act.1935) ซึ่งแบ่งสวัสดิการสังคมเป็น 3 ประเภทได้แก่

-    บริการสังคม  (Social  Insurance)

-    บริการสงเคราะห์ประชาชน  (Public Assistance) 

-    บริการสังคม  (Social   Services)

4. การใช้เกณฑ์สวัสดิการสังคมเป็นสถาบันทางสังคม (Social  Institution) นักวิชาการที่นิยามความหมายสวัสดิการทางสังคมเป็นสถาบันทางสังคม ได้แก่ Federico (1980, p. 5 – 6) อธิบายว่าสวัสดิการสังคมเป็นสวัสดิการหนึ่งในสังคมในขณะที่ทุกสังคมมักประกอบด้วยอย่างน้อย  5  สถาบันหลักได้แก่  



1. สถาบันครอบครัว



2. สถาบันการศึกษา


3. สถาบันศาสนา



4. สถาบันการเมือง


5. สถาบันเศรษฐกิจ


สวัสดิการสังคมถือเป็นสถาบันที่  6   ที่มีการทำหน้าที่อย่างสำคัญและเด่นชัดในสังคมและมีความสัมพันธ์ต่อกันอย่างแยกไม่ออกกับสถาบันสังคมทั้ง 5  สถาบันข้างต้น


Goode W. (1967, อ้างถึงใน ระพีพรรณ คำหอม, 2546) ให้ความหมายว่าสวัสดิการสังคมเป็นระบบการให้ความช่วยเหลือโดยจัดสรรให้ในรูปของสิ่งของและบริการไปสู่บุคคลกลุ่มคนต่างๆ โดยผ่านสถาบันทางสังคม ได้แก่ ครอบครัว โบสถ์ สหภาพแรงงานและรัฐ กู๊ดดี้เชื่อว่าสวัสดิการสังคมต้องปกป้องคุ้มครองผู้ยากไร้เช่นเดียวกับเป็นการปกป้องสังคมจากผู้ยากไร้ด้วย 

P.Nelson   Reid (1996, อ้างถึงใน ระพีพรรณ   คำหอม, 2546) ให้คำนิยาม สวัสดิการสังคมว่า คือความคิดที่แสดงให้เห็นว่าเป็นพันธะทางจริยธรรมทางสังคมที่จะช่วยเหลือผู้ยากไร้ ในลักษณะของกิจกรรมที่จัดระบบโดยผ่านนโยบายและแผนงานของรัฐเพื่อตอบสนองต่อแผนงานสังคมที่เห็นได้ เพื่อปรับปรุงความเป็นอยู่ที่ดีขึ้นชองผู้ที่อยู่ในภาวะเสี่ยงในสังคม

Rochefore (1986 อ้างถึงใน ระพีพรรณ คำหอม, 2546) กล่าวว่าสวัสดิการสังคมหมายถึง ระบบการจัดสรรของสังคมให้กับคนในสังคมที่มีความเป็นจำเป็น ซึ่งสังคมจะต้องปกป้องกลุ่มคำที่เดือดร้อนและจำเป็นขณะเดียวกันก็ต้องปกป้องสังคมจากกลุ่มที่เดือดร้อนและคนในสังคม องค์ประกอบสำคัญของสวัสดิการสังคมที่สำคัญมี 4 อย่างได้แก่ 

1. ระบบการให้การสงเคราะห์


2. การจัดสรรทรัพยากรที่เหมาะสม


3. สถาบันทางสังคม

4. กฎเกณฑ์การให้การสงเคราะห์


การจัดสวัสดิการสังคมจะต้องอาศัยสถาบันทางสังคม โครงสร้างทางสังคมที่มีอยู่จริงเช่น ครอบครัว  โบสถ์   วัด   ชุมชน   เผ่า   รัฐ   สหภาพแรงงาน  ซึ่งเป็นสถาบันทางสังคมที่มีอยู่จริงมักทำหน้าที่ให้การช่วยเหลือกับกลุ่มที่เดือดร้อนและจำเป็นอยู่แล้ว หากสถาบันทางสังคมเหล่านี้สามารถทำหน้าที่การสร้างสวัสดิการที่ดีให้กับสมาชิกของตนเองก็จะนำไปสู่ “ สังคมสวัสดิการ ” (Welfare Society) ซึ่งเป็นสังคมที่มีการจัดระเบียบทางสังคมโดยใช้สถาบันทางสังคมต่างๆ ในสังคมให้ทำหน้าที่ส่งเสริมความเป็นอยู่ของคนในสังคมที่ดี

อย่างไรก็ตามใช้เกณฑ์สวัสดิการสังคมเป็นสถาบันทางสังคมอาจมีข้อโต้แย้งว่า องค์กรทางสังคมหรือสถาบันทางสังคมที่เกี่ยวข้องกับการจัดสวัสดิการสังคม ความกำหนดเป็นหน้าที่ของรัฐมากกว่า เพราะรัฐสามารถใช้อำนาจหน้าที่จากการสวัสดิการสังคมเป็นไปอย่างเหมาะสมโดยใช้กลไกของรัฐที่มีอยู่ผ่านทางนโยบาย แผนงานและมาตรการต่างๆ ของรัฐ 
การใช้เกณฑ์สวัสดิการสังคมเป็นสิทธิและความเท่าเทียมของคนทุกคนในสังคม  (Rights and Equity)

ป๋วย   อึ้งภากรณ์  (อ้างถึงใน  ญาณากร  พิชญานิน,2547,น 25)ได้เขียนบทความเรื่อง“คุณภาพชีวิต ปฏิทินแห่งความหวังจากครรภ์มารดาสู่เชิงตะกอน”  ซึ่งกล่าวถึงชีวิตของคนแต่ละคน จะต้องได้รับบริการสวัสดิการสังคมตั้งแต่เมื่ออยู่ในครรภ์มารดาการได้รับสารอาหารที่มีประโยชน์การคลอดจากครรภ์มารดาอย่างปลอดภัย การได้รับวัคซีนตามวัย เมื่อเติบโตถึงวัยเรียนก็ได้รับการศึกษาจากรัฐ การได้รับข้อมูลข่าวสารที่เป็นประโยชน์เมื่อจบก็มีงานทำ มีรายได้เลี้ยงตัวเองและครอบครัว มีส่วนร่วมในกิจกรรมทางการเมืองและสังคมเมืองมีครอบครัวก็สามารถเลี้ยงดูครอบครัวได้ บทความดังกล่าว กล่าวถึงบริการสังคมพื้นที่ฐานที่รัฐต้องจัดให้กับสมาชิกทุกคนในสังคมและควรมีโอกาสเข้าถึงบริการของรัฐอย่างเท่าเทียมกันซึ่งผลงานดังกล่าว สะท้อนสวัสดิการสังคมที่คนไทยพึงได้รับจากรัฐ 


วันทนีย์   วาสิกะสิน (2541 : น.2, อ้างถึงใน ญาณากร  พิชญานิน,2547,น 25 ) เห็นสวัสดิการสังคมเป็นเรื่องของทุกคนในสังคมเพราะคำว่า สวัสดิการหรือสวัสดิภาพมีความหมายในแง่การอยู่ดีกินดี (Social Well-Being) ของทุกคนไม่เฉพาะผู้ยากไร้เท่านั้น คนทุกคนที่เกิดมาในโลกนี้ ตามปฏิญญาสากลขององค์การสหประชาชาติในเรื่องสิทธิมนุษยชน กำหนดว่า คนทุกคนจะต้องได้รับการตอบสนองความต้องการขั้นพื้นฐานอันเป็นสิทธิที่ทุกคนจะต้องได้รับ และเป็นหน้าที่ของรัฐที่จะต้องจัดการบริการต่างๆไว้ให้ และความการขั้นพื้นฐานเป็นสิ่งที่ทุกคนรู้ว่าหมายถึงอาหาร เสื้อผ้า ที่อยู่อาศัย และยารักษาโรคเป็นปัจจัยพื้นฐานที่รัฐจะต้องจัดหาที่อยู่อาศัยให้ประชาชน โดยจัดให้ประชาชนได้มีงานทำ เพื่อมีเงินสำหรับซื้อเสื้อผ้า ที่อยู่อาศัย ยารักษาโรค จัดให้มีสถาบันพยาบาลสำหรับประชาชน เมื่อเจ็บป่วย ไม่ว่าประชาชนคนนั้นจะอาศัยอยู่ในเมืองใหญ่หรือในชนบทที่ห่างไกล 

ปัจจุบันนักวิชาการด้านสวัสดิการสังคม มักจะแยกสวัสดิการทางสังคมออกเป็น 2 ลักษณะได้แก่ 

1. สวัสดิการเศรษฐกิจ หมายถึง การกินดีอยู่ดีของคนในสังคมเช่น มีรายได้   ทรัพย์สินที่ครอบครอง สถานะทางภาษีและดัชนีอื่นๆ  (รายได้ประชาชาติ รายได้ต่อหัว) 


2. สวัสดิการที่ไม่ใช่เศรษฐกิจหมายถึง การกินดีอยู่ดีมีสุข ของคนในสังคม ที่เกี่ยวข้องกับสภาพทางชีวะภาพ สภาพอารมณ์จิตใจและสภาวะมาตรฐานดังนั้น คนจนที่มีรายได้น้อยมักจะมีปัญหาสุขภาพที่ไม่ดี (ทั้งกายและจิตใจ) จึงมีความจำเป็นที่จะต้องได้รับบริการทางสังคม  จากหน่วยงายของรัฐและเอกชน 

สรุปได้ว่าความหมายของสวัสดิการทางสังคม โดยเน้นสิทธิ ความเท่าเทียมกันที่จะได้รับบริการอย่างเป็นธรรมและเสมอภาค เพื่อนำไปสู่การพัฒนาคุณภาพชีวิตที่ดีของคนในสังคม การพัฒนาสังคมโดยรวม รวมทั้งระบบความมั่นคงทางสังคมของคนทุกคนในสังคม 
     2.6.4. องค์ประกอบของงานสวัสดิการสังคม

องค์ประกอบของงานสวัสดิการสังคมโดยทั่วไปมีการใช้ใน 2  ลักษณะคือ ลักษณะกว้างและแคบดังนี้ องค์ประกอบของงานสวัสดิการสังคมในลักษณะกว้างๆ แบ่งเป็น 8 ด้าน ได้แก่ 


1. การศึกษา  (Education)

2. สุขภาพอนามัย (Health)

3. ที่อยู่อาศัย  (Housing)

4. การทำงานและการมีรายได้  (Employment  and  income  maintenance)

5. ความมั่นคงทางสังคม  (Social Security)

6. บริการทางสังคม  (Social Services) 

7. นันทนาการ  (Recreation)

8. กระบวนการยุติธรรม  (Justice)

องค์ประกอบของงานของสวัสดิการสังคมในลักษณะแคบๆ แบ่งตามพระราชบัญญัติความมั่นคงทางสังคมของประเทศสหรัฐอเมริกาแบ่งเป็น 3 บริการ ได้แก่

1. บริการประกันสังคม  (Social   insurance) 

2. บริการสงเคราะห์ประชาชน บริการสงเคราะห์ (Public Assistance)

3. บริการสังคม (Social   Services) 

ดังนั้นองค์ประกอบของงานสวัสดิการสังคมในลักษณะกว้าง 8 ด้านและองค์ประกอบของงานสวัสดิการสังคมในลักษณะแคบ 3 ด้านจึงขึ้นอยู่กับการนำไปใช้ของนักสังคมสงเคราะห์หรือนักสวัสดิการสังคม สำหรับสังคมไทยนำมาใช้ใน 2 ลักษณะทั้งด้านกว้างและด้านแคบแต่โดยทั่วไปแล้ว สังคมไทยมักจะรู้จักบริการลักษณะแคบมากกว่า โดยบริการประกันสังคมถือเป็นบริการที่นำไปสู่การสร้างความมั่นคงทางสังคมให้กับลูกจ้าง ผู้ใช้แรงงานที่พัฒนาขยายความครอบคลุมและสิทธิประโยชน์ทดแทนมากขึ้น ขณะที่บริการสงเคราะห์ประชาชนยังคงเป็นบริการที่รัฐต้องจัดสรรงบประมาณการช่วยเหลือกับเด็กผู้เดือดร้อน ปัจจุบันรัฐพยายามใช้แนวคิดการมีส่วนร่วมของประชาชน ชุมชน องค์กรภาคเอกชน องค์กรพัฒนาเอกชนเข้ามาร่วมรับผิดชอบในระบบสวัสดิการสังคมมากขึ้น
     2.6.5. แนวทางการจัดสวัสดิการทางสังคม

มาตรา 5 แห่งพระราชบัญญัติส่งเสริมการจัดสวัสดิการทางสังคม พ.ศ. 2546 กำหนดขอบเขต รูปแบบวิธีการ   ในการจัดสวัสดิการทางสังคมขององค์การสวัสดิการทางสังคม ให้แก่ผู้รับบริการสวัสดิการสังคม ว่าให้คำนึงถึงเรื่องดังต่อไปนี้ 


1. สาขาต่างๆ ที่จะดำเนินการตามความจำเป็นและเหมาะสม เช่น การบริการทางสังคม การศึกษา สุขภาพอนามัย ที่อยู่อาศัย การฝึกอาชีพ การประกอบกาชีพ นันทนาการและกระบวนการยุติธรรม เป็นต้น


2. ลักษณะหรือรูปแบบและวิธีการในการดำเนินการ เช่นการส่งเสริม การพัฒนาการสงเคราะห์ การคุ้มครอง การป้องกัน การแก้ไขและการบำบัดฟื้นฟู เป็นต้น

            ในการจัดสวัสดิการทางสังคมวรรคหนึ่งให้มีการส่งเสริมและสนับสนุนให้บุคคล ครอบครัว ชุมชน องค์กรปกครองส่วนท้องถิ่น องค์กรวิชาชีพ สถาบันศาสนาและองค์กรอื่นที่มีส่วนร่วมด้วย
     2.6.6. ขอบเขตของงานสวัสดิการสังคม


พ.ร.บ. ส่งเสริมการจัดสวัสดิการสังคม พ.ศ. 2546 มาตรา 5 (1) ได้กำหนดขอบเขตของงานสวัสดิการสังคมสอดคล้องกับแผนพัฒนาสังคมฯ  ฉบับที่  4 (พ.ศ.2545 – 2549)    ซึ่งกล่าวถึงงานสวัสดิการสังคมเกี่ยวข้องกับการพัฒนาสภาพความเป็นอยู่ของประชาชนในสังคม  ให้มีความเป็นอยู่ที่ดีในด้านต่างๆดังนี้

1. การมีสุขภาพอนามัยที่ดี : ประชาชนพึงได้รับการป้องกันโรคภัยไข้เจ็บ การรักษาพยาบาล การส่งเสริมและพัฒนาสุขภาพร่างกาย  จิตใจ  อารมณ์  และสังคมอย่างทั่วถึงเท่าเทียมกันเสมอภาค เป็นธรรมและสอดคล้องกับความต้องการและสถานการณ์ปัญหาของบุคคล กลุ่มบุคคลและประชาชน 


2. การมีการศึกษาที่ดี  :  ประชาชนพึงได้รับบริการที่ส่งเสริมและพัฒนาตนเองให้มีความรู้ ทักษะตลอดจนการปลูกฝังคุณธรรม ค่านิยมที่ดีงาม และคุณลักษณะอันพึงประสงค์เพื่อนำไปสู่การดำเนินชีวิตอย่างมีคุณภาพตลอดไป 

3. การมีที่อยู่อาศัย  :  การที่ประชาชนมีที่อยู่อาศัยตามควรแก่อัตถภาพช่วยส่งเสริมคุณภาพชีวิตที่ดีในทำนองเดียวกัน ประชาชนทุกคนควรจะได้มีที่อยู่อาศัยตามแต่กำลังความสามารถของบุคคลที่จะได้มา 


4. การมีงานทำ การมีรายได้และการมีสวัสดิการแรงงาน  :   ประชาชนมีงานทำที่ทำให้มีรายได้อย่างน้อย เพียงพอต่อการดำรงชีวิต

5. การมีความมั่นคงทางรายได้  :   ประชาชนทุกคนที่มีรายได้เพียงพอแก่การยังชีพ ได้รับการคุ้มครองในเรื่องความมั่นคงในการดำเนินชีวิตของตนเองครอบครัวในรูปของการประกันสังคม


6. นันทนาการ  :   ประชาชนมีกิจกรรมนันทนาการเพื่อการบันเทิงและการพักผ่อนหย่อนใจอย่างมีคุณภาพ


7. การบริการสังคมทั่วไป  :   การให้บริการแก่ประชาชนโดยเฉพาะผู้ยากจน ผู้ด้อยโอกาส และกลุ่มเป้าหมายพิเศษเพื่อช่วยเสริมสร้างและการมีคุณภาพชีวิตที่ดี 


8. กระบวนการยุติธรรม  :   การที่ประชาชนได้รับการคุ้มครองตามกฎหมาย อย่างเสมอภาคและเป็นธรรมสามารถเข้าถึงบริการที่รัฐจัดให้   เช่น   การมีทนายแก้ต่าง เป็นต้น
2.7. แนวคิดการจัดสวัสดิการสังคมขององค์กรชุมชน
     2.7.1. แนวคิดสวัสดิการขององค์กรชุมชน 
                   สถาบันพัฒนาองค์กรชุมชนองค์กรมหาชน กระทรวงการพัฒนาสังคมและความมั่นคงของมนุษย์ ได้เสนอรูปแบบสวัสดิการสังคมชุมชนในหนังสือสวัสดิการชุมชนแก้จนอย่างยั่งยืน (พรรณทิพย์  เพชรมาก,2545,น.8-72 ) ไว้ดังนี้

1. ความหมาย 

สวัสดิการชุมชน  คือ การสร้างหลักประกันเพื่อความมั่นใจของคนในชุมชน  ซึ่งหมายรวมถึงทุกสิ่งทุกอย่างที่จะทำให้คนในชุมชนดีขึ้น อาจอยู่ในรูปสิ่งของ เงินทอง น้ำใจ การช่วยเหลือเกื้อกูล  เป็นเรื่องที่เกี่ยวข้องกับวิถีชีวิตตั้งแต่เกิดจนตาย  ผลของการจัดสวัสดิการชุมชน ที่สำคัญ คือ ก่อให้เกิดรายได้ ลดรายจ่าย เกิดความสัมพันธ์มิตรไมตรีที่ดีขึ้นของคนในชุมชน  รู้สึกมั่นคงภาคภูมิใจ อยู่อย่างมีศักดิ์ศรีและมีความสุข

2. หลักสำคัญในการจัดสวัสดิการชุมชน 

จากลักษณะรูปแบบการจัดสวัสดิการโดยชุมชนที่เกิดขึ้นโดยฐานต่าง ๆ นั้น และจากการจัดเวทีพูดคุยแลกเปลี่ยนระหว่างผู้นำชาวบ้านที่ทำเรื่องสวัสดิการ  สามารถสรุปเป็น หลักการสำคัญในการจัดสวัสดิการชุมชน ได้ดังนี้

2.1. ทำจากสิ่งที่เป็นจริง  ไม่ใช่ลอกเขามาทั้งชุด   สวัสดิการชุมชนต้องสอดคล้องกับวิถีของแต่ละพื้นที่ตั้งใจทำโดยลอกเลียนแบบกันไม่ได้  เช่น  เห็นชุมชนอื่นให้สวัสดิการผู้สูงอายุเดือนละ 300 บาท ก็ให้บ้าง  อาจไปไม่รอดเพราะเงินไม่พอ  ต้องดูว่าคนที่นี่คิดอย่างไร  กลุ่มเรามีเงินอยู่เท่าไร เริ่มจากจุดนั้น ควรรู้ก่อนว่าตอนนี้บ้านเราเป็นอย่างไร มีรากเหง้า มีกลไกอย่างไร  แล้วจึงกำหนดอนาคตต่อไปว่าบ้านเราจะเป็นอย่างไร  ด้วยภูมิปัญญาท้องถิ่นของเราเอง  เพื่อประโยชน์แก่ผู้ด้อยโอกาส

2.2. เริ่มจากเล็กไปใหญ่   ทำแบบค่อยเป็นค่อยไป เหมือนต้นไม้ที่แตกที่ละ 2 ใบ ต่อไปก็เติบโตเป็นพุ่มใหญ่ หากคิดจะจัดสวัสดิการแบบรวดเร็วเกินไป โดยที่คนไม่พร้อม ไม่มีส่วนร่วมไม่รู้สึกเป็นเจ้าของ ก็จะเหมือนการใส่ปุ๋ยมากเกินไป ต้นไม้อาจจะตายได้เพราะเกินกำลัง ไม่เกิด สวัสดิการที่เป็นของคนในชุมชน

2.3. เงินเป็นเพียงเครื่องมือไม่ใช่เป้าหมาย ใช้เงินสร้างเงื่อนไข ทำให้คนอยากทำงานอยากทำดี เช่น ใครทำงานเพิ่ม จ่ายเงินสมทบให้ ใครบริหารเงินให้งอกเงยขึ้นมากจะจ่ายสมทบให้สิ่งสำคัญคือ การให้ความคิด ทำให้คนคิดพึ่งตนเอง ทำความดี ทำงานสร้างเม็ดเงิน หากมีเงินสนับสนุน ควรให้ตามความจำเป็นและพอดี ไม่ใช่ใช้เงินเป็นเป้าหมายหรือหาเงินมาแจกจ่าย

2.4. ระบบสวัสดิการที่ดีต้องช่วยเหลือแบบไม่ก่อให้เกิดการแบ่งแยกในชุมชน ควรให้ทุกท่านได้ แต่มุ่งเน้นความยากจนและด้อยโอกาส ทุกคนสามารถเข้ามามีส่วนร่วมโดยตกลงกติกาและใช้ร่วมกัน

2.5. เป็นองค์รวมที่ทุกอย่างเชื่อมโยงเข้าหากัน กิจกรรมทุกอย่างสามารถก่อให้เกิด สวัสดิการได้ทุกเรื่องตั้งแต่เกิดจนตายกับคนทุกเพศทุกวัย การสร้างสวัสดิการจะเริ่มจากเรื่องใดก็ได้

-     การเชื่อมโยงกิจกรรมต่าง ๆ เข้าหากัน เช่น

จากออมทรัพย์  ------>  ธุรกิจชุมชน  ------>   สวัสดิการ

จากการดูแลทรัพยากรธรรมชาติ  ------>   ออมทรัพย์  ------>  ธุรกิจชุมชน  ------> สวัสดิการ

จากวัฒนธรรมภูมิปัญญา  ------>  การดูแลทรัพยากร  ------>   สวัสดิการ

การเชื่อมโยงกับคนมาทำกิจกรรมร่วมกัน  ดูแลซึ่งกันและกัน เช่น  ผู้สูงอายุได้ทำบุญ พบปะกันทุกวันพระ เด็กได้เรียนรู้ถ่ายทอดภูมิปัญญาผู้สูงอายุและช่วยดูแลผู้สูงอายุ เชื่อมโยงคนกับธรรมชาติ  คนสามารถเรียนรู้อยู่ร่วมกับธรรมชาติได้ เช่น  การดูแลรักษา  ป่าทำให้มีแหล่งอาหาร น้ำ ฯลฯ

2.6. ต้องเป็นผู้ให้และผู้รับ    คนในชุมชนที่เกี่ยวข้องกับการจัดสวัสดิการเป็นทั้งผู้ให้และผู้รับเสมอ (ไม่ใช่ฝ่ายหนึ่งหามาให้ อีกฝ่ายหนึ่งรอรับ) จึงเป็นความสัมพันธ์ที่เท่าเทียมกัน และมีศักดิ์ศรี เช่น จัดเงื่อนไขที่ทุกคนมีส่วนร่วมจ่ายสมทบ กันเงินบางส่วนเติมเข้ากองทุน นำดอกผลกองทุนบางส่วนขยายกิจกรรมต่อจึงทำให้ทุกคนในกลุ่ม/ชุมชนสามารถเป็นเจ้าของทุนและได้รับสวัสดิการไปในเวลาเดียวกัน

2.7. ต้องทำด้วยความรักและอดทน โดยจะต้องมีความศรัทธาเชื่อมั่นว่าชาวบ้าน สามารถสร้างสวัสดิการของตนเองได้ รักที่จะทำงานเพื่อชุมชน เพื่อส่วนรวม อดทนต่อความคิดความเห็นที่ไม่ตรงกัน ยอมรับการคิดค้นตำหนิโดยคือว่าเป็นครู เป็นบทเรียนที่จะก่อให้เกิดการปรับปรุงพัฒนา ทำให้เขาฉลาดขึ้น ทำงานได้ดีขึ้น
3. ทิศทางของขบวนการสวัสดิการชุมชน (สรุปผลการสัมมนาสวัสดิการชุมชนแก้จนอย่างยั่งยืน,2547,น. 52 ) 

3.1. การเสนอแนวทางการจัดสวัสดิการแบบรัฐสมทบกองทุนสวัสดิการชุมชน เป็นแนวทางที่เสนอให้รัฐสมทบงบประมาณให้กับกองทุนสวัสดิการขุมชนในอัตรา 1 : 1 ในปีแรก และเป็นสัดส่วนที่ลดลงในปีต่อมาจนครบ 100 % ในช่วงเวลา 10 ปี และให้หลังจากนี้ให้สมทบปีละ 10 % ของกองทุนสวัสดิการ โดยชุมชนจุดดูแลสวัสดิการทุกอย่างยกเว้นเรื่องไฟฟ้า ประปา โทรศัพท์ ถนน ข้อเสนอนี้มีการริเริ่มพูดคุยกัน โดยครูชบ ยอดแก้ว แกนนำสำคัญของสถาบันพัฒนาองค์การการเงินและ สวัสดิการสังคมแห่งชาติ (พอสช.) ซึ่งขณะนี้ พอสช. มีตัวแทนกลุ่มออมทรัพย์จากจังหวัดต่าง ๆ ร่วมเป็นผู้ประสานและปฏิบัติงานขยายความคิดในการจัดสวัสดิการแบบรัฐสมทบกองทุนสวัสดิการชุมชนควบคู่กับการเข้าไปช่วยให้เกิดการเชื่อมโยงกลุ่มออมทรัพย์ในพื้นที่ต่าง ๆ โดยมีเป้าหมายในการพึ่งตนเอง พึ่งพาซึ่งกันและกันของขบวนการองค์กรการเงินและสวัสดิการชุมชน 

3.2.  การเผยแพร่แนวคิดรูปธรรมการจัดสวัสดิการชุมชนโดยฐานต่าง ๆ ที่เกิดขึ้นไปสู่ กลุ่ม/ชุมชนต่างๆ ให้สามารถนำไปปรับใช้กับชุมชนของตนเอง โดยมีการถอดบทเรียนกรณีตัวอย่างรูปธรรมชาติ/สิ่งแวดล้อม ฐานการผลิต/ธุรกิจชุมชน ออกมาเป็นองค์ความรู้จัดทำเป็นสื่อชุมชนที่สามารถเข้าใจได้ง่ายใช้ช่องทางต่าง ๆ เช่น สื่อของรัฐ วิทยุชุมชน ฯลฯ ในการเผยแพร่แนวคิดแนวทางสวัสดิการของชุมชน ซึ่งเน้นเรื่องความอยู่ดีมีสุขของคนในชุมชน ประชาชนเป็นคนจัดการเอง มุ่งสร้างสวัสดิภาพให้ชีวิต ในแบบชุมชนสวัสดิการ

3.3.  การเชื่อมร้อยเครือข่ายด้านสวัสดิการชุมชน จัดให้มีเวทีแลกเปลี่ยนเรียนรู้ การหนุนเสริม การพัฒนาระบบการบริหารจัดการกองทุนสวัสดิการ

3.4.  สนับสนุนให้องค์กรปกครองส่วนท้องถิ่น จัดสรรงบประมาณสนับสนุนการพัฒนาสวัสดิการชุมชน การกระจายงานด้านสวัสดิการขององค์กรปกครองส่วนท้องถิ่นที่กระจายจากส่วนกลางให้องค์กรชุมชน/กลุ่มต่างๆ ที่ทำหน้าที่จัดสวัสดิการอยู่แล้วเป็นผู้ดำเนินการ เช่น กลุ่มออมทรัพย์ กลุ่มผู้สูงอายุ ฯลฯ โดยองค์กรปกครองส่วนท้องถิ่นเป็นผู้สนับสนุนงบประมาณตามแผนงานสวัสดิการของชุมชนและติดตามการดำเนินงาน หรือสนับสนุนให้เกิดกองทุนพัฒนาท้องถิ่น/กองทุนสวัสดิการระดับท้องถิ่น ที่สามารถให้งบประมาณสนับสนุนกองทุนสวัสดิการของแต่ละชุมชน ถือเป็นกองทุนที่สมทบร่วมกัน

3.5.  การกระจายงานด้านสวัสดิการสังคมของหน่วยงานส่วนกลางไปสู่ชุมชน เช่น กระทรวงการพัฒนาสังคมและความมั่นคงของมนุษย์ ไปให้ชุมชนที่มีพื้นฐานการจัดสวัสดิการชุมชนมาแล้วเป็นผู้ดำเนินการ โดยรัฐสนับสนุน/สมทบงบประมาณร่วมกัน เช่น การจัดสวัสดิการผู้สูงอายุ การดูแลผู้ติดเชื้อเอดส์ การดูแลเด็กของชุมชน ฯลฯ
     2.7.2 ฐานคิดสวัสดิการชุมชน (สรุปผลการสัมมนาสวัสดิการชุมชนแก้จนอย่างยั่งยืน,2547,น. ข ) 

สรุปสวัสดิการชุมชนแก้จนอย่างยั่งยืน ไว้ดังนี้


ฐานสวัสดิการชุมชน  คือการสร้างหลักประกันเพื่อความมั่นใจของคนในชุมชน  ซึ่งหมายรวมถึงทุกสิ่งทุกอย่างที่จะทำให้คนในชุมชนดีขึ้น ทั้งในรูปของสิ่งของ เงินทุน น้ำใจ การช่วยเหลือเกื้อกูล  เป็นเรื่องที่เกี่ยวกับวิถีชีวิตตั้งแต่เกิด แก่ เจ็บ ตาย 

หัวใจของการจัดสวัสดิการชุมชน   คือ  การพึ่งตนเองและการช่วยเหลือเกื้อกูลกัน ให้อย่างมีคุณค่ารับอย่างมีศักดิ์ศรี  การจัดสวัสดิการตั้งอยู่บนพื้นฐานของการเคารพ และอยู่ร่วมกันกับธรรมชาติ อย่างเห็นคุณค่า อยู่บนพื้นฐานของศาสนา ภูมิปัญญา วัฒนธรรมท้องถิ่นและการมีส่วนร่วมในทุกระดับ

ผลของการจัดสวัสดิการชุมชน คือการเกิดความสัมพันธ์ที่ดีของคนในชุมชน การช่วยเหลือเกื้อกูลกัน   ความรู้สึกมั่นคง    ภาคภูมิใจ   อยู่อย่างมีศักดิ์ศรี   และมีความสุขทั้งกายและทางจิตใจ

อภิญญา  เวชยชัยและศิริพร ยอดกมลศาสตร์ (2547: 142-149 อ้างถึงใน การพัฒนาระบบสวัสดิการสำหรับคนจนและคนด้อยโอกาสในสังคมไทย : กลุ่มเกษตรกร ของ ประภาส ปิ่นตบแต่ง, สุภา ใยเมือง และบัญชร แก้วส่อง) รูปแบบการจัดสวัสดิการ ซึ่งแบ่งออกเป็น 3 ฐานได้แก่ ฐานทรัพยากร ฐานวัฒนธรรม และฐานงานพัฒนา มีรายละเอียดดังต่อไปนี้
1.  การจัดสวัสดิการจากฐานทรัพยากร (อภิญญา  เวชยชัยและศิริพร  ยอดกมล-ศาสตร์, 2547, น.143)

การจัดการความมั่นคงจากฐานทรัพยากร เป็นการจัดสวัสดิการเพื่อทุกคนเน้นสร้างความมั่นคงทางด้านอาหาร สำหรับบางคนบางพื้นที่ก็อาจใช้เป็นแหล่งหารายได้และวัตถุดิบพร้อมกัน  การจัดสวัสดิการที่สำคัญสำหรับฐานนี้คือ การใช้ประโยชน์จากป่าสาธารณะ แหล่งน้ำ ทรัพยากรทางทะเล  รวมทั้งการใช้ประโยชน์จากทรัพยากรส่วนบุคคล (ของผู้อื่น)

(1)  การใช้ประโยชน์จากป่าสาธารณะ  มีทั้งการอาศัยป่าเพื่อสร้างความมั่นคงทางด้านอาหาร เช่น หาเห็ด หาปลา หาหน่อไม้ หาพืชผัก เพื่อการบริโภค เป็นต้น

(2)  การใช้ประโยชน์จากแหล่งน้ำ  มีความสำคัญในด้านการสร้างความมั่นคงทางด้านอาหารและการหารายได้ของชาวบ้านไม่น้อยไปกว่าการใช้ประโยชน์จากป่าสาธารณะ  เพราะแหล่งน้ำมีความสัมพันธ์อย่างใกล้ชิดกับชีวิตประจำวัน

(3)  การใช้ประโยชน์จากทรัพยากรทางทะเล  เป็นปัจจัยสำคัญในการสร้างสวัสดิการความมั่นคงทางด้านอาหารและรายได้ของชุมชนประมงความสมบูรณ์ของทรัพยากรทางทะเลจึงเป็นสิ่งสำคัญที่เกี่ยวพันกับความอยู่รอดของชุมชนประมงพื้นบ้านมากที่สุด

(4)  การใช้ประโยชน์จากทรัพยากรส่วนบุคคล (ของผู้อื่น) ถือเป็นอีกปัจจัยหนึ่งของการสร้างสวัสดิการความมั่นคงด้านอาหาร การใช้ทรัพยากรแบบนี้ตั้งอยู่บนแนวคิดของสังคมรวมหมู่ เป็นการพึ่งพาอาศัยซึ่งกันและกันของคนในชุมชน  ซึ่งยังมีเห็นอยู่ในสังคมไทย
2.  การจัดสวัสดิการจากฐานวัฒนธรรม

การจัดสวัสดิการจากฐานวัฒนธรรมที่สำคัญได้แก่  การเกื้อกูลของครอบครัวและกลุ่มเครือญาติ การเกื้อกูลของระบบอุปถัมภ์  และการจัดการของศาสนสถาน

(1) การเกื้อกูลของครอบครัวและกลุ่มเครือญาติ  เป็นสวัสดิการพื้นฐานที่มีอยู่ในทุกครอบครัวและชุมชน

(2)  การเกื้อกูลของระบบอุปถัมภ์  มีอยู่ทุกหนแห่งในสังคมไทยเพราะระบบอุปถัมภ์เป็นรากเหง้าหนึ่งของสังคมไทย  แม้ว่าในด้านหนึ่งระบบอุปถัมภ์จะนำมาซึ่งการเอารัดเอาเปรียบ  กดขี่ข่มเหง  ทำให้ผู้เสียเปรียบต้องด้อยสิทธิ ด้อยโอกาส ไร้ค่าไร้ศักดิ์ศรี  แต่ในอีกด้านหนึ่งระบบอุปถัมภ์ก็เป็นส่วนสำคัญที่เกื้อกูลให้สังคมไทยอยู่ร่วมกันได้  ทั้งในการสร้างความมั่นคงทางอาหาร

(3)  การจัดการของศาสนสถาน  ถือเป็นแหล่งจัดสวัสดิการที่สำคัญของชุมชนมาตั้งแต่อดีต  ตัวอย่างเช่น ในชุมชนชาวพุทธ ผู้ด้อยโอกาสในชุมชนจะใช้วัดเป็นที่บวชเรียนของลูกหลาน  บางรายบวชเพื่อจะได้มีอาหารมาจุนเจือครอบครัว  ในชุมชนชาวมุสลิมมีการบริจาคเงินซากัต                (อภิญญา  เวชยชัยและศิริพร  ยอดกมลศาสตร์,2547,น.146) เป็นระบบการช่วยเหลือคนตามหลักการของศาสนาอิสลามซึ่งถือว่าชาวมุสลิมผู้มีรายได้ทุกคนมีหน้าที่ต้องสงเคราะห์ให้กับผู้ด้อยโอกาส โดยจ่ายเงินร้อยละ 2.5  ของรายได้ต่อปี  ส่วนผู้ที่ได้รับซากัตมี 8 ประเภท ตัวอย่างเช่น  ผู้ที่ไม่มีทรัพย์สินและเครื่องมือในการดำรงชีพ  ผู้ที่ไม่มีเครื่องมือในการดำรงชีพเพียงพอกับความต้องการมาตรฐาน  ผู้ที่ต้องการปลดปล่อยตนเองออกจากการเป็นทาส  ผู้ที่ต้องการได้รับการช่วยเหลือด้านการศึกษาต่อ ผู้ที่มีหนี้สิน  ผู้ที่เผชิญปัญหาระหว่างเดินทาง  เป็นต้น            

3.  การจัดสวัสดิการจากฐานงานพัฒนา

การจัดสวัสดิการจากฐานงานพัฒนา  เป็นส่วนที่ชุมชนรับเอารูปแบบมาจากภายนอกเข้าไปดำเนินการในชุมชน  กิจกรรมบางอย่างก็ริเริ่มและทำกันเองในชุมชน  แต่บางกิจกรรมก็ได้รับการสนับสนุนการจัดตั้งเบื้องต้นจากองค์กรภายนอก  ทั้งภาครัฐและเอกชน  กิจกรรมที่เป็นที่รู้จักกันทั่วไปคือ การจัดกลุ่มฌาปนกิจ  การจัดกลุ่มออมทรัพย์  การจัดกลุ่มกองทุนพัฒนาอาชีพและการพัฒนากลุ่มธุรกิจชุมชน

(1)  การจัดกลุ่มฌาปนกิจ  มีให้เห็นแทบทุกชุมชน  ส่วนหนึ่งเริ่มต้นและดำเนินการโดยชาวบ้านเอง  บางส่วนได้รับเงินสนับสนุนการริเริ่มจากหน่วยงานภาครัฐ

(2)  การจัดกลุ่มออมทรัพย์  มีลักษณะเช่นเดียวกับการจัดกลุ่มฌาปนกิจ  คือมีทั้งที่ริเริ่มโดยชุมชนเองและร่วมริเริ่มกับกลุ่มองค์กรภายนอกส่วนใหญ่พยายามจัดการในรูปแบบของกลุ่มสัจจะสะสมทรัพย์ กลุ่มออมทรัพย์หรือธนาคารชุมชน

(3)  การจัดกลุ่มกองทุนพัฒนาอาชีพ  ส่วนใหญ่เป็นกองทุนที่ต่อยอดมาจากการจัดกลุ่มออมทรัพย์

(4)  การพัฒนากลุ่มธุรกิจชุมชน  เป็นกิจกรรมที่ต้องอาศัยฐานการผลิตและการค้าค่อนข้างมาก  ส่วนใหญ่ชาวบ้านยังเน้นรูปแบบของการแยกกันผลิตแล้วมารวมกันขาย บางชุมชนมีการประกันราคารับซื้อในหมู่บ้าน  ซึ่งถือเป็นสวัสดิการด้านรายได้อย่างหนึ่งในชุมชน
     2.7.3. แนวทางการจัดสวัสดิการโดยชุมชน (อภิญญา  เวชยชัยและศิริพร ยอดกมลศาสตร์,2547,       น.175)
         แนวทางที่ 1 เริ่มจากการออมทรัพย์

แนวทางนี้มีเงื่อนไขสำคัญ 3 ประการ ได้แก่

(1)  ชุมชนไม่ถึงกับขาดแคลนทรัพยากรและปัจจัยการผลิต  เมื่อทรัพยากรไม่ถึงกับขาดแคลน ให้ใส่ตัวขยัน ประหยัด ซื่อสัตย์  อดออม และความตั้งใจ เข้าไป ตัวอดออมและความตั้งใจเป็นเงื่อนไขของกลุ่มสัจจะออมทรัพย์ การรักษาสัจจะเป็นความตั้งใจที่ทุกเดือนจะต้องทำอย่างนั้น

(2)  กลุ่มออมทรัพย์จริง ๆ แล้วไม่ใช่เพิ่งเกิด มันเคยเกิดเป็นกลุ่มเครดิตยูเนียนแล้ว แต่กลุ่มออมทรัพย์ทางใต้ โดยเฉพาะในจะนะ  มีพัฒนาการสูงขึ้นมาอีกขั้นหนึ่ง  คือ เน้นการจัดสวัสดิการให้กับสมาชิก ตรงนี้หมายวามว่า กลุ่มออมทรัพย์ต้องมีผู้กล้าคิดกล้าริเริ่ม แม้แต่ในแบบแผนเดียวกันก็มีลักษณะฉีกออกไป  ซึ่งแต่ละภูมิภาคมีความหลากหลายในการจัดการ  ซึ่งนำไปสู่ความสำเร็จ  กลุ่มออมทรัพย์ต้องทำกิจกรรมให้เกิดผลตามเป้าหมายและสอดคล้องกับความต้องการของสมาชิก ซึ่งแน่นอนว่าความต้องการของสมาชิกในแต่ละพื้นที่ย่อมแตกต่างกัน
         แนวทางที่ 2  เริ่มจากหน่วยผลิต

ลักษณะพิเศษของอีสานมีอยู่ประการหนึ่งคือ คนมาก และในบรรดาคนมากคนเหล่านั้นก็สะสมทักษะบางอย่างจากอดีตโดยเฉพาะการเป็นแหล่งปะทะทางวัฒนธรรมระหว่างล้านนากับล้านช้าง และเป็นเขตแดนที่ติดต่อกับจีน พม่า ลาว  เขมร คนอีสานจึงมีทักษะหลาย ๆ รูปแบบ ทักษะในการทอ ทักษะด้านสมุนไพร ผ้าทอพื้นบ้านอีสานในหลายจังหวัดมีลักษณะของเขาเอง ทางอีสานจึงมักจะเริ่มจากทักษะของท้องถิ่นพัฒนาไปสู่หัตถกรรมท้องถิ่น ไม่ว่าจะเป็นกลุ่มแม่หญิง หรือกลุ่มหมอยา ดังนั้น  เงื่อนไขขององค์กรธุรกิจของชุมชนที่จะเดินแนวทางนี้จึงมีตัวกำหนด 2 อย่าง

อย่างแรก คือ ทักษะของคน อย่างที่สองเป็นเรื่องที่ค่อนข้างจะลำบาก ต้องอาศัยตลาด เพราะเราอยู่ในระบบทุนนิยม องค์กรจะต้องขายผลิตภัณฑ์ที่ผลิตขึ้นมาจึงจะมีรายได้ มีกำไร  และนำกำไรนั้นไปจัดสวัสดิการ เป็นค่ารักษาพยาบาล ค่าประกันภัย ค่าเล่าเรียนบุตร ฯลฯ ตรงนี้หากเปรียบทางใต้ เพราะกลุ่มออมทรัพย์ทางใต้เกือบจะไม่อาศัยตลาดเลย กลุ่มบ้านน้ำขาวไม่อาศัยตลาดเลย เรียกว่าตั้งกลุ่มออมทรัพย์ขึ้นมาปล่อยเงินกู้ได้ดอกเบี้ยกลับมามีกำไร ครึ่งหนึ่งเข้าสวัสดิการชุมชน ไม่ต้องห่วงว่าตลาดผลิตภัณฑ์จะเป็นอย่างไร ขนาดไหน  แต่ลักษณะกลุ่มแบบอีสาน  เมื่อเกิดขึ้นแล้วต้องพึ่งตลาด ต้องมีตลาดเข้ามาประกอบ เพราะฉะนั้น การจัดการจึงยากขึ้นไปเป็นสองชั้น คือ ต้องจัดการเงิน และต้องจัดการเรื่องการผลิตและการตลาด ขณะที่กลุ่มออมทรัพย์เขาจัดการเพียงชั้นเดียวเป็นหลัก คือ จัดการเรื่องเงินออม
         แนวทางที่ 3 เริ่มต้นจากลัทธิความเชื่อ

เป็นกรณีพิเศษที่ชี้ให้เห็นว่า องค์กรธุรกิจชุมชนที่นำไปสู่การจัดระบบสวัสดิการมีหลายรูปแบบ แต่บางรูปแบบมีลักษณะพิเศษที่ไม่สามารถเอาอย่างได้ เช่นกลุ่มอโศก เป็นกลุ่มที่เรียกได้ว่าไม่ใช่ฆราวาสวิถี แต่ถ้าทำได้เป็นเรื่องที่ดีมาก  เพราะทำให้เกิดชุมชนที่ตั้งอยู่บนฆราวาสวิถีหรือแนวทางทุนนิยม ขณะที่สังคมโดยรวมเป็นเรื่องของทุนนิยม อันนี้จึงเป็นกรณีพิเศษ
         แนวทางที่ 4 การจัดสวัสดิการสังคมขององค์กรชุมชนในกลุ่มเด็ก เยาวชน คนพิการ ผู้ด้อยโอกาส และผู้สูงอายุ
                    1. กลุ่มเด็กและเยาวชน
                        1.1 ความหมาย

เด็ก หมายถึง บุคคลที่มีอายุต่ำกว่าสิบแปดปีบริบูรณ์ แต่ไม่รวมถึงผู้ที่บรรลุนิติภาวะด้วยการสมรส ตามพระราชบัญญัติคุ้มครองเด็ก พ.ศ. 2546

เยาวชน หมายถึง บุคคลที่มีอายุต่ำกว่า 25 ปี ตามพระราชบัญญัติส่งเสริมและประสานงานเยาวชนแห่งชาติ พ.ศ. 2521



1.2 แนวคิดการการจัดสวัสดิการสังคมของเด็กและเยาวชนมีแนวคิดมาจากปฏิญญาว่าด้วยสิทธิมนุษยชน อนุสัญญาว่าด้วยสิทธิเด็ก พระราชบัญญัติคุ้มครองเด็ก พ.ศ. 2546 พระราชบัญญัติเยาวชนแห่งชาติ 


1.3 แนวปฏิบัติการจัดสวัสดิการสังคมในกลุ่มเด็กและเยาวชน

ขัตติยา  กรรณสูตและจตุรงค์  บุญรัตนสุนทร (2546 , น.163-164) ได้เสนอแนวปฏิบัติด้านเด็กและเยาวชนที่เกี่ยวข้องกับการจัดสวัสดิการสังคมในรายงานผลงานการวิจัยฉบับสมบูรณ์ การพัฒนาระบบสวัสดิการสำหรับคนจน และคนด้อยโอกาสกลุ่มนอกกำลังแรงงาน

1) รัฐควรส่งเสริมให้ภาคธุรกิจและภาคประชาสังคมเข้ามามีส่วนร่วมในการจัดทำโครงการช่วยเหลือเด็กยากจนและด้อยโอกาสในสังคม ไม่ว่าจะเป็นเด็กเร่ร่อน เด็กในชุมชนแออัด เด็กในชนบทที่อยู่ห่างไกล เด็กชาวเขา  ให้มีการพัฒนาทางร่างกายและจิตใจให้เหมาะสมตามวัย ให้ได้รับหลักประกันในด้านการศึกษา และสุขภาพอนามัยอย่างทั่วถึง หน่วยงานหรือองค์กรใดที่มีผลงานช่วยเหลือเด็กเหล่านี้ควรได้รับการยกย่องชมเชย ภาคธุรกิจควรได้รับการลดหย่อนภาษีจากค่าใช้จ่ายในการดำเนินโครงการเช่นนี้ ภาคประชาสังคมควรได้รับการสนับสนุนค่าใช้จ่ายและได้รับการตอบแทนเป็นรางวัล ด้วยการอำนวยความสะดวกจากรัฐในทุกด้านที่จะดำเนินโครงการให้เกิดประโยชน์สูงสุด

2) ในระดับชุมชน กระทรวงมหาดไทยควรร่วมมือกับสถาบันทาง  ศาสนสถานศึกษา องค์กรปกครองส่วนท้องถิ่น องค์กรเอกชนสาธารณประโยชน์ ส่งเสริมหรือสนับสนุนให้ชุมชนมีบทบาทในการเฝ้าระวังปัญหาของเด็ก สร้างจิตสำนึกให้ชุมชนจัดเวทีประชาคมหมู่บ้านเพื่อแลกเปลี่ยนข้อมูลข่าวสารและจัดตั้งกองทุนเพื่อช่วยเหลือเด็กยากจนในชุมชนโดยให้ประชาคมเป็นผู้บริหารจัดการกองทุนด้วยตนเอง
                    2. กลุ่มคนพิการ


2.1  ความหมาย

คนพิการ หมายถึง บุคคลใดก็ตามซึ่งไม่สามารถประกันการจัดหามาได้ ซึ่งสิ่งจำเป็นต่อการดำรงชีพตามปกติของตนเองและ/หรือต่อสังคม อันเป็นผลมาจากความบกพร่อง ไม่ว่าจะโดยกำเนิดหรือไม่ก็ตามของสมรรถภาพร่างกายและจิตใจ 

                        2.2 แนวคิดเกี่ยวกับการจัดสวัสดิการสังคมคนพิการในประเทศไทย มีแนวคิดจากรัฐธรรมนูญแห่งราชอาณาจักรไทย พ.ศ. 2540 กฎกระทรวงฉบับที่ 4 พ.ศ. 2542 ปฏิญญาว่าด้วยสิทธิคนพิการ

        2.3.  แนวปฏิบัติการจัดสวัสดิการสังคมในกลุ่มคนพิการ


ขัตติยา  กรรณสูตและจตุรงค์  บุญรัตนสุนทร ได้เสนอแนวปฏิบัติด้านเด็กและเยาวชนที่เกี่ยวข้องกับการจัดสวัสดิการสังคมในรายงานผลงานการวิจัยฉบับสมบูรณ์ การพัฒนาระบบสวัสดิการสำหรับคนจน และคนด้อยโอกาสกลุ่มนอกกำลังแรงงาน

ด้านการฟื้นฟูสมรรถภาพทางสังคม (Social Rehabilitation) ซึ่งหมายถึงการฟื้นฟูคนพิการให้สามารถกลับเข้าไปใช้ชีวิตในสังคมได้อย่างคนปกติทั่วไปโดยสามารถปรับสภาพทางร่างกาย จิตใจ การดำเนินชีวิต การประกอบอาชีพการงานให้เข้ากับสภาพแวดล้อม ครอบครัว และสังคม หรืออีกนัยหนึ่งคือ การผสมผสานคนพิการ (Integration) ให้เข้ากับสังคมซึ่งถือได้ว่ามีความสำคัญมาก ทั้งนี้เพราะคนพิการไม่ว่าจะได้รับการฟื้นฟูสมรรถภาพทางการแพทย์ การศึกษาหรือด้านอาชีพมาแล้วก็ตาม แต่ความสำคัญอยู่ที่คนพิการจะสามารถนำสิ่งต่างๆ ที่ได้รับจากการฟื้นฟูไปปรับใช้ในการดำเนินชีวิตในสังคมได้มากน้อยเพียงไร ทั้งนี้เพราะคนพิการไม่อาจแยกตัว เก็บตัว หลีกเลี่ยงการใช้ชีวิตในสังคมไปได้ การฟื้นฟูสมรรถภาพทางสังคม จึงจำเป็นที่จะต้องกระทำทั้งคนพิการและสังคม เพื่อให้คนพิการสามารถปรับตัว สามารถใช้ชีวิตร่วมกับสมาชิกคนอื่น ๆ ในสังคมได้ สังคมจะต้องมีส่วนช่วยในการฟื้นฟูนี้ด้วย แนวทางและมาตรการที่กระทรวงการพัฒนาสังคมและความมั่นคงของมนุษย์ควรดำเนินการคือ ขยายบริการสวัสดิการสังคมให้แก่คนพิการตามสภาพปัญหาและความต้องการของคนพิการแต่ละประเภท โดยส่งเสริมให้คนพิการได้รับการช่วยเหลือสงเคราะห์ คุ้มครอง ปรับสภาพ ฟื้นฟูสมรรถภาพ แนะแนว และพัฒนาให้มีศักยภาพในการแก้ไขปัญหา สามารถพึ่งพาตนเอง ได้รับการพัฒนาคุณภาพชีวิต และการมีส่วนร่วมในกิจกรรมทางสังคมและเป็นกำลังการผลิตทางเศรษฐกิจและสังคมของประเทศ ส่งเสริมสนับสนุนให้ครอบครัว ชุมชนและสังคมมีความรู้ความเข้าใจและทัศนคติที่ดีต่อคนพิการ โดยการประชาสัมพันธ์และประสานความร่วมมือจากทุกฝ่ายในสังคม ทั้งภาครัฐ ภาคเอกชน และประชาชน พัฒนาระบบ งานวิชาการ ข้อมูลข่าวสาร และบุคลากร เพื่อสนับสนุนการดำเนินงานฟื้นฟูสมรรถภาพด้านสังคมขจัดอุปสรรคการเข้ามามีส่วนร่วมอย่างเสมอภาคของคนพิการในกิจกรรมทางสังคม สนับสนุนส่งเสริมให้หน่วยงานภาครัฐและองค์กรเอกชนทุกระดับมีส่วนร่วมและบทบาทในงานฟื้นฟูสมรรถภาพคนพิการด้านสังคมให้มากขึ้น ตลอดจนการสร้างกลไกประสานงานการปฏิบัติงานลักษณะเครือข่ายในทุกระดับอย่างมีประสิทธิภาพ พัฒนารูปแบบการฟื้นฟูสมรรถภาพคนพิการโดยชุมชนให้เหมาะสมกับสภาพปัญหาและความต้องการของคนพิการแต่ละประเภทและแต่ละสภาพของชุมชน
                     3. กลุ่มผู้ด้อยโอกาส
                         3.1  ความหมาย


ผู้ด้อยโอกาสหมายถึง ผู้ที่ประสบปัญหาความเดือดร้อน ทั้งในด้านเศรษฐกิจ การศึกษา การสาธารณสุข การเสียเปรียบไม่ได้รับความเป็นธรรมทางกฎหมาย และได้รับผลกระทบจากครอบครัวต้องการอยู่ในกระบวนการเอาใจใส่จากสังคมเพื่อให้เข้าถึงบริการ ได้รับข่าวสาร การสงเคราะห์และสวัสดิการ การบำบัดฟื้นฟู การคุ้มครองทางกฎหมาย ได้รับการพัฒนาศักยภาพในด้านต่าง ๆ รวมทั้งพัฒนาอาชีพเพื่อให้สามารถช่วยเหลือตนเองได้ และมีส่วนร่วมในการแสดงความคิดเห็นมีส่วนร่วมในการพัฒนาในระดับต่าง ๆ

        3.2 แนวคิดการจัดสวัสดิการสังคมมาจากนโยบายสวัสดิการสังคม พระราชบัญญัติสวัสดิการสังคม ร่างแผนส่งเสริมและพัฒนาผู้ด้อยโอกาส สำนักส่งเสริมและพิทักษ์ผู้ด้อยโอกาส สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส  คนพิการและผู้สูงอายุ         กระทรวง การพัฒนาสังคมและความมั่นคงของมนุษย์
                        3.3  แนวปฏิบัติการจัดสวัสดิการสำหรับผู้ด้อยโอกาสในสังคมโดยองค์กรชุมชน

อภิญญา  เวชชัยและกิตติพัฒน์  นนทปัทมะดุลย์ (2546,น. 3-5) ได้สรุปการจัดระบบสวัสดิการสังคม คนจนผู้ด้อยโอกาส ในสังคม ในบทสรุปผู้บริหารในงานวิจัยฉบับสมบูรณ์ การพัฒนาระบบสวัสดิการสำหรับคนจนและคนด้อยโอกาส กลุ่มคนจนผู้ด้อยโอกาสและกลุ่มเรื่องที่ประสบปัญหาทางสังคม ดังนี้

ลักษณะการจัดสวัสดิการโดยองค์กรชุมชน โดยส่วนใหญ่เน้นการรวมตัวด้านการส่งเสริมงานอาชีพ เพื่อรายได้เสริมเชิงเศรษฐกิจเป็นหลัก เช่น กลุ่มออมทรัพย์ ปัจจุบันชุมชนเริ่มมีความพยายามคิดค้นรูปแบบต่าง ๆ ในการช่วยเหลือผู้ด้อยโอกาสในชุมชนมากขึ้น แต่ยังไม่สามารถดำเนินการได้อย่างเต็มที่นัก เพราะส่วนใหญ่ยังไม่ได้เปิดโอกาสให้ผู้ด้อยโอกาสในชุมชนเข้ามามีส่วนร่วมคิด ร่วมตัดสินใจ ร่วมดำเนินงานในกิจกรรมต่าง ๆ ที่เกี่ยวข้องกับพวกเขามากขึ้น เพราะที่ผ่านมากลุ่มคนด้อยโอกาสในชุมชนถูกจัดพื้นที่ให้เป็นผู้รอรับผลของการพัฒนา จึงยังไม่มีการสร้างโอกาสให้ผู้ด้อยโอกาสในชุมชนได้มีพื้นที่ทางสังคมและมีส่วนร่วมในชุมชนอย่างเหมาะสม

ข้อเสนอต่อนโยบายหลักในการจัดสวัสดิการสำหรับกลุ่มผู้ด้อยโอกาส



1) การเปลี่ยนแปลงกระบวนทรรศน์ใหม่เกี่ยวกับ “ความยากจน” และ“คนจน” 


สถานการณ์ปัญหาของคนจนมีความซับซ้อน แตกต่าง และหลากหลายมากมาย จนไม่สามารถที่จะใช้ความรู้และข้อสรุปชุดเดียวไปตัดสินและกำหนดนโยบายเกี่ยวกับ “คนจนและความยากจน” ของคนทุกกลุ่มได้ การปรับเปลี่ยนแนวคิดว่า ความยากจนไม่ใช่ปัญหาเชิงปัจเจกโดยลำพัง แต่เป็นปัญหาเชิงโครงสร้าง และเชื่อมโยงไปสู่ปัญหาอื่น จะทำให้การแก้ปัญหาความยากจน ไม่เป็นการแก้โดยแยกส่วน และควรส่งเสริมการศึกษาเกี่ยวกับ “คนจน” ด้วยฐานคิดและวิธีที่ละเอียดอ่อน เข้าถึงความเป็นมนุษย์ของคนจน


2) การส่งเสริมและผลักดันให้กลุ่มผู้ด้อยโอกาสได้ขยายพื้นที่ทางสังคม อันเป็นการเพิ่ม “พลังชีวิต” แห่งตัวตน และสามารถพึ่งตนเองในการแก้ปัญหาได้มากขึ้นในระยะยาว โดยขยายการมีส่วนร่วมของคนจนในกิจกรรมชุมชนและการตัดสินใจแก้ปัญหาของกลุ่มตน


3) การส่งเสริมให้ชุมชนร่วมกันจัดสวัสดิการชุมชนให้แก่ผู้ยากลำบากที่สุดในชุมชน โดยค้นคุณค่า ศักยภาพ และเปิดโอกาสให้ผู้ด้อยโอกาสในชุมชนเข้าถึงแหล่งทุนในรูปแบบต่างๆ มากขึ้น การส่งเสริมและขยายโอกาสการมีส่วนร่วมในการตัดสินใจ และการร่วมกิจกรรมต่างๆ ในชุมชนนั้น เป็นการเปิดพื้นที่ทางสังคม เปิดพื้นที่แห่งตัวตน ของพวกเขา ให้มีโอกาสร่วมคิด ร่วมตัดสินใจ   ทั้งในงานของชุมชนและในปัญหาของพวกเขาเอง การได้รับโอกาสให้มีส่วนร่วมในกิจกรรมระดับต่าง ๆ จะสร้างความรู้สึกภาคภูมิใจและสั่งสมความคิดเชิงคุณค่าให้แก่ตนเอง เป็นฐานการสร้างความตระหนักในเรื่องพลังชีวิตและความเป็นมนุษย์ของตนเอง นำไปสู่การสร้างศักยภาพในการแก้ปัญหาและพัฒนาตนเองได้อย่างยั่งยืนในที่สุด


4) ส่งเสริมให้ชุมชนสามารถค้นหาศักยภาพดั้งเดิม ด้วยการฟื้นฟูขนบธรรมเนียมประเพณี ภูมิปัญญา หลักศาสนา วิถีชีวิตเดิมที่เป็นฐานความเชื่อและแบบแผนในการปฏิบัติ อันนำไปสู่กระบวนการช่วยเหลือเกื้อกูลกันเองที่ชุมชนมีอยู่แล้ว ฟื้นคุณค่าขึ้นมาทบทวนใหม่ เช่น การให้ “ทานทอด” ตามหลักศาสนาพุทธ หรือการให้ “ซากาต” และซารีกัตมาตี ที่กำหนดให้มีการดูแลช่วยเหลือผู้ยากไร้ในชุมชน เป็นข้อกำหนดตามหลักศาสนาอิสลาม


5) ส่งเสริมให้ชุมชนมีส่วนร่วมในกระบวนการกำหนดเกณฑ์กลั่นกรองผู้ประสบปัญหาที่ควรได้รับผลประโยชน์จากชุมชน โดยผ่านเวทีชาวบ้าน ประชาคม มากกว่าการผ่านการพิจารณาจากหน่วยงานของภาครัฐเป็นหลัก ทั้งนี้ควรมีการสนับสนุนให้ชุมชนร่วมกันคิดเกณฑ์ตัวชี้วัดของกลุ่มบุคคลที่ประสบปัญหาและควรได้รับความช่วยเหลือเร่งด่วน เรียงตามลำดับความจำเป็นเร่งด่วน เพื่อให้เกิดการดูแลกันและกันที่เป็นมาตรฐาน ก่อนที่ความช่วยเหลือของรัฐจะมาถึง การส่งเสริมให้ภาคชุมชนดูแลสวัสดิการเร่งด่วนให้แก่คนในชุมชนเองเป็นพื้นฐานของการสร้าง “จิตสำนึกสวัสดิการ” (Welfare Minded) ให้เกิดขึ้นเป็นฐานความเกื้อกูลหลักในชุมชน


6) ส่งเสริมให้มีกองทุนสวัสดิการในชุมชน เพื่อเป็นทุนต้นทางสำหรับชุมชน จะได้มีกำลังและปัจจัยในการช่วยเหลือกันและกันเอง โดยอาจจะกำหนดให้องค์กรปกครองส่วนท้องถิ่นกำหนดเงินทุนเบื้องต้นทุนสวัสดิการเบื้องต้นในชุมชน โดยมีองค์ประกอบจากคณะกรรมการหลายส่วนปัจจัยมาเป็นผู้ดำเนินการ จัดสรร พิจารณา ผ่านการทำงานอย่างมีส่วนร่วมและโปร่งใส


7) ผลักดันให้ประชาชนกลุ่มผู้ทุกข์ยากต่าง ๆ ที่มีความสามารถและศักยภาพ ได้มีส่วนร่วมในการบริหารจัดการเงินทุนส่วนนี้ตามความเหมาะสม เช่น กลุ่มหญิงหม้าย กลุ่มผู้สูงอายุ กลุ่มเยาวชน เป็นต้น ทั้งนี้เพื่อเปิดโอกาสให้กลุ่มเป้าหมายตรงได้เรียนรู้และเข้าไปมีส่วนร่วมในการจัดการปัญหาของตนเอง และเป็นการเพาะปลูก “ความภาคภูมิใจ” ที่จะทำให้พวกเขามีความภาคภูมิใจและฟื้นพลังในการจัดการปัญหาด้วยตนเองได้ตามศักยภาพที่มี                     
                          4.  กลุ่มผู้สูงอายุ


4.1 ความหมาย 

ผู้สูงอายุ หมายถึง บุคคลซึ่งมีอายุเกินหกสิบปีบริบูรณ์ขึ้นไป และมีสัญชาติไทย


4.2 แนวคิดเกี่ยวกับสวัสดิการสังคมของผู้สูงอายุ มีแนวคิดจากปฏิญญาสากลว่าด้วยสิทธิมนุษยชน รัฐธรรมนูญแห่งราชอาณาจักรไทย พ.ศ. 2540 แผนปฏิบัติระหว่างประเทศเกี่ยวกับผู้สูงอายุและหลักการเกี่ยวกับผู้สูงอายุของสหประชาชาติ แผนผู้สูงอายุระยะยาว (พ.ศ. 2535-2554) แผนพัฒนาการเศรษฐกิจและสังคมแห่งชาติ ฉบับที่ 8 (พ.ศ. 2540-2544) ปฏิญญาผู้สูงอายุไทย พ.ศ. 2542 แผนผู้สูงอายุแห่งชาติ ฉบับที่ 2 (พ.ศ. 2545-2564) พระราชบัญญัติผู้สูงอายุแห่งชาติ พ.ศ. 2546


4.3 แนวปฏิบัติการจัดสวัสดิการสังคมในกลุ่มผู้สูงอายุ


ขัตติยา  กรรณสูตและจตุรงค์  บุญรัตนสุนทร (2546 , น.172-173) ได้เสนอแนวปฏิบัติเกี่ยวกับการจัดสวัสดิการชุมชน ในรายงานวิจัยฉบับสมบูรณ์ การพัฒนาระบบสวัสดิการสำหรับคนจนและคนด้อยโอกาส กลุ่มนอกกำลังแรงงาน



1. กระทรวงการพัฒนาสังคมและความมั่นคงของมนุษย์ จะต้องมีมาตรการในการจัดหาที่อยู่อาศัยให้แก่ผู้สูงอายุที่ยากจนและด้อยโอกาส ทั้งโดยตัวเองและที่มีผู้ต้องอุปการะ ซึ่งไร้บ้านพักพิง ให้เหมาะสมกับสภาพความเป็นมนุษย์ และสภาพกาย สภาพของผู้สูงอายุ โดยในขั้นแรกควรพยายามให้เข้าอยู่กับครอบครัว โดยมีแรงจูงใจในการได้รับการช่วยเหลือทั้งด้านการเงิน และด้านบริการในรูปแบบต่าง ๆ ที่เหมาะสม หากไม่ประสบความสำเร็จจะต้องจัดหาที่อยู่ในรูปแบบการอยู่ร่วมกันแบบ “เครือข่ายครอบครัวเดี่ยว” ซึ่งมีลูกหลานผลัดเปลี่ยนมาช่วยกันดูแลหรือแบบ “บ้านเปิดชุมชน” ที่บริหารจัดการโดยชุมชนสำหรับผู้สูงอายุทุกวัยช่วยกันดูแล โดยมีบริการจากบุคลากรวัยอื่น ๆ ร่วมด้วยในแบบเครือญาติหรือผู้ใกล้ชิด ผู้สูงอายุมีอิสระที่จะเข้าออกได้ตามความต้องการเมื่ออยากออกไปอยู่กับลูกหลานบ้าง และเมื่อเกิดความไม่สบายใจก็กลับมาอยู่บ้านเปิดได้เสมอ โดยมีทั้งการอยู่แบบประจำและไปกลับ และในการดำเนินงานของบ้านเปิดนี้ยังอาจนำเด็กเล็กมาดูแลหรือทำกิจกรรมร่วมกับผู้สูงอายุได้อันเป็นการสร้างสัมพันธ์และเกื้อกูลกันระหว่างคน 2 วัย

หากบ้านเปิดที่มีส่วนร่วมของชุมชนในขั้นตอนนี้ไม่ประสบความสำเร็จอีกก็คงเหลือทางเลือกสุดท้ายที่ต้องให้ผู้สูงอายุเข้าอยู่ในบ้านสงเคราะห์ของรัฐหรือองค์กรสาธารณประโยชน์


2. ส่งเสริมสนับสนุนผู้สูงอายุในการรวมกลุ่ม หรือการเป็นสมาชิกชมรมผู้สูงอายุ และชมรมดังกล่าวควรมีกิจกรรมทั้ง 2 ด้าน คือ ทั้งให้และรับโดยการเผยแพร่และถ่ายทอดภูมิปัญญาผู้สูงอายุและกิจกรรมเพื่อผู้สูงอายุเองในด้านการฝึกอาชีพ การจัดทำกิจกรรมเสริมรายได้ นันทนาการเพื่อสุขภาพและเพื่อเสริมคุณภาพชีวิต และกิจกรรมทางศาสนารวมถึงการฌาปนกิจด้วย โดยรัฐบาลกลาง และองค์กรปกครองส่วนท้องถิ่นจัดงบประมาณสนับสนุน


3. รณรงค์สร้างสำนึกรับผิดชอบต่อผู้สูงอายุทั้งในครอบครัวและในส่วนรวม เพื่อให้เกิดสังคมรับผิดชอบ และเอื้ออาทร
         แนวทางที่ 5 การสนับสนุนและส่งเสริมจากองค์กรภาครัฐ 

วิสา เบ็ญจะมโน ผู้ตรวจราชการกระทรวงการพัฒนาสังคมฯ ได้เสนอแนวทางในการจัดสวัสดิการขององค์กรชุมชน โดยมีหลักสำคัญ ดังต่อไปนี้ (เอกสารประกอบการประชุมสัมมนายกร่างโครงการการศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน,2548)

1. มุ่งเน้นให้เกิดชุมชนสวัสดิการ หนึ่งชุมชน (หมู่บ้าน,ตำบล)

2. ใช้ทุนภายในชุมชน โดยใช้กองทุนที่มีผลขยายผล

3. การจัดทำข้อมูล องค์ความรู้สวัสดิการชุมชน ค้นหาและสร้างต้นแบบ "ชุมชนสวัสดิการ"

4. ประชาสัมพันธ์เผยแพร่ ขยายการเรียนรู้การจัดสวัสดิการ โดยใช้แผนชุมชนสู่ขบวนการชุมชนและสู่สาธารณะ

5. จัดทำแผนพัฒนาสวัสดิการชุมชนทุกระดับ โดยใช้แผนชุมชนเป็นเครื่องมือในการจัดทำแผนสวัสดิการชุมชน

6. การมีตรากฎหมาย ระเบียบต่างๆ ที่เกี่ยวข้องกับการจัดสวัสดิการ ให้เอื้อต่อการจัดสวัสดิการ โดยชุมชน
     2.7.4. องค์ประกอบความสำเร็จการจัดสวัสดิการขององค์กรชุมชน (อภิญญา  เวชยชัยและศิริพร ยอดกมลศาสตร์,2547,น.182-184)


        (1)  การนำและความคิด ต้องประสานความคิดที่มาจาก 3 ส่วน คือ รัฐ ชุมชน และองค์กรเอกชน  และดูเหมือนว่าถ้าปราศจากส่วนหนึ่งส่วนใดแล้วชุมชนต่าง ๆ คงจะเติบโตมาถึงทุกวันนี้ไม่ได้  อย่างที่อำเภอจะนะ  คนเริ่มต้นเรื่องกลุ่มออมทรัพย์ที่ต้องให้เกียรติเขาเหมือนกันก็คือพัฒนากรจากพัฒนาชุมชน  เขาได้เริ่มต้นบุกเบิกมาค่อนข้างยาวนานต่อมาจึงถูกพัฒนาโดย ครูชบ ยอดแก้ว คุณเคล้า แก้วเพชร  คุณอัมพร  ด้วงปาน  ทางอีสานผู้นำความคิดส่วนหนึ่งก็เป็นพัฒนากร แต่อีกส่วนหนึ่งมากจาก องค์กรเอกชน ในกรุงเทพฯ ก็รับความคิด องค์กรเอกชนเป็นสำคัญเหมือนกัน ดังนั้น  ถ้าเราสามารถประสานความคิดของรัฐ ชุมชน และองค์กรเอกชน เข้าด้วยกันการเกิดขึ้นและการคงอยู่ขององค์กรชุมชนก็น่าจะทำได้ง่ายขึ้น

         (2)  จิตวิญญาณ  เป็นเรื่องที่สำคัญมาก  ทุกกรณีเกิดขึ้นและอยู่ได้ก็เพราะกินแรงผู้นำ  ถ้าผู้นำไม่ทำงานฟรี ใช้แรงงานฟรีก็ไม่แน่ว่าองค์กรเหล่านี้จะเกิดขึ้นมาได้  ในทางวิชาการถือว่านี่เป็นเรื่องปกติของระบบทุนนิยม  ถ้าเราได้ใช้แรงงานใครฟรี กำไรก็จะมาก  มองในแง่ธุรกิจ ถ้าเราจ้างแรงงานในราคาต่ำ กำไรก็จะสูง เพราะฉะนั้นวิญญาณของผู้นำ  วิญญาณของกรรมการ  จึงเป็นเงื่อนไขเบื้องต้นที่ต้องเกิดขึ้น จากนั้นผู้นำและกรรมการจึงไปจูงวิญญาณของสมาชิกให้เข้ามาเสียสละมากขึ้นในสองปีแรกผู้นำและกรรมการของกลุ่มทำงานฟรีเพื่อให้องค์กรเกิดขึ้น หลังจากนั้นแรงงานกายแรงงานสมองได้ก่อดอกออกผลขึ้นมา  แล้วจึงใช้ดอกผลนั้นไปขยายต่อและ ณ วันนี้ดอกผลได้กลับไปตอบแทนให้กรรมการและผู้นำบ้าง แต่มันน้อยมากเมื่อเทียบกับการจ่ายค่าตอบแทนขององค์กรธุรกิจ  ตรงนี้บริษัททำไม่ได้รัฐก็ทำไม่ได้  ตรงนี้แหละที่การจัดการของชุมชนดีกว่ารัฐ กองทุนหมู่บ้านละ 1 ล้านบาท  ถ้าผ่านลงไปทางชุมชนที่เข้มแข็งอยู่แล้ว  ให้เขาจัดการจะประหยัดงบประมาณอย่างน้อยที่สุดก็ประหยัดเงินเดือน ไม่ต้องจ่ายค่าจ้างให้กับข้าราชการในอัตราเงินเดือนแพง ๆ เพื่อไปทำงานตรงนั้น


         (3)  การบริหารจัดการ คือ การจัดระบบ ระบบเงิน ระบบบุคคล ด้วยคำถามว่า เราจะทำอะไร ทำไมต้องทำ  ทำอย่างไร ให้ใครทำมากน้อยแค่ไหน เวลาเท่าไหร่ และค่าใช้จ่ายเท่าไหร่ สำหรับบริษัทและราชการ จะทำอะไร ทำไมต้องทำ ต้องออกค่าใช้จ่ายเท่าไหร่ ดูเหมือนจะเป็นเรื่องหลัก แต่ในองค์กรชุมชนกลับมีคำถามว่าหลักให้ใครทำมากน้อยแค่ไหน เพราะองค์กรชุมชนคนทำทำฟรี ถ้าไม่มีส่วนร่วมจากสมาชิก ไม่มีส่วนร่วมจากเครือข่าย ก็ทำไม่ได้เพราะฉะนั้น เงื่อนไขว่าให้ใครทำจึงเป็นเรื่องที่ใหญ่มาก บริษัทอยากให้ใครทำก็จ้างมา ราชการอยากให้ใครทำก็สั่งลงไปแต่องค์กรชุมชนต้องให้สมัครใจ ถ้าไม่สมัครใจก็ไม่ทำ ดังนั้นผู้นำต้องใช้อำนาจและบารมีในการจัดการ ภาษาวิชาการเรียกว่ามีอำนาจบังคับบัญชา
     2.7.5 รูปแบบการจัดสวัสดิการโดยชุมชน 

1. รูปแบบการจัดสวัสดิการจากฐานองค์กรการเงินชุมชน กลุ่มออมออมทรัพย์หรือองค์กรการเงินชุมชนเป็นพื้นฐานสำคัญในการจัดสวัสดิการชุมชน การที่ชุมชนมีกองทุนหรือเงินออมของตนเองทำให้ชุมชนสามารถริเริ่มคิดรูปแบบการจัดสวัสดิการของตนเองได้อย่างหลากหลาย และสอดคล้องกับปัญหาความต้องการของชุมชนนั้น องค์กรการเงิน ชุมชนบางประเภท ตั้งมาโดยมีเป้าหมายเพื่อสร้างสวัสดิการโดยเฉพาะ หรืออาจกล่าวได้ว่า “เงินเป็นเครื่องมือ เป้าหมาย  คือ สวัสดิการชุมชน” กรณีตัวอย่างรูปธรรมที่ใช้องค์กรการเงินเป็นฐานในการจัดสวัสดิการชุมชนมีให้เห็นอย่างหลากหลาย อย่างเช่นกองทุนหมุนเวียนชาวสงขลา : จากฐานเงินทุนภายในสู่งบสมทบ จากภายนอกเกิดขึ้นจากสมาชิกสมาคมฟื้นฟูหมู่บ้านชนบทสงขลา ที่ได้มีการแลกเปลี่ยนเรียนรู้ประสบการณ์ด้านกองทุน  และสวัสดิการชุมชนร่วมกันตั้งแต่ปี พ.ศ. 2532 โดยมีวัตถุประสงค์เพื่อพัฒนาระบบกองทุนสวัสดิการชุมชนให้ส่งผลต่อการเสริมสร้าง  ความเข้มแข็งของชุมชน และสร้างระบบกองทุนเงินสมทบรัฐกับชุมชน

 ชบ  ยอดแก้ว  ที่เริ่มก่อตั้ง  “กลุ่มสัจจะออมทรัพย์แบบพัฒนาครบวงจรชีวิต” จากทุนเดิมในชุมชนทั้งที่เป็นตัวเงินและทุนทางวัฒนธรรมของสมาชิกกองทุนหมุนเวียนชาวบ้านสงขลา 21 กลุ่ม ซึ่งในปี พ.ศ. 2542 มีสมาชิกรวม 13,517 ราย เงินออมรวม 125.49 ล้านบาท  มีกองทุนสวัสดิการที่ตัดจากผลกำไรการดำเนินงานของกลุ่มสะสมต่อเนื่อง 11.37 ล้านบาท หลังจากที่เครือข่ายได้จัดทำโครงการเสนองบสมทบกองทุนสวัสดิการจาก SIF ในจำนวนที่เท่ากับกองทุน 

หลักการดำเนินงานที่สำคัญของกลุ่ม คือ “ไม่ให้กินแม่ไก่ ให้กินไข่ แต่ไม่ให้กินหมดให้ฟักไว้บ้าง” ซึ่งแปรมาสู่การปฏิบัติ คือ

1. กองทุนจะจ่ายสวัสดิการให้กับสมาชิกในวงเงินที่ได้จากดอกผลกองทุนสวัสดิการแต่ละปี ห้ามจ่ายเงินต้น

2.  ดอกผลที่ได้แต่ละปี จะจ่ายเพื่อสวัสดิการได้ไม่เกินร้อยละ 90 เหลืออีกร้อยละ 10 ให้สมทบเข้ากองทุนสวัสดิการ เพื่อการเติบโตและพึ่งตนเองในอนาคต

3. คนยากไร้ในชุมชนไม่ว่าจะเป็นหรือไม่เป็นสมาชิกของกลุ่ม จะต้องได้รับผลประโยชน์ หรือความช่วยเหลือจากดอกผลของกองทุนสวัสดิการชุมชน

โครงการนี้เปิดให้กลุ่มต่าง ๆ  คิดค้นรูปแบบสวัสดิการได้อย่างหลากหลายตามปัญหาความต้องการและความพร้อมของชุมชนนั้น

กลุ่มสัจจะสะสมทรัพย์เพื่อการพัฒนาคุณธรรมครบวงจรชีวิตตามแนวทาง พระสุบิน  ปณีโตเริ่มจากที่พระสุบิน  ปณีโต  ไปศึกษาเรียนรู้เรื่องกลุ่มออมทรัพย์  จากครูชบ  ยอดแก้ว  แล้วกลับมาปรับเป็น “กลุ่มสัจจะสะสมทรัพย์”  เป็นเครื่องมือในการเผยแผ่ธรรมะ  อาศัยหลักเศรษฐศาสตร์เชิงพุทธเป็นแนวทางกระตุ้นให้คนตระหนักในปัญหาที่เกิดขึ้นในบ้านเมือง  ปัจจุบันกลุ่มสัจจะสะสมทรัพย์ได้ขยายตัวอย่างกว้างขวาง ในพื้นที่จังหวัดตราด  157 กลุ่ม  สมาชิกรวม 45,550 คน เงินออมรวม 135.38 ล้านบาท เงินทุนหมุนเวียนสวัสดิการ 28.99  ล้านบาท  ในพื้นที่จังหวัดจันทบุรี  ซึ่งพระมนัส  ขันติธัมโม  ได้นำแนวทางไปปรับใช้  มีกลุ่มสัจจะสะสมทรัพย์  114 กลุ่ม  สมาชิกรวม  33,221 ราย  เงินออม  104.25 ล้านบาท  กองทุนสวัสดิการ  10.64  ล้านบาท  ในช่วง 3 – 4 ปี ที่ผ่านมาได้มีชุมชน/พระจากพื้นที่ต่าง ๆ มาดูงานแล้วนำกลับไปปฏิบัติในหลายพื้นที่ จนเกิดเป็นเครือข่ายพระสงฆ์ที่ส่งเสริมสัจจะสะสมทรัพย์

การเปลี่ยนแปลงที่ทำให้กลุ่มออมทรัพย์หันมาจัดสวัสดิการกว้างขวางขึ้นเกิดจากหลายปัจจัย  เช่น

1.  กลุ่มออมทรัพย์หลายแห่งได้มีการทบทวนตัวเองว่าถ้ามีเฉพาะการออม การกู้กลุ่มก็ไม่ต่างจากธนาคารหรือแหล่งเงินกู้โดยทั่วไป

2. การแลกเปลี่ยนเรียนรู้จากกลุ่มที่มีวัฒนธรรมการจัดสวัสดิการที่เห็นผลชัดเจน การนำกรณี ตัวอย่างรูปธรรมการจัดสวัสดิการมาเป็นศูนย์เรียนรู้ชุมชน

3. การสนับสนุนเครือข่ายในการจัดสวัสดิการผู้ยากลำบากของกองทุนเพื่อสังคม (SIF) ที่ทำให้องค์กรการเงินหันมามองผู้ยากลำบากในชุมชนที่ไม่ได้เป็นสมาชิกกลุ่ม  ทำให้คนเหล่านี้ได้เข้ามาเป็นสมาชิกและได้รับสวัสดิการจากกลุ่มเช่นเดียวกับ  สมาชิกเดิม

4. การเชื่อมโยงเครือข่ายองค์กรการเงินชุมชน  ในระดับต่าง ๆ เช่นผู้นำกลุ่มออมทรัพย์ที่รวมกันเป็น “ผู้ก่อการดี” ซึ่งปัจจุบันได้ปรับเป็น สถาบันพัฒนาองค์กรการเงินและสวัสดิการชุมชนแห่งชาติ (พอสช.) 


5. การเชื่อมโยงให้เรื่ององค์กรการเงินกับสวัสดิการชุมชน  เป็นขบวนการพัฒนาเดียวกันของเครือข่ายองค์การเงินภาคใต้

จุดแข็งของการจัดสวัสดิการโดยฐานกลุ่มออมทรัพย์

1.  มีฐานเงินของตนเองทำให้คิดระบบสวัสดิการได้ตามปัญหาความต้องการและวงเงินที่มีอยู่ โดยไม่ต้องขึ้นอยู่กับเงื่อนไขของแหล่งทุนภายนอก ไม่ได้เรียกร้องการสงเคราะห์ช่วยเหลือจากภายนอก ไม่มีเงินรัฐก็ทำเองได้ แต่ถ้ารัฐสมบทมาก็จะช่วยให้ทำได้อย่างกว้างขึ้น/เร็วขึ้น

2. คนในชุมชนรู้จักกัน รู้ข้อเท็จจริงว่าบ้านไหนเป็นอย่างไร ใครเจ็บป่วย ครอบครัวไหนยากลำบาก ไม่ต้องทำข้อมูลเอกสารมากมาย ส่งต่อกันหลายขั้นตอนกว่าจะได้รับความช่วยเหลือ สามารถช่วยกันติดตามดูแลที่ช่วยไปแล้วด้วยกระบวนการทางสังคมในหมู่บ้าน

3. ระเบียบกติกา การจ่ายสวัสดิการคล่องตัว หลักเกณฑ์ต่าง ๆ ปรับเปลี่ยนได้จะเพิ่มวงเงิน จะเพิ่มประเภทสวัสดิการ ก็สามารถปรับได้ทุกปี จะให้ความช่วยเหลือเป็นกรณีพิเศษก็สามารถทำได้ทันที เช่น กรณีเกิดภัยธรรมชาติ

4. การใช้สวัสดิการเป็นแรงจูงใจการออมทรัพย์ ใช้การออมทรัพย์สม่ำเสมอเป็นเงื่อนไขในการได้รับสวัสดิการ การใช้สวัสดิการในการจูงใจให้คนลดเลิกอบายมุข การขยันทำมาหากิน ผู้คนได้มาพูดคุยแลกเปลี่ยน ทำกิจกรรมร่วมกัน รวมทั้งใช้สวัสดิการไปในการจูงใจให้เกิดการพึ่งตนเอง

2.  รูปแบบการจัดสวัสดิการชุมชนโดยฐานการผลิต/ธุรกิจชุมชน จากพื้นฐานภูมิปัญญาดั้งเดิมในการทำมาหากิน เพาะปลูก เลี้ยงสัตว์ หาปลา งานหัตถกรรม ทอผ้า การแปรรูปอาหาร ฯลฯ ที่สั่งสมกันมายาวนาน ประกอบกับการได้มีโอกาสไปดูงาน แลกเปลี่ยนเรียนรู้ การสนับสนุนส่งเสริมของหน่วยงาน ทำให้ชุมชนหลายแห่งสามารถจัดสวัสดิการจากฐานการผลิตภายในชุมชน หรือจากกลุ่มที่รวมตัวกันทำธุรกิจชุมชนได้ ซึ่งแต่ละแห่งจะมีความหลากหลายต่างกัน กรณีตัวอย่างรูปธรรมในบางพื้นที่ ได้แก่

กลุ่มแพรพรรณ : แม่หญิงทอผ้าฟื้นฟูภูมิปัญญาสู่สวัสดิการ (อภิญญา  เวชยชัยและศิริพร  ยอดกมลศาสตร์,2547,น.167) เริ่มจากการรวมตัวกันของแม่หญิงที่ทอผ้าจาก 7 หมู่บ้าน ใน จ.ขอนแก่น โดยมีศูนย์ศิลปหัตถกรรมเพื่อการพัฒนาสตรีอีสานสนับสนุน  เริ่มตั้งแต่ปี 2534 โดยการนำสินค้ามาฝากขายศูนย์  โดยใช้เงินกำไรจากการขายผ้าของกลุ่ม การเก็บเงินสวัสดิการจากสมาชิก และเงินสมบทจากภายนอกที่เข้าไปดูงาน  โดยผลกำไรของกลุ่ม 15 – 20 % กันไว้สำหรับ  สวัสดิการด้านการรักษาพยาบาล  การช่วยเหลือทุนการศึกษา และเงินสงเคราะห์ผู้สูงอายุ 15 – 20 % เป็นค่าใช้จ่ายในการพัฒนาชุมชน  พัฒนาสมาชิก การอบรมดูแล  จากเดิมที่จัดตั้งสวัสดิการให้เฉพาะสมาชิก เมื่อมีเงินเพิ่มขึ้นได้ขยายการช่วยเหลือค่ารักษาพยาบาลถึงครอบครัวสมาชิกด้วย  ต่อมาเมื่อเงินไม่พอจะต้องหักกำไรสุทธิเพิ่มขึ้นอีก     10% จึงจะพอค่าใช้จ่ายในการจัดสวัสดิการ  ซึ่งนอกจากค่ารักษาพยาบาลแล้วยังมีทุนการศึกษา  เบี้ยยังชีพผู้สูงอายุ  และเงินฌาปนกิจ  ซึ่งเป็นสมาชิกรายละ 20 บาท  จะได้รวมประมาณ  4,700 บาท  สำหรับวงเงินและประเภทของสวัสดิการอาจไม่หลากหลายเหมือนเครือข่ายใหญ่  แต่กลุ่มเข้าใจว่าสวัสดิการถือเป็นกำลังใจ  เช่นเดียวกับบางคนที่ไปหาหมอตรวจแต่ไม่ได้ยาก็หายแล้ว  แต่อย่างไรก็ตามกลุ่มก็คิดหาทางพัฒนาตลอดและการขายรายได้ของกลุ่ม  เพื่อจะสามารถจัดสวัสดิการได้เพียงพอตามที่สมาชิกเคยได้ตกลงกัน 

3. รูปแบบการจัดสวัสดิการโดยฐานทรัพยากรธรรมชาติ / สิ่งแวดล้อม ความอุดมสมบูรณ์ของทรัพยากรธรรมชาติไม่ว่าจะเป็นป่า แม่น้ำ ท้องทุ่ง ชายฝั่ง ทะเล ล้วนแล้วแต่เป็นที่มาของแหล่งอาหารและฐานปัจจัยสี่ของชุมชน การที่ทรัพยากรธรรมชาติถูกทำลาย ทำให้ชุมชนขาดสวัสดิการที่สามารถหาได้จากป่าที่เป็นเสมือนซุปเปอร์มาเก็ตของชุมชน การที่หลายชุมชนได้หันมาอนุรักษ์ทรัพยากรธรรมชาติใกล้ตัว ทำให้ความอุดมสมบูรณ์กลับคืนมา ทำให้ชุมชนมีแหล่งอาหารที่มั่นคง สามารถลดรายจ่ายและสร้างรายได้ให้เกิดขึ้นได้  รวมทั้งเป็นกองทุนที่จะกลับคืนมาเป็นค่าใช้จ่ายในการดูแลรักษาทรัพยากรธรรมชาติให้ยั่งยืนต่อไป  ตัวอย่าง รูปธรรมที่ชุมชนดูแลจัดการทรัพยากรแล้วส่งผลให้เกิดสวัสดิการของชุมชนมีเห็นโดยทั่วไป เช่น

ศีรษะอโศก : ชุมชนพึ่งตัวเองครบวงจร   จากหมู่บ้านพุทธธรรมในปี พ.ศ. 2529 ที่ญาติธรรม  ซึ่งศรัทธา ในพระพุทธศาสนาตามแนวสันติอโศก  ได้เข้ามาอยู่ร่วมกันเป็นหมู่บ้านมีพื้นที่ประมาณ 600  กว่าไร่ พัฒนาฐานอาชีพจากการทำนาธรรมชาติ  ทำโรงเห็ด  ร้านค้ารวมน้ำใจ  ตั้งกองทุนสวัสดิการและอโคตยาศาลา  จัดตั้งโรงเรียนในชุมชนที่เรียนรู้ควบคู่กับการปฏิบัติจริงทั้งด้านวิชาการ ปฏิบัติธรรม  ฐานงานอาชีพ  ซึ่งในชุมนมมีอยู่ถึง 42 ฐานงาน  ผลิตสินค้าปลอดสารพิษของชุมชน  สมุนไพร  ทอผ้าใช้เองในชุมชน มีกองบุญปัจจัยสี่ ที่คนในชุมชนสามารถเบิกจ่ายเครื่องอุปโภคบริโภคที่จำเป็น  ยืมเครื่องมือในการทำมาหากิน  โรงสีข้าวโฮมบุญ  รับสีข้าวกล้องที่ได้จากการทำนาในชุมชนและรับซื้อข้าวเปลือกปลอดสารจากชาวนาส่งขายด้วย

ในช่วงวิกฤตเศรษฐกิจในปี พ.ศ. 2540 ที่คนส่วนใหญ่ได้รับผลกระทบจากกระแสโลกาภิวัฒน์  ชุมชนศีรษะอโศก  สามารถอยู่ได้ในลักษณะ “อยู่ดีมีสุข” สมาชิกในชุมชนสามารถพึ่งตนเองได้โดยปัจจัย 4 ครบ  โดยส่วนใหญ่เป็นการผลิตในชุมชน  ส่วนที่เพิ่มจากปัจจัยที่เห็นได้ชัดเจน คือ เรื่องการศึกษา  ศาสนา  จริยธรรม  คุณธรรม  การพึ่งตนเองของชุมชนในศีรษะอโศก  นอกจากการปฏิบัติในชุมชนจนบรรลุผลแล้ว  ยังมีเครือข่ายชุมชนอโศกในหลายจังหวัดกระจายไปทุกภาค  และส่งผลต่อชุมชนอื่น ๆ ที่มาเรียนรู้ดูงาน  โดยชุมชนเหล่านี้ไม่ได้เคร่งครัดการปฏิบัติธรรมและใช้ชีวิตเหมือนชุมชนอโศกเต็มรูปแบบ  แต่สามารถเลือกบางเรื่อง ที่เห็นผลชัดเจนว่านำไปสู่การพึ่งตนเองไปปฏิบัติ เช่น  การทำเกษตรยั่งยืน     เลิกใช้ปุ๋ยเคมี และยาฆ่าแมลง/การทำปุ๋ยชีวภาพ  การจัดการะบวนการศึกษาเรียนรู้ที่เน้นการสร้างอุดมการณ์ ปรับวิธีคิด  การฝึกปฏิบัติ ฯลฯ  โดยชุมชน ศีรษะอโศก ได้รับจัดฝึกอบรม  ผู้เข้าร่วมโครงการพักหนี้ ธกส. และติดตามการนำไปใช้ในพื้นที่

4. รูปแบบการจัดสวัสดิการโดยฐานชุมชนเมือง (พรรณทิพย์ เพชรมาก,2545,น.59)

แม้ว่าที่อยู่อาศัยในชุมชนเมืองส่วนใหญ่ซึ่งมีอาชีพในระบบที่จะสามารถได้รับสวัสดิการจากแหล่งต่าง ๆ ทั้งจากรัฐและเอกชน  เช่น  ระบบประกันสังคม  กองทุนสำรองเลี้ยงชีพการประกันกับภาคเอกชน  สวัสดิการจากบริษัท/หน่วยงาน ฯลฯ และไม่มีความเป็น “ชุมชน” พอที่จะจัดสวัสดิการสำหรับชุมชนได้ แต่มีชุมชนเมืองอีกส่วนหนึ่งที่เป็นชุมชนผู้มีรายได้น้อย หรือชุมชนแออัด ที่ความสัมพันธ์ของคนในชุมชนค่อนข้างจะใกล้ชิด/จำเป็นที่ต้องถึงพากันมากกว่าคนในเมืองที่อาศัยอยู่แบบอื่น และลักษณะอาชีพของคนกลุ่มนี้มีส่วนใหญ่เป็นงานนอกระบบไม่อยู่ในข่ายที่จะได้รับสวัสดิการเหมือนดังที่ได้กล่าวมาแล้ว

สวัสดิการที่สำคัญของชาวชุมชนแออัด คือ เรื่องที่อยู่อาศัย ซึ่งเป็นทั้งที่ทำกินและที่อยู่อาศัย  การที่คนในชุมชนแออัดมีความไม่มั่นคงในที่อยู่อาศัยก็เป็นการขาดสวัสดิการที่เป็นหนึ่งในปัจจัยสี่  ปัจจุบันชุมชนแออัดจำนวนมากได้มีการรวมกลุ่มกันเพื่อแก้ปัญหาที่อยู่อาศัย ทำอย่างไรที่จะให้ชุมชนแออัดสามารถอยู่ต่อในที่เดิมได้อย่างมั่นคง  หรือถ้าจำเป็นต้องย้ายออกไปก็ต้องไม่ไกลแหล่งที่ทำมาหากิน  ทำอย่างไรที่คนในชุมชนแออัดจะสามารถอยู่ร่วมกันกับเมืองได้อย่างมีศักดิ์ศรี มีคุณค่าเป็นที่ยอมรับ เท่าเทียมกับคนกลุ่มอื่น ๆ ในเมือง

ชาวชุมชนแออัดได้พยายามหาทางจัดสวัสดิการโดยชุมชนในมิติต่าง ๆ ได้แก่
· การพัฒนาสภาพแวดล้อม  การดูแลรักษาสภาพแวดล้อมชุมชนให้ดีขึ้น  เช่น การดูแลรักษาคลองแม่ข่าของชุมชนแออัดในจังหวัดเชียงใหม่  ที่ร่วมกันทำความสะอาดคลอง  ขยับบ้านปรับผังใหม่  ให้เป็นระเบียบมากขึ้น  ทำให้สภาพแวดล้อมชุมชนดีขึ้น  ส่งผลต่อสุขภาพของคนในชุมชน และสร้างการยอมรับ  การอยู่อาศัยของชุมชนเพื่อให้มีความมั่นคงขึ้น
· การจัดการขยะโดยชุมชน  ปัจจุบันมีเครือข่ายชุมชนแออัดที่รวมตัวกันจัดการขยะในชุมชน  ซึ่งลดปัญหาขยะตกค้างในชุมชน  ลดปริมาณขยะที่ต้องนำไปกำจัด  สามารถสร้างงานสร้างรายได้ให้คนในชุมชน  โดยในด้านสวัสดิการที่ส่งผลชัดเจน  เช่น เด็กนักเรียนมีรายได้จากการขายขยะ / นำขยะฝากไว้กับธนาคารขยะเป็นทุนการศึกษา การนำขยะในชุมชนมาจัดสวัสดิการให้ผู้สูงอายุ ทุนการศึกษาเด็ก การจัดกิจกรรมต่าง ๆ ในชุมชน
· การจัดการแก้ปัญหาที่อยู่อาศัยโดยชุมชน  การที่ชุมชนรวมกลุ่มกันหาทางแก้ไขปัญหาที่อยู่อาศัยในรูปแบบต่าง ๆ ส่งผลทำให้คนในชุมชนแออัดมีสวัสดิการด้านที่อยู่อาศัยที่มั่นคง  สามารถใช้ที่อยู่อาศัยเป็นที่ทำมาหากิน / อยู่แหล่งทำมาหากิน เช่น เครือข่ายชุมชนในที่ดินริมทางรถไฟได้รวมตัวกันหาทางแก้ไขปัญหาที่อยู่อาศัยโดยต่อรองขอเช่าที่ดินในระยะยาว  ในอัตราค่าเช่าที่เหมาะสมสำหรับคนจน  ซึ่งทำให้ชุมชนได้มีที่อยู่อาศัยในบริเวณเดิม  แต่มีความมั่นคงมากขึ้น  การร่วมกันซื้อที่ดินในบริเวณชุมชนเดิม  การร่วมกันสำรวจข้อมูลและการวางแผนแก้ไขปัญหาที่อยู่อาศัยโดยภาพรวมทั้งเมือง ฯลฯ

5.  รูปแบบการจัดสวัสดิการผู้สูงอายุโดยผู้สูงอายุ  การจัดสวัสดิการผู้สูงอายุโดยภาครัฐในปัจจุบันมีบริหารหลัก ๆ ได้แก่  บริหารสงเคราะห์คนชรา  ศูนย์บริการผู้สูงอายุ  บริการเบี้ยเลี้ยง ซึ่งการจัดบริหารดังกล่าวจึงต้องใช้งบประมาณช่วยเหลือผู้สูงอายุปีละ 1,1487.7  ล้านบาท  และเพิ่มงบประมาณสำหรับเบี้ยยังชีพผู้สูงอายุในปี พ.ศ. 2543 เป็นเงิน 1,440 บาท ที่สามารถช่วยเหลือผู้สูงอายุที่ยากจนอยู่ในภาวะยากลำบากได้ 400,000 คน ทั้ง ๆ ที่มีผู้สูงอายุที่อยู่ในเกณฑ์ดังกล่าว ประมาณ 1 ล้านคน และจากการคาดการณ์ว่าอีก 20 ปี จะมีผู้สูงอายุถึง 11.9 ล้านคนและรัฐต้องใช้งบประมาณจัดสวัสดิการถึง  3,881.9  ล้านบาท

นอกจากการจัดสวัสดิการโดยชุมชนจะแบ่งตามฐานต่าง ๆ ที่กล่าวมาแล้วกระบวนการจัดสวัสดิการโดยชุมชนยังมีอีกส่วนหนึ่งที่ชุมชนเป็นผู้จัดสวัสดิการผู้ยากลำบากโดยการสนับสนุนงบประมาณจากหน่วยงาน

6.  รูปแบบการจัดสวัสดิการผู้ยากลำบากโดยเครือข่ายองค์กรชุมชน  สำนักงานกองทุนเพื่อสังคม (SIF) สนับสนุนงบประมาณ

1.  จัดในลักษณะกองทุนสงเคราะห์ ส่วนใหญ่เป็นเครือข่ายองค์กรชุมชนที่ทำงานในเชิงสงเคราะห์อยู่แล้ว เช่น เครือข่ายผู้ติดเชื้อเอดส์ เครือข่ายพระ เครือข่าย อสม. ฯลฯ  นำเงินกองทุนไปจ่ายเป็นสวัสดิการศึกษา  เด็ก คนชรา คนพิการ ผู้ติดเชื้อ อาชีพ

2. จัดในลักษณะกองทุนสงเคราะห์ร่วมกับกองทุนหมุนเวียน ลักษณะกองทุนสงเคราะห์ ใช้จ่ายเป็นเงินสงเคราะห์รายเดือน ซึ่งเงินจะหมดไปไม่มีการเพิ่มเติมเหมือนกับประเภทกองทุนหมุนเวียน ส่วนใหญ่เป็นการสนับสนุนทุนอาชีพ ซึ่งคืนเงินต้นไว้ที่กองทุนเดิม ส่วนดอกเบี้ยเพิ่มในกองทุนสงเคราะห์ เพื่อช่วยเหลือผู้ยากลำบากรายอื่นต่อไป การจัดในลักษณะนี้มีรูปแบบที่แตกต่างกันไปอีกส่วนหนึ่ง  คือ  องค์กรชุมชนชักชวนให้ผู้ด้อยโอกาสสมัครเป็นสมาชิกกลุ่มออมทรัพย์  เพื่อผู้ด้อยโอกาสจะได้มีสถานภาพเท่าเทียมกับคนอื่น มีเงินปันผลสิ้นปี  สามารถใช้กองทุนสวัสดิการเหมือนสมาชิกรายอื่น ๆ 

3.  การสมทบทุนกองทุนสวัสดิการชุมชน (Matching Fund) เป็นการสมทบอัตรา 1 : 1 ตามวงเงินกองทุนสวัสดิการกลุ่มออมทรัพย์มีอยู่เดิม โดยมีเงื่อนไขว่าใช้เฉพาะดอกผลที่เกิดขึ้น และเครือข่ายต้องไปรับผิดชอบสวัสดิการของผู้ด้อยโอกาสที่ไม่ได้เป็นสมาชิกกลุ่มอออมทรัพย์ ซึ่งเป็นโครงการของกองทุนหมุนเวียนชาวบ้านสงขลาจากลักษณะรูปแบบการจัดสวัสดิการโดยชุมชนที่เกิดขึ้นโดยฐานต่าง ๆ ที่ได้กล่าวมาแล้วนั้นและจากการจัดเวทีพูดคุยแลกเปลี่ยนระหว่างผู้นำชาวบ้านที่ทำเรื่องสวัสดิการ 

ณรงค์  เพ็ชรประเสริฐ และคณะ (อ้างถึงใน อภิญญา  เวชยชัยและศิริพร  ยอดกมลศาสตร์,2547,น.182)ได้สรุปเงื่อนไขการเกิดขึ้นคงอยู่ และพัฒนาสวัสดิการ  สวัสดิการชุมชนไว้ในงานวิจัยการจัดการสวัสดิการชุมชน ดังนี้

1.  การนำและความคิด ทั้งจากภายในที่มีผู้นำชุมชนซึ่งเป็นนักคิด ทดลองปฏิบัติ สรุปบทเรียน และพัฒนาต่อเนื่อง เรียนรู้จากภายนอกมาปรับใช้

2.  จิตวิญญาณ จิตวิญญาณการเสียสละของผู้นำ และการทำให้สมาชิกเกิดจิตวิญญาณร่วม

3.  การบริหารจัดการ   ซึ่งการบริหารจัดการที่ดีนั้นเกิดขึ้นได้จากผลประโยชน์อันพึงมีของสมาชิก กลุ่มและองค์กรจะต้องเป็นที่ยอมรับของคนทุกวงการ ศักยภาพและความพร้อมของกลุ่มองค์กรในขณะนั้น

ปัจจัยที่ทำให้เกิดจิตวิญญาณ และพลังในการขับเคลื่อน ประกอบด้วย

1.   การที่ผู้นำมีความคิด  อุดมการณ์ วิสัยทัศน์ที่ชัดเจนสามารถทำให้ทุกคนเห็นประโยชน์ร่วมกัน

2.   การกำหนดเป้าหมายที่แน่นอน ว่าจะไปสู่จุดไหน

3.   ภารกิจที่เป็นรูปธรรมชัดเจน ปฏิบัติได้ เพื่อให้บรรลุเป้าหมายที่กำหนด

4.   ความเชื่อมั่นและความไว้วางใจต่อกัน

5.  มีปัจจัยร้อยรัดอารมณ์ และความต้องการร่วม ทุนทางสังคมวัฒนธรรมของชุมชน

7.  รูปแบบการจัดสวัสดิการชุมชนโดยธุรกิจชุมชน

การทำธุรกิจชุมชนจะมีเป้าหมายอยู่ที่การทำกำไรเช่นเดียวกับธุรกิจโดยทั่วไป แต่กำไรก็มิใช่เป้าหมายเพียงประการเดียว เพราะนอกเหนือจากกำไรแล้ว ธุรกิจชุมชนยังมีเป้าหมายเพื่อการพัฒนาคนและชุมชนควบคู่กัน ซึ่งจะเป็นแนวทางหนึ่งในการพึ่งตนเองและอยู่ร่วมกันของชุมชน และในปัจจุบันธุรกิจชุมชนที่รวมตัวเพื่อจัดสวัสดิการชุมชนมีมากขึ้น หลายกลุ่มมีความสามารถที่จะจัดสวัสดิการในชุมชนได้เอง เช่น ให้เงินสนับสนุนชุมชน ให้เงินกู้ดอกเบี้ยต่ำ เงินช่วยเหลือฉุกเฉิน ให้กู้ยืมโดยไม่คิดดอกเบี้ย ค่าฌาปนกิจศพ ค่าเล่าเรียนบุตร ค่ารักษาพยาบาล และอื่น ๆ แสดงให้เห็นว่า ธุรกิจชุมชนส่วนใหญ่นอกจากจะมีการรวมกลุ่มเพื่อสร้างรายได้ให้กับกลุ่มแล้ว ยังมีการจัดสรรกำไรไปดำเนินกิจกรรมเพื่อคนในชุมชนในลักษณะของสวัสดิการชุมชน เป็นการใช้กำไรอย่างมีคุณภาพ เพื่อสวัสดิการชุมชนและคุณภาพชีวิตของคนในชุมชน ตลอดจนเพื่อส่งเสริมวัฒนธรรมและสร้างจิตสำนึกของชุมชน ธุรกิจชุมชนก่อให้เกิดการรวมกลุ่มกัน เกิดการสร้างงานสร้างรายได้ เกิดความรักสามัคคีกันในชุมชน การมีจิตใจที่จะช่วยเหลือกันในกลุ่มสมาชิกและคนในชุมชนในรูปของกิจกรรมด้านสวัสดิการชุมชน การที่กลุ่มธุรกิจชุมชนสามารถสร้างระบบสวัสดิการและสร้างความมั่นคงให้กับตนเองได้นั้น ย่อมแสดงให้เห็นศักยภาพในการพึ่งพาตนเองขององค์กรชุมชน อันเป็นแนวทางหนึ่งในการสร้างความเข้มแข็งให้แก่ชุมชน เป็นภูมิคุ้มกันปัญหาสังคมในรูปแบบต่าง ๆ ที่อาจจะเกิดขึ้นได้ การที่สังคมมีภูมิกันที่ดีย่อมเป็นรากฐานสำคัญในการพัฒนาประเทศที่ยั่งยืน
     2.7.6 ปัจจัยสนับสนุนการจัดสวัสดิการสังคมขององค์กรชุมขน


วิสา เบ็ญจะมโน ผู้ตรวจราชการกระทรวงการพัฒนาสังคมฯ ได้เสนอปัจจัยสนับสนุนในการจัดสวัสดิการขององค์กรชุมชน โดยมีแนวคิด ดังต่อไปนี้ (เอกสารประกอบการประชุมสัมมนายกร่างโครงการการศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน,2548)

1. นโยบายและกฎหมายที่เกี่ยวข้องกับการจัดสวัสดิการสังคม


1.1. นโยบายและกฎหมายที่เกี่ยวข้องกับการกระจายอำนาจให้แก่องค์กรปกครองส่วนท้องถิ่น (ที่เกี่ยวข้องโดยตรงและโดยอ้อมกับสวัสดิการชุมชน)


1.2. กระบวนการส่งเสริมการจัดทำแผนชุมชนให้เชื่อมโยงกับแผนองค์กรปกครองส่วนท้องถิ่น ซึ่งการจัดทำแผนชุมชนเป็นเครื่องมือที่ทำให้ชุมชนได้ค้นหาปัญหา ศักยภาพของตนเองและร่วมกันกำหนดทิศทางการพัฒนาโดยชุมชน ซึ่งโครงการตามแผนชุมชนส่วนหนึ่งเป็นการจัดสวัสดิการโดยชุมชน


1.3. พระราชบัญญัติส่งเสริมการจัดสวัสดิการสังคม พ.ศ. 2546



- ส่งเสริมให้ชุมชนมีส่วนร่วมในการจัดสวัสดิการสังคม



- มีกองทุนส่งเสริมการจัดสวัสดิการสังคม


1.4. พระราชบัญญัติผู้สูงอายุ พ.ศ. 2546



- ให้การสนับสนุนและช่วยเหลือกิจกรรมของหน่วยงานภาครัฐและภาคเอกชนเกี่ยวกับการสงเคราะห์และพัฒนาผู้สูงอายุ



- สร้างระบบการดูแลผู้สูงอายุในชุมชน

2. นโยบายและแผนงานของรัฐบาลและหน่วยงานต่างๆ ที่จะเกี่ยวข้องกับการจัดสวัสดิการโดยชุมชน


2.1. การจัดตั้งศูนย์อำนวยการต่อสู้เพื่อเอาชนะความยากจนแห่งชาติ



การดำเนินการเพื่อแก้ไขปัญหาความยากจน การจัดสวัสดิการโดยชุมชนเป็นรากฐานสังคม ชุมชนต้องมีส่วนร่วมในกระบวนการวางแผนแก้ไขปัญหาความยากจนของชุมชนท้องถิ่น โดยมีเป้าหมายจัดสวัสดิการชุมชนในปี พ.ศ. 2548 - 2551 จำนวน 6,000 ตำบล


2.2. ร่างแผนพัฒนาระบบการเงินฐานราก



กระทรวงการคลังได้ดำเนินการจัดทำร่างแผนพัฒนาระบบการเงินฐานราก โดยจัดเวทีรับแสดงความคิดจากองค์กรการเงินชุมชน และหน่วงงานที่เกี่ยวข้องจัดทำร่างแผนพัฒนาระบบการเงินฐานราก จากข้อเสนอขององค์กรการเงินชุมชนส่วนใหญ่เห็นควรสนับสนุนให้องค์กรการเงินฐานรากมีบทบาทสำคัญในการจัดสวัสดิการชุมชนบูรณาการกองทุนภายในชุมชนให้เกิดประโยชน์สูงสุด และนำผลกำไรมาจัดสวัสดิการ


2.3. กองทุนหมู่บ้านและชุมชนเมือง



ร่าง พ.ร.บ. กองทุนหมู่บ้านและชุมชนเมืองแห่งชาติ ได้ผ่านขั้นตอนของสภาผู้แทนราษฎรและอยู่ในการพิจารณาของวุฒิสภา ซึ่งถ้า พ.ร.บ ฉบับนี้ผ่านเรียบร้อย จะส่งผลให้กองทุนหมู่บ้านและชุมชนเมืองเป็นนิติบุคคล เงินทุนและผลกำไรจากกองทุนหมู่บ้านและชุมชนเมืองถือเป็นแหล่งเงินที่ลงไปที่ชุมชนโดยตรงที่น่าจะสามารถใช้ประโยชน์ในการจัดสวัสดิการชุมชน


2.4. นโยบายใหม่ของรัฐบาลที่จะส่งเงินตรงไปที่หมู่บ้าน / ชุมชน โดยตรง



ตามขนาดหมู่บ้าน SML โดยมีวงเงิน 200,000 - 300,000 บาท เพื่อให้ชุมชนเป็นผู้ตัดสินใจในการจัดทำโครงการที่เกิดประโยชน์สำหรับชุมชนโดยส่วนรวม การจัดสวัสดิการชุมชนก็น่าจะเป็นส่วนหนึ่งที่จะสามารถใช้เงินจากแหล่งนี้ได้
2.8. ผลงานวิจัยที่เกี่ยวข้อง

สุรีรัตน์    ก้านบัวแก้ว (2542: บทคัดย่อ) ศึกษาเรื่อง “การจัดสวัสดิการแก่เด็กถูกทอดทิ้งในทัศนะของนักสังคมสงค์เคราะห์ “วัตถุประสงค์” เพื่อศึกษาความคิดเห็นของนักสังคมสงเคราะห์ ต่อการจัดสวัสดิการสังคมแก่เด็กถูกทอดทิ้งใน 3 ด้าน   คือ นโยบายการบริหารงาน   และการปฏิบัติงานการจัดสวัสดิการสังคมแก่เด็กถูกทอดทิ้ง   กลุ่มประชากรในการศึกษา   คือนักสังคมสงเคราะห์ที่ปฏิบัติงานในกองสงเคราะห์เด็กและบุคคลวัยรุ่น สถานสงเคราะห์ในสังกัดกองสงเคราะห์เด็กและบุคคลวัยรุ่น รวม 21 แห่ง ศูนย์อำนวยการรับเด็กเป็นบุตรบุญธรรมกองคุ้มครองสวัสดิภาพเด็กจำนวน  9   แห่ง  และสถานสงเคราะห์ในสังกัดกองคุ้มครองสวัสดิภาพเด็ก  จำนวน  4  แห่ง   รวมทั้งสิ้น  90  ราย

ผลการวิจัย พบว่า นักสังคมสงเคราะห์เห็นว่านโยบายที่มีอยู่ในปัจจุบันทุกนโยบายเป็นประโยชน์ต่อการจัดสวัสดิการสังคมแก่เด็กที่ถูกทอดทิ้ง   ส่วนในด้านการบริหารงานนั้น  นักสังคมสงเคราะห์เห็นว่าผู้บริหารในหน่วยงานของตนเป็นผู้บริหารที่มีประสิทธิภาพ   แต่การบริหารงานยังมีปัญหาทั้งในเรื่องจำนวนบุคลากร  ความรู้ความสามารถของบุคลากร  งบประมาณ  วัสดุ  อุปกรณ์    อาคารและสถานที่   รวมทั้งประสิทธิภาพในการประสานงานระหว่างหน่วยงานของตนกับหน่วยงานอื่นทั้งภาครัฐและภาคเอกชน   ด้านการปฏิบัติงาน  นักสังคมสงเคราะห์เห็นว่ายังมีปัญหาในเรื่องต่างๆ   ในหลายขั้นตอน ได้แก่   การไม่มีมาตรการในการป้องกันการทอดทิ้งเด็กที่ชัดเจน  ข้อจำกัดในการให้ความช่วยเหลือแก่ครอบครัวที่ประสบปัญหา การขาดข้อมูลในการส่งเด็กคืนให้พ่อแม่หรือครอบครัว การขาดการประชาสัมพันธ์ เรื่องระบบครอบครัวอุปถัมภ์ให้ประชาชนทราบการเลือกเด็กที่จะอุปการะหรือขอรับเด็กเป็นบุตรบุญธรรมโดยคำนึงถึงแต่ความต้องการของผู้อุปการะหรือของผู้ขอรับเด็กเป็นบุตรบุญธรรม  การมีทัศนคติไม่ดีของผู้ขอรับเด็กเป็นบุตรบุญธรรม   ขั้นตอนและกฎ  ระเบียบ   ที่ยุ่งยากการไม่ได้รับความร่วมมือในการติดตามผลภายหลังการรับอุปการะหรือภายหลังการรับเด็กเป็นบุตรบุญธรรม และข้อจำกัดในการเลี้ยงดูเด็กในสถานสงเคราะห์ด้านความอบอุ่นทางจิตใจ   สุขภาพ   อนามัยและการศึกษา

ข้อเสนอแนะแนวทางแก้ไขปัญหา  ด้านนโยบายน่าจะกำหนดนโยบายเรื่องมาตรการลงโทษผู้ทอดทิ้งเด็ก  และนโยบายเกี่ยวกับเด็กถูกทอดทิ้ง   ซึ่งเป็นคนต่างด้าวหรือชนกลุ่มน้อยเพิ่มขึ้นควรจะให้ผู้บริหารและผู้ปฏิบัติงานวางแผนการกำหนดนโยบายร่วมกัน  ควรปรับปรุงกฎ   ระเบียบและข้อบังคับเพิ่มอำนาจการตัดสินใจหรืออำนาจการให้ความช่วยเหลือของนักสังคมสงเคราะห์  ปรับปรุงขั้นตอนการดำเนินงานและโอกาสของเด็กที่จะเข้าสู่การรับในครอบครัวอุปการและครอบครัวบุญธรรมและน่าปรับปรุงให้บริการแก่เด็กที่อยู่ในสถานสงเคราะห์ให้ดีขึ้น    ทั้งในด้านสุขภาพ   การศึกษาและความอบอุ่นทางจิตใจ  

 ศิริวรรณ  ศิริบุญและมาลินี  วงษ์สิทธิ์ (2541: บทคัดย่อ) “ศึกษาเรื่องประเมินโครงการนำร่องการจัดตั้งศูนย์บริการทางสังคมสำหรับผู้สูงอายุ (ระยะเวลาภายหลังการจัดตั้งศูนย์บริการทางสังคมสำหรับผู้สูงอายุ) ผลการศึกษาจากข้อมูลเชิงปริมาณและข้อมูลเชิงคุณภาพ”

 การวิจัยนี้มีวัตถุประสงค์เพื่อประเมินผลโครงการนำร่องการจัดตั้งศูนย์บริการทางสังคมสำหรับผู้สูงอายุ เพื่อศึกษาว่าปัจจัยใดมีผลต่อความสำเร็จหรือเป็นอุปสรรคต่อการดำเนินโครงการ ซึ่งผลการวิจัยระบุว่า การรับรู้เกี่ยวกับศูนย์บริการทางสังคมสำหรับผู้สูงอายุในกลุ่มผู้สูงอายุที่พักอาศัยในพื้นที่ที่ศึกษาเพิ่มขึ้นอย่างรวดเร็วหลังจากที่ศูนย์บริการฯ ได้มีการจัดตั้งอย่างเป็นทางการ โดยพบว่าปฏิสัมพันธ์ระหว่างบุคคลและการได้รับข่าวสารจากผู้นำชุมชนเป็นปัจจัยหลักที่ก่อให้เกิดความเข้าใจที่ดีเกี่ยวกับศูนย์บริการ ถึงกระนั้นก็ตาม ก็มีผู้สูงอายุเพียงครึ่งเดียวเท่านั้นที่มาเข้าร่วมกิจกรรมหรือรับบริการ โดยมีเหตุผลสำคัญคือ ปัญหาทางสุขภาพ และระยะทางและความขัดแย้งกันของชาวบ้านต่างหมู่บ้านที่เป็นอุปสรรคต่อการรับบริการจากศูนย์

ผู้สูงอายุเป็นจำนวนมากที่เห็นว่าการจัดตั้งและการดำเนินงานของศูนย์บริการฯ มีประโยชน์หลายอย่าง โดยที่รูปแบบของกิจกรรมและบริการที่ให้แก่ผู้สูงอายุก็มีเพิ่มมากขึ้นหลังจากที่ศูนย์บริการฯ ได้ตั้งขึ้นแล้ว ซึ่งแนวคิดในการดำเนินงานเป็นในลักษณะของ “ชุมชนช่วยชุมชน”


ผู้สูงอายุ 1 ใน 3 ไม่มีความรู้เกี่ยวกับผู้บริหารงานศูนย์บริการฯ แต่อย่างไรก็ตาม ส่วนใหญ่ก็พอใจกับการทำงานของผู้บริหารศูนย์ และไม่คิดว่าศูนย์บริการฯ มีปัญหาทางด้านบุคลากรทั้งในแง่ปริมาณและคุณภาพ สำหรับเรื่องที่ตั้งของศูนย์บริการฯ ส่วนใหญ่เห็นว่ามีความเหมาะสม ในขณะที่ผู้สูงอายุเกือบทั้งหมดยังไม่มั่นใจว่าคณะกรรมการบริหารศูนย์บริการฯ จะจัดหาทุนมาให้การสนับสนุนงานของศูนย์บริการฯ ได้โดยไม่ต้องขอรับการสนับสนุนจากทางราชการ ซึ่งผู้สูงอายุเสนอแนะให้มีการเก็บเงินหรือรับบริจาคเงินเพื่อสนับสนุนการทำงานของศูนย์ และผู้สูงอายุส่วนใหญ่มีทัศนคติในทางบวกต่อการดำรงอยู่ของศูนย์บริการฯ ในอนาคต

ในงานวิจัยได้มีข้อเสนอแนะดังต่อไปนี้

1. ควรให้ความสำคัญต่อการสร้างสัมพันธภาพระหว่างบุคคลในชุมชนและกลยุทธ์ในการสร้างความมั่นคงแก่ศูนย์บริการฯ คือ การเพิ่มศักยภาพของผู้นำและผู้บริหารงานศูนย์

2. การจัดตั้งหรือขยายการดำเนินงานของศูนย์บริการฯ ในพื้นที่อื่น ๆ ที่จะมีในอนาคต ควรมีการจัดกิจกรรมสร้างสัมพันธภาพระหว่างผู้สูงอายุที่พักอาศัยในหมู่บ้านต่าง ๆ ก่อนที่มีการจัดตั้งศูนย์บริการฯ อย่างเป็นทางการเพื่อแก้ปัญหาความขัดแย้ง

3. การจัดตั้งและดำเนินงานของศูนย์บริการฯ ตั้งอยู่บนพื้นฐานของ “ชุมชนช่วยชุมชน” ซึ่งเป็นการให้บริการแก่ผู้สูงอายุทุกคนที่ต้องการรับบริการ ไม่ควรที่จะดำเนินงานในรูปสมาชิกและการเก็บค่าบริการ

4. การจัดกิจกรรมและบริการเพื่อผู้สูงอายุในบางกิจกรรมไม่ควรจำกัดอยู่เฉพาะบริเวณศูนย์บริการฯ เท่านั้น

5. ควรมีการจัดกิจกรรมเยี่ยมบ้านและการจัดอาสาสมัครเพื่อดูแลช่วยเหลือผู้สูงอายุที่บ้าน เพื่อให้บริการผู้สูงอายุอย่างทั่วถึงและสอดคล้องกับความต้องการของผู้สูงอายุ

6. ควรมีการกระตุ้นให้คนหนุ่มสาวได้มีส่วนร่วมในการดำเนินงานของศูนย์บริการด้วย

7. ศูนย์บริการฯ ควรมีส่วนร่วมในการแก้ไขปัญหาของผู้สูงอายุ รวมทั้งควรมีบทบาทในการจัดกิจกรรมเสริมรายได้ให้แก่ผู้สูงอายุ

8. ควรให้ความสำคัญกับการประชาสัมพันธ์และให้ข้อมูลข่าวสารที่ถูกต้องเกี่ยวกับ             ศูนย์บริการฯ ในฐานะที่เป็นองค์กรใหม่ที่มีวัตถุประสงค์และการดำเนินงานแตกต่างกับสถานสงเคราะห์และบ้านพักคนชรา

9. ควรนำเสนองานของศูนย์บริการฯ ในลักษณะที่เป็นรูปธรรม โดยเฉพาะการจัดกิจกรรมออกกำลังกาย ซึ่งเป็นกิจกรรมที่ดึงดูดใจและให้ประโยชน์ในทางปฏิบัติเด่นชัดก่อนที่จะนำเสนอกิจกรรมที่เป็นนามธรรมต่อไป
             10. ในทางปฏิบัติกรมประชาสงเคราะห์ควรจะทำหน้าที่เป็นพี่เลี้ยงในการให้การสนับสนุนการจัดกิจกรรมและให้คำปรึกษาแนะนำต่อไปอีกระยะหนึ่ง


ระวิภา  สาสิงห์ (2542: บทคัดย่อ) ศึกษาเรื่อง “การศึกษาวิธีการและปัญหาในการจัดสวัสดิการให้กับเด็กของศูนย์อบรมเด็กก่อนเกณฑ์ในวัด: ศึกษาเฉพาะกรณีศูนย์อบรมเด็กก่อนเกณฑ์ในวัดกรมการศาสนา กรุงเทพมหานคร”


การวิจัยนี้ มีวัตถุประสงค์เพื่อทราบวิธีการจัดสวัสดิการ ปัญหาและอุปสรรคในการจัดสวัสดิการให้กับเด็กในศูนย์อบรมเด็กก่อนเกณฑ์ในวัด ซึ่งจากการศึกษาพบว่า วิธีการจัดสวัสดิการให้กับเด็กได้กำหนดไว้ 3 ด้าน คือ ด้านการศึกษา ด้านนันทนาการ และด้านสุขภาพ โดยวิธีการจัดสวัสดิการด้านการศึกษานั้น ศูนย์จัดการเรียนการสอนแบบธรรมชาติ ซึ่งมีลักษณะการเรียนการสอนที่ส่งเสริมให้เด็กได้แสดงออกเป็นแนวการสอนภาษา ด้านการอ่าน และการเขียนที่มีความสัมพันธ์กันเป็นการสอนที่ให้เด็กได้เรียนรู้จากของจริง กิจกรรมการเล่นต่าง ๆ เป็นกิจกรรมที่จะมีการใช้ภาษาที่แตกต่างกันไปเป็นการจัดการเรียนการสอนที่ให้เด็กได้เรียนรู้ได้เองตามธรรมชาติและสัมผัสด้วยตนเอง มีอิสระในการเล่น และทำให้มีความเชื่อมั่นในตนเอง กล้าที่จะแสดงออก ศูนย์ส่วนใหญ่ใช้หลักสูตรของกรมการศาสนา อุปกรณ์การศึกษาส่วนใหญ่ใช้ของเล่น แผ่นภาพไม้บล็อก วิธีการจัดการเรียนการสอนส่วนใหญ่คือ การร้องเพลง การเล่านิทาน การเล่นเกมส์ วิธีการวัดและประเมินผลใช้วิธีการสังเกตการเปลี่ยนแปลงพฤติกรรม และพัฒนาการเด็ก พร้อมทั้งการซักถามเด็กระหว่างการสอนและหลังการสอน ส่วนรูปแบบการจัดห้องเรียนในศูนย์ส่วนใหญ่เป็นห้องเรียนอนุบาล 1, 2, 3 และมีบางศูนย์ที่ให้เด็กได้เรียนร่วมกันในห้องเรียน

ด้านนันทนาการศูนย์ทุกศูนย์จะมีการจัดกิจกรรมเสรี กิจกรรมสร้างสรรค์ กิจกรรมเคลื่อนไหวและจังหวะ และมีบางศูนย์ที่จัดกิจกรรมกลางแจ้ง และเกมการศึกษา ซึ่งวิธีการจัดกิจกรรมจะมีครูเป็นผู้ให้การแนะนำแก่เด็ก

ด้านสุขภาพ ศูนย์มีการจัดบริการสุขภาพอนามัยในด้านการชั่งน้ำหนัก การวัดส่วนสูง มีการตรวจสุขภาพแก่เด็กสามเดือนต่อครั้ง ศูนย์ขอความร่วมมือจากหน่วยแพทย์และศูนย์สาธารณสุข มีการฉีดวัคซีนพร้อมทั้งการให้คำแนะนำแก่ผู้ปกครองเด็กในเรื่องของสุขภาพ การจัดบริการด้านอาหารมีทั้งอาหารเสริมและอาหารกลางวัน โดยมีแม่ครัวหรือผู้ปรุงอาหารและครูพี่เลี้ยงเป็นผู้รับผิดชอบ ในการเตรียมอาหาร และมีอาหารเสริมคือ นม ในการรับส่งเด็กไป – กลับ ส่วนใหญ่ผู้ปกครอง เป็นผู้รับส่งเอง

ในการจัดสวัสดิการด้านการศึกษา เกี่ยวกับหลักสูตรการเรียนการสอน มีปัญหาในการบริหารงานเรื่องหลักสูตร คือ ปัญหาในการทำแผนและการวางแนวทางในการจัดการสอนตามแนวของกรมการศาสนา ซึ่งเป็นการจัดการศึกษาที่ปลูกฝังวัฒนธรรม การอบรมศีลธรรมให้แก่เด็ก โดยการจัดกิจกรรมต่าง ๆ เพื่อให้เด็กมีสุขนิสัยที่ร่าเริง รู้จักออกกำลังกาย รู้จักการสังเกต มีไวพริบ มีความคิด ริเริ่มที่สร้างสรรค์ และเป็นการสร้างความสัมพันธ์ระหว่างบ้านกับวัด โดยอาศัยเด็กเป็นสื่อสัมพันธ์การจัดการศึกษาสำหรับเด็กก่อนเกณฑ์ เป็นการวางรากฐานการศึกษา เพื่อให้เด็กมีพื้นความรู้ เพื่อเข้าเรียนในชั้นประถมศึกษาต่อไปด้วยดี ส่วนปัญหาเกี่ยวกับครูผู้ปฏิบัติการสอน คือ ครูผู้ปฏิบัติการสอนขาดประสบการณ์ ขาดความรู้ความเข้าใจในการจัดการเรียนการสอนและบางศูนย์ฯ ขาดสื่อการสอน การจัดหาครุภัณฑ์และอุปกรณ์ในการจัดกิจกรรมต่าง 

ปัญหาด้านนันทนาการ ในเรื่องการจัดหาเครื่องมือและอุปกรณ์สำหรับจัดกิจกรรมนันทนาการที่สอดคล้องกับวัยเด็กไม่เพียงพอ และขาดหนังสือที่จะนำมาจัดมุมหนังสือให้เด็ก เพื่อเป็นการเรียนรู้

ปัญหาด้านสุขภาพ ในเรื่องการจัดให้มีห้องพยาบาลสำหรับเด็กที่เจ็บป่วย ซึ่งศูนย์ฯ ทุกศูนย์ฯ ไม่มีห้องพยาบาลไว้บริการเด็ก และควรมีครูพยาบาลหรือให้ครูพี่เลี้ยงได้เข้ารับการอบรมเกี่ยวกับการปฐมพยาบาลในขั้นพื้นฐาน

จากผลการศึกษาดังกล่าวผู้ศึกษาได้เสนอแนะการจัดสวัสดิการในศูนย์ให้แก่บุคลากรและหน่วยงานที่เกี่ยวข้อง ดังนี้

ผู้บริหาร คือ ควรสนับสนุนให้โอกาสครูผู้สอนได้พัฒนาหาความรู้ โดยการเข้ารับการอบรมงานที่เกี่ยวข้องกับเด็กก่อนเกณฑ์ เกี่ยวกับงบประมาณควรมีการจัดสรรให้เพียงพอกับการบริหารงานศูนย์ เรื่องความปลอดภัยศูนย์ทุกศูนย์ควรมีห้องพยาบาลพร้อมอุปกรณ์การรักษาพยาบาลอย่างเพียงพอในขั้นพื้นฐาน ส่วนบริเวณรอบ ๆ อาคาร ควรปลูกไม้ยืนต้น ไม้ดอก ไม้ประดับ และสภาพพื้นที่บริเวณโดยรอบอาคารต้องไม่มีหลุม บ่อ น้ำขัง พร้อมทั้งติดตั้งเครื่องป้องกันอัคคีภัย อุบัติภัย ในส่วนของห้องเรียนต้องจัดให้เป็นระเบียบ สะอาด มีอากาศถ่ายเทได้สะดวก พระสงฆ์ควรเข้ามามีบทบาทในการอบรมสั่งสอนด้านศีลธรรมและจริยธรรม เพื่อให้เด็กได้รู้คุณค่าของคุณธรรม และการให้การสงเคราะห์สำหรับเด็กผู้ด้อยโอกาส โดยให้ได้เข้ารับการบริการในศูนย์ พร้อมทั้งให้ความสำคัญแก่เด็กพิการ โดยการหาอุปกรณ์ให้ความช่วยเหลือ มีการเพิ่มอัตราพี่เลี้ยงในการดูแลเด็กเฉพาะด้าน พร้อมทั้งการจัดสวัสดิการต่าง ๆ เพื่อเป็นการสร้างขวัญและกำลังใจแก่บุคลากรในศูนย์

ครูพี่เลี้ยง ควรมีการจัดการเรียนการสอนแบบอ่านออกเขียนได้ควบคู่ไปกับการเรียนการสอนตามแนวธรรมชาติ ซึ่งผู้ปกครองต้องการให้บุตรหลานอ่านออกเขียนได้ ครูพี่เลี้ยงควรมีบุคลิกภาพที่ดี เพื่อเป็นแบบอย่างแก่เด็ก ซึ่งเด็กกำลังอยู่ในวัยที่เลียนแบบ ครูพี่เลี้ยงควรมีการประสานงานกับชุมชนโดยการเข้าร่วมกิจกรรมต่าง ๆ เพื่อให้ชุมชนได้เห็นความสำคัญของการศึกษา และกระตุ้นให้ชุมชนเข้ามามีส่วนร่วมในการดำเนินงานศูนย์และครูพี่เลี้ยงต้องมีการพัฒนาใฝ่หาวิชาความรู้เกี่ยวกับการจัดการเรียนการสอน วิธีการ เทคนิคต่าง ๆ เพื่อให้ทันสมัยและสอดคล้องกับเหตุการณ์ปัจจุบัน

ครูพี่เลี้ยง เมื่อเข้ามาทำหน้าที่เกี่ยวกับเด็กปฐมวัยแล้วควรที่จะต้องตั้งใจและเต็มใจ เพราะประสบการณ์และสิ่งแวดล้อมที่เด็กได้รับในวัยนี้นั้นจะมีผลไปถึงวัยผู้ใหญ่

กรมการศาสนา ซึ่งเป็นหน่วยงานที่รับผิดชอบดูแลศูนย์ฯ โดยการกระตุ้นให้มีกฎระเบียบเกี่ยวกับการประกันชีวิตเด็ก เพื่อคุ้มครองอุบัติเหตุ ควรมีการประสานงานกับหน่วยงานอื่นในชุมชน จัดศูนย์เคลื่อนที่เข้าไปในชุมชนเพื่อเป็นการบริการเด็กในชุมชน มีการติดตามประเมินผลการดำเนินงานศูนย์ และมีการชักชวนให้หน่วยงานเอกชนที่ทำงานเกี่ยวกับเด็กก่อนเกณฑ์เข้ามาร่วมในการจัดสวัสดิการเด็ก เพื่อเป็นการช่วยเหลือซึ่งกันและกัน

สำหรับข้อเสนอแนะในการศึกษาวิจัยครั้งต่อไป ควรมีการศึกษาทัศนคติของผู้บริหารและครูพี่เลี้ยงในการจัดกิจกรรมด้านสวัสดิการ พร้อมทั้งการศึกษาถึงผลกระทบต่อการบริหารงานศูนย์หรือสวัสดิการในศูนย์ฯ ในสถานการณ์วิกฤตการณ์เศรษฐกิจที่เปลี่ยนแปลงไปควรมีการศึกษาวิจัยเชิงคุณภาพเกี่ยวกับความคิดเห็นของผู้ปกครองต่อนันทนาการของผู้บริหารและครูพี่เลี้ยง พร้อมทั้งการจัดการศึกษาสำหรับเด็กด้อยโอกาสในระดับก่อนวัยเรียน

วิยะดา    ตีระแพทย์   (2542: บทคัดย่อ)  ศึกษาเรื่อง  “การนำนโยบายถ่ายโอนงานด้านสวัสดิการสังคม   สู่การปฏิบัติงานขององค์การบริหารส่วนตำบล”  มีวัตถุประสงค์เพื่อศึกษาสภาพข้อเท็จจริงในการปฏิบัติงาน   และสภาพปัญหาอุปสรรคในการปฏิบัติงานด้านสวัสดิการสังคมขององค์การบริหารส่วนตำบล   และศึกษาทัศนะต่อความพร้อมขององค์การบริหารส่วนตำบลและศึกษาทัศนะต่อความพร้อมขององค์การบริหารส่วนตำบล   ในการนำนโยบายถ่ายโอนงานด้านสวัสดิการสังคมสู่การปฏิบัติงาน   รวมทั้งศึกษาทัศนะต่อความต้องการสนับสนุนจากหน่วยงาน   ในการปฏิบัติงานด้านสวัสดิการสังคม

ผลการศึกษาพบว่า   ผู้ปฏิบัติงานในองค์การบริหารส่วนตำบล   ส่วนใหญ่เป็นเพศชายมีอายุเฉลี่ยเท่ากับ  45.7  ปี  การศึกษาส่วนใหญ่  จบมัธยมศึกษาตอนปลาย ถึงระดับปริญญาตรีหรือเทียบเท่า   อายุราชการส่วนใหญ่ ร้อยละ 60.4  มีอายุราชการ 3 ปีขึ้นไป ด้านการรับรู้บทบาทหน้าที่ด้านสวัสดิการสังคม   พบว่ากลุ่มตัวอย่างส่วนใหญ่รับรู้ถึงบทบาทหน้าที่ด้านสวัสดิการสังคมตาม พ.ร.บ. สภาตำบล และองค์การบริหารส่วนตำบล  พ.ศ. 2537  มาตรา  67 และรับรู้บทบาทหน้าที่ด้านสวัสดิการสังคม ตามนโยบายถ่ายโอนงานของกรมประชาสงเคราะห์   ผลการศึกษาสภาพการปฏิบัติงานด้านสวัสดิการสังคมขององค์การบริหารส่วนตำบล   พบว่ากลุ่มตัวอย่างส่วนใหญ่ร้อยละ  96.0  ปฏิบัติงานตาม พ.ร.บ. และปฏิบัติงานสอดคล้องกับภารกิจบางประการ  ตามนโยบายการถ่ายโอนและใช้วิธีการปฏิบัติงานที่สอดคล้องกับวิธีการทางสังคมสงเคราะห์ ผลการศึกษาสภาพปัญหาการปฏิบัติงานด้านสวัสดิการสังคมส่วนใหญ่ประสบปัญหาทุกด้าน คือด้านความพร้อมของบุคลากร ด้านโครงสร้างขององค์การบริหารส่วนตำบล   ด้านงบประมาณสนับสนุนการช่วยเหลือ ด้านวัสดุครุภัณฑ์สนับสนุนการช่วยเหลือและด้านการมีส่วนร่วมของประชาชนทัศนะต่อความพร้อมในการนำนโยบายถ่ายโอนงานด้านสวัสดิการสังคมสู่การปฏิบัติงานพบว่า   ทัศนะต่อความพร้อมด้านต่างๆ  อยู่ในระดับเห็นด้วยมากกว่าการนำนโยบายถ่ายโอนงานด้านสวัสดิการสังคมสู่การปฏิบัติงาน   ต้องมีความพร้อมทั้ง  5  ด้าน เป็นปัจจัยสำคัญรองลงมาคือ   ต้องการสนับสนุนทรัพยากรทุกด้าน จากหน่วยงานต่างๆ  คือ ต้องการเพิ่มพูนความรู้ในด้านระเบียบ  กฎหมายและพัฒนาเทคนิคต่างๆ  ต้องการพี่เลี้ยงในการปฏิบัติงานระยะแรก  ต้องการให้มีการจัดอบรมประชุมสัมมนา  เพื่อเพิ่มพูนและแลกเปลี่ยนความรู้   ต้องการติดตามนิเทศงานและต้องการให้มีการปรับปรุงกฎหมายและระเบียบด้านสวัสดิการสังคมให้ชัดเจน
             ข้อเสนอแนะจากการศึกษา   ควรจัดให้มีนักสังคมสงเคราะห์ไปปฏิบัติงานในองค์การบริหารส่วนตำบลโดยตรง  รวมทั้งควรมีการเพิ่มพูนความรู้   ทักษะและเทคนิคการปฏิบัติงานด้านสวัสดิการสังคมให้มากขึ้นเป็นระยะอย่างต่อเนื่อง  และสนับสนุนให้ประชาชนเข้ามามีส่วนร่วมในการปฏิบัติงานทุกขั้นตอนให้มากขึ้น

ระพีพรรณ  คำหอม  (2542 : น. 62-86)  ศึกษาวิจัยเรื่อง “การประเมินโครงการบริการ สวัสดิการสังคมเพื่อพัฒนาคุณภาพชีวิตผู้สูงอายุในประเทศไทย” วัตถุประสงค์เพื่อประเมินวัตถุประสงค์   เป้าหมายการดำเนินงาน   ประสิทธิภาพ   และประสิทธิผลของบริการสวัสดิการสังคมที่ดำเนินการโดยรัฐ  4  บริการ  ได้แก่   บริการสถานสงเคราะห์    บริการเบี้ยยังชีพ   บริการสังคมในชุมชน   (เน้นศูนย์สงเคราะห์ราษฏรประจำหมู่บ้าน)   และบริการฌาปนกิจสงเคราะห์   ผลการประเมินพบว่า   บริการส่วนใหญ่ที่รัฐจัดให้ผู้สูงอายุ   ไม่เหมาะสมและไม่เป็นธรรม  เพราะผู้สูงอายุ  กลุ่มยากจน ไร้ญาติ ไม่มีผู้ดูแลยังไม่สามารถเข้าถึงบริการของรัฐได้ ซึ่งเป็นผลจากกระบวนการคัดเลือกผู้สูงอายุที่ไม่เป็นธรรมอยู่ภายใต้ระบบอุปถัมภ์   ผู้สูงอายุกลุ่มเป้าหมาย   ยังไม่ได้รับบริการไม่สามารถพิทักษ์สิทธิของตนเอง  ไม่มีส่วนร่วมในกระบวนการบริหารจัดการ  การดำเนินงานจึงส่งผลให้บริการส่วนใหญ่ขาดความยั่งยืนของบริการและกิจกรรม   ไม่สามารถสร้างความเข้มแข็งให้ ผู้สูงอายุและชุมชนได้ในระยะยาว การจัดบริการเน้นการบริการแบบแยกส่วน  เช่น  บริการสถานสงเคราะห์แยกผู้สูงอายุออกจากครอบครัวและชุมชน  ขณะที่อีก 3 บริการดี   แต่ก็ขาดการพัฒนาเนื้อหาการจัดบริการไปสู่การพัฒนาศักยภาพผู้สูงอายุให้พึ่งตนเอง   มีความมั่นคงในสังคม    ขาดการพัฒนาจิตวิญญาณ  ผู้สูงอายุจึงดำรงชีวิตอยู่ได้เพียงการ อยู่ได้ อยู่รอด แทน อยู่ดีมีสุข  


ข้อเสนอแนะจากการศึกษาที่สำคัญคือ   รัฐควรพัฒนาระบบสวัสดิการสังคมใหม่   โดยใช้กลไกของเครือข่ายผู้สูงอายุ   ครอบครัว  ชุมชน  องค์กรท้องถิ่น   องค์กรพัฒนาเอกชน   ให้เข้ามามีส่วนร่วมต่อการดำเนินงานโดยผู้สูงอายุเพื่อผู้สูงอายุทุกคน   ควรปรับปรุงกลไกการบริหารจัดการ   เน้นการตรวจสอบ    กำกับดูแลการจัดบริการจากภาครัฐภาคประชาชนให้ชัดเจน  เพื่อสร้างความเป็นธรรมในการจัดสรรทรัพยากรอย่างเหมาะสม   รูปแบบการจัดบริการสวัสดิการสังคมสำหรับผู้สูงอายุควรเป็น   รูปแบบที่หลากหลาย   ยืดหยุ่น   ทางเลือก  มากกว่าการใช้รูปแบบเดียว (One Size Fits for All) โดยคำนึงถึงศักดิ์ศรีความเป็นมนุษย์ เพศ ปัญหาที่ซับซ้อน วัฒนธรรมที่แตกต่างกัน

ศิริวรรณ  ศิริบุญ (2543 : บทคัดย่อ) ศึกษาเรื่อง “การตอบสนองต่อปัญหาและความต้องการของผู้สูงอายุ : ศึกษากรณีตัวอย่างการจัดตั้งศูนย์บริการทางสังคมสำหรับผู้สูงอายุ”


การวิจัยนี้มีวัตถุประสงค์เพื่อศึกษาถึงปัญหาและความต้องการของผู้สูงอายุ และการตอบสนองของชุมชนต่อปัญหาและความต้องการ ซึ่งจากผลการศึกษาพบว่า ปัญหาที่สำคัญของผู้สูงอายุคือ ปัญหาเศรษฐกิจ ปัญหาสุขภาพ ปัญหาทางด้านจิตใจ ปัญหาครอบครัว ซึ่งข้อค้นพบที่สำคัญคือ ผู้สูงอายุจำนวนมากมีปัญหาเรื่องความเหงาและความว้าเหว่ อันแสดงให้เห็นว่าผู้สูงอายุต้องการชีวิตทางสังคมและไม่ได้ต้องการจำกัดวงชีวิตของตนไว้แค่เพียงภายในรั้วบ้านเท่านั้น

การศึกษาการตอบสนองต่อปัญหาและความต้องการของผู้สูงอายุโดยคนในชุมชนพบว่าการรวมกลุ่มของผู้สูงอายุเพื่อเกื้อหนุนกันและการรวมกลุ่มของคนในชุมชนเพื่อผู้สูงอายุยังอยู่ในระดับที่ไม่น่าพอใจ การรวมกลุ่มของชุมชนในรูปองค์กรที่มีความต่อเนื่องและเป็นเอกภาพก็อยู่ในระดับต่ำ และมักเป็นการรวมตัวกันเฉพาะกิจ ซึ่งผลที่ตามมาก็คือ รูปแบบของกิจกรรมและบริการที่ชุมชนจัดจึงยังอยู่ในระดับต่ำและไม่มีความหลากหลาย

เมื่อมีการจัดตั้งศูนย์บริการทางสังคมสำหรับผู้สูงอายุพบว่า ศูนย์บริการฯ สามารถตอบสนองต่อปัญหาและความต้องการของผู้สูงอายุได้ระดับหนึ่ง การเข้าร่วมกิจกรรมและช่วยงานของศูนย์บริการฯ โดยคนกลุ่มต่าง ๆ อยู่ในระดับที่น่าพอใจ สำหรับกลุ่มผู้สูงอายุนั้นมีบทบาทเป็นทั้งผู้รับและผู้ให้บริการ แต่การตอบสนองต่อปัญหาทางเศรษฐกิจยังไม่อยู่ในระดับที่น่าพอใจ ในขณะที่การตอบสนองต่อปัญหาทางด้านสุขภาพนับว่าได้ผลดี เพราะผู้สูงอายุได้รับบริการทางด้านการส่งเสริมสุขภาพในระดับที่น่าพอใจ สำหรับในเรื่องการตอบสนองทางด้านจิตใจ โดยเฉพาะการจัดกิจกรรมทางสังคม นับว่าอยู่ในระดับดีมาก

กนกรัตน์  กิตติวัฒน์ (2543 : บทคัดย่อ) ศึกษาเรื่อง “การจัดการทุนทางสังคมในชุมชนเมือง: ศึกษากรณีเครือข่ายกลุ่มออมทรัพย์บางซื่อพัฒนา”

การวิจัยนี้มุ่งศึกษาเรื่อง ทุนทางสังคมของชุมชนเมือง ในภาวะวิกฤตเศรษฐกิจ โดยได้ทำการศึกษาผ่านโครงการเพื่อการลงทุนทางสังคม ในด้านการส่งเสริมการจัดสวัสดิการชุมชน เนื่องจากกลุ่มคนจนเมืองเหล่านี้มักเป็นกลุ่มผู้ด้อยโอกาสและหลุดลอดตาข่ายสวัสดิการภาครัฐเสมอมา โดยมีวัตถุประสงค์ในการวิจัย คือ 1. เพื่อศึกษาทุนทางสังคมในมิติของความสัมพันธ์ของสมาชิกในชุมชนแออัด การผูกโยงกันด้วยความสัมพันธ์และพื้นฐานความสัมพันธ์ที่เอื้อต่อการทำกิจกรรมร่วมกัน 2. เพื่อศึกษากระบวนการทำงานในรูปองค์กรชุมชนและเครือข่ายชุมชนภายใต้กิจกรรมการลงทุนเพื่อสังคมว่านำไปสู่การเพิ่มทุนทางสังคม 3. เพื่อศึกษาลักษณะของทุนทางสังคมนำไปสู่ความเข้มแข็งของชุมชน

ในการศึกษาได้ใช้แนวคิด 3 แนวคิด คือ 1. แนวคิดเรื่องทุนทางสังคม 2. แนวคิดเรื่องชุมชนเข้มแข็ง และ 3. แนวคิดเรื่องเครือข่ายสังคม โดยเลือกศึกษากรณีเครือข่ายกลุ่มออมทรัพย์บางซื่อพัฒนา ซึ่งเป็นการรวมตัวกันของกลุ่มออมทรัพย์ จำนวน 14 กลุ่ม จากนั้นเลือกศึกษาเจาะลึกเพียง 1 ชุมชน คือ ชุมชนพระรามหก

ผลการศึกษาพบว่า การมีเครือข่ายความสัมพันธ์ทางสังคม ที่สมาชิกมีความสัมพันธ์เชิงซ้อนต่อกันนั้นนับเป็นต้นทุนทางสังคมที่สำคัญของชาวชุมชนเมือง โดยผ่านการตอบแทน และการแลกเปลี่ยนผลประโยชน์ตลอดทั้งกระบวนการเกื้อกูลกันและกัน ด้วยความสัมพันธ์เช่นนี้ ทำให้พวกเขามีชีวิตอยู่รอดได้ในสภาวะฝืดเคือง นอกจากนี้การมีค่านิยมร่วมกันเรื่องการมีเครดิตที่ดีหรือการเป็นผู้น่าเชื่อถือนั้น มีส่วนอย่างสำคัญในการเกื้อหนุนกองทุนสวัสดิการในชุมชน สำหรับการศึกษากระบวนการทำงานระดับองค์กรเครือข่าย พบว่า วิธีการดังกล่าวไม่ได้ทำให้เกิดเฉพาะผลด้านบวกในความหมายของการเพิ่มทุนทางสังคม หรือทำให้ชาวบ้านมีความสัมพันธ์ที่แนบแน่นขึ้นเท่านั้น หากแต่เกิดกระบวนการเรียนรู้จากการทำงานร่วมกัน อาจเกิดผลด้านลบต่อองค์กรหรือต่อความสัมพันธ์ของสมาชิกได้เช่นเดียวกัน ไม่ว่าจะเป็นการแบ่งกลุ่มพวกพ้อง หรือความหวาดระแวงระหว่างสมาชิก ซึ่งลักษณะดังกล่าวถือเป็นข้อจำกัดในการพัฒนากลุ่มที่จะต้องให้ความสำคัญอย่างมาก เนื่องจากมีผลอย่างสำคัญในการพัฒนาองค์กรชาวบ้านให้เติบโตและเข้มแข็งต่อไป

ลือพงศ์  บัวเพ็ชร (2543: บทคัดย่อ)   ศึกษาเรื่อง “รูปแบบการจัดสวัสดิการสังคมสำหรับผู้รับงานไปทำที่บ้าน” วัตถุประสงค์เพื่อศึกษาสภาพปัญหาและความต้องการของผู้รับงานไปทำที่บ้าน  รูปแบบสวัสดิการสังคมที่มีอยู่ในปัจจุบัน  ปัจจัยที่เอื้อต่อการเกิดขึ้นและพัฒนาของสวัสดิการสังคมสำหรับผู้รับงานไปทำที่บ้านและรูปแบบการจัดสวัสดิการที่เหมาะสม

ผลการศึกษาพบว่าผู้รับงานไปทำที่บ้านเป็นแรงงานนอกระบบ  ไม่มีสถานภาพเป็นลูกจ้างตามกฎหมายแรงงานจำนวนผู้รับงานไปทำที่บ้านมีจำนวนเพิ่มขึ้นอย่างรวดเร็วมีการรวมกลุ่มกันอย่างหลากหลาย   มีการจัดตั้งกองทุนเพื่อพัฒนาอาชีพเป็นระบบลูกจ้างงานสมัยใหม่    เช่น   การทำงานบางเวลา   การทำงานชั่วคราว การทำงานอิสระ โดยผู้รับจ้างรับงานไปทำที่บ้าน ผลการศึกษาพบว่า   นอกจากผู้รับงานไปทำที่บ้านจะได้รับค่าแรงถูก มีรายได้ต่ำขาดทุนหมุนเวียน ไม่มีอำนาจต่อรอง ไม้ได้รับสวัสดิการต่างๆ  ไม่ได้รับกฎหมายคุ้มครองตามกฎหมายแรงงานแล้ว ยังพบว่าผู้รับงานไปทำที่บ้านส่วนมากเป็นผู้ที่มีฐานะทางเศรษฐกิจต่ำ มีความหลากหลายของผู้รับงานไปทำที่บ้าน มีความหลากหลายในชนิดและประเภทของงานมีความแตกต่างของบุคคล   สวัสดิการสังคมที่มีสำหรับผู้รับงานไปทำที่บ้านโดยส่วนใหญ่จะเป็นการจัดสวัสดิการที่เข้าข่ายแบบสัมฤทธิ์ผลทางอุตสาหกรรมเพื่อตอบสนองความสำเร็จและคุณภาพของงาน   เช่น   กองทุนเพื่อพัฒนาอาชีพ  การจัดสวัสดิการในเชิงการให้การศึกษา   การฝึกอบรมทักษะในฝีมือการทำงาน

ข้อเสนอแนะในการศึกษา  ควรปรับปรุงองค์ประกอบของคณะกรรมการส่งเสริมพัฒนา   และคุ้มครองผู้รับงานไปทำที่บ้านระดับชาติ   กระทรวงแรงงานและสวัสดิการสังคม ควรจัดตั้ง “กองทุนส่งเสริมอาชีพผู้รับงานไปทำที่บ้าน”  สำนักงานผู้รับงานไปทำที่บ้าน  ควรเร่งส่งเสริมสนับสนุนให้ผู้รับงานไปทำที่บ้านจัดตั้งองค์การนิติบุคคลในรูปแบบสหกรณ์ของผู้รับงานไปทำที่บ้านคณะกรรมการส่งเสริม   พัฒนา   และคุ้มครองผู้รับงานไปทำที่บ้าน   ควรพิจารณาหามาตรการแก้ไขปัญหาทางการเงินของผู้รับงานไปทำที่บ้านได้จดทะเบียนไว้   ณ สำนักส่งเสริมพัฒนาและคุ้มครองผู้รับงานไปทำที่บ้าน   กระทรวงแรงงานและสวัสดิการสังคม คณะกรรมการส่งเสริมพัฒนาและคุ้มครองผู้รับงานไปทำที่บ้าน  โดยให้สัตยาบันรับรองอนุสัญญาฉบับที่ 177 และข้อเสนอแนะฉบับที่ 184 ว่าด้วยงานที่รับไปทำที่บ้าน    ค.ศ.  1996 ขององค์การแรงงานระหว่างประเทศ   ควรปรับปรุงการจดทะเบียนผู้รับงานไปทำที่บ้านในรูปองค์กรหรือกลุ่มผู้รับงานไปทำที่บ้านแทนการจดทะเบียนเป็นรายบุคคล    

วรรณภา   เทียมศิริ (2543: บทคัดย่อ) ศึกษาเรื่อง “การนำนโยบายการถ่ายโอนงานสวัสดิการสังคมไปปฏิบัติในทัศนะของผู้ประสานงานประชาสงเคราะห์” วัตถุประสงค์เพื่อศึกษาทัศนะของผู้บริหารงานประชาสงเคราะห์ต่อความพร้อมในการนำนโยบายการถ่ายโอนงานสวัสดิการสังคมไปปฏิบัติ   ศึกษาถึงทัศนะต่อการยอมรับในการปรับนโยบายให้เป็นส่วนหนึ่งของภารกิจปกติ     ศึกษาถึงบทบาทของผู้บริหารงานประชาสงเคราะห์ต่อการนำนโยบาย   การถ่ายโอนงานสวัสดิการสังคมไปปฏิบัติและศึกษาถึงทัศนะของผู้บริหารงานประชาสงเคราะห์ต่อความพร้อมของประชาชนในการรับนโยบายการถ่ายโอนงานสวัสดิการสังคม

 ผลการศึกษาพบว่า ทัศนะของประชากรต่อการนำนโยบายการถ่ายโอนงานสวัสดิการสังคมไปปฏิบัติ ประชากรมี   4    ทัศนะ คือ  ทัศนะต่อความพร้อมในการนำนโยบายการถ่ายโอนสวัสดิการสังคมไปปฏิบัติอยู่ในระดับมาก  แสดงว่า ประชากรเป็นผู้มีความรู้เกี่ยวกับนโยบายและมีการปฏิบัติการผลักดันนโยบายไปสู่การปฏิบัติ ทัศนะต่อการยอมรับในการปรับนโยบายให้เป็นส่วนหนึ่งของภารกิจปกติ  ทัศนะต่อบทบาทของผู้บริหารงานประชาสงเคราะห์ต่อการนำนโยบายการถ่ายโอนงานสวัสดิการสังคมไปปฏิบัติอยู่ในระดับปานกลาง แสดงว่าประชากรบางระดับชั้นยังไม่ชัดเจนในบทบาทหน้าที่ของตนเอง  ในการนำนโยบายการถ่ายโอนงานสวัสดิการสังคมไปปฏิบัติ   โดยเฉพาะบทบาทเกี่ยวกับการตัดสินใจในนโยบาย การเลือก การริเริ่ม การผลักดัน การร่าง การให้และหาข้อมูล การให้ความเห็นนโยบาย การประเมินนโยบาย และทัศนะต่อความพร้อมของประชาชนในการรับนโยบายการถ่ายโอนงานสวัสดิการสังคมอยู่ในระกับกลาง แสดงว่านโยบายการถ่ายโอนงานสวัสดิการสังคมไปปฏิบัติจำเป็นจะต้องสร้างความพร้อมให้กับประชาชนตามแนวความคิดการมีส่วนร่วมของประชาชน เพื่อให้เกิดศักยภาพในการรับนโยบายดังกล่าวไปปฏิบัติ   
              ข้อเสนอแนะในการศึกษา  ผู้บริหารจะต้องปฏิบัติตามภารกิจของนโยบาย  มีความเชื่อมั่นในศักยภาพและความพร้อมของประชาชน  ควรมีการประชุม  สัมมนา  เพื่อให้ผู้บริหารทุกระดับชั้นที่มีความเข้าใจในบทบาทหน้าที่การนำนโยบายการถ่ายโอนงานสวัสดิการสังคมไปปฏิบัติที่ชัดเจน   และควรมีการประชาสัมพันธ์ในการถ่ายโอนงานสวัสดิการสังคม ให้ทั้งผู้บริหาร เจ้าหน้าที่และประชาชนและกระตุ้นให้เกิดการเตรียมความพร้อมในการปฏิบัติเพื่อให้ประสบความสำเร็จต่อไป

สุนันท์  โพธิ์ทอง (2543 : บทคัดย่อ)  ศึกษาเรื่อง “วาระแห่งนโยบายสวัสดิการสังคมไทยในสหัสวรรษใหม่ :  ทิศทางใหม่สำหรับกระทรวงแรงงานและสวัสดิการสังคม” วัตถุประสงค์การศึกษาเพื่อการก้าวย่างสู่สหัสวรรษใหม่    ด้วยความมุ่งมั่นที่จะนำความผาสุกกลับคืนสู่สังคมไทยให้ได้

ผลการศึกษาพบว่า   การพัฒนาสังคมเป็นทางออกจากวิกฤติปลายสหัสวรรษที่   2    การให้ความสำคัญกับทุนทางสังคม  ส่งเสริมความสำพันธ์ของวิถีชีวิตไทย รวมถึงพลังของสถาบันครอบครัว ชุมชน และการพัฒนาตาข่ายนิรภัยทางสังคม (Social   Safety  Net) ให้แข็งแกร่งและใช้รองรับปัญหาได้จริง มีความยืดหยุ่น อ่อนตัว ปรับเปลี่ยนได้ตามสถานการณ์ทางสังคมที่มีความอ่อนไหวสูง แก้ไขความไม่เป็นธรรมและลดช่องว่างของสังคมให้แคบลงอย่างมีจิตสำนึกและแสดงออกชัดเจน จัดการกับทรัพยากรธรรมชาติ ซึ่งเป็นทรัพย์สินส่วนกลางให้เป็นปัจจัยยังชีพที่ยั่งยืนของชุมชน สวัสดิการสังคมจำเป็นต้องทบทวนและจัดเป็นวาระแห่งชาติในสหัสวรรษใหม่  โดยมีการจัดสวัสดิการสังคมสำหรับทุกคนในสังคม โดยเน้นเป้าหมายให้ตรงความต้องการแท้จริงของตน ออกกฎหมายสวัสดิการสังคมที่มีความชัดเจน ในเรื่องการจัดสรรแบ่งปันทรัพยากรสู่ประชาชนอย่างไรให้เป็นธรรมทั่วถึง  มีโครงสร้างเงินเดือนและค่าจ้างแรงงานที่สอดคล้องกับความเป็นจริงของสภาพเศรษฐกิจและสังคม  จัดเก็บภาษีอย่างมีประสิทธิภาพและเป็นธรรม   จัดงบประมาณสำหรับบริการทางด้านสวัสดิการสังคม  ปฎิรูปการบริหารงานสวัสดิการสังคม     กระจายอำนาจ สร้างความสามารถในการพึ่งพาตนเองให้กับสถาบันครอบครัว ชุมชน และท้องถิ่น ทั้งในภาคชนบทและเมือง  รวมทั้งการสร้างกระบวนการเรียนรู้ลงไปถึงระดับครัวเรือนในเรื่องสวัสดิการสังคม

ภาพในอนาคตอย่างน้อย 10 ปีของสวัสดิการสังคมไทย คือ แนวคิดในการจัดสวัสดิการสังคม จะมีลักษณะประนีประนอมกันระหว่างทุนนิยมกับสังคมนิยม เป็นระบบหลายขั้ว ดุลยภาพแห่งอำนาจในภูมิภาคจะเป็นระบบหลายขั้วไปด้วย   กระทรวงแรงงานและสวัสดิการสังคม   จะต้องเป็นผู้ประสานกับกระทรวงทางสังคมและกระทรวงที่เกี่ยวข้องอื่นๆ ทบทวนปฎิรูปแนวนโยบายสวัสดิการสังคมสำหรับประเทศใหม่  โดยให้ความสำคัญกับเรื่อง การพัฒนาทรัพยากรมนุษย์ การบริหารจัดการในลักษณะกระจายอำนาจ มีกฎหมายสวัสดิการสังคม สร้างกระบวนการเรียนรู้ รวมถึงส่งเสริมพลังประชาชนและสร้างดุลยภาพระหว่างชนชั้น   โดยลดปัญหาความยากจนลงให้ได้ไม่น้อยกว่าร้อยละ   50  


ข้อเสนอแนะเพื่อการพิจารณาดำเนินการในภาพรวม สิ่งแรกคือ เราต้องสร้างกลไกใหม่ทางสังคม ควรมีหลักประกันทางสังคม รัฐต้องออกระเบียบในการดึงทรัพยากรที่จำเป็นจากภาคธุรกิจมาจัดสรรปันส่วนให้กับสังคมขณะเดียวกันต้องปลูกฝังให้คนในประเทศไทยมีจิตสาธารณะรับผิดชอบต่อสังคมในภาพรวม   เมื่อก้าวสู่โลกแห่งการเปลี่ยนแปลงต้องรับรู้บทบาทหน้าที่ของตนเอง และเพิ่มขีดความสามารถเพื่อมีอำนาจในการต่อรองในการรักษาสิทธิประโยชน์ของตน  การปฎิรูปกฎหมาย    ปฎิรูประบบภาษี การจัดงานงบประมาณการบริหารจัดการ  รวมถึงทบทวนโครงสร้างเงินเดือนใหม่     บนพื้นฐานความเป็นจริงและเป็นธรรม   

ดำเนินยุทธศาสตร์การพัฒนาสังคมโดยกระบวนการเข้ามีส่วนร่วมของประชาชนอย่างจริงจัง     การมีนโยบายสวัสดิการสังคมการพัฒนาฟื้นฟูสถาบันทางสังคมทุกสถาบัน  สถาบันสวัสดิการสังคมให้เข้มแข็งและสามารถวางรากฐานเพื่อสร้างความเติบโตที่ยั่งยืนและมีดุลยภาพต้องมีการพัฒนาและปฏิบัติโดยใช้กระบวนการพัฒนาโดยองค์รวมตามวิสัยทัศน์ของการพัฒนาที่มุ่งให้ประชาชนเป็นศูนย์กลาง    

ข้อเสนอแนะสำหรับทิศทางใหม่ของกระทรวงแรงงานและสวัสดิการสังคม กระทรวงแรงงานและสวัสดิการสังคมต้องไม่หลงทางอีกต่อไป  ข้อมูลด้านสวัสดิการสังคมต้องพัฒนาให้เป็นที่ยอมรับอย่างกว้างขวางทุกวงการ “ สวัสดิการสังคม”   ต้องเป็นเรื่องของทุกคน  รัฐและประชาชนต้องมีความเชื่อมั่นที่แข็งแกร่ง  ที่จะสร้างระบบสวัสดิการที่เป็นธรรมจะต้องสนับสนุนให้ประชาชนร่วมกันสร้างสิ่งดีๆ  พัฒนาศักยภาพ  การพึ่งพาตนเองและภูมิปัญญาท้องถิ่น สร้างการมีส่วนร่วมแก้ปัญหาของตนในระดับล่างเสียก่อน  ทิศทางของกระทรวงแรงงานและสวัสดิการสังคม ในการดำเนินการประสานความร่วมมือระหว่างหน่วยงานที่จะกระจายรับบทบาทงานสวัสดิการสังคมอย่างแยกส่วนในปัจจุบัน  การแสวงหาความเข้าใจและความร่วมมือในการปฏิบัติต่อกันอย่างเท่าเทียมกระทรวงแรงงานและสวัสดิการสังคมในสหัสวรรษใหม่   ระบบข้าราชการต้องไม่ทุจริตจนทำให้สังคมมีปัญหา  
            ศศิพัฒน์  ยอดเพชร, เล็ก  สมบัติ และภาวนา  พัฒนศรี (2544 : บทคัดย่อ) ศึกษาเรื่อง “การเกื้อหนุนทางสังคม แก่ผู้สูงอายุ (พื้นที่ศึกษาภาคใต้)”

การวิจัยนี้มีวัตถุประสงค์เพื่อศึกษาถึงสภาพความเป็นอยู่ในปัจจุบันของผู้สูงอายุ ลักษณะการเกื้อหนุนทางสังคมของผู้สูงอายุ บริการสวัสดิการสังคมต่าง ๆ ที่ผู้สูงอายุได้รับและใช้อย่างสม่ำเสมอ ความพึงพอใจและความคาดหวังของผู้สูงอายุต่อบริการของภาครัฐและเอกชน ซึ่งจากการวิจัยพบว่า การเกื้อหนุนทางสังคมที่เกี่ยวกับการเกื้อหนุนทางจิตใจและอารมณ์เกิดขึ้นจากการที่ผู้สูงอายุได้รับจากบุคคลรอบข้างทั้งในครอบครัว เพื่อนบ้านและเครือญาติ โดยปัจจัยสำคัญที่ทำให้เกิดความมั่นคงทางด้านจิตใจและอารมณ์ เกิดจากความสามารถในการปรับตัวของผู้สูงอายุให้เข้ากับสภาวะทางสังคมที่เปลี่ยนแปลงไป จนไม่รู้สึกเกิดความหวั่นไหวทางด้านจิตใจและอารมณ์ บุตรเป็นผู้เกื้อหนุนทางด้านวัตถุ สิ่งของ เครื่องอุปโภคบริโภค และการเงินแก่ผู้สูงอายุมากกว่าเครือข่ายอื่น ๆ ส่วนการเกื้อหนุนทางด้านข้อมูลข่าวสารเกิดจากการขวนขวายและแสวงหาของผู้สูงอายุเอง โดยผู้สูงอายุชายมีความสนใจมากกว่าผู้สูงอายุผู้หญิง สำหรับการเกื้อหนุนด้านอื่น ๆ ได้แก่ บริการชุมชนและกิจกรรมทางสังคม ผู้สูงอายุได้รับจากผู้นำชุมชนทั้งอย่างเป็นทางการและไม่เป็นทางการมากกว่าเครือข่าย   อื่น ๆ บริการสังคมที่ผู้สูงอายุไปใช้บริการมากที่สุดและพึงพอใจ คือ บริการด้านสาธารณสุข และต่างคาดหวังที่จะมีสุขภาพดี มีบุตรหลานดูแลเอาใจใส่ และมีคุณภาพชีวิตที่ดีขึ้นกว่าปัจจุบัน

ข้อเสนอแนะจากการวิจัย ได้แก่ รัฐควรเร่งผลักดันให้นโยบายเสริมสร้างความเข้มแข็งของเครือข่าย ชุมชนและครอบครัว ดำเนินไปอย่างรวดเร็วและมีศักยภาพ เพื่อรองรับปัญหาต่าง ๆ ของผู้สูงอายุที่จะตามมาในอนาคต ขณะเดียวกันผู้สูงอายุควรเสริมสร้างและใช้ประโยชน์จากศักยภาพด้านต่าง ๆ ของตนให้มากที่สุด

สุนทร   เกสร (2544 : บทคัดย่อ)   ศึกษาเรื่อง “ความพร้อมของการจัดบริการสวัสดิการสังคมสำหรับผู้สูงอายุของศูนย์สงเคราะห์ราษฎรประจำหมู่บ้าน  เพื่อรองรับการถอนสภาพนิคมสร้างตนเองจังหวัดประจวบคีรีขันธ์” วัตถุประสงค์เพื่อศึกษาลักษณะการจัดบริการสวัสดิการ   สังคมให้กับผู้สูงอายุของศูนย์สงเคราะห์ราษฎรประจำหมู่บ้าน ในเขตนิคมสร้างตนเองจังหวัดประจวบคีรีขันธ์    และศึกษาความพร้อมของศูนย์สงเคราะห์  ในการจัดบริการสวัสดิการให้กับผู้สูงอายุ   เพื่อรองรับการถอนสภาพนิคมสร้างตนเองจังหวัดประจวบคีรีขันธ์ ประชากรที่ใช้ในการศึกษาคือ   คณะกรรมการศูนย์สงเคราะห์  00443 ราษฎรประจำหมู่บ้านในเขตนิคมจำนวน 37   หมู่บ้าน   285   คน   

ผลการศึกษาพบว่า ประชากรที่ศึกษาส่วนใหญ่เป็นเพศชาย  อายุระหว่าง 41 - 50 ปี ระดับการศึกษาชั้นประถมศึกษา ประกอบอาชีพเกษตรกรรม รายได้ระหว่าง 30,001 – 60,000 บาท/ปี    ระยะเวลาในการปฏิบัติงานในตำแหน่งคณะกรรมการศูนย์อยู่ระหว่าง 3 - 4  ปี   ส่วนใหญ่ผ่านการอบรมความรู้พื้นฐานเกี่ยวกับการจัดบริการสวัสดิการสังคมให้กับผู้สูงอายุ      และบริการที่ศูนย์ฯ จัดให้กับผู้สูงอายุมากที่สุดเป็นบริการด้านการสงเคราะห์เบี้ยยังชีพ   สงเคราะห์ครอบครัวยากจนและมอบเครื่องอุปโภคบริโภค  ผลการศึกษาความพร้อมของศูนย์ฯในการจัดบริการ สวัสดิการสังคมให้กับผู้สูงอายุเพื่อรองรับการถอนสภาพนิคมฯ นั้น  ศูนย์ฯ มีความพร้อมระดับปานกลาง โดยมีความพร้อมด้านบุคลากร    การบริหารงาน   วัฒนธรรมชุมชน   การมีส่วนร่วมของชุมชนและกลุ่มในชุมชน    และความพร้อมของศูนย์ฯ   ที่น้อยที่สุดคือ   ด้านเงินกองทุน    

ข้อเสนอแนะจากการศึกษา   เพื่อให้ศูนย์ฯ  มีความพร้อมในการจัดบริการสวัสดิการสังคมให้กับผู้สูงอายุ  เมื่อนิคมฯ ต้องถอนสภาพไปนั้น  ควรมีการจัดฝึกอบรมคณะกรรมการศูนย์ฯ  ให้มีความรู้ความเข้าใจในการจัดบริการสวัสดิการสังคมให้กับผู้สูงอายุและจัดทำแผนการจัดบริการผู้สูงอายุในระยะสั้นและในระยะยาว  โดยเน้นการพัฒนา  คุ้มครอง ป้องกัน และการพัฒนาคุณภาพชีวิต    รวมทั้งการรณรงค์เพิ่มเงินกองทุนไว้ใช้จัดบริการสวัสดิการสังคมให้ผู้สูงอายุต่อไป

ชัยวัธน์    ศรมณี   (2544: บทคัดย่อ)   ศึกษาเรื่อง “ทิศทางการส่งเสริมการจัดสวัสดิการแรงงานนอกเหนือกฎหมายกำหนดในบทบาทของเจ้าหน้าที่รัฐ” มีวัตถุประสงค์เพื่อศึกษาปัจจัยที่เกี่ยวข้องกับการพัฒนารูปแบบการส่งเสริมสวัสดิการแรงงานนอกเหนือความรู้ด้านสวัสดิการแรงงานของเจ้าหน้าที่ส่งเสริมสวัสดิการแรงงาน   และทราบถึงทิศทางการพัฒนาการจัดสวัสดิการแรงงานนอกเหนือกฎหมายกำหนดในอนาคต 

ผลการศึกษาพบว่า เจ้าหน้าที่ส่วนใหญ่เป็นเพศชาย อายุระหว่าง  41 - 50 ปี   มีตำแหน่งหัวหน้าฝ่ายแรงงานสัมพันธ์และสวัสดิการแรงงาน กลุ่มตัวอย่างมีความรู้ด้านสวัสดิการแรงงานและรูปแบบการส่งเสริมสวัสดิการแรงงาน   ยังไม่เพียงพอ ในด้านทัศนะของเจ้าหน้าที่ต่อรูปแบบการส่งเสริมสวัสดิการ 4 รูปแบบ   พบว่า เจ้าหน้าที่เห็นด้วยกับรูปแบบการส่งเสริมการจัดสวัสดิการแรงงานเพื่อพัฒนาคุณภาพชีวิตและการส่งเสริมสวัสดิการอื่นๆ ในระดับสูง ทัศนะของเจ้าหน้าที่ต่อประเภทของสวัสดิการแรงงานพบว่า สวัสดิการแรงงานทางด้านเศรษฐกิจเป็นสวัสดิการแรงงานที่จำเป็นต่อลูกจ้างและควรส่งเสริมมากกว่าสวัสดิการทางด้านสังคม

ข้อเสนอแนะจากการศึกษา  ภาครัฐควรกำหนดนโยบายในด้านการสนับสนุนการส่งเสริมสวัสดิการแรงงานให้เห็นเป็นรูปธรรมในรูปของกองทุนสนับสนุนการจัดตั้งสวัสดิการแรงงานประเภทต่างๆ หรือทุนริเริ่มการจัดตั้งสวัสดิการแรงงาน   หรือปัจจัยในการสนับสนุนด้านต่างๆ  ให้เจ้าหน้าที่ปฏิบัติงานในการส่งเสริมสวัสดิการแรงงานนอกเหนือกฎหมายกำหนดได้ดียิ่งขึ้นควรมุ่งเน้นการส่งเสริมสวัสดิการแรงงานด้านเศรษฐกิจเป็นหลักควรส่งเสริมการจัดสวัสดิการแรงงานตามพื้นที่โดยให้เจ้าหน้าที่จัดทำโครงการส่งเสริมสวัสดิการแรงงานนอกเหนือกฎหมาย  กำหนดตามความเหมาะสมกับสภาพพื้นที่ของตนเอง  โดยกรมสวัสดิการและคุ้มครองแรงงานสนับสนุนงบประมาณ

สิริกร  ตันติถาวรกิจ (2545 : บทคัดย่อ) ศึกษาเรื่อง “การจัดสวัสดิการสังคมของรัฐเกี่ยวกับผู้สูงอายุ: กรณีศึกษาผู้สูงอายุยากจนในตำบลนางบวช อำเภอเดิมบางนางบวช จังหวัดสุพรรณบุรี”

การวิจัยนี้มีวัตถุประสงค์เพื่อศึกษานโยบายของรัฐในการจัดสวัสดิการให้กับผู้สูงอายุ และให้ทราบถึงสิทธิประโยชน์ที่ผู้สูงอายุจะได้รับการบริการจากการจัดสวัสดิการของรัฐ โดยที่ศูนย์บริการผู้สูงอายุเหล่านี้อยู่ภายใต้แนวคิดในการศึกษาเกี่ยวกับการจัดสวัสดิการสังคมได้แก่ แนวความคิดด้านสวัสดิการสังคมที่รัฐมุ่งหวังสร้างความต้องการในระดับพื้นฐาน และความมั่นคงในสังคมเพื่อความมั่นคงในชีวิต ให้ชุมชนได้พัฒนาตนเองและสังคมให้เกิดความปกติสุข แนวความคิดด้านรัฐสวัสดิการ คือ การที่รัฐนำมาใช้เพื่อกระจายรายได้ ให้ประชาชนมีความเป็นอยู่ที่เท่าเทียมกัน ตลอดจนรัฐจะต้องดูแลทุกข์สุขของประชาชน แนวความคิดด้านสิทธิมนุษยชน คือ การกำหนดทุกคนมีสิทธิในมาตรฐานการครองชีพที่เพียงพอ การสร้างความมั่นคงในชีวิต การเคารพสิทธิและศักดิ์ศรีความเป็นมนุษย์ ให้เกียรติผู้สูงอายุ แนวความคิดด้านการป้องกัน แก้ไข และฟื้นฟูสมรรถภาพของผู้สูงอายุ เพื่อบรรเทาแก้ไขปัญหาต่าง ๆ ให้ลดลง และแนวความคิดขององค์การสหประชาชาติ คือ การให้ผู้สูงอายุได้รับความช่วยเหลือในด้านสุขภาพอนามัย ที่อยู่อาศัย และสภาพแวดล้อม สวัสดิการต่าง ๆ ของรัฐ และรวมถึงการให้บริการที่เท่าเทียมกันระหว่างหญิงชาย

โดยที่การจัดสวัสดิการสำหรับผู้สูงอายุมีรูปแบบดังนี้ คือ

การสงเคราะห์ผู้สูงอายุในสถานสงเคราะห์คนชรา โดยมีลักษณะการดำเนินงานในด้านที่อยู่อาศัย บริการสุขภาพ ให้คำปรึกษา และจัดกิจกรรม การจัดบริการส่วนใหญ่เป็นการจัดบริการด้านปัจจัยสี่ เพื่อให้ผู้สูงอายุเกิดความรู้สึกอบอุ่นมีความสุขทั้งทางกายและทางใจ แนวนโยบายของสถานสงเคราะห์คนชราจะดำเนินการในเชิงรุก โดยให้บริการทั้งภายในและภายนอกสถานสงเคราะห์ โดยในการวิจัยนี้พบว่าผู้สูงอายุในสถานสงเคราะห์มีความพึงพอใจกับการจัดสวัสดิการและการบริการของสถานสงเคราะห์คนชรา แต่กระนั้นก็ตาม จากสภาพปัญหาในปัจจุบันทำให้ไม่รองรับผู้สูงอายุได้อย่างเพียงพอ ดังนั้นรัฐบาลจึงมีแนวโน้มที่จะสร้างความเข้มแข็งให้แก่ชุมชนและครอบครัวเพื่อให้สามารถดูแลผู้สูงอายุได้อย่างมีความสุข ศูนย์บริการทางสังคมผู้สูงอายุ ซึ่งดำเนินงานใน 2 รูปแบบคือ 1) การช่วยเหลือผู้สูงอายุภายใน ซึ่งเป็นการช่วยเหลือแบบชั่วคราวคือ สามารถพักอาศัยได้ไม่เกิน 15 วัน หลังจากนั้นจะดำเนินการติดต่อญาติให้มารับ 2) การช่วยเหลือผู้สูงอายุภายนอก เป็นการเข้ามารับบริการแบบเช้าไปเย็นกลับ โดยเข้ามาเพื่อร่วมกิจกรรมหรือโครงการต่าง ๆ ของศูนย์ ซึ่งจากการศึกษาพบว่าศูนย์บริการทางสังคมเน้นนโยบายในด้านการจัดกิจกรรมต่าง ๆ และปัญหาที่พบคือ เรื่องงบประมาณไม่ค่อยเพียงพอ โดยที่ผู้สูงอายุส่วนใหญ่ที่เข้ามาใช้บริการมีความพึงพอใจกับการให้บริการของศูนย์บริการ

การสงเคราะห์เบี้ยยังชีพผู้สูงอายุ เป็นการช่วยเหลือในด้านรายได้ โดยจะให้การช่วยเหลือผู้สูงอายุที่มีฐานะยากจน ขาดผู้อุปการะ และไม่สามารถช่วยเหลือตนเองได้

การสงเคราะห์บัตรสุขภาพผู้สูงอายุ คือ การให้บัตรประกันสุขภาพแก่ผู้สูงอายุที่มีอายุ 60 ปีขึ้นไป ให้ได้รับบริการรักษาพยาบาลฟรี   

งานวิจัยชิ้นนี้ได้ให้ข้อเสนอแนะ คือ 1) ในด้านนโยบาย รัฐบาลควรพยายามผลักดันออกกฎหมายสำหรับผู้สูงอายุโดยตรง ควรมีนโยบายสร้างความเข้มแข็งของชุมชนและครอบครัว โดยเน้นการปลุกจิตสำนึกของเยาวชน รัฐบาลควรกระจายรายได้ สร้างงานในชนบทจะได้ไม่เกิดการทอดทิ้งผู้สูงอายุในชนบท ควรเพิ่มศูนย์บริการทางสังคมผู้สูงอายุในหมู่บ้านและจัดอบรมบุคลากรให้มีความรู้ สำหรับผู้สูงอายุที่มีความรู้ ความสามารถในแต่ละสาขาวิชา รัฐบาลควรให้คนเหล่านี้ได้มีโอกาสเข้าไปถ่ายทอดประสบการณ์และความรู้ที่สะสมมาในอดีตให้แก่เยาวชนรุ่นใหม่ ควรจะมีการสนับสนุนให้เอกชนได้มาเข้ามีบทบาทในการดูแลผู้สูงอายุและรัฐควรเข้ามาดูแลเพื่อไม่ให้เอกชนเข้ามาหาผลประโยชน์ได้ รัฐควรส่งเสริมให้สื่อมวลชนเข้ามามีส่วนร่วมในการประชาสัมพันธ์ถึงความสำคัญของผู้สูงอายุและผู้กำหนดนโยบายระดับสูงควรยอมรับแนวคิดของผู้นำนโยบายไปปฏิบัติในระดับล่าง เพื่อให้เกิดแนวทางใหม่ ๆ ในการกำหนดนโยบายที่ดีและเหมาะสมแก่ผู้สูงอายุต่อไป 2) ด้านการบริการ ผู้บริหารควรคัดเลือกบุคลากรที่มีใจรักงานด้านการบริการอย่างแท้จริงและเข้าใจถึงปัญหาของผู้สูงอายุแต่ละคน ซึ่งจะทำให้ผู้สูงอายุได้รับการบริการที่ดีขึ้น
            
สถาบันพัฒนาองค์กรชุมชน (2546 :น.6-7) ได้ “สรุปบทเรียนจากการศึกษาการจัดสวัสดิการของกลุ่มออมทรัพย์ ซึ่งเป็นรูปแบบหนึ่งของการจัดสวัสดิการชุมชน” ที่มีวัตถุประสงค์เพื่อพัฒนาระบบการพึ่งพากันระหว่างกลุ่มออมทรัพย์ ทั้งในด้านเงินทุน และในด้านอื่น ๆ พัฒนาระบบกองทุนสวัสดิการชุมชนให้ส่งผลต่อการเสริมสร้างความเข้มแข็งของชุมชน และสร้างระบบกองทุนเงินสมทบระหว่างรัฐกับชุมชน ฐานคิดเรื่องสวัสดิการเริ่มจากครูชบ  ยอดแก้ว ที่เริ่มก่อตั้ง “กลุ่มสัจจะออมทรัพย์แบบพัฒนาครบวงจรชีวิต” ต.น้ำขาว อ.จะนะ จ.สงขลา ที่เน้นเรื่องสวัสดิการนำผลกำไรครึ่งหนึ่งไปจัดสวัสดิการให้สมาชิกจากตำบลน้ำขาวได้ขยายสู่กลุ่มออมทรัพย์อื่น ๆ ในพื้นที่จังหวัดสงขลาและจังหวัดอื่นที่ได้นำแนวคิดการจัดตั้งกองทุนสวัสดิการชุมชนไปประยุกต์ใช้อย่างแพร่หลาย จากกองทุนสวัสดิการที่เกิดจากการตัดผลกำไรจากกลุ่มออมทรัพย์ แล้วแยกตั้งเป็นกองทุนสวัสดิการต่างหากใช้ดอกผลของกองทุนจัดสวัสดิการสำหรับสมาชิกที่ค่อย ๆ ขยายตัว ทั้งเงินทุนและประเภทสวัสดิการ โดยขั้นพื้นฐานเริ่มจากค่ารักษาพยาบาล ที่สมาชิกสามารถเบิกได้เป็นสัดส่วนจากที่ได้จ่ายจริงและกำหนดเพดานต่อคนต่อปี จนกระทั่งบางกลุ่มสามารถเบิกค่ารักษาพยาบาลได้เต็มจำนวนตามที่จ่ายจริงและขยายไปสู่กองทุนสวัสดิการด้านอื่น ๆ ที่ครอบคลุมวิถีการดำรงชีวิตของชาวบ้านตั้งแต่เกิดจนตาย

มนัสวัลย์  พัฒนวิบูลย์ (2546 :น.91-100) ศึกษาเรื่อง “การจัดสวัสดิการชุมชนและปัจจัยที่มีผลต่อความพึงพอใจในสวัสดิการของสมาชิก ศึกษาเฉพาะกรณีกลุ่มธุรกิจชุมชนในเขตกรุงเทพฯ และปริมณฑล” เพื่อศึกษาการจัดสวัสดิการของกลุ่มธุรกิจชุมชนและการได้รับสวัสดิการของสมาชิก รวมทั้งความพึงพอใจและปัจจัยที่มีผลต่อความพึงพอใจในสวัสดิการของสมาชิกกลุ่มธุรกิจชุมชน ซึ่งผลการศึกษาสรุปได้ว่า การจัดสวัสดิการของกลุ่มธุรกิจชุมชน มี 2 ลักษณะคือ การจัดสวัสดิการให้แก่สมาชิก และการจัดสวัสดิการให้แก่ชุมชน โดยสมาชิกมีความพึงพอใจมากในสวัสดิการที่ได้รับและปัจจัยที่ที่มีผลต่อความพึงพอใจคือการตอบสนองความต้องการของสมาชิก ความเสมอภาคในการได้รับสวัสดิการ ความก้าวหน้าในการจัดสวัสดิการ การมีส่วนร่วมของสมาชิก และการบริหารงานที่โปร่งใส สำหรับสวัสดิการที่ได้รับมากที่สุดคือเงินกู้ประกอบอาชีพ         

 
อภิญญา  เวชชยชัยและกิติพัฒน์  นนทปัทมะดุลย์ (2546 : บทคัดย่อ) ศึกษาเรื่อง “การพัฒนาระบบสวัสดิการสำหรับคนจนและคนด้อยโอกาส: กลุ่มคนจนผู้ด้อยโอกาสและกลุ่มเสี่ยงที่ประสบปัญหาทางสังคม”


จากการศึกษาพบว่ากลุ่มผู้ด้อยโอกาสและผู้ประสบปัญหาทางสังคม ซึ่งเป็นกลุ่มคนที่ถูกตีตราจากสังคม ถูกดูถูกเหยียดหยาม รังเกียจ มีพลังใจตนเองในการที่จะดิ้นรนเอาชีวิตรอดในวิถีทางที่หลากหลาย ซึ่งเป็นด้านกลับของความไร้พลังอำนาจ ไม่สามารถมีส่วนร่วมในการพัฒนาใด ๆ ได้ ซึ่งปัจจัยที่นำไปสู่ความจนมีหลายสาเหตุ อันได้แก่ ปัจจัยพื้นฐาน อันประกอบด้วย ปัจจัยทางเศรษฐกิจ ความล้มเหลวของการผลิต ผลกระทบของการพัฒนา ฯลฯ ซึ่งทำให้เกิดความยากจนขัดสน จนโอกาส ไร้อำนาจ และขาดศักดิ์ศรีในตัวเองในที่สุด โดยที่มีความสัมพันธ์กับปัจจัยทางสังคมและวัฒนธรรม เช่น วัฒนธรรมอำนาจนิยม ระบบชายเป็นใหญ่ ซึ่งปัจจัยต่าง ๆ เหล่านี้มีความซับซ้อนหลายมิติ

แนวคิดสำคัญที่กระทำซ้ำต่อคนจนได้แก่ แนวคิดเชิงอำนาจที่มั่นในภาวะชายเป็นใหญ่ แนวคิดความเชื่อในระบบพรหมจรรย์ แนวคิดเรื่องเชื้อชาติเป็นใหญ่ที่ทำให้เกิดอคติและการเลือกปฏิบัติทางชาติพันธ์ แนวคิดระบบทุนนิยม และที่สำคัญคือแนวคิดการมองว่าตนเองต่ำต้อย ไม่เห็นคุณค่าและศักดิ์ศรีของตน

ระบบสวัสดิการสังคมสำหรับคนจนผู้ด้อยโอกาสของรัฐที่มีอยู่นั้น ไม่ทั่วถึงและยากแก่การเข้าถึง ทั้งนี้ก็เพราะมีข้อจำกัดในเชิงงบประมาณ พื้นที่ดำเนินการ บุคลากรและกลไกเชิงกฎหมายลักษณะการให้บริการจะเป็นแบบบรรเทาทุกข์ สงเคราะห์เชิงปัจเจก โดยให้บริการในระบบสถาบันเป็นหลัก และการบริการมีความกระจุกตัว รวมถึงกลุ่มเป้าหมายไม่มีส่วนร่วมในการกำหนด ในขณะที่การจัดสวัสดิการโดยองค์กรพัฒนาเอกชน ให้ความสำคัญกับประเด็นสิทธิ เน้นการทำงานทางความคิด การพัฒนาและส่งเสริมความเข้มแข็งให้แก่กลุ่มคนจน พัฒนากลไกที่จะทำให้ชุมชนเรียนรู้และสามารถพึ่งตนเองได้ โดยทิศทางของการทำงานจะเป็นการทำงานร่วมกับชุมชนและองค์กรอื่นๆ ในชุมชนและนำไปสู่การจัดระบบสวัสดิการสังคมในชุมชนโดยชุมชน ลักษณะการจัดสวัสดิการโดยองค์กรชุมชน ส่วนใหญ่เน้นการรวมตัวด้านการส่งเสริมอาชีพ เพื่อรายได้เสริมเป็นหลักและในปัจจุบันก็เริ่มมีความพยายามคิดค้นรูปแบบต่างๆ ในการช่วยเหลือผู้ด้อยโอกาสในชุมชนมากขึ้น แต่ก็ยังมีอุปสรรค ก็เพราะส่วนใหญ่ยังไม่ได้เปิดโอกาสให้ผู้ด้อยโอกาสในชุมชนเข้ามามีส่วนร่วมมากนัก

ในงานวิจัยได้ให้ข้อเสนอต่อนโยบายหลักในการจัดสวัสดิการสำหรับคนจนผู้ด้อยโอกาสและกลุ่มเสี่ยงที่ประสบปัญหาทางสังคมดังนี้

1. ต้องเปลี่ยนแปลงกระบวนทรรศน์ใหม่เกี่ยวกับความยากจนและคนจน ทั้งนี้ก็เพราะสถานการณ์ปัญหามีความสลับซับซ้อนจนไม่สามารถที่จะใช้ความรู้และข้อสรุปชุดเดียวไปตัดสินและกำหนดนโยบายเกี่ยวกับความยากจนของคนทุกกลุ่มได้ และจะต้องปรับเปลี่ยนแนวคิดจากความยากจนเป็นปัญหาปัจเจกมาเป็นปัญหาเชิงโครงสร้าง และเชื่อมโยงไปสู่ปัญหาอื่น และจะต้องเข้าถึงความเป็นมนุษย์ของคนจน

2. ส่งเสริมและผลักดันให้กลุ่มผู้ด้อยโอกาสได้ขยายพื้นที่ทางสังคม โดยขยายการมีส่วนร่วมของคนจนในกิจกรรมชุมชนและการตัดสินใจแก้ปัญหาของกลุ่ม

3. ส่งเสริมให้ชุมชนร่วมกันจัดสวัสดิการชุมชนให้แก่ผู้ยากลำบากโดยค้นหาคุณค่า ศักยภาพและเปิดโอกาสให้เข้าถึงแหล่งทุนในรูปแบบต่าง ๆ มากขึ้น

4. ส่งเสริมให้ชุมชนสามารถค้นหาศักยภาพเดิมด้วยการฟื้นฟูขนบธรรมเนียม ประเพณี ภูมิปัญญาดั้งเดิม อันนำไปสู่กระบวนการช่วยเหลือเกื้อกูลกันเองที่ชุมชนมีอยู่แล้ว

5. ส่งเสริมให้ชุมชนมีส่วนร่วมในกระบวนการกำหนดกฎเกณฑ์กลั่นกรองผู้ประสบปัญหาที่ควรได้รับผลประโยชน์จากชุมชน ควรให้ชุมชนร่วมกันคิดเกณฑ์ชี้วัดของกลุ่มบุคคล

6. ประสบปัญหาและควรได้รับการช่วยเหลือเร่งด่วน เพื่อให้เกิดการดูแลกันและกันที่เป็นมาตรฐาน ก่อนที่ความช่วยเหลือของรัฐจะมาถึง

7. ส่งเสริมให้มีกองทุนสวัสดิการในชุมชน จะได้มีกำลังและปัจจัยในการช่วยเหลือกันและกัน

8. ผลักดันให้ประชาชนกลุ่มผู้ทุกข์ยากต่าง ๆ ที่มีศักยภาพ ได้มีส่วนร่วมในการบริหารจัดการเงินทุนส่วนนี้ตามความเหมาะสม

ขัตติยา  กรรณสูตและจตุรงค์  บุณยรัตนสุนทร (2546 : บทคัดย่อ) ศึกษาเรื่อง “การพัฒนาระบบสวัสดิการสำหรับคนจนและคนด้อยโอกาส: กลุ่มนอกกำลังแรงงาน”


วัตถุประสงค์การวิจัย คือ เพื่อศึกษาสภาพความยากจนและสาเหตุแห่งปัญหาของกลุ่มคนนอกกำลังแรงงาน รูปแบบในการแก้ปัญหา ข้อจำกัดในการเข้าถึงระบบบริการของรัฐ    เพื่อเสนอนโยบายและแนวปฏิบัติในการให้ความช่วยเหลือที่มีประสิทธิภาพและประสิทธิผล เพื่อพัฒนาระบบข้อมูลและขยายองค์ความรู้เกี่ยวกับคนจนและคนด้อยโอกาสในกลุ่มนอกกำลังแรงงาน ผลการศึกษาและวิจัยพบว่า กลุ่มนอกกำลังแรงงานมีภูมิหลังคล้ายคลึงกัน กล่าวคือเป็นกลุ่มที่มีอาชีพไม่มั่นคงแน่นอน มีความสามารถในการเข้าถึงปัจจัยการผลิตได้ค่อนข้างจำกัด การประกอบอาชีพส่วนใหญ่เป็นไปตามเงื่อนไขของแต่ละกลุ่ม กล่าวคือ คนยากจนที่อยู่ในชนบทยังคงต้องใช้ทรัพยากรในท้องถิ่นเพื่อการประกอบอาชีพ ส่วนผู้ที่อยู่ในกรุงเทพมหานคร และเมืองใหญ่ต้องใช้เงินเพื่อการลงทุนเป็นหลัก  ส่วนใหญ่จึงประกอบอาชีพที่ใช้ทุนน้อย แต่ใช้แรงงานมาก เช่น รับจ้าง ก่อสร้าง ค้าขายเล็ก ๆ น้อย ๆ เป็นต้น ในด้านการเข้าถึงระบบสวัสดิการสังคมของรัฐ กลุ่มนอกกำลังแรงงานยังเข้าถึงได้น้อยมาก และไม่ได้รับความเสมอภาคในสิทธิสวัสดิการ โดยมีการเลือกปฏิบัติในการให้สวัสดิการรวมไปถึงข้อจำกัดต่าง ๆ ในการขอรับสวัสดิการ และความไม่ครอบคลุมและไม่เพียงพอของสวัสดิการที่มีในปัจจุบัน

ประภาส  ปิ่นตบแต่ง, สุภา  ใยเมือง และ บัญชา  แก้วส่อง (2546 :บทคัดย่อ) ศึกษาเรื่อง “การพัฒนาระบบสวัสดิการสำหรับคนจนและคนด้อยโอกาส : กลุ่มเกษตรกร”

วัตถุประสงค์ของการวิจัยคือ เพื่อศึกษาและจำแนกกลุ่มคนจนและคนด้อยโอกาสในภาคเกษตร โดยอาศัยเกณฑ์ทางเศรษฐกิจและสังคม และเกณฑ์ที่กำหนดโดยชุมชนเอง ศึกษาสถานภาพชีวิตของกลุ่มคนจนและคนด้อยโอกาสในภาคเกษตร รวมทั้งสาเหตุแห่งปัญหาชีวิตของคนเหล่านั้น รวมไปถึงศึกษารูปแบบในการแก้ปัญหาด้วยการช่วยเหลือจากองค์กรพัฒนาเอกชน (NGO) และภาคเอกชนอื่น ๆ และปัญหาในการเข้าถึงระบบสวัสดิการของรัฐ โอกาส ช่องทางและรูปแบบในการให้ความช่วยเหลือ ผลการวิจัยพบว่าระบบสวัสดิการและการเข้าถึงระบบสวัสดิการของคนจนภาคเกษตรกรรม นั้น พบว่า ชุมชนภาคเกษตรมีระบบสวัสดิการสามรูปแบบ รูปแบบแรก ระบบสวัสดิการภาคชุมชน ซึ่งมีการจัดสวัสดิการฐานทรัพยากรที่เน้นการใช้ประโยชน์จากทรัพยากรธรรมชาติ รูปแบบที่สอง เป็นระบบสวัสดิการภาครัฐ เช่น การสนับสนุนกองทุนชุมชนต่างๆ รูปแบบที่สามเป็นระบบสวัสดิการภาคเอกชน ที่จัดอยู่ในบางพื้นที่ เช่น สวัสดิการขององค์กรการกุศลและองค์กรทางศาสนา ถึงแม้ว่าระบบสวัสดิการดูเหมือนจะมีหลายอย่าง แต่คนจนในภาคเกษตรส่วนใหญ่เข้าไม่ถึงระบบสวัสดิการนั้น ๆ สาเหตุสำคัญมาจากปัญหาเชิงโครงสร้างที่ห้ามการใช้ทรัพยากรของรัฐ การพัฒนาที่ทำลายฐานทรัพยากร ระบบการจัดทำการภาครัฐที่ทำลายระบบสวัสดิการฐานชุมชน ฯลฯ

ข้อเสนอแนะจากงานวิจัย คือ การพัฒนาระบบสวัสดิการภาคเกษตร ควรยึดหลักการของการพัฒนาที่ต้องวางอยู่บนฐานทรัพยากรและวัฒนธรรมชุมชนเกษตรกรรม ฐานสิทธิมนุษยชนและสิทธิชุมชนเกษตรกรรม ฐานความมั่นคงของมนุษย์โดยจัดระบบแบบบูรณาการ และพหุลักษณ์ตามความหลากหลายของสังคมเกษตรกรรม

ณรงค์  เพ็ชรประเสริฐ (2546 : บทคัดย่อ) ศึกษาเรื่อง “สังเคราะห์ภาพรวมการพัฒนาระบบสวัสดิการสำหรับคนจนและคนด้อยโอกาสในสังคมไทย”

ผลสรุปของการศึกษาวิจัยพบว่า สาเหตุแห่งความยากจนมีหลายปัจจัย หลายมิติ แต่เมื่อพิจารณาแล้ว เห็นว่า ควรจัดกลุ่มปัจจัยแห่งความยากจนเป็น 4 กลุ่ม คือ 1. ท่าทีต่อชีวิต เป็นทัศนะในการมองตน มองโลก ความตั้งใจและความมุ่งมั่นที่จะเอาชนะอุปสรรคว่ามีมากน้อยแค่ไหน 2. การขาดปัจจัยการผลิต 3. ความสัมพันธ์ทางเศรษฐกิจ สังคม และการเมือง เป็นประเด็นปัญหาเชิงโครงสร้าง ที่นำไปสู่ความสัมพันธ์ไม่เสมอภาค 4. สวัสดิการ การขาดสวัสดิการจะทำให้คนจนดำรงชีพด้วยความลำบาก

ผลการวิจัยเกี่ยวกับการแก้ไขปัญหาคนจน พบว่า คนจนจำนวนหนึ่งตกอยู่ในภาวะเสี่ยงที่จะดำรงชีพอยู่ไม่ได้ เช่น คนชรา ผู้ติดเชื้อเอชไอวี ฯลฯ คนเหล่านี้จำเป็นต้องได้รับการช่วยเหลือด้านสวัสดิการสังคม ในส่วนคนจนกลุ่มอื่น ๆ ที่นอกเหนือจากกลุ่มดังกล่าว พบว่า สิ่งที่ต้องการคือ อาชีพแหล่งทำมาหากิน การให้บุตรหลานได้มีโอกาสได้รับการศึกษา และระบบการเอื้ออาทรผ่อนภาระให้แก่ครอบครัวที่ต้องดูแลพ่อแม่ที่แก่ชรา

ผลการวิจัยเกี่ยวกับด้านนโยบายของรัฐบาลเห็นว่า รัฐบาลได้เดินมาถูกทางแล้ว โดยเฉพาะด้านปัจจัยการผลิตและด้านสวัสดิการ เห็นว่า รัฐบาลได้ลงมือจัดการได้มากกว่าและดีกว่ารัฐบาลก่อน ๆ มาก แต่ทางด้าน ท่าทีต่อชีวิต และด้านความสัมพันธ์ทางเศรษฐกิจ สังคม และการเมือง ยังทำได้น้อย รูปธรรมที่กำลังดำเนินงานคือการดำเนินงานแก้ไขปรับปรุงกระบวนการยุติธรรมที่เกี่ยวกับคนจน

ในส่วนของข้อเสนองานวิจัยได้เสนอว่า การจัดสวัสดิการให้มีประสิทธิผลนั้น จำเป็นจะให้ความสำคัญกับสวัสดิการที่จำเป็นให้กับคนยากไร้ก่อน ซึ่งในบางครั้งไม่จำเป็นต้องเป็นเรื่องของวัตถุปัจจัยเสมอไป สำหรับคนบางกลุ่ม การจัดสวัสดิการด้านสิทธิและการคุ้มครอง ก็เพียงพอแล้ว เช่น แรงงานนอกระบบ (Informal sector) แรงงานต่างด้าว กลุ่มชาติพันธุ์ ฯลฯ และการจัดสวัสดิการควรจะเป็นลักษณะของหุ้นส่วนทางสังคม ส่วนหนึ่งเป็นรัฐบาล อีกส่วนหนึ่งเป็นส่วนที่ไม่ใช่รัฐบาล มีตั้งแต่ธุรกิจ ชุมชน และครอบครัว เรียกว่าให้มีและใช้ทุนทางสังคม เป็นเครื่องมือที่สำคัญในส่วนของชุมชนและครอบครัว

วราภรณ์  ศรีปาน (2546 : บทคัดย่อ) ศึกษาเรื่อง “ความพร้อมในการจัดสวัสดิการแก่คนพิการขององค์การบริหารส่วนตำบล: กรณีศึกษา จังหวัดสมุทรสาคร”


จากการศึกษาพบว่า ความพร้อมในด้านความรู้เกี่ยวกับสิทธิคนพิการในการรับบริการสังคมของ อบต. มีความรู้มีกฎหมายที่กำหนดโดยให้ภาครัฐต้องจัดสิ่งอำนวยความสะดวกและให้ความช่วยเหลือแก่คนพิการในระดับมาก อบต. มีความรู้ในระดับมากว่า อบต. มีหน้าที่จะพัฒนาตำบลในด้านเศรษฐกิจ สังคมและวัฒนธรรม และมีความรู้ว่า อบต. เป็นองค์กรปกครองส่วนท้องถิ่นที่สามารถจัดบริการสาธารณะด้านต่าง ๆ เพื่อตอบสนองความต้องการของคนในชุมชนและ อบต. มีความรู้ในระดับชุมชนมากกว่า สำนักงานพัฒนาสังคมและสวัสดิการจังหวัดเป็นหน่วยงานภาครัฐที่จัดบริการสังคมให้แก่คนพิการ ผลสรุปในภาพรวม อบต. มีความรู้ในเรื่องการจัดสวัสดิการคนพิการอยู่ในเกณฑ์ระดับมาก

ความพร้อมด้านความคิดเห็นที่มีต่อวิธีการให้บริการแก่คนพิการของสำนักงานพัฒนาสังคมและสวัสดิการจังหวัด จากการศึกษาความคิดเห็นในระดับมากที่สุดของ อบต. พบว่า การวิเคราะห์ปัญหาความเดือดร้อนหรือความต้องการของคนพิการโดยการเยี่ยมบ้าน สอบถามผู้นำชุมชน การสังเกตเพื่อให้ได้ข้อเท็จจริงเป็นวิธีการสำคัญในการพิจารณาให้การช่วยเหลือคนพิการและพบว่า อบต. มีความคิดเห็นในระดับมากต่อวิธีการติดตามผล
 
ความพร้อมด้านความสามารถในการบริหารจัดการ จากการศึกษาพบว่า ด้านการบริหารบุคลากร อบต. มีความสามารถอยู่ในระดับปานกลาง โดยมีความสามารถมากที่สุดในการให้ความช่วยเหลือคนพิการที่มาขอรับบริการได้อย่างรวดเร็ว สำหรับการบริหารเงิน พบว่า อบต. มีความสามารถในระดับปานกลาง โดยมีความสามารถในการหาแหล่งสนับสนุนเงินและกองทุนจากองค์กรอื่นเพื่อช่วยเหลือคนพิการในพื้นที่มากที่สุด ส่วนการบริหารวัสดุอุปกรณ์ พบว่า อบต. มีความสามารถในระดับปานกลาง โดยเห็นว่าที่ตั้งของที่ทำการ อบต. สามารถอำนวยความสะดวกให้แก่ผู้รับบริการที่มาติดต่อได้มากที่สุด และในด้านการจัดการ อบต. มีความสามารถในระดับปานกลาง โดยมีความสามารถมากที่สุดในการร่วมเป็นคณะทำงานจัดทำแผนการให้บริการแก่คนพิการ
         สรุปแนวคิดและผลงานวิจัยที่เกี่ยวข้อง

1. การประสบปัญหาทางด้านเศรษฐกิจ ส่งผลกระทบเป็นลูกโซ่ ต่อการพัฒนาประชากรของประเทศ ทำให้เกิดแนวคิดการสร้างความมั่นคงของมนุษย์ ภายใต้บริบทของการพัฒนาแบบองค์รวม ซึ่งมุ่งสู่สังคมที่เข้มแข็งและมีดุลยภาพ

2. การจัดสวัสดิการสังคมขององค์กรชุมชนเป็นแนวคิดหนึ่งที่เน้นให้คนในชุมชนมีส่วนร่วมที่จะวางรากฐานที่จะพัฒนาสังคมและชุมชนให้เข้มแข็ง มีระบบ มีการจัดการที่ดีในทุกระดับ โดยให้ชุมชนและประชาชน มีส่วนร่วมในการพัฒนาและเน้นให้ความสำคัญในบริบทของ ความยากจน ความมั่นคงของมนุษย์ ทุนทางสังคมและชุมชน การมีส่วนร่วม สวัสดิการสังคมและชุมชน

3. การจัดสวัสดิการสังคมขององค์กรชุมชน มีแนวคิดพื้นฐานจาก 


3.1 การออมทรัพย์ การผลิต  ความเชื่อ จิตวิญญาณ ความศรัทธา โดยมีเงื่อนไขความสำเร็จจากการนำความคิดใน 3 ส่วน ได้แก่ ภาครัฐ  องค์กรพัฒนาเอกชน  และส่วนที่อยู่ในชุมชน  


3.2 การนำทางจิตวิญญาณ ได้แก่ การทุ่มเทแรงกายและแรงใจ ของผู้นำโดยไม่หวังผลตอบแทน คือ  จิตวิญญาณของความเสียสละ เป็นเงื่อนไขสำคัญที่จะทำให้ชุมชนเข้มแข็ง


3.3 การบริหารและการจัดการ จะต้องประกอบด้วย 3 ด้าน คือ ผลประโยชน์อันพึงมีพึงได้ของสมาชิก กลุ่มและองค์การจะต้องเป็นที่ยอมรับของคนทุกวงการ และศักยภาพความพร้อมของกลุ่ม และองค์กรในขณะนั้น


3.4 เงื่อนของความสำเร็จ คือการมีผู้นำที่มีความคิด อุดมการณ์ และวิสัยทัศน์ที่ชัดเจน สามารถที่ทำให้ทุกคนเห็นประโยชน์ร่วมกัน มีการกำหนดเป้าหมายที่แน่นอน เป็นเป้าที่ทุกคนจะต้องไปให้ถึงและมีภารกิจรูปธรรมที่เด่นชัด ปฏิบัติได้เพื่อบรรลุเป้าหมายที่กำหนด พร้อมกันนี้จะต้องมีความเชื่อมั่นและไว้วางใจต่อกัน  

4. ความสำเร็จของการจัดสวัสดิการขององค์กรชุนชน ในด้านเด็ก เยาวชน คนพิการ ผู้ด้อยโอกาส และผู้สูงอายุ นอกจากการมีปัจจัยความสำเร็จร่วมกันแล้ว ในแต่ละกลุ่มเป้าหมายตัวชี้วัดความสำเร็จในการจัดสวัสดิการสังคม ยังแตกต่างกันออกไป เช่น เด็ก ปัจจัยความสำเร็จของการจัดสวัสดิการสังคมควรเป็นด้านการศึกษา เยาวชนความสำเร็จของการจัดสวัสดิการสังคมควรเป็นด้านการประกอบอาชีพ คนพิการความสำเร็จการจัดสวัสดิการสังคมควรเป็นการฟื้นฟูสมรรถภาพทางร่างกาย ผู้ด้อยโอกาสความสำเร็จการจัดสวัสดิการสังคมควรเป็นการพัฒนาคุณภาพชีวิต ที่อยู่อาศัยและเศรษฐกิจ

5. การศึกษาปัจจัยความสำเร็จของสวัสดิการทางสังคมขององค์กรชุมชน ควรให้ความสำคัญกับทฤษฎีเศรษฐกิจแบบพอเพียง บริบทของความเป็นไทย ในเรื่องของวิถีชีวิตชุมชน ภูมิปัญญาชุมชน วัฒนธรรมชุมชน ปราชญ์ชุมชน ทุนทางสังคมและทรัพยากรของชุมชน ผนวกด้วยความเป็นผู้นำ การมีจิตสาธารณะ ความเชื่อ ความศรัทธา บทบาทของสถาบันศาสนา
บทที่ 3

ระเบียบวิธีวิจัย

การวิจัยการศึกษาปัจจัยที่มีผลต่อความสำเร็จ  การจัดสวัสดิการสังคมต่อองค์กรชุมชนได้รับการสนับสนุนทุนดำเนินงานจากงบประมาณ สำนักมาตรฐานการพัฒนาสังคมและความมั่นคงของมนุษย์ สำนักงานปลัดกระทวงการพัฒนาสังคมและความมั่นคงของมนุษย์  เป็นการศึกษาวิจัยเชิงคุณภาพ (Qualitative Analysis) และการวิเคราะห์ผลเชิงเนื้อหา โดยใช้แบบสอบถามในการเก็บข้อมูลการจัดกลุ่มสนทนา (Focus Group) การสัมภาษณ์แบบเจาะลึก (Indepth Interview) มีกรอบแนวคิดและวิธีการวิจัยที่จะเสนอตามลำดับดังต่อไปนี้
                                3.1 กรอบแนวคิดการศึกษา


3.2. แนวทางการเก็บข้อมูล


3.3. เครื่องมือที่ใช้ในการศึกษา


3.4. การทดสอบค่าความเที่ยงตรง


3.5. การทดสอบความเชื่อมั่น


3.6. การวิเคราะห์ข้อมูล 
หน้ากรอบการศึกษา
3.1.  แนวทางการเก็บข้อมูลภาคสนาม

การคัดเลือกองค์กรชุมชนที่จัดสวัสดิการในชุมชนประสบความสำเร็จมาเป็นผู้ถ่ายทอดประสบการณ์ ถอดบทเรียนเพื่อให้เกิดการเรียนรู้ร่วมกัน โดยมีขั้นตอน  ดังต่อไปนี้

ขั้นที่ 1  ฐานความคิด

1.  คัดเลือกจากองค์กรชุมชนที่ริเริ่มการจัดสวัสดิการสังคมจากปัญหาของประชาชนในชุมชน  หน่วยงานภาครัฐและภาคเอกชนมีบทบาทในการส่งเสริมและสนับสนุนการจัดสวัสดิการสังคม


2.  ฐานชุมชนเข้มแข็ง การพัฒนาที่ยั่งยืน เศรษฐกิจแบบพอเพียง ได้แก่ ฐานคิดด้านทรัพยากร วัฒนธรรม งานพัฒนา กลุ่มออมทรัพย์ ธุรกิจชุมชน ความเชื่อ ศรัทธาในตน ความมีศักดิ์ศรี ฯลฯ โดยแต่ละฐานเกี่ยวเนื่องเชื่อมโยงสนับสนุนซึ่งกันและกัน และมุ่งเน้นให้เกิดสวัสดิการสังคมในองค์กรชุมชน

3.  เป็นองค์กรชุมชนที่จัดสวัสดิการในการส่งเสริม พัฒนา ปกป้อง คุ้มครองและพิทักษ์คนในชุมชน 5 กลุ่มเป้าหมายของกระทรวงการพัฒนาสังคมและความมั่นคงของมนุษย์ ได้แก่ เด็ก เยาวชน คนพิการ ผู้ด้อยโอกาสและผู้สูงอายุ
ขั้นที่ 2  กระบวนการ

1.  จัดเวทีระดมความคิดของผู้มีส่วนเกี่ยวข้องในการจัดสวัสดิการสังคมโดยจัดเวทีระดมความคิดเพื่อวิพากษ์วิจารณ์แนวคิด กรอบทิศทาง กระบวนการ โครงการวิจัยฯ 1 ครั้ง โดยจัดที่กรุงเทพมหานคร กระทรวงการพัฒนาสังคมและความมั่นคงของมนุษย์เป็นเจ้าภาพ (ครั้งที่  1)

2.  จัดเวที Focus Group ใน 4 ภาคได้แก่ ภาคใต้ ภาคเหนือ ภาคตะวันออกเฉียงเหนือ ภาคกลางและ กรุงเทพมหานครและปริมณฑล ภาคละ 1 ครั้ง ครั้งละ 10 องค์กร โดยเชิญผู้แทนองค์กรหรือผู้ปฏิบัติงานในองค์กร ตัวแทนผู้ได้รับผลจากการพัฒนาจากองค์กร   สื่อชาวบ้าน (วิทยุชุมชน) องค์กรละ 2 คน มาถ่ายทอดประสบการณ์ให้ข้อมูลบทเรียนและเรียนรู้ร่วมกันทั้งองค์กรชุมชนในเมืองและชนบทเพื่อตอบโจทย์การวิจัยทั้ง 3 ข้อ

3.  วิเคราะห์ข้อมูลโดยให้ใช้กรอบของการวิจัยและโจทย์ของการวิจัย

4.  จัดเวทีระดมความคิดวิพากษ์วิจารณ์การถอดบทเรียนการเรียนรู้จากเวที Focus Group ในส่วนภูมิภาคจัดที่กรุงเทพมหานคร โดยกระทรวงการพัฒนาสังคมและความมั่นคงของมนุษย์เป็นเจ้าภาพ (ครั้งที่ 2)

5.  การเก็บข้อมูลเชิงลึก (Indepth Interview) และข้อมูลเพิ่มเติมจากเวทีระดมความคิดในองค์กรชุมชนทั้ง 50 องค์กร

6.  จัดเวทีประชาพิจารณ์งานวิจัยโดยผู้ทรงคุณวุฒิผู้แทนภูมิปัญญาชุมชนนักวิจัยและนักวิชาการอิสระโดยเน้นกลุ่มเป้าหมายซึ่งเป็นผู้แทนจากชุมชนองค์กรชุมชน ภาคประชาชน องค์กรบริหารส่วนท้องถิ่น  มาระดมความคิดร่วมกันเพื่อดูความครอบคลุมของงานวิจัยต่อกลุ่มเป้าหมาย

7.  สรุปผลงานวิจัย


7.1  ส่วนที่ตอบโจทย์ของการวิจัยได้แก่ ปัจจัยที่มีผลต่อความสำเร็จของการจัดสวัสดิการสังคม รูปแบบการจัดสวัสดิการสังคมขององค์กรชุมชน


7.2  ส่วนที่เป็นข้อคิดเห็นความต้องการของกลุ่มเป้าหมาย



7.3  ข้อเสนอแนะงานวิจัย  ระดับนโยบาย  ระดับผู้ปฏิบัติ ระดับพื้นที่  องค์กรชุมชน  องค์กรบริหารส่วนท้องถิ่นและกลุ่มเป้าหมาย ผู้ได้รับผลจากการพัฒนา


7.4  สรุปผลการถอดบทเรียนการเรียนรู้จากองค์กรภาคประชาชน ทั้ง 4 ภาคและกรุงเทพมหานครและปริมณฑล
3.2.  เครื่องมือที่ใช้ในการศึกษา

เครื่องมือที่ใช้ในการศึกษา คือ การจัดกลุ่มการสนทนา (Focus group) โดยมีขั้นตอนดังต่อไปนี้

ส่วนที่ 1  ผู้ที่มีส่วนได้รับผลประโยชน์จากโครงการวิจัยการศึกษาปัจจัยที่ส่งผลต่อความสำเร็จสวัสดิการสังคมขององค์กรชุมชน


1.1 ส่วนของผู้แทนภาคประชาชน เป็นผู้นำชุมชนมีบทบาทสำคัญในการจัดสวัสดิการสังคมในชุมชน พร้อมทั้งรับผลประโยชน์โดยตรงจากการจัดสวัสดิการสังคมและเป็นผู้แทนองค์กรภาคประชาชนซึ่งมีความรู้ความเข้าใจการจัดสวัสดิการของชุมชนเป็นอย่างดี


1.2 ส่วนของผู้แทนผู้ปฏิบัติ  มีบทบาทสำคัญที่จะเป็นผู้สนับสนุนและหนุนเสริมให้เกิดสวัสดิการสังคมในชุมชน  ทั้งในระดับนโยบายและระดับปฏิบัติ


1.3 ส่วนของผู้แทนนักวิชาการ มีบทบาทสำคัญในการวิเคราะห์วิพากย์ กรอบแนวคิด การนำไปสู่การศึกษาปัจจัยความสำเร็จของการจัดสวัสดิการสังคมขององค์กรชุมชน

โดยมีบทบาทในการวิเคราะห์วิพากษ์ วิจารณ์ แนวคิด กรอบ กระบวนการ โครงการวิจัยฯ

ส่วนที่ 2  ส่วนขององค์กรชุมชนที่จัดสวัสดิการสังคมประสบความสำเร็จ จำนวน 50 องค์กรใน 4 ภาค และกรุงเทพมหานครและปริมณฑล  โดยมีประเด็นการศึกษาดัง ต่อไปนี้


1.  ความเป็นมาในการจัดตั้งองค์กร


2.  ปัจจัยที่มีผลต่อความสำเร็จ



2.1. แนวคิดพื้นฐานขององค์กรชุมชนได้แก่ ชุมชนเข้มแข็ง การพัฒนาที่ยั่งยืน เศรษฐกิจพอเพียง ทรัพยากรในชุมชน การออมทรัพย์ การผลิต อาชีพ วัฒนธรรม ความเชื่อ ศรัทธาในตน ความมีศักดิ์ศรี



2.2. ปัจจัยภายใน ได้แก่โครงสร้างและการบริหารองค์กร แผนยุทธศาสตร์ขององค์กร วัตถุประสงค์ และเป้าหมายขององค์กร ศักยภาพองค์กร ความพร้อมขององค์กร ผู้นำองค์กร, กรรมการ, สมาชิก หน่วยงาน กิจกรรมขององค์กร ศักยภาพของสมาชิกในองค์กร การวางแผน          การประสานงาน วิธีการบริหารงาน / คน การติดตามคุมควบงาน การมีส่วนร่วมในชุมชน (เข้าประชุม, เข้าร่วมกิจกรรม) ผลประโยชน์ตอบแทนทั้งรูปธรรมและนามธรรม   



3.  ระดับปัจจัยที่มีผลต่อความสำเร็จ โดยการวิเคราะห์และจัดลำดับความสำคัญของปัจจัยที่มีผลต่อความสำเร็จ แสดงค่าเฉลี่ยและค่าเบี่ยงเบนมาตรฐาน


4.  รูปแบบการจัดสวัสดิการสังคมขององค์กรชุมชน


5.  ตัวอย่างองค์กรที่ประสบความสำเร็จ/ล้มเหลว (Case study)


6.  ปัญหาอุปสรรค


7.  ข้อเสนอแนะในเชิงนโยบายและปฏิบัติ


8.  การอภิปราย ซักถามจากสมาชิกผู้เข้าร่วมสัมมนาและคณะผู้วิจัย


9.  การอภิปรายแสดงความคิดเห็น แนวคิด รูปแบบ แนวทาง ปัญหาอุปสรรคในการจัดสวัสดิการสังคม เพื่อให้เกิดความเข้าใจ การพัฒนา การแลกเปลี่ยนเรียนรู้ การนำรูปแบบสวัสดิการสังคมขององค์กรชุมชนไปขยายผลในชุมชนต่อไป

              10.  การถ่ายทอดวิทยุชุมชนเพื่อให้เกิดการแลกเปลี่ยน การให้ความรู้แก่สมาชิกในชุมชน โดยถ่ายทอดตลอดรายการและเปิดโอกาสให้ผู้สนใจโทรศัพท์เข้ามาซักถาม ทำความเข้าใจกับสวัสดิการสังคมขององค์กรชุมชน 
              โดยจัดกลุ่มการสนทนา (Focus Group) ตามวัน เวลา สถานที่ ดังนี้
1. ภาคใต้  จังหวัดนครศรีธรรมราช



วันที่ 26 เมษายน     พ.ศ.  2548
2. ภาคตะวันออกเฉียงเหนือ  จังหวัดอุบลราชธานี


วันที่   3 พฤษภาคม พ.ศ. 2548
3. ภาคเหนือ     จังหวัดเชียงใหม่




วันที่   6 พฤษภาคม พ.ศ. 2548
4. ภาคกลาง     จังหวัดอ่างทอง




วันที่ 12 พฤษภาคม พ.ศ. 2548
5. กรุงเทพมหานครและปริมณฑล




วันที่ 16 พฤษภาคม พ.ศ. 2548
                       ส่วนที่ 3 ส่วนที่ศึกษาแบบเชิงลึก (Indepth Interview) เป็นการสัมภาษณ์ผู้นำองค์กรชุมชน เพื่อศึกษาถึงปัจจัยความสำเร็จ รูปแบบและตัวอย่างของการจัดสวัสดิการสังคมที่ประสบความสำเร็จขององค์กรชุมชนในด้านลึก
                       ส่วนที่ 4  ส่วนของผู้ทรงคุณวุฒิในการประชาพิจารณ์งานวิจัย  เพื่อให้งานวิจัยมีความครอบคลุมและมีข้อมูลสามารถนำปัจจัยความสำเร็จการจัดสวัสดิการสังคมไปใช้ให้เกิดประโยชน์สูงสุด
3.3.  การวิเคราะห์ข้อมูล
                        เมื่อได้ข้อมูลจากการเก็บรวบรวมข้อมูลโดยวิธีต่างๆ แล้วจะทำการประมวลผลและวิเคราะห์ซึ่งมีแนวทางคือ   วิเคราะห์ผลเชิงคุณภาพ (Qualitative Analysis) การวิเคราะห์ผลเชิงเนื้อหา (Content Analysis) ได้แก่ การจัดประเภทวิเคราะห์ปัจจัยความสำเร็จ รูปแบบ ตัวอย่าง สรุปผล ข้อเสนอแนะและการวิเคราะห์ปัจจัยที่มีผลต่อความสำเร็จจากแบบสอบถาม
    3.3.1 การวิเคราะห์ข้อมูลจากแบบสอบถาม

เมื่อผู้วิจัยได้รับแบบสอบถามคืนแล้ว นำมาตรวจสอบความสมบูรณ์ของแบบสอบถามทุกฉบับ จากนั้นจึงนำแบบสอบถามมาให้คะแนนตามเกณฑ์ต่อไปนี้

คำตอบ มากที่สุด

ให้คะแนนเท่ากับ
5


คำตอบ มาก

ให้คะแนนเท่ากับ
4


คำตอบ ปานกลาง
ให้คะแนนเท่ากับ
3


คำตอบ น้อย

ให้คะแนนเท่ากับ
2


คำตอบ น้อยที่สุด
ให้คะแนนเท่ากับ
1


นำคะแนนแต่ละข้อมาหาค่าเฉลี่ย แล้วนำมาเปรียบเทียบกับเกณฑ์การประมาณค่าของเบสท์ (Best 1978, 169-175) ดังนี้

ค่าเฉลี่ยระหว่าง 1.00 - 2.33 หมายถึง ระดับต่ำ

ค่าเฉลี่ยระหว่าง 2.34 - 3.67 หมายถึง ระดับปานกลาง

ค่าเฉลี่ยระหว่าง 3.68 - 5.00 หมายถึง ระดับสูง

เมื่อสร้างแบบสอบถามได้นำแบบสอบถามไปทดสอบดังนี้
     3.3.2 ทดสอบหาค่าความเที่ยงตรง (Validity)


ผู้วิจัยได้นำแบบสอบถามให้ผู้เชี่ยวชาญ 3 ท่าน คือ นายสุพจน์ ภูมิใจตรง ประธานเครือข่ายภาคประชาชนกรุงเทพมหานคร นายสุเทพ ม่วงศิริ ผู้นำชุมชนและประธานสภาวัฒนธรรมโซนกรุงธนบุรีใต้ กรุงเทพมหานคร นายสมาน แพ่งสภา ประธานชุมชนวัดม่วงมัสยิดฮารูล กรุงเทพมหานครตรวจสอบหาค่าความเที่ยงตรง
     3.3.3 ทดสอบหาค่าความเชื่อมั่น (Reliability)


ผู้วิจัยได้นำแบบสอบถามไปทดสอบกับ องค์กรชุมชนที่ดำเนินการสวัสดิการสังคม ในเขตกรุงเทพมหานคร และปริมณฑล ที่ไม่เป็นกลุ่มตัวอย่าง จำนวน 20 คน ซึ่งการวิจัยครั้งนี้ได้ค่าความเชื่อมั่นดังนี้


ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชน ด้านแนวคิดพื้นฐาน ได้ค่าความเชื่อมั่นเท่ากับ .66



ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชน ด้านฐานคิดพื้นฐาน ได้ค่าความเชื่อมั่นเท่ากับ .69



ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชน ด้านปัจจัยภายใน ได้ค่าความเชื่อมั่นเท่ากับ .90



ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชน ด้านปัจจัยภายนอก ได้ค่าความเชื่อมั่นเท่ากับ .92



ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชน ภาพรวม ได้ค่าความเชื่อมั่นเท่ากับ .95

บทที่ 4
ผลการศึกษา

การวิเคราะห์ข้อมูลในการศึกษาเรื่องปัจจัยที่มีผลต่อความสำเร็จการจัดสวัสดิการสังคมขององค์กรชุมชน โดยการศึกษาข้อมูลภาคสนามในลักษณะจัดกลุ่มสนทนา  (Focus Group) ใน 4 ภาค และกรุงเทพมหานครและปริมณฑล จำนวน 50 องค์กร โดยคัดเลือกองค์กรที่ประสบความสำเร็จตามเกณฑ์ มีความหลากหลายในการจัดสวัสดิการสังคมในเรื่องของแนวคิด เป้าหมาย แนวทางในการดำเนินกิจกรรมและรูปแบบกลุ่มเป้าหมาย เช่น เด็ก เยาวชน คนพิการ ผู้ด้อยโอกาส ผู้สูงอายุและแบบผสมผสาน รูปแบบด้านการจัดบริการสังคมประเภทต่างๆ โดยใช้กลุ่มตัวอย่าง 100 คน คัดเลือกจากผู้บริหารหรือกรรมการขององค์กร 1 คนและผู้ได้รับผลจากการพัฒนาจากองค์กรแห่งละ 1 คน  สามารถเก็บรวบรวมข้อมูลได้ 50 องค์กร จำนวน 100 คน คิดเป็นร้อยละ 100.00 ใช้แบบสอบถาม 2 ชุด คือ

ชุดที่ 1 เป็นแบบสอบถามเกี่ยวกับปัจจัยความสำเร็จและรูปแบบการจัดสวัสดิการสังคมขององค์กรชุมชน

ชุดที่ 2 เป็นแบบสอบถามแสดงระดับความสำคัญของปัจจัยความสำเร็จการจัดสวัสดิการสังคมขององค์กรชุมชน

โดยผลการวิเคราะห์ข้อมูลจะได้นำเสนอตามลำดับ ดังนี้ 

1. จุดเริ่มต้นในการจัดตั้งองค์กรและความเป็นมาขององค์กร

2. ปัจจัยความสำเร็จการจัดสวัสดิการสังคมขององค์กรชุมชน  


2.1. เป้าหมายการจัดสวัสดิการสังคมขององค์กรชุมชน


2.2. ฐานคิดการจัดสวัสดิการสังคมขององค์กรชุมชน


2.3. ปัจจัยภายในที่มีผลต่อการจัดสวัสดิการสังคมขององค์กรชุมชน


2.4. ปัจจัยภายนอกที่มีผลต่อการจัดสวัสดิการสังคมขององค์กรชุมชน


2.5. ระดับปัจจัยที่มีผลต่อความสำเร็จ

3. รูปแบบกลุ่มการจัดสวัสดิการสังคมขององค์กรชุมชน
4.1. ปัจจัยความสำเร็จการจัดสวัสดิการสังคมขององค์กรชุมชน  
     4.1.1. จุดเริ่มต้นและความเป็นมาในการจัดตั้งองค์กร

องค์กรชุมชนที่ประสบความสำเร็จส่วนใหญ่ เริ่มจากการจัดตั้งโดยคนในชุมชน ด้วยความเชื่อ ความศรัทธา ความเสียสละ จิตวิญญาณสาธารณะมุ่งมั่นเพื่อแก้ปัญหาความทุกข์ยาก ความขัดแย้งและปัญหาภายนอกชุมชน สู่การระดมความคิด การมองปัญหาในทิศทางเดียวกัน แล้วศึกษา แลกเปลี่ยนกับองค์กรภายนอกชุมชน เพื่อแสวงหาภาคีร่วมพัฒนา ปรับวิธีการกระบวนการทำงาน กล้าที่จะทดลองเมื่อไม่สำเร็จ เริ่มใหม่ด้วยความหวัง ความตั้งใจ ความไว้ใจ เอื้ออาทรต่อกัน ภายใต้การมีส่วนร่วมทุกระดับของคนในชุมชน จากจุดเริ่มต้นทั้งหลาย อาจประมวลปัจจัยความสำเร็จได้ดังนี้
     4.1.2. เป้าหมายการจัดสวัสดิการสังคมขององค์กรชุมชน
                   1. การดับทุกข์
                   2. การสร้างสังคมให้เกิดความสันติสุขและความมั่นคงทางจิตใจ
                   3. การสร้างสุขภาวะ ความเอื้ออาทร เศรษฐกิจแบบพอเพียง ลดการบริโภคแบบวัตถุนิยม
                   4. การพัฒนาแบบยั่งยืนและการพึ่งตนเองของคนในชุมชน ภายใต้การเรียนรู้ การเอื้ออาทร และการเผยแพร่ความรู้ร่วมกัน
                   5. การปลดหนี้สินของคนในชุมชน (ปลดทาสให้เป็นไท ปลดใจจากวัตถุ)
                   6. เพื่อสร้างชุมชนให้เข้มแข็ง ยั่งยืน และมีความสุข โดยทุกคนมีคุณค่าและมีส่วนร่วมในการจัดสวัสดิการสังคมขององค์กรชุมชน

     4.1.3. ฐานคิดการจัดสวัสดิการสังคมขององค์กรชุมชน
                   1. การสร้างจิตสำนึกการเป็นองค์กรชุมชน ภายใต้แนวคิด "จะให้อะไรกับชุมชน" ไม่ใช่ "จะได้อะไรจากชุมชน" และ "การให้อย่างมีคุณค่า รับอย่างมีศักดิ์ศรี"
                   2. การพัฒนาแบบยั่งยืนเพื่อการพึ่งตนเองและอยู่ได้ด้วยตนเองด้วยแนวคิด ชุมชนเข้มแข็ง การพัฒนาแบบยั่งยืนและเศรษฐกิจแบบพอเพียง 
                   3. ความศรัทธา ความเชื่อ ต่อผู้นำและปราชญ์ชาวบ้านในการจัดสวัสดิการสังคมขององค์กรชุมชน
                   4.การจัดสวัสดิการสังคม ตามหลักของศาสนา ภูมิปัญญาและวัฒนธรรมท้องถิ่นที่มุ่งสอนให้เป็นคนซื่อสัตย์ เป็นคนดีของชุมชน
                   5. ปัญหาความขัดแย้งภายในและภายนอกชุมชน ทำให้เกิดปัจจัยกระตุ้นการรวมตัวของคนในชุมชนในการจัดสวัสดิการสังคมของชุมชน
                   6. ภาวะวิกฤติของชุมชนทำให้เกิดปัญหาร่วม การแก้ไขปัญหาร่วมกัน เพื่อให้เกิดการรวมกลุ่มการจัดสวัสดิการสังคมขององค์กรชุมชน
                   7. การใช้คุณธรรมนำกฎหมาย เพื่อให้เกิดความเอื้ออาทรในการแก้ไขปัญหาของชุมชนร่วมกันนำไปสู่การจัดสวัสดิการสังคมขององค์กรชุมชน
                   8. สวัสดิการสังคมตั้งอยู่บนฐานของการเคารพซึ่งกันและกันและการอยู่ร่วมกันกับธรรมชาติ

     4.1.4.ปัจจัยภายในที่มีผลต่อการจัดสวัสดิการสังคมขององค์กรชุมชน

1. ปัจจัยองค์กรและการบริหารจัดการ
                   1. การมีวิสัยทัศน์เชิงบวกในการจัดสวัสดิการสังคมขององค์กรชุมชน
                   2. การวิเคราะห์ปัญหาและจัดลำดับความสำคัญของปัญหา
                   3. การบริหารและจัดการองค์กรโดยการแบ่งบทบาทหน้าที่ของคนในองค์กรอย่างชัดเจน
                   4. การบริหารและการจัดการการจัดสวัสดิการสังคมขององค์กรชุมชนทุกรูปแบบ เพื่อนำไปสู่วัตถุประสงค์และเป้าหมายเดียวกัน
                   5. การบริหารงานในลักษณะเครือข่ายแบบคู่ขนานเพื่อให้เกิดผลงานทวีคูณ
                   6. ทรัพยากรและทุนในชุมชนที่มีความหลากหลายในการจัดสวัสดิการสังคมขององค์กรชุมชนที่หลากหลายรูปแบบแต่นำไปสู่ความสามารถพึ่งตัวเอง
                   7. การมีความสัมพันธ์ที่ดีของสมาชิกองค์กรและสมาชิกของชุมชน

2. ภาวะการนำ
                   1. การสร้างจิตสำนึกของสมาชิกองค์กรและคนในชุมชนในลักษณะการประสานงาน ประสานใจ ให้ทุกคนมีส่วนร่วม ร่วมคิด ร่วมแรง ร่วมใจ ร่วมสร้าง และร่วมรับผลประโยชน์
                   2. การสร้างศรัทธาในตัวผู้นำด้วยความไว้เนื้อเชื่อใจ ยอมรับ ศรัทธา จริงใจ เสียสละและทำตัวเป็นแบบอย่าง
                   3. การสร้างผู้นำใหม่ๆ ในกลุ่มต่างๆ เพื่อสร้างเครือข่ายและเมล็ดพันธุ์ของการจัดสวัสดิการสังคมขององค์กรชุมชน
                   4. การสร้างกระบวนการมีส่วนร่วม กระจายอำนาจการตัดสินใจและการรับรู้ร่วมกัน
                   5. การสร้างกระบวนการสื่อสารที่มีประสิทธิภาพ การรับรู้ข่าวสารอย่างเท่าเทียมและเนื้อหาเดียวกัน
                   6. ผู้นำในชุมชนส่วนใหญ่เป็นผู้นำโดยธรรมชาติ รู้จักวิเคราะห์ตนเอง ปรับปรุงตนเอง มีสัจจะ มีวุฒิภาวะทางการนำ ทำตนเป็นแบบอย่าง สามารถทำงานเป็นทีมและเป็นผู้ประสานเพื่อผลประโยชน์ของชุมชน
                   7. การรวมพลังของชุมชนเกิดจากการเผชิญปัญหาที่เกิดขึ้นจริงหรือภาวะเสมือนว่าเกิดปัญหาในชุมชน โดยการรวมกลุ่มผู้ยากไร้ ผู้ประสบปัญหา นำไปสู่การวิเคราะห์ปัญหา การหาแนวทางแก้ไขและการแลกเปลี่ยนเรียนรู้ โดยใช้เวทีประชาสังคม

3. ปัจจัยการรวมกลุ่มของสมาชิก
                   1. การรวมกลุ่มด้วยผลประโยชน์ตอบแทนขององค์กรชุมชน
                   2. การรวมกลุ่มด้วยศักยภาพความพร้อมของสมาชิกองค์กรชุมชน
                   3. การรวมกลุ่มด้วยความรู้สึกความเป็นเจ้าขององค์กร
                   4. การรวมกลุ่มด้วยจิตสำนึกร่วมกัน ความเป็นสมาชิกที่ดีขององค์กร ด้วยจิตสาธารณะ เพื่อชุมชนและ สังคม
                   5. การใช้กลุ่มเป็นเครื่องมือในการเข้าถึงสวัสดิการ เพื่อให้กลุ่มผู้ด้อยโอกาสที่โดยปกติแล้วไม่สามารถเข้าถึงได้สามารถเข้าถึงโดยผ่านกลุ่ม เป็นการเชื่อมต่อระหว่างปัจจัยภายในและปัจจัยภายนอก
                   6. ความเข้มข้นทางวัฒนธรรมศาสนาทำให้เกิดความสัมพันธ์ที่ยั่งยืน ฉันท์เครือญาติ

4. ปัจจัยกระบวนการแลกเปลี่ยนเรียนรู้และการปรับตัว
                   1. การเรียนรู้ร่วมกันและการสรุปบทเรียนเป็นประจำของสมาชิกในองค์กร
                   2. การนำประสบการณ์ในการจัดสวัสดิการสังคมขององค์กรชุมชน มาเป็นบทเรียนในการแก้ไขปัญหาร่วมกันของสมาชิกองค์กร
                   3. การปรับตัวของคณะกรรมการและสมาชิกเพื่อป้องกันและแก้ไขปัญหาอื่นๆ
                   4. การควบคุม ตรวจสอบดูแล การบริหารจัดการโดยชุมชนเอง
                   5. การเรียนรู้จากประสบการณ์ เรียนรู้ตนเอง เรียนรู้กลุ่ม เรียนรู้อดีต สาเหตุแห่งความสำเร็จ/ ล้มเหลว เรียนรู้จากการศึกษาดูงานองค์กรชุมชนอื่น และการจัดเวทีชาวบ้าน เวทีประชาสังคม เวทีเพื่อแลกเปลี่ยนเรียนรู้ร่วมกัน
              5. ปัจจัยการขยายผลและขับเคลื่อนสู่เป้าหมาย
                   1. การสร้างกิจกรรมการจัดสวัสดิการสังคมขององค์กรชุมชนที่มาจากการ เชื่อมกาย เชื่อมใจ ของผู้คนที่หลากหลายต่างพื้นที่ ศาสนา วัฒนธรรม
                   2. การสร้างการมีส่วนร่วมของสมาชิกในทุกระดับ ทุกขั้นตอน โปร่งใส ตรวจสอบได้และทุกคนได้รับผลประโยชน์ร่วมกัน
                   3. การสร้างกระบวนการให้เกิดการแลกเปลี่ยนเรียนรู้ จากประสบการณ์ในปัญหาของชาวบ้านในชุมชน
                   4. การสร้างกระบวนการถ่ายทอดความรู้ประสบการณ์และการสร้างเครือข่ายในแนวราบ แนวดิ่ง ข้ามเขต ข้ามพื้นที่ ข้ามวัฒนธรรม และข้ามศาสนา
                   5. การทำงานในการจัดสวัสดิการสังคมขององค์กรชุมชน ในลักษณะบูรณาการความคิด กิจกรรม และการปฏิบัติ
                   6. การได้รับการสนับสนุนกิจกรรมการจัดสวัสดิการสังคมจากองค์กรภายนอก
                   7. การขยายผลกิจกรรมการจัดสวัสดิการสังคมขององค์กรชุมชนให้เป็นรูปธรรมและหลอมรวมกิจกรรมสู่ทิศทางและเป้าหมายเดียวกัน โดยให้ชุมชนพึ่งตนเองและช่วยเหลือผู้พึ่งตนเองไม่ได้ให้พึ่งตนเองได้ในที่สุด
                   8. การมองปัญหาของสังคมและชุมชนเป็นสิ่งที่ท้าทาย
                   9. การเผยแพร่จิตสำนึกการมีส่วนร่วมในการจัดสวัสดิการสังคมขององค์กรชุมชนเพื่อชุมชนเองและขยายผลสู่สังคมในวงกว้าง
                 10. การสะสมองค์ความรู้ ด้วยการรวบรวมประสบการณ์นำมาทดสอบและทดลองแก้ไขปัญหาอื่นๆรวมทั้งการแลกเปลี่ยนเรียนรู้กับกลุ่มอื่นๆ
                 11. การขยายผลด้วยการจัดเวทีข้ามกลุ่ม ข้ามอายุ ข้ามพื้นที่ เพื่อสร้างความสามัคคี สร้างเครือข่าย การเอื้ออาทรต่อผู้ที่ควรช่วยและคืนกำไรสู่สังคม
                 12. การปรับใช้ประสบการณ์ การจัดสวัสดิการสังคมให้เหมาะสมสอดคล้องสถานการณ์ใหม่ พื้นที่ใหม่ กลุ่มเป้าหมายใหม่
     4.1.5. ปัจจัยภายนอกที่มีผลต่อการจัดสวัสดิการสังคมขององค์กรชุมชน
              1. การได้รับการยอมรับจากบุคคลภายนอกองค์กรและจากองค์กรภายนอกทั้งภาครัฐ ภาคเอกชน ภาคประชาชนและองค์กรชุมชน
              2. ความสอดคล้องกับนโยบายของชาติ แผนพัฒนาเศรษฐกิจและสังคมแห่งชาติ นโยบายของรัฐบาล
              3. การได้รับการหนุนเสริมและสนับสนุนจากภาคส่วนต่างๆ เช่น องค์กรภาคธุรกิจ องค์กรภาคเอกชน องค์กรภาคประชาชน และองค์กรภาครัฐอื่นๆทั้งภายในและภายนอกพื้นที่
              4. การประสานการพัฒนา การจัดสวัสดิการขององค์กรชุมชนระหว่างอาสาสมัครพัฒนาสังคม องค์กรปกครองส่วนท้องถิ่นและหน่วยงานพัฒนาสังคมและความมั่นคงของมนุษย์จังหวัด
              5. การค้นหาปัญหา วิเคราะห์ปัญหา และกลุ่มเป้าหมาย โดยมีองค์กรชุมชนเป็นศูนย์ส่งต่อให้หน่วยงานที่รับผิดชอบโดยตรง
              6. การใช้วิทยุชุมชนเป็นเครื่องมือเผยแพร่ข่าวสารแลกเปลี่ยนข้อมูล ค้นหาปัญหาของแต่ละชุมชน
              7. การสรุปสังเคราะห์ประเด็นสู่นโยบายและมาตรการในการแก้ไขปัญหาขององค์กรเองและหน่วยงานที่เกี่ยวข้อง
              8. บทบาทของภาครัฐควรเป็นบทบาทของการส่งเสริมและสนับสนุน และพัฒนาภายใต้ศักดิ์ศรี วัฒนธรรม ประเพณี วิถีชีวิต ความรู้และความต้องการของชุมชนตลอดจน ความเอื้ออาทร การรวมพลังและวิถีชีวิตของชุมชนนั้นๆเอง
              9. บทบาทของภาครัฐ ควรมีการพัฒนาแนวคิด การสร้างรูปแบบ แนวทาง การขับเคลื่อน กระบวนการเรียนรู้ในการจัดสวัสดิการสังคมขององค์กรชุมชน เติมเต็ม ไม่หยุดนิ่ง ส่งผลให้เกิดสวัสดิการด้วยจิตสาธารณะ ด้วยการส่งเสริมความคิด ส่งเสริมปัญญา ส่งเสริมโอกาส เพื่อให้เกิดสวัสดิการสังคมแบบต่อยอด
            10.บทบาทของภาครัฐควรในการหนุนเสริมให้เกิดเวทีแลกเปลี่ยนเรียนรู้ เพื่อให้เกิดองค์ความรู้ ปราชญ์ และชุมชนต้นแบบในการจัดสวัสดิการสังคมขององค์กรชุมชน 
     4.1.6 ระดับปัจจัยที่มีผลต่อความสำเร็จ

1.  ระดับความคิดเห็นปัจจัยที่มีผลต่อความสำเร็จการจัดสวัสดิการสังคมขององค์กรชุมชน ด้านแนวคิดพื้นฐาน
                สำหรับความคิดเห็นขององค์กรชุมชน ในด้านแนวคิดพื้นฐาน มีความคิดเห็นระดับสูง (Mean= 4.52)  และเมื่อพิจารณารายข้อพบว่า ชุมชนเข้มแข็งเป็นแนวคิดพื้นฐานของปัจจัยความสำเร็จการจัดสวัสดิการสังคมขององค์กรชุมชน มีความคิดเห็นมากที่สุด (Mean = 4.59) รองลงมา คือการพัฒนาที่ยั่งยืนเป็นแนวคิดพื้นฐานของปัจจัยความสำเร็จการจัดสวัสดิการสังคมขององค์กรชุมชน (Mean = 4.56) และเศรษฐกิจพอเพียงเป็นแนวคิดพื้นฐานของปัจจัยความสำเร็จการจัดสวัสดิการสังคมขององค์กรชุมชน มีความคิดเห็นน้อยที่สุด (Mean = 4.40) ตามลำดับ (ตารางที่ 1)

ตารางที่ 1 แสดงระดับความคิดเห็นปัจจัยความสำเร็จการจัดสวัสดิการทางสังคมขององค์กรชุมชน ด้านแนวคิดพื้นฐาน
	ปัจจัยความสำเร็จการจัดสวัสดิการ ด้านแนวคิดพื้นฐาน
	Mean
	S
	ระดับความคิดเห็น


1. ชุมชนเข้มแข็งเป็นแนวคิดพื้นฐานของปัจจัยความสำเร็จ

     การจัดสวัสดิการสังคมขององค์กรชุมชน

        4.59            0.67

   สูง
2. การพัฒนาที่ยั่งยืนเป็นแนวคิดพื้นฐานของปัจจัย

     ความสำเร็จการจัดสวัสดิการสังคมขององค์กรชุมชน
        4.56            0.59

   สูง
3. เศรษฐกิจพอเพียงเป็นแนวคิดพื้นฐานของปัจจัย

     ความสำเร็จการจัดสวัสดิการสังคมขององค์กรชุมชน
        4.40            0.72

   สูง
	รวม
	  4.52
	    0.49
	                    สูง



2. ระดับความคิดเห็นปัจจัยที่มีผลต่อความสำเร็จการจัดสวัสดิการสังคมขององค์กรชุมชน ด้านฐานคิด

สำหรับความคิดเห็นขององค์กรชุมชน ในด้านฐานคิด มีความคิดเห็นระดับสูง (Mean = 4.31)  และเมื่อพิจารณารายข้อเรียงลำดับจากมากไปหาน้อย ลำดับที่ 1 คือความรู้สึกเป็นเจ้าของเป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นมากที่สุด (Mean = 4.53) ลำดับที่ 2 คือการออมทรัพย์เป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.40) ลำดับที่ 3 คือทรัพยากรในชุมชนเป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.36) ลำดับที่ 4 คือความเชื่อ ศรัทธาในตน ความมีศักดิ์ศรีเป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.33) ลำดับที่ 5 คือวัฒนธรรมเป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.21) และการผลิต อาชีพ เป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นน้อยที่สุด (Mean = 4.01) ตามลำดับ (ตารางที่ 2)

ตารางที่ 2 แสดงระดับความคิดเห็นปัจจัยความสำเร็จการจัดสวัสดิการทางสังคมขององค์กรชุมชน ด้านฐานคิด
	ปัจจัยความสำเร็จการจัดสวัสดิการ ด้านฐานคิด
	  Mean
	   S
	ระดับความคิดเห็น


4. ทรัพยากรในชุมชน เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน
        4.36       0.79

สูง
5. การออมทรัพย์เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน
        4.40       0.75

สูง
6. การผลิต อาชีพ เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน
        4.01       0.77

สูง
7. วัฒนธรรมเป็นฐานคิดของปัจจัยที่มีผลต่อความ

    สำเร็จการจัดสวัสดิการสังคมขององค์กรชุมชน

        4.21       0.73

สูง
8. ความเชื่อ ศรัทธาในตน ความมีศักดิ์ศรี เป็นฐานคิด

    ของปัจจัยที่มีผลต่อความสำเร็จการจัดสวัสดิการสังคม

    ขององค์กรชุมชน




       4.33       0.87

สูง
9. ความรู้สึกเป็นเจ้าของเป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน
       4.53       0.66
             สูง
	รวม
	 4.31
	 0.51
	                สูง



3. ระดับความคิดเห็นปัจจัยภายใน ที่มีผลต่อความสำเร็จการจัดสวัสดิการทางสังคมขององค์กรชุมชนด้านปัจจัยภายใน

สำหรับความคิดเห็นขององค์กรชุมชน ในด้านปัจจัยภายใน มีความคิดเห็นระดับสูง (Mean = 4.31)  และเมื่อพิจารณารายข้อเรียงลำดับจากมากไปหาน้อย (1 – 10) ดังนี้ ลำดับที่ 1 คือการมีจิตสำนึกร่วมกันเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นมากที่สุด (Mean = 4.58) ลำดับที่ 2 คือการมีส่วนร่วมในชุมชน (เข้าประชุม,เข้าร่วมกิจกรรม) เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.55) ลำดับที่ 3 คือผู้นำองค์กร,กรรมการ,สมาชิก,หน่วยงาน เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.51) ลำดับที่ 4 คือวิธีการบริหารงาน/คนเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.48) ลำดับที่ 5 คือการเสียสละเพื่อชุมชนเป็นปัจจัยภายในที่มีผลต่อความสำเร็จการจัดสวัสดิการ สังคมขององค์กรชุมชน (Mean = 4.44) ลำดับที่ 6 คือศักยภาพ ความพร้อม เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.41) ลำดับที่ 7 คือวัตถุประสงค์และเป้าหมายขององค์กรเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.40) ลำดับที่ 8 คือการวางแผนเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน   (Mean = 4.32) ลำดับที่ 9 คือโครงสร้างและการบริหารองค์กรเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.30) ลำดับที่ 10 คือศักยภาพของสมาชิกในองค์กรเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.22)  และ ผลประโยชน์ตอบแทนทั้งรูปธรรม นามธรรม เป็น ปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชนมีความคิดเห็นน้อยที่สุด (Mean = 3.99) ตามลำดับ (ตารางที่ 3)

ตารางที่ 3 แสดงระดับความคิดเห็นปัจจัยความสำเร็จการจัดสวัสดิการทางสังคมขององค์กรชุมชนด้านปัจจัยภายใน
	ปัจจัยภายในที่มีผลต่อความสำเร็จการจัดสวัสดิการ
	  Mean
	S
	ระดับความคิดเห็น


10. โครงสร้างและการบริหารองค์กรเป็นปัจจัยภายใน

     ที่มีผลต่อความสำเร็จการจัดสวัสดิการสังคมของ

     องค์กรชุมชน






4.30
0.63

สูง
11. แผนยุทธศาสตร์ขององค์กรเป็นปัจจัยภายในที่มี

     ผลต่อความสำเร็จการจัดสวัสดิการสังคมขององค์กร

     ชุมชน






4.15
0.73

สูง
12. วัตถุประสงค์และเป้าหมายขององค์กรเป็นปัจจัย

     ภายในที่มีผลต่อความสำเร็จการจัดสวัสดิการสังคม

     ขององค์กรชุมชน





4.40
0.67

สูง
13. ศักยภาพ ความพร้อม เป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.41
0.65

สูง
14. กิจกรรมขององค์กรเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.14
0.77

สูง
15. ผู้นำองค์กร,กรรมการ,สมาชิก,หน่วยงาน เป็นปัจจัย

     ภายในที่มีผลต่อความสำเร็จการจัดสวัสดิการสังคม

     ขององค์กรชุมชน





4.51
0.67

สูง
16. ศักยภาพของสมาชิกในองค์กรเป็นปัจจัยภายในที่มีผล

    ต่อความสำเร็จการจัดสวัสดิการสังคมขององค์กรชุมชน

4.22
0.76

สูง
17. การวางแผนเป็นปัจจัยภายในที่มีผลต่อความสำเร็จ

     การจัดสวัสดิการสังคมขององค์กรชุมชน


4.32
0.75

สูง
18. การประสานงานเป็นปัจจัยภายในที่มีผลต่อความ

     สำเร็จการจัดสวัสดิการสังคมขององค์กรชุมชน


4.17
0.62

สูง
19. วิธีการบริหารงาน/คนเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.48
0.72

สูง
20. การมีส่วนร่วมในชุมชน(เข้าประชุม,เข้าร่วมกิจกรรม)

     เป็นปัจจัยภายในที่มีผลต่อความสำเร็จการจัดสวัสดิการ

     สังคมขององค์กรชุมชน




4.55
0.63

สูง
	ปัจจัยภายในที่มีผลต่อความสำเร็จการจัดสวัสดิการ
	  Mean
	S
	ระดับความคิดเห็น


21. ผลประโยชน์ตอบแทนทั้งรูปธรรม นามธรรม เป็น 

     ปัจจัยภายในที่มีผลต่อความสำเร็จการจัดสวัสดิการ

     สังคมขององค์กรชุมชน




3.99
0.77

สูง
22. กระบวนการเรียนรู้และการทำกิจกรรมใหม่ๆเป็น

     ปัจจัยภายในที่มีผลต่อความสำเร็จการจัดสวัสดิการ
     สังคมขององค์กรชุมชน




4.20
0.72

สูง
23. การมีจิตสำนึกร่วมกันเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.58
0.68

สูง
24. การเสียสละเพื่อชุมชนเป็นปัจจัยภายในที่มีผลต่อ

     ความสำเร็จการจัดสวัสดิการ สังคมขององค์กรชุมชน

4.44
0.67

สูง
25. การแลกเปลี่ยนความคิดเห็นเป็นปัจจัยภายในที่มีผล

     ต่อความสำเร็จการจัดสวัสดิการสังคมขององค์กรชุมชน

4.20
0.72

สูง
26. การติดตามควบคุมงานเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.11
0.68

สูง
	รวม
	   4.31
	0.46
	             สูง



4. ระดับความคิดเห็นปัจจัย ที่มีผลต่อความสำเร็จการจัดสวัสดิการสังคมขององค์กรชุมชนด้านปัจจัยภายนอก

สำหรับความคิดเห็นขององค์กรชุมชน ในด้านปัจจัยภายนอก มีความคิดเห็นระดับปานกลาง (Mean = 3.42)  เมื่อพิจารณารายข้อเรียงลำดับจากมากไปหาน้อย (1 – 10) ดังนี้ ลำดับที่ 1 คือวัฒนธรรมชุมชนและศาสนา เป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นมากที่สุด (Mean = 4.21) ลำดับที่ 2 คือ การได้รับการยอมรับเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.91) ลำดับที่ 3 คือการได้รับความร่วมมือและประสานงานเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.90) ลำดับที่ 4 คือการได้รับความสนับสนุนหรือคัดค้านจากองค์กรภาคประชาชนเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน(Mean = 3.73) ลำดับที่ 5 คือนโยบายจากภาครัฐเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.42) ลำดับที่ 6 คือกฎหมายและบทบาทของภาครัฐเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.34) ลำดับที่ 7 คือการได้รับความสนับสนุนหรือคัดค้านจากองค์กรบริหารส่วนท้องถิ่นเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.30) ลำดับที่ 8 คือการได้รับความสนับสนุนหรือคัดค้านจากองค์กรภาครัฐเป็นปัจจัยภายนอกที่มีผลต่อความสำเร็จ การจัดสวัสดิการสังคมขององค์กรชุมชน (Mean = 3.26) ลำดับที่ 9 คืองบประมาณจากภาครัฐเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน(Mean = 3.22) ลำดับที่ 10 คือการได้รับความสนับสนุนหรือคัดค้านจากองค์กรเอกชนเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน (Mean = 3.16)  และกองทุนหมู่บ้านเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นน้อยที่สุด (Mean = 2.80) ตามลำดับ (ตารางที่ 4)

ตารางที่ 4 แสดงระดับความคิดเห็นปัจจัย ที่มีผลต่อความสำเร็จการจัดสวัสดิการทางสังคมขององค์กรชุมชนด้านปัจจัยภายนอก
	ปัจจัยภายนอกที่มีผลต่อความสำเร็จการจัดสวัสดิการ
	Mean
	S
	ระดับความคิดเห็น


27. การได้รับการยอมรับเป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

3.91
0.82
     สูง
28. การได้รับความร่วมมือและประสานงานเป็นปัจจัย 
     ภายนอกที่มีผลต่อความสำเร็จการจัดสวัสดิการ

     สังคมขององค์กรชุมชน




3.90
0.85
     สูง
29. การได้รับความสนับสนุนหรือคัดค้านจากองค์กร

     ภาครัฐเป็นปัจจัยภายนอกที่มีผลต่อความสำเร็จ การจัด

     สวัสดิการสังคมขององค์กรชุมชน



3.26
1.09
      ปานกลาง
30. การได้รับความสนับสนุนหรือคัดค้านจากองค์กร

     บริหารส่วนท้องถิ่นเป็นปัจจัยภายนอกที่มีผลต่อความ

     สำเร็จการจัดสวัสดิการสังคมขององค์กรชุมชน


3.30
1.02
     ปานกลาง
31. การได้รับความสนับสนุนหรือคัดค้านจากองค์กร

     เอกชนเป็นปัจจัยภายนอกที่มีผลต่อความสำเร็จการจัด

     สวัสดิการสังคมขององค์กรชุมชน



3.16
1.05
     ปานกลาง
32. การได้รับความสนับสนุนหรือคัดค้านจากองค์กร

     ภาคประชาชนเป็นปัจจัยภายนอกที่มีผลต่อความสำเร็จ

     การจัดสวัสดิการสังคมขององค์กรชุมชน


3.73
1.12
     สูง
33. นโยบายจากภาครัฐเป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

3.42
1.08
     ปานกลาง
34. กฎหมายและบทบาทของภาครัฐเป็นปัจจัยภายนอก

      ที่มีผลต่อความสำเร็จการจัดสวัสดิการสังคมขององค์กรชุมชน
3.34
1.21
     ปานกลาง
35. กองทุนการเงิน SML เป็นปัจจัยภายนอกที่มีผลต่อ

      ความสำเร็จการจัดสวัสดิการสังคมขององค์กรชุมชน

2.86
1.19
     ปานกลาง
36. กองทุนหมู่บ้านเป็นปัจจัยภายนอกที่มีผลต่อความ

     สำเร็จการจัดสวัสดิการสังคมขององค์กรชุมชน


2.80
1.22
     ปานกลาง
37. งบประมาณจากภาครัฐเป็นปัจจัยภายนอกที่มีผลต่อ

      ความสำเร็จการจัดสวัสดิการสังคมขององค์กรชุมชน

3.22
1.17
     ปานกลาง
	ปัจจัยภายนอกที่มีผลต่อความสำเร็จการจัดสวัสดิการ
	Mean
	S
	ระดับความคิดเห็น


38. วัฒนธรรมชุมชนและศาสนา เป็นปัจจัยภายนอกที่มี

      ผลต่อความสำเร็จการจัดสวัสดิการสังคมขององค์กรชุมชน
4.21
0.90
   สูง
	รวม
	   3.42
	0.69
	   ปานกลาง



5. ระดับความคิดเห็น ปัจจัยที่มีผลต่อความสำเร็จการจัดสวัสดิการทางสังคมขององค์กรชุมชนในภาพรวม

สำหรับความคิดเห็นขององค์กรชุมชน ในภาพรวม มีความคิดเห็นระดับสูง (Mean = 4.52) เมื่อพิจารณารายข้อเรียงลำดับจากมากไปหาน้อย (1 – 10) ดังนี้ ลำดับที่ 1 (ด้านแนวคิดพื้นฐาน) คือ ชุมชนเข้มแข็งเป็นแนวคิดพื้นฐานของปัจจัยความสำเร็จการจัดสวัสดิการสังคมขององค์กรชุมชนมีความคิดเห็นมากที่สุด (Mean = 4.59) ลำดับที่ 2 (ด้านปัจจัยภายใน)  คือการมีจิตสำนึกร่วมกันเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.58) ลำดับที่ 3 (ด้านแนวคิดพื้นฐาน) คือการพัฒนาที่ยั่งยืนเป็นแนวคิดพื้นฐานของปัจจัยความสำเร็จการจัดสวัสดิการสังคมขององค์กรชุมชน (Mean = 4.56)  ลำดับที่ 4 (ด้านปัจจัยภายใน) คือการมีส่วนร่วมในชุมชน (เข้าประชุมเข้าร่วมกิจกรรม) เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.55) ลำดับที่ 5 (ด้านฐานคิด) คือความรู้สึกเป็นเจ้าของเป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.53)  ลำดับที่ 6 (ด้านปัจจัยภายใน) คือผู้นำองค์กร,กรรมการ,สมาชิก,หน่วยงาน เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.51)  ลำดับที่ 7 (ด้านปัจจัยภายใน) คือวิธีการบริหารงาน/คนเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.48)  ลำดับที่ 8 (ด้านปัจจัยภายใน) คือการเสียสละเพื่อชุมชนเป็นปัจจัยภายในที่มีผลต่อความสำเร็จการจัดสวัสดิการ สังคมขององค์กรชุมชน (Mean = 4.44)  ลำดับที่ 9 (ด้านปัจจัยภายใน) คือศักยภาพ ความพร้อม เป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.41) ลำดับที่ 10 มี 2 ข้อ (ด้านฐานคิด) คือการออมทรัพย์เป็นฐานคิดของปัจจัยที่มีผลต่อความสำเร็จการจัดสวัสดิการสังคมขององค์กรชุมชน และ(ด้านปัจจัยภายใน) คือวัตถุประสงค์และเป้าหมายขององค์กรเป็นปัจจัยภายในที่มีผลต่อความสำเร็จการจัดสวัสดิการสังคมขององค์กรชุมชน (Mean = 4.40)  และกองทุนหมู่บ้านเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน มีความคิดเห็นน้อยที่สุด (Mean = 2.80) ตามลำดับ (ตารางที่ 5)
ตารางที่ 5 แสดงระดับความคิดเห็นปัจจัยความสำเร็จการจัดสวัสดิการทางสังคมขององค์กรชุมชน ในภาพรวม
	ปัจจัยความสำเร็จการจัดสวัสดิการ ในภาพรวม
	Mean
	S
	ระดับความคิดเห็น


1. ชุมชนเข้มแข็งเป็นแนวคิดพื้นฐานของปัจจัยความสำเร็จ

     การจัดสวัสดิการสังคมขององค์กรชุมชน


4.59
0.67

สูง
2. การพัฒนาที่ยั่งยืนเป็นแนวคิดพื้นฐานของปัจจัย

     ความสำเร็จการจัดสวัสดิการสังคมขององค์กรชุมชน

4.56
0.59

สูง
3. เศรษฐกิจพอเพียงเป็นแนวคิดพื้นฐานของปัจจัย

     ความสำเร็จการจัดสวัสดิการสังคมขององค์กรชุมชน

4.40
0.72

สูง
4. ทรัพยากรในชุมชน เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน

4.36
0.79

สูง
5. การออมทรัพย์เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน

4.40
0.75

สูง
6. การผลิต อาชีพ เป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน

4.01
0.77

สูง
7. วัฒนธรรมเป็นฐานคิดของปัจจัยที่มีผลต่อความ

    สำเร็จการจัดสวัสดิการสังคมขององค์กรชุมชน


4.21
0.73

สูง
8. ความเชื่อ ศรัทธาในตน ความมีศักดิ์ศรี เป็นฐานคิด

    ของปัจจัยที่มีผลต่อความสำเร็จการจัดสวัสดิการสังคม

    ขององค์กรชุมชน





4.33
0.87

สูง
9. ความรู้สึกเป็นเจ้าของเป็นฐานคิดของปัจจัยที่มีผลต่อ

    ความสำเร็จการจัดสวัสดิการสังคมขององค์กรชุมชน

4.53
0.66

สูง
10. โครงสร้างและการบริหารองค์กรเป็นปัจจัยภายใน

     ที่มีผลต่อความสำเร็จการจัดสวัสดิการสังคมของ

     องค์กรชุมชน






4.30
0.63

สูง
11. แผนยุทธศาสตร์ขององค์กรเป็นปัจจัยภายในที่มี

     ผลต่อความสำเร็จการจัดสวัสดิการสังคมขององค์กร

     ชุมชน






4.15
0.73

สูง
	ปัจจัยความสำเร็จการจัดสวัสดิการ ในภาพรวม
	   Mean
	    S
	ระดับความคิดเห็น


12. วัตถุประสงค์และเป้าหมายขององค์กรเป็นปัจจัย

     ภายในที่มีผลต่อความสำเร็จการจัดสวัสดิการสังคม

     ขององค์กรชุมชน





4.40
0.67

สูง
13. ศักยภาพ ความพร้อม เป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.41
0.65

สูง
14. กิจกรรมขององค์กรเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.14
0.77

สูง
15. ผู้นำองค์กร,กรรมการ,สมาชิก,หน่วยงาน เป็นปัจจัย

     ภายในที่มีผลต่อความสำเร็จการจัดสวัสดิการสังคม

     ขององค์กรชุมชน





4.51
0.67

สูง
16. ศักยภาพของสมาชิกในองค์กรเป็นปัจจัยภายในที่มีผล

       ต่อความสำเร็จการจัดสวัสดิการสังคมขององค์กรชุมชน

4.22
0.76

สูง
17. การวางแผนเป็นปัจจัยภายในที่มีผลต่อความสำเร็จ

       การจัดสวัสดิการสังคมขององค์กรชุมชน


4.32
0.75

สูง
18. การประสานงานเป็นปัจจัยภายในที่มีผลต่อความ

      สำเร็จการจัดสวัสดิการสังคมขององค์กรชุมชน


4.17
0.62

สูง
19. วิธีการบริหารงาน/คนเป็นปัจจัยภายในที่มีผลต่อ

       ความสำเร็จการจัดสวัสดิการสังคมขององค์กรชุมชน

4.48
0.72

สูง
20. การมีส่วนร่วมในชุมชน(เข้าประชุม,เข้าร่วมกิจกรรม)

     เป็นปัจจัยภายในที่มีผลต่อความสำเร็จการจัดสวัสดิการ

     สังคมขององค์กรชุมชน




4.55
0.63

สูง
21. ผลประโยชน์ตอบแทนทั้งรูปธรรม นามธรรม เป็น 

     ปัจจัยภายในที่มีผลต่อความสำเร็จการจัดสวัสดิการ

     สังคมขององค์กรชุมชน




3.99
0.77

สูง
22. กระบวนการเรียนรู้และการทำกิจกรรมใหม่ๆเป็น

     ปัจจัยภายในที่มีผลต่อความสำเร็จการจัดสวัสดิการ

     สังคมขององค์กรชุมชน




4.20
0.72

สูง
23. การมีจิตสำนึกร่วมกันเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.58
0.68

สูง
	ปัจจัยภายในที่มีผลต่อความสำเร็จการจัดสวัสดิการในภาพรวม
	   Mean
	  S
	ระดับความคิดเห็น


24. การเสียสละเพื่อชุมชนเป็นปัจจัยภายในที่มีผลต่อ

     ความสำเร็จการจัดสวัสดิการ สังคมขององค์กรชุมชน

4.44
0.67
           สูง
25. การแลกเปลี่ยนความคิดเห็นเป็นปัจจัยภายในที่มีผล

     ต่อความสำเร็จการจัดสวัสดิการสังคมขององค์กรชุมชน

4.20
0.72
           สูง
26. การติดตามควบคุมงานเป็นปัจจัยภายในที่มีผลต่อ

     ความสำเร็จการจัดสวัสดิการสังคมขององค์กรชุมชน

4.11
0.68
           สูง
27. การได้รับการยอมรับเป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

3.91
0.82
           สูง
28. การได้รับความร่วมมือและประสานงานเป็นปัจจัย

     ภายนอกที่มีผลต่อความสำเร็จการจัดสวัสดิการ

     สังคมขององค์กรชุมชน




3.90
0.85
           สูง
29. การได้รับความสนับสนุนหรือคัดค้านจากองค์กร

     ภาครัฐเป็นปัจจัยภายนอกที่มีผลต่อความสำเร็จ การจัด

     สวัสดิการสังคมขององค์กรชุมชน



3.26
1.09
           ปานกลาง
30. การได้รับความสนับสนุนหรือคัดค้านจากองค์กร

     บริหารส่วนท้องถิ่นเป็นปัจจัยภายนอกที่มีผลต่อความ

     สำเร็จการจัดสวัสดิการสังคมขององค์กรชุมชน


3.30
1.02
           ปานกลาง
31. การได้รับความสนับสนุนหรือคัดค้านจากองค์กร

     เอกชนเป็นปัจจัยภายนอกที่มีผลต่อความสำเร็จการจัด

     สวัสดิการสังคมขององค์กรชุมชน



3.16
1.05
           ปานกลาง
32. การได้รับความสนับสนุนหรือคัดค้านจากองค์กร

     ภาคประชาชนเป็นปัจจัยภายนอกที่มีผลต่อความสำเร็จ

     การจัดสวัสดิการสังคมขององค์กรชุมชน


3.73
1.12
            สูง
33. นโยบายจากภาครัฐเป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

3.42
1.08
            ปานกลาง
34. กฎหมายและบทบาทของภาครัฐเป็นปัจจัยภายนอก

     ที่มีผลต่อความสำเร็จการจัดสวัสดิการสังคมขององค์กรชุมชน
3.34
1.21
            ปานกลาง
35. กองทุนการเงิน SML เป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

2.86
1.19
            ปานกลาง
	ปัจจัยภายในที่มีผลต่อความสำเร็จการจัดสวัสดิการในภาพรวม
	   Mean
	   S
	ระดับความคิดเห็น


36. กองทุนหมู่บ้านเป็นปัจจัยภายนอกที่มีผลต่อความ

     สำเร็จการจัดสวัสดิการสังคมขององค์กรชุมชน


2.80
1.22
           ปานกลาง
37. งบประมาณจากภาครัฐเป็นปัจจัยภายนอกที่มีผลต่อ

     ความสำเร็จการจัดสวัสดิการสังคมขององค์กรชุมชน

3.22
1.17
           ปานกลาง
38. วัฒนธรรมชุมชนและศาสนา เป็นปัจจัยภายนอกที่มี

     ผลต่อความสำเร็จการจัดสวัสดิการสังคมขององค์กรชุมชน
4.21
0.90
           สูง
	รวม
	   4.04
	0.44
	           สูง


4.2. รูปแบบการจัดสวัสดิการสังคมขององค์กรชุมชน

เนื่องจากองค์กรชุมชแต่ละแห่งมีวัตถุประสงค์เริ่มแรกที่แตกต่างกัน เช่น เพื่อแก้ปัญหาเฉพาะหน้าทั้งภายในและภายนอกของชุมชน เพื่อสืบทอดวัฒนธรรมความเชื่อหรืออุดมการณ์ทางศาสนา เพื่อดำรงฐานทรัพยากรสิ่งแวดล้อมอันเป็นรากฐานของชีวิต หรือเพื่อความยั่งยืนก้าวหน้าในอาชีพ หรือเพื่อเอื้ออาทรต่อผู้รับโอกาสอื่นๆ แต่ละองค์กรจึงได้จัดให้มีกิจกรรมต่างๆเพื่อเป็นแนวทางสู่การบรรลุวัตถุประสงค์นั้นๆ (Means to ends) แตกต่างกันไป บางแห่งอาจเริ่มจากกิจกรรมเพียงบางอย่าง แต่บางแห่งเริ่มจากกิจกรรมหลากหลาย ขึ้นอยู่กับความเข้มแข็งและศักยภาพที่แตกต่างกันไป แต่เมื่อเวลาผ่านไป มีผลงานเป็นที่ประจักษ์ชัดมากขึ้น การขยายตัวของสมาชิกก็เพิ่มขึ้น มีประสบการณ์ในการบริหารกิจกรรมมากขึ้น มีกองทุนมากขึ้น ก็มีการขยายกิจกรรมเพิ่มขึ้นในรูปแบบหลากหลายจากการแลกเปลี่ยนเรียนรู้ระหว่างกันและจากโลกภายนอก ทำให้เกิดรูปแบบใหม่ๆ การต่อยอดและ                การบรูณาการ วิวัฒนาการจากก้าวแรกสู่ปัจจุบัน ทำให้องค์กรชุมชนเคลื่อนไหว ขยายขอบเขตแนวคิด กิจกรรมหลากหลายมากขึ้น ทำให้เกิดความสับสนในการจัดกลุ่มรูปแบบ ดังนั้นในการศึกษานี้จึงใคร่ขอจัดรูปแบบโดยยึดวัตถุประสงค์เริ่มแรกเป็นเกณฑ์ จากนั้นจะเป็นการเปรียบเทียบรูปแบบปัจจุบันที่มีการเคลื่อนไหวสู่กิจกรรมที่หลากหลายเพื่อสนองความต้องการของกลุ่มเป้าหมายในชุมชนที่แตกต่างกันออกไปสู่การบรูณาการแบบเป็นองค์รวม

การจัดกลุ่มรูปแบบองค์กรชุมชนตามวัตถุประสงค์เริ่มแรก สามารถสรุปได้เป็น  
5 รูปแบบ ดังนี้
              รูปแบบที่ 1 รูปแบบการจัดสวัสดิการองค์กรชุมชนโดยการรวมทุน


         กลุ่มออมทรัพย์สัจจะวันละ 1 บาท

                                 : กรณีศึกษา องค์กรการเงินและสวัสดิการภาคประชาชนสงขลา
แผนภูมิที่ 1

บันไดแห่งความสำเร็จ
         ขั้นที่ 1 ความซื่อสัตย์ ซื่อตรงของสมาชิกและคณะกรรมการชุมชน

         ขั้นที่ 2 เป้าหมายการจัดสวัสดิการออมทรัพย์ ของกลุ่มออมทรัพย์สัจจะวันละ 1 บาท ให้สังคมดี คนมีความสุข

         ขั้นที่ 3 การสร้างความเชื่อและความศรัทธา ภายใต้ฐานคิดศาสนา วัฒนธรรม ประสบการณ์ ความศรัทธาต่อผู้นำองค์กรชุมชน
         ขั้นที่ 4 การสร้างความเข้าใจ แนวคิด แนวทาง ของการจัดสวัสดิการออมทรัพย์สัจจะวันละ 1 บาท ในระดับสมาชิกขององค์กรชุมชน
         ขั้นที่ 5 ใช้หลักศาสนาในการพัฒนาคน ให้คนมีคุณธรรม
         ขั้นที่ 6 กิจกรรม จัดสวัสดิการชุมชนให้คนในชุมชน 9 เรื่อง ตั้งแต่เกิดจนตาย
         ขั้นที่ 7 ประเมินผลกิจกรรม ด้วยพฤติกรรมและการแสดงออกของสมาชิก
         ขั้นที่ 8 การขยายผลโดยขยายเครือข่ายสวัสดิการออมทรัพย์สัจจะวันละ 1 บาท ไปยังองค์กรชุมชนอื่นๆ
ปัจจัยแห่งความสำเร็จ
         1. ฐานคิดในการจัดสวัสดิการกลุ่มออมทรัพย์ สัจจะวันละ 1 บาท ขององค์กรชุมชนมาจาก ความเชื่อ ความศรัทธาและการมีเป้าหมายร่วมกันของคนในชุมชน
         2. ปัจจัยภายในองค์กรที่มีผลต่อการจัดสวัสดิการออมทรัพย์ สัจจะวันละ 1 บาท คือการร่วมกันวิเคราะห์ปัญหา การบริหารจัดการ ความสัมพันธ์ที่ดีของคนในองค์กรชุมชนและการใช้ทรัพยากรและทุนในองค์กรชุมชนอย่างมีประสิทธิภาพ
         3. ภาวการณ์นำ การสร้างความศรัทธาในผู้นำขององค์กร ความมีจิตสำนึก ด้วยความไว้เนื้อเชื่อใจ ยอมรับ ศรัทธา จริงใจ เสียสละ ทำตัวเป็นแบบอย่างและมีกระบวนการสร้างการมีส่วนร่วมในทุกระดับ
         4. การรวมกลุ่มของสมาชิก ด้วยศักยภาพความพร้อม ความรู้สึกเป็นเจ้าของ ด้วยจิตสำนึกและผลประโยชน์ร่วมกัน
         5. การเรียนรู้ที่เกิดจากการแลกเปลี่ยนประสบการณ์ ความสำเร็จหรือล้มเหลวจากภายในองค์กรและภายนอกองค์กรชุมชน
         6. การขยายผลและขับเคลื่อนไปสู่เป้าหมาย ด้วยการสร้างกระบวนการถ่ายทอดความรู้ ประสบการณ์ การสร้างเครือข่ายในแนวราบ แนวดิ่ง ข้ามเขต ข้ามพื้นที่ ข้ามศาสนา ข้ามวัฒนธรรม

         7. การได้รับและการสนับสนุนปัจจัยภายนอกที่มีผลต่อการจัดสวัสดิการ จากองค์กรภาครัฐ ภาคเอกชน องค์กรชุมชนอื่นๆ

รูปแบบที่ 2 รูปแบบการจัดสวัสดิการโดยวัฒนธรรม / ศาสนา

        : กรณีศึกษากลุ่มออมทรัพย์อัล - อามานะห์
ฐานความคิดของกลุ่มออมทรัพย์อัล - อามานะห์
         วิถีของชุมชนมุสลิม จะในที่แห่งใดก็ตามแต่ จะถูกรัดตรึงฝังแน่นอยู่กับหลักการศาสนาอิสลาม ที่สอนให้เหล่าผู้ศรัทธายึดถือเป็นวิถีการดำเนินชีวิตด้วย แม้ว่าความเข้มข้นอาจจะแตกต่างกันบ้าง ทั้งนี้ก็ขึ้นอยู่กับพื้นฐานสังคมและปัจจัยแวดล้อม ซึ่งเมื่อเป็นเช่นนี้ มุสลิมจึงต้องปฏิบัติตามบทบัญญัติศาสนา ไม่ว่าจะเป็นเรื่องทางสังคม เรื่องทางการเมือง เรื่องทางเศรษฐกิจ การสร้างความเข้มแข็งให้เกิดขึ้นกับชุมชนมุสลิม จึงต้องให้ชุมชนมุสลิมยึดมั่นหลักศาสนาที่ได้ยึดถือปฏิบัติมา ซึ่งถือเป็นทุนทางสังคม ที่มีค่าอเนกอนันต์ ที่สามารถนำความสงบสุข และความเจริญรุ่งเรืองตามวิธีของตนเองได้ หากการพัฒนาที่เกิดขึ้นได้คำนึงถึงวิถีชุมชนเป็นหลัก
วัตถุประสงค์ในการจัดตั้งกลุ่มออมทรัพย์
         1. ส่งเสริมให้สมาชิกออมทรัพย์ โดยช่วยให้สามารถสงวนรายได้ของตนไว้ในทางมั่นคง โดยการพึ่งตนเอง เอื้ออาทร แบ่งปัน มีส่วนร่วมในการแก้ปัญหา
         2. ดำเนินการใดๆ ตามมติของสมาชิก ที่เป็นประโยชน์ต่อสมาชิกและส่วนรวมในการแก้ปัญหา
         3. ระดมทุนเพื่อการประกอบอาชีพ
         4. เพื่อช่วยเหลือสมาชิกยามฉุกเฉิน
         5. สร้างองค์กรชุมชน เพื่อเป็นกลไกการพัฒนาชุมชนด้านเศรษฐกิจอิสลาม ภายใต้หลักการศาสนาอย่างเคร่งครัด ให้ชุมชนบางโรงสามารถพึ่งตนเองด้านเงินทุน และการประกอบอาชีพได้อย่างแท้จริง
         6. เป็นองค์กรกลางในการเชื่อมโยงและประสานงานกับขบวนการชุมชนด้วยกัน รวมถึงองค์กรพัฒนาเอกชน หน่วยงานรัฐต่างๆ ทั้งระดับท้องถิ่นและระดับชาติ เพื่อนำเงินทุนและทรัพยากรต่างๆ มาสนับสนุนการพัฒนาชุมชนบางโรงและขยายผลสู่ชุมชนใกล้เคียง
         7. เป็นองค์กร "พี่เลี้ยง" ในการสนับสนุนและสร้างกลุ่มต่างๆ ที่ตั้งขึ้นเพื่อรองรับการพัฒนาแบบองค์รวมในชุมชนให้สามารถบริหารจัดการกลุ่มได้ด้วยตนเอง โดยสนับสนุนทั้งด้านกำลังคน เงินทุน ความรู้ และการประสานงานในช่วงต้น ก่อนที่จะถ่ายโอนให้ผู้นำกลุ่มนั้นๆ ดำเนินการด้วยตนเองต่อไปในระยะยาว
กิจกรรมและธุรกิจของกลุ่มออมทรัพย์ฯ
     แบ่งออกเป็น 5 ประเภท ดังต่อไปนี้
              1. การรับเงินฝาก แบ่งเงินที่รับเป็น 3 ประเภทคือ
                        - เงินหุ้นสมาชิก
                        - เงินฝากวาดีอะห์ (ฝากรักษาทรัพย์)
                        - เงินฝากมูฎอรอบะห์ (การร่วมลงทุน)
              2. การขายสินค้าให้กับสมาชิก (อัลมูรอบาฮะห์)
              3. การร่วมลงทุนกับสมาชิก (มูฎอรอบะห์)
              4. การลงทุนทำธุรกิจของกลุ่มออมทรัพย์
              5. การให้ยืมเพื่อบรรเทาความเดือนร้อนแก่สมาชิก (อัล - ก็อรคุนหะซัน)
กิจกรรมการพัฒนาชุมชน
         กลุ่มและกิจกรรมที่ตั้งขึ้นจากการสนับสนุนของกลุ่มออมทรัพย์อัล - อามานะห์ ได้แก่
                   1. กลุ่มเพาะเลี้ยงไก่พันธุ์พื้นบ้าน
                   2. กลุ่มประมงพื้นบ้านชายฝั่ง
                   3. กลุ่มแม่บ้านทำขนม
                   4. กลุ่มปลูกพืชสมุนไพร
                   5. กลุ่มเยาวชนมุสลิมสัมพันธ์
                   6. โครงการท่องเที่ยวเชิงอนุรักษ์
                   7. กลุ่มตัดเย็บเสื้อผ้าสตรีมุสลิม
                   8. การอนุรักษ์ทรัพยากรธรรมชาติและสิ่งแวดล้อม
                   9. การเข้าไปบริหารท่าเทียบเรือบ้านบางโรง
                 10. การสนับสนุนการศึกษาด้านศาสนาของเยาวชน
บันไดแห่งความสำเร็จ
         ขั้นที่ 1 ใช้กิจกรรมเป็นเครื่องมือในการพัฒนาคน
         ขั้นที่ 2  ใช้สถานที่ทางศาสนาเป็นเวทีแลกเปลี่ยนเรียนรู้ และทำกิจกรรมเพื่อการพัฒนาคุณภาพชีวิตชาวบ้าน โดยสามารถแบ่งพื้นที่ของศาสนสถานเป็นโซน เน้นการมีส่วนร่วมรับผิดชอบจากชุมชน พัฒนาสภาพแวดล้อมให้เอื้อต่อการพัฒนาจิตใจ
         ขั้นที่ 3 ปฏิบัติให้เข้มข้น เพิ่มสมาชิก และมีการขยายพื้นที่ออกไป
         ขั้นที่ 4 สถาบันศาสนาต้องปฏิบัติภารกิจอย่างเข้มแข็งและสร้างศรัทธาให้มากขึ้น
         ขั้นที่ 5 สร้างกระบวนการเรียนรู้โดยใช้มิติชีวิตประจำวัน รูปแบบการเรียนรู้ตามอัธยาศัยระหว่างครอบครัว ชุมชน มีการสนับสนุนข้อมูล การประชาสัมพันธ์เผยแพร่ และการนอบน้อมถ่อมตน
         ขั้นที่ 6 นำคนรุ่นใหม่เข้ามามีส่วนร่วมเรียนรู้โดยใช้ผู้นำเป็นสื่อ
         ขั้นที่ 7 ให้โอกาสทางการศึกษาแก่ผู้นำศาสนา นำบุคลากรทางศาสนาร่วมเรียนรู้กับชุมชน

ปัจจัยที่มีผลต่อความสำเร็จของกลุ่มออมทรัพย์อัล - อามานะห์
         1. ใช้หลักการคำสอนและแนวทางปฏิบัติทางศาสนา
         2. ผู้นำกลุ่มออมทรัพย์ฯ เป็นคณะเดียวกันกับผู้นำศาสนาและผู้นำชุมชน
         3. ใช้มัสยิดเป็นสถานที่ทำการ
         4. ใช้หลักการเอื้ออาทร
         5. ระบบการบริหารจัดการแบบมืออาชีพ
         6. กรรมการทั้ง 9 คน มาจากสายตระกูลของสมาชิกส่วนใหญ่

รูปแบบที่ 3 รูปแบบการจัดสวัสดิการโดยฐานทรัพยากรธรรมชาติ / สิ่งแวดล้อม
                    : กรณีศึกษาป่าทุ่งยาว 
แนวคิดพื้นฐานต่อการจัดสวัสดิการสังคม

     เกิดความร่วมมือกันในชุมชนและใช้ทรัพยากรธรรมจากป่า เป็นธนาคารธรรมชาติของชุมชน
ฐานคิดต่อการจัดสวัสดิการสังคม
     1. การใช้ประโยชน์จากป่า
     2. ช่วยเหลือกันในชุมชน
     3. เสริมรายได้ของคนในชุมชน
     4. ประเพณีเกี่ยวกับการดำหัวคนชราในชุมชนทุกปี
     5. มีความศรัทธาเรื่องผีเรื่องประเพณีสืบทอด
     6. ไม่อยากให้ใครมาเปลี่ยนแนวคิดของคนในชุมชน
ปัจจัยภายในองค์กร
     1. จัดตั้งคณะกรรมการในชุมชน
     2. ชาวบ้านร่วมกันคิดแผนยุทธศาสตร์ขององค์กร
     3. มีวัตถุประสงค์ทำให้ชาวบ้านมีความอุ่นใจ
     4. รู้สึกเป็นเจ้าของอย่างมีศักดิ์ศรี
     5. ต้องการให้ความสำคัญต่อการอนุรักษ์
     6. การวางแผนร่วมกัน
     7. มีการแบ่งหน้าที่กันทำ
ปัจจัยภายนอกองค์กร
     1. มีการยอมรับจากหน่วยงานอื่นเป็นแหล่งศึกษาดูงาน
     2. มีองค์กรเอกชนเป็นพี่เลี้ยง
     3. มีองค์กรภาคประชาชนร่วมเป็นเครือข่าย
     4. มีศาสนาเป็นศูนย์รวมจิตใจ
     5. มีกองทุนการเงิน SML เป็นการขยายเครือข่ายไปในจังหวัด
     6. มีกองทุนหมู่บ้าน เป็นการต่อยอดอาชีพ
รูปแบบการจัดสวัสดิการสังคมขององค์กร

     1. ส่งเสริมการศึกษาในสวัสดิการสังคมด้านเด็ก
     2. สืบทอดให้ความรู้ข้อมูลในสวัสดิการสังคมด้านเยาวชน   
     3. ให้ความเอาใจใส่ดูแลเรื่องความเป็นอยู่ในสวัสดิการสังคมด้านคนพิการ
     4. ให้กองทุนจากออมทรัพย์ในสวัสดิการสังคมด้านผู้ด้อยโอกาส
     5. ดูแลผู้สูงอายุเรื่องความเป็นอยู่ออมทรัพย์ในสวัสดิการสังคมด้านผู้สูงอายุ
     6. สวัสดิการอาชีพ มีการส่งเสริมอาชีพเลี้ยงหมู ไก่ ปลูกพืชผัก
     7. สวัสดิการออมทรัพย์
     8. มีกองทุนหมู่บ้าน ช่วยจัดสวัสดิการที่เป็นเงิน
บันไดแห่งความสำเร็จ
         ขั้นที่ 1 ทรัพยากร : ใช้ทรัพยากรจากป่ามาจัดสวัสดิการตั้งแต่เกิดจนตาย
         ขั้นที่ 2 ความเชื่อ : สร้างความเชื่อพิธีกรรมไหว้ผีป่าให้คุ้มครองชุมชน

         ขั้นที่ 3 สวัสดิการ : ของป่าไม่ต้องลงทุน เพียงร่วมมือร่วมใจโดยใช้ความเชื่อวัฒนธรรม - ประเพณี เรื่อง "ผี" เช่น ห้ามไปตัดไม้ ถ้าไม่เช่นนั้นก็จะถูกผีลงโทษ 90 ปีผ่านมาจึงไม่มีใครกล้าตัดไม้ทำลายป่า 
         ขั้นที่ 4 ประโยชน์ร่วมกัน : มีความสมบูรณ์ของอาหารที่เกิดจากป่า อาหารพื้นเมือง อาหารพื้นฐาน ทำให้มีหลักประกันความมั่นคงของอาหาร มีความสมบูรณ์ทุกวันตลอดปี
         ขั้นที่ 5 บำรุงรักษา : บำรุงรักษาที่นา ที่สวนเอาไว้ให้ลูกหลานต่อไป

ปัจจัยที่มีผลต่อความสำเร็จการจัดสวัสดิการสังคมขององค์กรป่าทุ่งยาว
         1. มีจิตสำนึกและเคารพซึ่งกันและกันในชุมชน
         2. มีความสามัคคีในชุมชน
         3. ให้ความร่วมมือกันในชุมชน
         4. คนในชุมชนไม่เห็นแก่ตัว เห็นแก่ส่วนรวมเป็นหลัก
         5. กองทุนสวัสดิการของในชุมชนจะมีการช่วยเหลือกันในชุมชน
         6. คนในชุมชนจะรู้จักหน้าที่ของใครของมัน แต่ละกลุ่มจะจัดกันเอง

แนวทางในการจัดสวัสดิการสังคมโดยทรัพยากรธรรมชาติ / สิ่งแวดล้อม
         1. สร้างความรู้ ความเข้าใจต่อชุมชน ในการดูแลรักษาธรรมชาติ
         2. สร้างภูมิคุ้มกันด้วยกฎระเบียบกติกาของชุมชนนำไปสู่การปฏิบัติจริง
         3. เน้นเรื่องการบริหารจัดการ ต่อยอดจากเรื่องป่า ไปสู่การจัดตั้งเป็นกองทุน เพื่อดูแลรักษาป่า เป็นสวัสดิการคนทำงาน สวัสดิการแก่สมาชิกทุกคน ครอบคลุมตั้งแต่เกิดจนตาย (กลุ่มสัจจะออมทรัพย์)
         4. "สวัสดิการของป่า" นำไปใช้ดูแลป่า และคุ้มครองป่าที่อุทิศตน เสียสละทำงานซึ่งต้องเสี่ยงชีวิตจากภัยต่างๆ
         5. ลดการพึ่งพาป่า และธรรมชาติต่างๆ 
· ด้วยการปลูก "ป่าครอบครัว" ขยายพันธุ์ ปลูกพืชผัก สมุนไพร ต้นไม้ที่ใช้อยู่ใช้กินเองในรั้วบ้าน (ระดับครัวเรือน)
· ด้วยการทำเกษตรอินทรีย์ ปลอดสารพิษ เพื่อสุขภาพที่ดี และไม่ทำลายสิ่งแวดล้อม การสร้างผลผลิต ที่ไม่ไปใช้ประโยชน์จากป่ามากเกินไป
· ด้วยการส่งเสริม พัฒนาอาชีพที่สอดคล้องกับป่า เช่น การท่องเที่ยวเชิงอนุรักษ์ การแปรรูปผลิตภัณฑ์ อาหารจากธรรมชาติ ฯลฯ สร้างมูลค่า (รายได้) และคุณค่า
แนวทางนโยบายเสนอต่อท้องถิ่นและรัฐบาล
         1. รัฐบาลออกกฎหมาย พ.ร.บ. ป่าชุมชน รับรององค์กรชุมชนให้เป็นจริง เพื่อให้สิทธิชุมชนในการจัดการตนเอง
         2. รัฐบาลกำหนดนโยบาย เป็นแนวทางต่อส่วนการปกครองท้องถิ่น (อบจ. ,อบต. ,เทศบาล) ให้สนับสนุนนโยบายและงบประมาณด้านการอนุรักษ์ ฟื้นฟูทรัพยากรฯ ให้นำไปสู่การปฏิบัติจริง ลงลึกถึงชุมชน
         3. รัฐบาลมีการดูแลคุ้มครองสวัสดิการ สวัสดิภาพในชีวิตของกลุ่มคน องค์กรชุมชนที่ทำงานอนุรักษ์ทรัพยากรธรรมชาติและสิ่งแวดล้อมด้วยความจริงใจ 
รูปแบบที่ 4 รูปแบบการจัดสวัสดิการองค์กรโดยวิสาหกิจชุมชน

        : กรณีศึกษา วิสาหกิจชุมชนเขาคราม จังหวัดกระบี่ (นายเชษฐา มุคุระ)

บันไดแห่งความสำเร็จ
         ขั้นที่ 1 สถานการณ์ของปัญหา : ช่วง 40 ปี ที่ผ่านมา ชุมชนเขาครามได้รับผลกระทบจากการพัฒนาที่มุ่งการส่งออกภายนอก ทรัพยากรธรรมชาติถูกทำลาย เนื่องจากแทนที่เพราะปลูกด้วยพืชเศรษฐกิจ เช่น ปาล์มน้ำมัน ยางพารา ผลไม้ ซึ่งเป็นการผลิตที่มุ่งตอบสนองกระแสทุนนิยมบริโภคนิยมภายนอกทั้งสิ้น
         ขั้นที่ 2 วิเคราะห์ปัญหา : เมื่อเกิดปัญหาจึงร่วมกันคิดหาทางแก้ไข ชุมชนเริ่มมองเรื่อง "ข้อมูลชุมชน" ว่าคืออำนาจ คือต้องเริ่มจากการรู้จักตนเอง จึงได้ทำ "แผนชุมชน" เพื่อมีข้อมูล มีการค้นหาอดีตบรรพบุรุษที่มาของคนเขาครามซึ่งพบว่า ชุมชนมีชาวมุสลิมอยู่ประมาณ 60 % และส่วนหนึ่งเป็นชาวจีนนับถือศาสนาพุทธ โดยความแตกต่างของศาสนามิได้เป็นอุปสรรคในการอยู่ร่วมกัน
         ขั้นที่ 3 หาแนวทางแก้ไข : หลักในการแก้ไขปัญหามาจาก แนวคิดทางศาสนา และกระแสพระราชดำริ ที่ว่า "ตนเป็นที่พึ่งแห่งตน" "หากรู้จักตัวเองจะรู้จักพระเจ้า" และหลัก "เศรษฐกิจพอเพียง"
         ขั้นที่ 4 กระบวนการเรียนรู้ของชุมชน : ที่เรียกว่า ประชาพิจารณ์ ทำให้ทราบว่า ปัญหาของชุมชน คือ ผลผลิตต่ำ หนี้สินมากมาย โดยชุมชนมีหนี้รวมกันกว่าร้อยล้านบาท การแก้ไขปัญหาคือต้องเริ่มจากฐานชุมชน คือ ครอบครัว มีการเริ่มต้นที่ตนเองก่อนโดยตั้งกลุ่มสัจจะออมทรัพย์
         ขั้นที่ 5 แผนชุมชน : ได้ส่งเสริมให้เกิดกิจกรรมการผลิตที่ต้องสอดคล้องกับความจำเป็นในการดำเนินชีวิต จึงเพิ่มกิจกรรมเป็น 39 กิจกรรม ภายใต้ 5 ระบบย่อย ได้แก่ ระบบอาหาร ระบบของใช้ ระบบทุน ระบบการผลิต และระบบการจัดการผลผลิต
         ขั้นที่ 6 กิจกรรม : มีการก่อตั้งธนาคารชุมชน 6 สาขา โดยแต่ละแห่งคือแกนกลางการพัฒนา
         ขั้นที่ 7 ผลประโยชน์ : กำไรสุทธิ 60 % จากธนาคารชุมชน และ 10 % จากวิสาหกิจชุมชน นำมาจัดตั้งเป็นกองทุนสวัสดิการ จัดสรรประโยชน์แก่สมาชิกตั้งแต่เกิดจนตาย ขณะนี้วิสาหกิจชุมชนที่ได้รับเงินอุดหนุนจากภาครัฐ ได้แก่ โรงสีข้าว 450,000 บาท ลานเทปาล์มน้ำมัน 980,000 บาท โรงงานผสมแม่ปุ๋ย 100,000 บาท ศูนย์จำหน่ายผลิตภัณฑ์ 450,000 บาท โรงน้ำปลา 250,000 บาท
         ขั้นที่ 8 ทิศทาง : ในส่วนของทิศทางธนาคารชุมชนตำบลเขาคราม แกนนำมุ่งหวังว่าจะสามารถจัดระบบสวัสดิการให้สมาชิกได้อย่างเต็มที่ เทียบเท่าหรือเหมือนกับที่ราชการได้รับสวัสดิการ
         ขั้นที่ 9 แนวคิดในอนาคต : ในการทำวิสาหกิจชุมชน ต้องคำนึงว่า ทำอย่างไรให้คนของชุมชนอยู่ในชุมชนและได้รับผลประโยชน์ ตลอดจนทำอย่างไรให้ลูกหลานในชุมชนกลับมาอยู่บ้าน มีอาชีพ มีคุณภาพชีวิตที่ดีขึ้น

ปัจจัยแห่งความสำเร็จ
         1. ความฝัน ความต้องการ ความหวัง
         2. จัดเวทีเรียนรู้ร่วมกัน
         3. จัดเก็บข้อมูลร่วมกัน
         4. วิเคราะห์ แยกแยะข้อมูล
         5. จัดทำแผนพัฒนาชุมชน / ตำบล
         6. แปลงแผนสู่การปฏิบัติ
         7. วางแผนและกำหนดแผนงานตามความฝัน

รูปแบบที่ 5 รูปแบบการจัดสวัสดิการสังคมโดยองค์กรภาครัฐ

        1. นโยบายและกฎหมายที่เกี่ยวข้องกับการจัดสวัสดิการสังคม
                   
1.1. นโยบายและกฎหมายที่เกี่ยวข้องกับการกระจายอำนาจให้แก่องค์กรปกครองส่วนท้องถิ่น (ที่เกี่ยวข้องโดยตรงและโดยอ้อมกับสวัสดิการชุมชน)
                   
1.2. กระบวนการส่งเสริมการจัดทำแผนชุมชนให้เชื่อมโยงกับแผนองค์กรปกครองส่วนท้องถิ่น ซึ่งการจัดทำแผนชุมชนเป็นเครื่องมือที่ทำให้ชุมชนได้ค้นหาปัญหา ศักยภาพของตนเองและร่วมกันกำหนดทิศทางการพัฒนาโดยชุมชน ซึ่งโครงการตามแผนชุมชนส่วนหนึ่งเป็นการจัดสวัสดิการโดยชุมชน
                   
1.3. พระราชบัญญัติส่งเสริมการจัดสวัสดิการสังคม พ.ศ. 2546
                             - ส่งเสริมให้ชุมชนมีส่วนร่วมในการจัดสวัสดิการสังคม
                             - มีกองทุนส่งเสริมการจัดสวัสดิการสังคม
                   
1.4. พระราชบัญญัติผู้สูงอายุ พ.ศ. 2546
                             - ให้การสนับสนุนและช่วยเหลือกิจกรรมของหน่วยงานภาครัฐและภาคเอกชนเกี่ยวกับการสงเคราะห์และพัฒนาผู้สูงอายุ
                             - สร้างระบบการดูแลผู้สูงอายุในชุมชน

        2. นโยบายและแผนงานของรัฐบาลและหน่วยงานต่างๆ ที่จะเกี่ยวข้องกับการจัดสวัสดิการโดยชุมชน
                   
2.1. การจัดตั้งศูนย์อำนวยการต่อสู้เพื่อเอาชนะความยากจนแห่งชาติ
                             การดำเนินการเพื่อแก้ไขปัญหาความยากจน การจัดสวัสดิการโดยชุมชนเป็นรากฐานสังคม ชุมชนต้องมีส่วนร่วมในกระบวนการวางแผนแก้ไขปัญหาความยากจนของชุมชนท้องถิ่น โดยมีเป้าหมายจัดสวัสดิการชุมชนในปี พ.ศ. 2548 - 2551 จำนวน 6,000 ตำบล
                   
2.2. ร่างแผนพัฒนาระบบการเงินฐานราก
                             กระทรวงการคลังได้ดำเนินการจัดทำร่างแผนพัฒนาระบบการเงินฐานราก โดยจัดเวทีรับแสดงความคิดจากองค์กรการเงินชุมชน และหน่วงงานที่เกี่ยวข้องจัดทำร่างแผนพัฒนาระบบการเงินฐานราก จากข้อเสนอขององค์กรการเงินชุมชนส่วนใหญ่เห็นควรสนับสนุนให้องค์กรการเงินฐานรากมีบทบาทสำคัญในการจัดสวัสดิการชุมชนบูรณาการกองทุนภายในชุมชนให้เกิดประโยชน์สูงสุด และนำผลกำไรมาจัดสวัสดิการ
                   
2.3. กองทุนหมู่บ้านและชุมชนเมือง
                             ร่าง พ.ร.บ. กองทุนหมู่บ้านและชุมชนเมืองแห่งชาติ ได้ผ่านขั้นตอนของสภาผู้แทนราษฎรและอยู่ในการพิจารณาของวุฒิสภา ซึ่งถ้า พ.ร.บ ฉบับนี้ผ่านเรียบร้อย จะส่งผลให้กองทุนหมู่บ้านและชุมชนเมืองเป็นนิติบุคคล เงินทุนและผลกำไรจากกองทุนหมู่บ้านและชุมชนเมืองถือเป็นแหล่งเงินที่ลงไปที่ชุมชนโดยตรงที่น่าจะสามารถใช้ประโยชน์ในการจัดสวัสดิการชุมชน
                   
2.4. นโยบายใหม่ของรัฐบาลที่จะส่งเงินตรงไปที่หมู่บ้าน / ชุมชน โดยตรง
                             ตามขนาดหมู่บ้าน SML โดยมีวงเงิน 200,000 - 300,000 บาท เพื่อให้ชุมชนเป็นผู้ตัดสินใจในการจัดทำโครงการที่เกิดประโยชน์สำหรับชุมชนโดยส่วนรวม การจัดสวัสดิการชุมชนก็น่าจะเป็นส่วนหนึ่งที่จะสามารถใช้เงินจากแหล่งนี้ได้
4.3. กิจกรรมการจัดสวัสดิการสังคมขององค์กรชุมชน

จากการศึกษาองค์กรชุมชนที่จัดสวัสดิการสังคม 50 องค์กร พบว่าแต่ละองค์กรมีการจัดกิจกรรมที่ความหลากหลายในกลุ่มเด็ก เยาวชน คนพิการ ผู้ด้อยโอกาสและผู้สูงอายุ โดยทั้ง 5 รูปแบบการจัดสวัสดิการสังคมจัดกิจกรรม ดังต่อไปนี้


1.1. การจัดสวัสดิการสังคมด้านเด็ก เช่น 

ด้านการศึกษา : กองทุนการศึกษาเพื่อเด็กด้อยโอกาส การสนับสนุนอุปกรณ์การศึกษา ทุนการศึกษาเพื่อเด็กพิการ โครงการเงินฝากในบัญชีเพื่อการศึกษา 

ด้านพัฒนาร่างกาย : การให้อาหารเสริมแก่เด็กที่น้ำหนักต่ำกว่าเกณฑ์ อาหารเสริมแก่เด็กก่อนเกณฑ์ กองทุนช่วยเหลือด้านสุขภาพเด็กด้อยโอกาส โครงการอาหารกลางวันก่อนวัยเรียน

ด้านพัฒนาครอบครัว : สวัสดิการการคลอดบุตร เงินรับขวัญเด็กเกิดใหม่ในชุมชน

ด้านพัฒนาสังคม : กิจกรรมค่ายแห่งการเรียนรู้ จัดกิจกรรมวันเด็ก โครงการอบรมเด็กรักษ์ถิ่น โครงการปลูกจิตสำนึกรักษ์บ้านเกิด 

ด้านพัฒนาทักษะชีวิต : ศูนย์พัฒนาเด็กเล็ก


1.2. การจัดสวัสดิการสังคมด้านเยาวชน เช่น

ด้านการศึกษา : กองทุนการศึกษาเพื่อเยาวชน กิจกรรมการศึกษาตามอัธยาศัย การเรียนพิเศษในช่วงปิดเทอม


ด้านการพัฒนาศักยภาพ : ค่ายเยาวชนแลกเปลี่ยนเรียนรู้ เวทีเยาวชน ค่ายผู้นำเยาวชน กิจกรรมส่งเสริมการสร้างกลุ่มและเครือข่ายของเยาวชน ค่ายเยาวชนปลุกจิตสำนักรักษ์บ้านเกิด ค่ายฝึกกระบวนการเรียนรู้ท้องถิ่น กลุ่มเยาวชนออมทรัพย์เพื่อการพัฒนา ค่ายความสัมพันธ์เยาวชนและครอบครัว 


ด้านกีฬา : กีฬาเยาวชน ให้ความรู้ด้านกีฬา

ด้านสิ่งแวดล้อม : ค่ายเยาวชนรักษ์สิ่งแวดล้อม กิจกรรมส่งเสริมสิ่งแวดล้อม


ด้านอาชีพ : การฝึกอาชีพระยะสั้น การเก็บข้อมูลชุมชนเพื่อจัดทำฐานข้อมูลชุมชน


ด้านยาเสพติด : เครือข่ายเยาวชนอาสาต้านภัยยาเสพติด

ด้านเกษตร : การอบรมเยาวชนเพื่อผลิตเกษตรอินทรีย์


1.3. การจัดสวัสดิการสังคมด้านคนพิการ เช่น 

ด้านอาชีพ : เงินทุนประกอบอาชีพเพื่อคนพิการ เงินทุนค่ารักษาพยาบาลคนพิการที่เจ็บป่วย การประสานองค์กรภาครัฐเพื่อขอรับเบี้ยยังชีพคนพิการ

ด้านการรักษาพยาบาล : กองทุนช่วยเหลือคนพิการที่เจ็บป่วย เครือข่ายช่วยเหลือคนพิการที่เจ็บป่วย 

ด้านสิทธิ : การจัดทำข้อมูลคนพิการเพื่อขอความช่วยเหลือจากองค์กรภาครัฐ

ด้านที่อยู่อาศัย : บ้านพักชั่วคราวให้คนพิการ 

ด้านพัฒนาคุณภาพชีวิต : การจัดเครื่องสาธารณูปโภคเพื่อคนพิการ การจัดของขวัญตามเทศกาล การจัดอาหารเพื่อคนพิการ 



1.4. การจัดสวัสดิการสังคมด้านผู้ด้อยโอกาส เช่น 

ด้านกองทุนสงเคราะห์ผู้ด้อยโอกาส : กองทุนซากาด การช่วยเหลือเงินเพื่อยังชีพ การจัดของขวัญอย่างน้อยปีละ 1 ครั้ง กองทุนช่วยเหลือสวัสดิการจากกลุ่มออมทรัพย์ กองทุนผู้สูงอายุที่ถูกทอดทิ้ง


ด้านการศึกษา : กองทุนการศึกษาเพื่อผู้ด้อยโอกาส

ด้านอาชีพ : กองทุนประกอบอาชีพและพัฒนาฝีมือ สวัสดิการกองทุนอาชีพเพื่อคนยากจน ให้กู้ยืมเงินทุนประกอบอาชีพ

ด้านสิทธิ : การประสานงานองค์กรภาครัฐเพื่อให้ได้รับสิทธิพึงมีพึงได้

ด้านการรักษาพยาบาล : ค่ารักษาพยาบาล 

ด้านเสียชีวิต : เงินค่าทำศพและพวงหรีดเคารพศพ



1.5. การจัดสวัสดิการสังคมด้านผู้สูงอายุ เช่น

ด้านการประสานกับหน่วยงานที่เกี่ยวข้อง : เบี้ยยังชีพผู้สูงอายุ 

ด้านกิจกรรม : กิจกรรมนันทนาการ กิจกรรมวันผู้สูงอายุ กิจกรรมรดน้ำดำหัว กิจกรรมวันสงกรานต์ กิจกรรมวันครอบครัว การจัดบายศรีสู่ขวัญให้กับผู้สูงอายุ เวทีแลกเปลี่ยนเรียนรู้และถ่ายทอดภูมิปัญญา วัฒนธรรม 


ด้านสุขภาพ : การตรวจสุขภาพ การรับผิดชอบค่ารักษาพยาบาลในรายที่เป็นผู้ป่วยในโรงพยาบาล การให้ของขวัญของเยี่ยมกรณีเจ็บป่วย กิจกรรมพัฒนาคุณภาพชีวิต


ด้านอาหาร : อาหารเสริมผู้สูงอายุ

ด้านกองทุน : กองทุนช่วยเหลือผู้สูงอายุ กองทุนบำนาญจากสหกรณ์ กองทุนช่วยเหลือจากกลุ่มสัจจะออมทรัพย์ กองทุนให้เปล่า กองทุนสุขภาพ เบี้ยยังชีพผู้สูงอายุจากกองทุนชุมชน อายุ 70 ปี ขึ้นไปรับเบี้ยยังชีพประจำเดือนทุกคน กลุ่มออมทรัพย์เพื่อผู้สูงอายุ กองทุนหมุนเวียนกองบุญผู้สูงอายุ


ด้านที่อยู่อาศัย : การสร้างบ้านกลางที่อยู่อาศัย

ด้านเสียชีวิต : เงินค่าทำศพและพวงหรีดเคารพศพ โดยช่วยเหลือเงิน 30,000 บาท/คน กรณีสมาชิกเสียชีวิตและพวงหรีดเคารพศพ

ด้านสมาคม : สมาคมฌาปนกิจสงเคราะห์เพื่อผู้สูงอายุ


1.6. การจัดสวัสดิการสังคมแบบผสมผสาน เช่น เวทีแลกเปลี่ยนเรียนรู้ถ่ายทอดประสบการณ์ข้ามกลุ่ม ข้ามรุ่น ข้ามพื้นที่ กิจกรรมส่งเสริมวัฒนธรรมและถ่ายทอดวิถีชีวิตชุมชน
บทที่ 5
สรุปผลและข้อเสนอ


การศึกษาโครงการวิจัยปัจจัยที่มีผลต่อความสำเร็จการจัดสวัสดิการสังคมขององค์กรชุมชนมีวัตถุประสงค์ 2 ประการ คือ เพื่อศึกษาปัจจัยที่มีผลต่อความสำเร็จการจัดสวัสดิการสังคมขององค์กรชุมชน และเพื่อศึกษารูปแบบการจัดสวัสดิการสังคมขององค์กรชุมชน

ตัวอย่างที่ใช้ในการศึกษา คัดเลือกจากองค์กรชุมชนที่มีความหลากหลายและประสบความสำเร็จในการจัดสวัสดิการสังคม โดยเน้นองค์กรที่เริ่มต้นโดยภาคประชาชนซึ่งการจัดสวัสดิการชุมชนให้กับเป้าหมายหลักของกระทรวงการพัฒนาสังคมและความมั่นคงของมนุษย์ ทั้ง 5 กลุ่มเป้าหมาย ใน 4 ภาคของประเทศและกรุงเทพมหานครและปริมณฑล ผู้ให้ข้อมูลเป็นเจ้าหน้าที่หรือกรรมการบริหารองค์กรชุมชน องค์กรละ 1 คน และผู้ได้รับผลจากการพัฒนาขององค์กรชุมชนละ 1 คน รวม 100 คน 

การวิเคราะห์ข้อมูล เมื่อได้ข้อมูลจากการเก็บรวบรวมข้อมูลโดยวิธีต่างๆ แล้วจะทำการประมวลผลและวิเคราะห์ผลทั้งเชิงคุณภาพ และเชิงปริมาณ การวิเคราะห์เชิงคุณภาพ ได้แก่ การวิเคราะห์ผลเชิงเนื้อหา (Content Analysis) โดยการจัดประเภทรูปแบบและปัจจัยความสำเร็จ จากตัวอย่าง แล้วนำมาสรุปผล ส่วนการวิเคราะห์เชิงปริมาณ ได้แก่ การวิเคราะห์ระดับปัจจัยที่มีผลต่อความสำเร็จจากแบบสอบถาม     


เพื่อสรุปให้เห็นความเชื่อมโยงของปัจจัยในการจัดสวัสดิการสังคมขององค์กรชุมชน ผู้วิจัยจึงขอนำเสนอ ความคิดเห็นในภาพรวม ของปัจจัยที่มีผลต่อความสำเร็จในการจัดสวัสดิการทางสังคม และรูปแบบการจัดสวัสดิการสังคมขององค์กรชุมชน พร้อมวิเคราะห์บันไดแห่งความสำเร็จ ดังต่อไปนี้

การจัดสวัสดิการสังคมขององค์กรชุมชนให้ประสบความสำเร็จจะต้องคำนึงถึงสภาพ ศักยภาพขององค์กรชุมชนโดยมีฐานคิดจากทฤษฎีเศรษฐกิจแบบพอเพียง การใช้ทรัพยากรในชุมชนเป็นทุนทางสังคมในการจัดสวัสดิการชุมชน การมีส่วนร่วมของสมาชิกในชุมชนและองค์กรภาคีทั้งภายนอกและภายในชุมชน ตัวอย่างการจัดสวัสดิการชุมชนในชุมชนอื่นๆ โดยใช้องค์กรชุมชนเป็นตัวตั้ง ขับเคลื่อนด้วยกลไก การจัดเวทีระดมความคิด ถอดบทเรียน และแลกเปลี่ยนเรียนรู้ เป็นประจำอย่างต่อเนื่อง เพื่อให้เกิดการตกผลึกทางความคิด มองปัญหาของชุมชนไปในทิศทางเดียวกัน ให้ความสำคัญกับบริบทขององค์กรชุมชนและภาคีพัฒนาที่จะเข้ามาหนุนเสริมและสนับสนุน องค์กรชุมชนต้องวิเคราะห์ปัญหาและความต้องการของชุมชน นำมาจัดลำดับความสำคัญเพื่อจัดสวัสดิการ หรือการรวมกลุ่มในรูปแบบต่าง ๆ เช่น เพื่อตั้งกลุ่มออมทรัพย์ กลุ่มสัจจะวันละ 1 บาทหรือวิสาหกิจชุมชน แล้วจึงนำดอกผลมาจัดสวัสดิการ  ทั้งนี้ ขึ้นอยู่กับสมาชิกในชุมชนว่าต้องการจะใช้สวัสดิการชุมชนในรูปแบบใดจึงจะเหมาะสมในการสร้างความเข้มแข็งให้กับชุมชนของตน     
1. เป้าหมายร่วมในการจัดสวัสดิการสังคมขององค์กรชุมชน

ระดับปัจเจก : มีปัจจัยร่วมคือ การดับทุกข์ เพื่อแก้ปัญหาเฉพาะหน้าให้เกิดความมั่นคงของตนเองและครอบครัว (ปลดทาสให้เป็นไท ปลดใจจากวัตถุ)

ระดับชุมชน : มีปัจจัยร่วมคือ การสร้างสุขภาวะ ความเอื้ออาทร เศรษฐกิจแบบพอเพียง ลดการบริโภคแบบวัตถุนิยม เพื่อให้เกิดการพึ่งตนเองและการพัฒนาแบบยั่งยืนของชุมชน ภายใต้การเรียนรู้ การเอื้ออาทรและการแลกเปลี่ยนเผยแพร่ความรู้ร่วมกัน         

ระดับสังคม : มีปัจจัยร่วมคือ สร้างชุมชนให้เข้มแข็ง ยั่งยืน คนในชุมชนมีความสุข เกิดความมั่นคงทางจิตใจ เพื่อส่งผลให้เกิดสันติสุขในสังคมทุกคนมีคุณค่าและมีส่วนร่วมในการจัดสวัสดิการสังคม โดยผ่านองค์กรชุมชน
2. ปัจจัยกระตุ้นการจัดสวัสดิการสังคมขององค์กรชุมชน

1. ปัญหาความขัดแย้งภายในและภายนอกชุมชน ทำให้เกิดการรวมตัวของคนในชุมชนเพื่อแก้ปัญหาโดยการจัดสวัสดิการสังคมของชุมชน

2. ภาวะวิกฤติทำให้เกิดปัญหาร่วมในชุมชน กระตุ้นให้เกิดการแก้ไขปัญหาร่วมกัน      มีผลให้เกิดการรวมกลุ่มเพื่อจัดสวัสดิการสังคมขององค์กรชุมชน
3. ปัจจัยความสำเร็จร่วมของการจัดสวัสดิการสังคมขององค์กรชุมชน


1. การสร้างจิตสำนึกการเป็นองค์กรชุมชน ภายใต้แนวคิด "จะให้อะไรกับชุมชน" ไม่ใช่ "จะได้อะไรจากชุมชน" และ "การให้อย่างมีคุณค่า รับอย่างมีศักดิ์ศรี"


2. การพัฒนาแบบยั่งยืนเพื่อการพึ่งตนเอง

3. ศรัทธา ความเชื่อ ในผู้นำและปราชญ์ชาวบ้านในการจัดสวัสดิการสังคมขององค์กรชุมชน

4. การจัดสวัสดิการสังคม จากภูมิปัญญา วัฒนธรรมท้องถิ่นและหลักศาสนาที่มุ่งเน้นความซื่อสัตย์และความเอื้ออาทรเป็นฐาน มีผลให้มีการใช้คุณธรรมนำกฎหมายในการแก้ปัญหาชุมชนอันนำไปสู่การจัดสวัสดิการสังคมขององค์กรชุมชน

5. สวัสดิการสังคมตั้งอยู่บนฐานของการเคารพซึ่งกันและกันและการอยู่ร่วมกันระหว่างมนุษย์กับธรรมชาติ

4. ระดับของปัจจัยที่มีผลต่อความสำเร็จการจัดสวัสดิการสังคมขององค์กรชุมชน

ความคิดเห็นของผู้แทนองค์กรชุมชน ด้านปัจจัยที่มีผลต่อความสำเร็จในการจัดสวัสดิการขององค์กรชุมชน เรียงลำดับจากมากไปหาน้อย (1 – 10) มีดังนี้ 

ลำดับที่ 1 (ด้านแนวคิดพื้นฐาน) คือ ชุมชนเข้มแข็ง 

ลำดับที่ 2 (ด้านปัจจัยภายใน)  คือการมีจิตสำนึกร่วมกัน 

ลำดับที่ 3 (ด้านแนวคิดพื้นฐาน) คือการพัฒนาที่ยั่งยืน 

ลำดับที่ 4 (ด้านปัจจัยภายใน) คือการมีส่วนร่วมในชุมชน(เข้าประชุม,เข้าร่วมกิจกรรม)  

ลำดับที่ 5 (ด้านฐานคิด) คือความรู้สึกเป็นเจ้าของ 

ลำดับที่ 6  (ด้านปัจจัยภายใน) คือบทบาทของผู้นำองค์กร,กรรมการ,สมาชิก,หน่วยงาน 

ลำดับที่ 7 (ด้านปัจจัยภายใน) คือวิธีการบริหารงาน/คน 

ลำดับที่ 8 (ด้านปัจจัยภายใน) คือการเสียสละเพื่อชุมชน 

ลำดับที่ 9 (ด้านปัจจัยภายใน) คือศักยภาพ ความพร้อม  

ลำดับที่ 10 มี 2 ข้อ (ด้านฐานคิด) คือการออมทรัพย์ และ(ด้านปัจจัยภายใน) คือวัตถุประสงค์และเป้าหมายขององค์กร  ส่วนกองทุนหมู่บ้านเป็นปัจจัยภายนอกที่มีผลต่อความสำเร็จการจัดสวัสดิการสังคมขององค์กรชุมชน ที่มีลำดับความคิดเห็นน้อยที่สุด  
5. กระบวนการในการนำไปสู่ความสำเร็จ ประกอบด้วยขั้นตอนหรือบันไดความสำเร็จร่วมการจัดสวัสดิการสังคมขององค์กรชุมชน

1. การวิเคราะห์สถานการณ์และวิกฤติของชุมชน โดยการมีส่วนร่วมของสมาชิก กรรมการและผู้นำชุมชน

2. ความร่วมมือของสมาชิกในชุมชน

3. การมีส่วนร่วมในทุกระดับและทุกกลุ่มเป้าหมายในชุมชน รวมทั้งภาคีพัฒนาภายในและภายนอกชุมชน

4. ความซื่อสัตย์และจริงใจของสมาชิก กรรมการและผู้นำชุมชน

5. การมีจิตสาธารณะ เป็นผู้ให้แก่สังคมของสมาชิก กรรมการและผู้นำชุมชน

6. ผลประโยชน์ร่วมกันของสมาชิก กรรมการและผู้นำชุมชน อย่างเท่าเทียม โปร่งใสและตรวจสอบได้ 


7. วิสัยทัศน์และพันธกิจเพื่อกำหนดเป้าหมายสูงสุดและแนวทางในการจัดสวัสดิการขององค์กรชุมชน

8. การได้รับการสนับสนุนจากภาคีพัฒนาทั้งภายในและภายนอกชุมชน ซึ่งเป็นปัจจัยเสริมและสนับสนุนจัดสวัสดิการขององค์กรชุมชน

เนื่องจากองค์กรชุมชนเมื่อเกิดขึ้นแล้วก็มิได้หยุดยิ่ง หากผันแปรเปลี่ยนแปลงไปตามกาลเวลา และสถานการณ์ (Dynamic) ดังนั้น รูปแบบขององค์กรจึงปรับเปลี่ยนไปมาอยู่ตลอด การศึกษาองค์กรชุมชนแต่ละแห่งที่ต่างกาละและเทศะย่อมให้ภาพที่แตกต่างกันไปได้ไม่มากก็น้อย ผู้วิจัยจึงเห็นว่าการเปรียบเทียบเพื่อจัดประเภทรูปแบบขององค์กรควรจะพิจารณาจากจุดเริ่มแรกเป็นหลัก ซึ่งจะชัดเจนกว่าพิจารณาจากจุดที่เคลื่อนไหวไปแล้ว เนื่องจากแต่ละองค์กรที่ศึกษาต่างก็มีอายุหรือช่วงเวลาแห่งวิวัฒนาการแตกต่างกันไป

อย่างไรก็ดี จากผลการศึกษา สามารถสรุปให้เห็นภาพรวมขององค์กรชุมชนทั้ง 5 รูปแบบ ว่ามีการขับเคลื่อนเปลี่ยนแปลงไปเป็น 3 ระยะ คือ ระยะแรก เป็นการรวมพลังเพื่อแก้ปัญหาเฉพาะหน้า และเมื่อปัญหาเฉพาะหน้าเบาบางลงหรือหมดไป ก็จะเริ่มวิวัฒนาการสู่การขยายผล ขยายกิจกรรมที่หลากหลายมากขึ้น แล้วแต่ความต้องการและศักยภาพขององค์กร อย่างไรก็ดี การขับเคลื่อนขององค์กรทั้งหลายในปัจจุบันเริ่มเข้าสู่รูปแบบที่เข้ามาใกล้เคียงกันโดยการบูรณาการเป้าหมายและกิจกรรมต่าง ๆ เป็นองค์รวมเพื่อสร้างชุมชนสันติสุข ดังแผนภูมิข้างล่างนี้

6. ปัญหาและอุปสรรคในการจัดสวัสดิการสังคมขององค์กรชุมชน


1. แนวคิดโครงสร้างรูปแบบการจัดสวัสดิการสังคมของรัฐ

2. อุดมการณ์และความแปลกแยกของแนวคิดการจัดสวัสดิการสังคมขององค์กรชุมชน


3. กระแสสังคมในเรื่องแนวคิดการจัดสวัสดิการสังคมขององค์กรชุมชน

4. การเสียพลังของความต่อเนื่อง สืบต่อและสานต่อในการขับเคลื่อนการจัดสวัสดิการสังคมขององค์กรชุมชน
9. ข้อเสนอแนะ

1. แนวคิดการจัดสวัสดิการสังคมขององค์กรชุมชน ควรมีการปรับแนวคิดการจัดสวัสดิการสังคมขององค์กรชุมชน โดยองค์กรภาครัฐเป็นผู้จัดสวัสดิการทุกกลุ่มเป้าหมายตั้งแต่เกิดจนตาย มาเป็นแนวคิดต่อไปนี้ตามความเหมาะสมของแต่ละชุมชน



แนวคิดที่ 1 แนวคิดการจัดสวัสดิการสังคมขององค์กรชุมชนโดยธรรมชาติ ให้รูปแบบและกลไกขับเคลื่อนเป็นเรื่องของวิถีชีวิตและธรรมชาติขององค์กรชุมชน การเกิดและการล่มสลายเป็นไปตามวัฏจักร ผู้นำชุมชนและสมาชิกแลกเปลี่ยนเรียนรู้ที่จะจัดสวัสดิการให้กับสมาชิกในชุมชน โดยให้ความสำคัญกับทุนทางสังคมและทรัพยากรธรรมชาติในชุมชนโดยมุ่งเน้นการปลดทุกข์และปลดทาสให้เป็นไท นำเงินที่ได้มาจัดสวัสดิการแก่ผู้ด้อยโอกาสตั้งแต่เกิดจนตาย



แนวคิดที่ 2 แนวคิดการจัดสวัสดิการสังคมขององค์กรชุมชนโดยการมีส่วนร่วมขององค์กรชุมชนและองค์กรภาครัฐ มุ่งเน้นให้เกิดการร่วมมือประสานงานระหว่างสมาชิกในชุมชนและองค์กรภาครัฐอันได้แก่ รัฐบาลกลางและองค์การบริหารส่วนท้องถิ่นร่วมสมทบทุนเพื่อการจัดสวัสดิการขององค์กรชุมชนในอัตราส่วน 1 : 1 : 1 โดยองค์กรชุมชนเป็นผู้บริหารและจัดการกองทุน   จัดสวัสดิการตั้งแต่เกิดจนตาย


2.รูปแบบการจัดสวัสดิการสังคมขององค์กรชุมชน 


รูปแบบการจัดสวัสดิการสังคมขององค์กรชุมชน จากการวิเคราะห์และสังเคราะห์องค์กรชุมชนที่ประสบความสำเร็จในการจัดสวัสดิการสังคม 50 องค์กรทั่วประเทศ สามารถสร้างรูปแบบ 5 รูปแบบ ดังต่อไปนี้


รูปแบบที่ 1 รูปแบบการจัดสวัสดิการองค์กรชุมชนโดยการรวมทุน


รูปแบบที่ 2 รูปแบบการจัดสวัสดิการโดยวัฒนธรรม / ศาสนา


รูปแบบที่ 3 รูปแบบการจัดสวัสดิการโดยฐานทรัพยากรธรรมชาติ / สิ่งแวดล้อม

รูปแบบที่ 4 รูปแบบการจัดสวัสดิการองค์กรโดยวิสาหกิจชุมชน

รูปแบบที่ 5 รูปแบบการจัดสวัสดิการสังคมโดยองค์กรภาครัฐ



2. ควรจัดในรูปชุมชนสวัสดิการเพื่อให้เกิดความเข้มแข็ง โดยมีเสาหลักและความสัมพันธ์ ดังนี้

แผนภูมิที่ 4    เสาหลักของชุมชนเข้มแข็ง ที่จะนำไปสู่สังคมสันติสุข
ชุมชนสวัสดิการ

[image: image1]
         สี่เสาหลักที่จะสร้างชุมชนให้เข้มแข็ง ถือว่าเป็นกลไกสำคัญ แต่ละเสาหลักเกี่ยวเนื่องเชื่อมโยงสนับสนุนและส่งเสริมซึ่งกันและกัน โดยมีเป้าหมายสูงสุด (Ultimate Goal) คือ

ชุมชนเข้มแข็ง สังคมดี คนมีความสุข

3. ข้อเสนอในระดับปฏิบัติ

   3.1. ข้อเสนอต่อองค์กรชุมชน


1. องค์กรชุมชนต้องเป็นผู้ดำเนินการให้มีการจัดทำแผนชีวิตโดยเริ่มจากการทำบัญชีรายรับและรายจ่าย เงินออม หนี้สินในระบบและนอกระบบ รายจ่ายของครอบครัวและรายจ่ายเพื่อความบันเทิงและอบายมุข ใน 3 ระดับ คือ ระดับบุคคล ระดับครอบครัว ระดับชุมชน เพื่อวิเคราะห์จุดแข็ง จุดอ่อนในการใช้จ่ายในทุกระดับ



2. องค์กรชุมชนต้องบูรณาการทุนการเงิน เช่น กลุ่มออมทรัพย์ กลุ่มฌาปนกิจทุนสังคมวัฒนธรรม ทุนสติปัญญา ทุนทรัพยากร กองทุนหมู่บ้าน กองทุน SML ที่มีอยู่ในชุมชนรวมกันเพื่อให้เห็นภาพรวมของความพร้อมในการจัดสวัสดิการชุมชน


3. ควรมีการจัดสรรเงินจากกองทุนออมทรัพย์ กำไรวิสาหกิจ รายได้จากทรัพยากรธรรมชาติ เงินสมทบจากภาครัฐภาคเอกชนเพื่อจัดตั้งกองทุนสวัสดิการชุมชนให้ครอบคลุมผู้ด้อยโอกาสทุกกลุ่มในชุมชน ไม่ว่าจะเป็นสมาชิกองค์กรชุมชนหรือไม่ก็ตาม



4. เสริมสร้างองค์กรชุมชนให้เป็นองค์กรแห่งการเรียนรู้ ในการจัดสวัสดิการสังคม เพื่อแลกเปลี่ยนข้อมูลความคิดเห็นและเป็นแหล่งเรียนรู้ให้แก่องค์กรชุมชนอื่นๆ


5. ส่งเสริมให้ปราชญ์ชาวบ้าน ภูมิปัญญาท้องถิ่น ผู้นำชุมชน วิทยากรกระบวนการ เป็นผู้ถ่ายทอดแนวคิดและแนวทางการจัดสวัสดิการสังคมขององค์กรชุมชน  


6. องค์กรชุมชนต้องจัดทำแผนสวัสดิการและแผนชีวิตชุมชนบรรจุเข้าไปในแผนแม่บทชุมชนและผลักดันให้เข้าอยู่ใน แผนองค์กรปกครองส่วนท้องถิ่นและแผนองค์การบริหารส่วนจังหวัดอย่างสอดคล้องกับยุทธศาสตร์ของจังหวัด แผนพัฒนางานสวัสดิการสังคมและสังคมสงเคราะห์แห่งชาติรวมทั้งนโยบายของรัฐบาล   

   3.2. ข้อเสนอต่อองค์กรปกครองส่วนท้องถิ่น


1. องค์กรปกครองส่วนท้องถิ่นต้องบรรจุเรื่องการจัดสวัสดิการชุมชนเข้าสู่แผนงานขององค์กรปกครองส่วนท้องถิ่นทุกระดับ โดยใช้แผนแม่บทชุมชนเป็นตัวเชื่อม 


2. องค์กรปกครองส่วนท้องถิ่นต้องส่งเสริมสนับสนุนและผลักดันให้มีการจัดสรรงบประมาณสมทบเข้ากองทุนขององค์กรชุมชนในสัดส่วนที่เหมาะสมเพื่อกระตุ้นศักยภาพของชุมชน และค่อยๆลดลงเมื่อมีความพร้อมมากขึ้นเพื่อให้เกิดการพึ่งพาตนเอง ในการจัดสวัสดิการชุมชน
            4. ข้อเสนอแนะในระดับนโยบาย

         ข้อเสนอต่อรัฐบาลและกระทรวงการพัฒนาสังคมและความมั่นคงของมนุษย์



1. รัฐบาลกำหนดให้สวัสดิการชุมชนเป็นแนวทางแก้ไขปัญหาความยากจนและเป็นวาระแห่งชาติ


2. รัฐบาลให้การสนับสนุนและส่งเสริมให้องค์กรชุมชนจัดสวัสดิการทุกเรื่องตั้งแต่เกิด จนตาย โดยเน้นกลุ่มด้อยโอกาสเพื่อให้สามารถพึ่งพาตนเองได้ในที่สุดอันเป็นเป้าประสงค์ของยุทธศาสตร์การพัฒนาศักยภาพความมันคงในการดำรงชีวิตและยุทธศาสตร์การพัฒนาสังคมสมดุล ซึ่งองค์กรชุมชนจะทำได้อย่างประหยัดกว่า เพราะบริหารจัดการเองโดยใช้ทุนทางสังคมขับเคลื่อน



3. รัฐบาลจัดสรรงบประมาณจากส่วนกลางไปสู่องค์กรชุมชนโดยตรงในสัดส่วนเหมาะสมที่จะก่อให้เกิดการขับเคลื่อนของเศรษฐกิจและทางสังคมควบคู่กันไปและรัฐบาลต้องลดความสำคัญในการใช้เงินเป็นเครื่องกระตุ้นบริโภคนิยม โดยใช้เงินเป็นเพียงเครื่องมือในการรวมพลัง การสร้างความเชื่อมั่นและความเอื้ออาทรเพื่อฟื้นฟูและพัฒนาทุนทางสังคมที่มีอยู่ในท้องถิ่น



4. รัฐบาลให้องค์กรชุมชนมีส่วนร่วมในการออกกฎหมายสวัสดิการชุมชน และในการบริหารการจัดสวัสดิการที่มีอยู่ตามกฎหมาย


5. รัฐบาลส่งเสริมองค์กรชุมชนให้เป็นแหล่งแลกเปลี่ยนเรียนรู้ภาคประชาชนในการสร้างองค์ความรู้เรื่องสวัสดิการชุมชน



6. กระทรวงการพัฒนาสังคมและความมั่นคงของมนุษย์ ต้องปรับเปลี่ยนบทบาทของเจ้าหน้าที่จากการให้สวัสดิการโดยรัฐเป็นผู้สนับสนุน ส่งเสริม และเป็นพี่เลี้ยงชั่วคราวให้แก่องค์กรชุมชนจนเข้มแข็งสามารถดำเนินการด้วยตนเองได้โดยการจัดฝึกอบรมเจ้าหน้าที่เพื่อปรับกระบวนทัศน์และติดอาวุธทางปัญญาให้ซึ่งเป็นเป้าประสงค์ของยุทธศาสตร์การปรับระบบการบริหารจัดการเพิ่มประสิทธิภาพความทันสมัยและความโปร่งใสในการทำงาน   


7. กระทรวงการพัฒนาสังคมและความมั่นคงของมนุษย์ให้การส่งเสริม สนับสนุน กระตุ้นและผลักดันให้ภาคประชาชน โดยองค์กรชุมชนเข้ามารับบทบาทหลักในการจัดสวัสดิการชุมชนตามความพร้อมแต่ละองค์กร ฯลฯ

            5. ข้อเสนอแนะจากผู้เข้าร่วมสัมมนางานวิจัย


1. การส่งเสริมบทบาทของปราชญ์ชาวบ้าน ในการนำทางความคิดการจัดสวัสดิการสังคมขององค์กรชุมชน เพื่อเป็นแกนนำในการขยายผลองค์ความรู้ ความศรัทธา ความเชื่อ ศาสนา และทรัพยากรในชุมชน


2. การบริหารและจัดการสวัสดิการสังคมขององค์กรชุมชน ต้องคำนึงถึงคน เวลา สถานที่ วัฒนธรรม ความเชื่อและวิถีชีวิตของชุมชน


3. การยอมรับในความแตกต่าง เพื่อกำหนดเป้าหมาย รูปแบบ วิธีการ แนวทาง ในการจัดสวัสดิการสังคมขององค์กรชุมชน


4. การสรรหาผู้เข้าร่วมทำงานด้านสวัสดิการสังคม ควรขยายงานอย่างกว้างขวาง ครอบคลุมทุกพื้นที่ เพื่อให้เกิดการพัฒนา ทฤษฎีรากหญ้า สู่รากแก้ว


5. การพัฒนาทุนทางสังคมเป็นแนวคิดที่มีความละเอียดอ่อน โดยต้องเริ่มจากการพัฒนาทุนทางจิตใจเฉพาะทุนที่เกิดจากภายใน 



6. ผู้นำด้านสวัสดิการสังคมเมื่อเปลี่ยนสถานะภาพ บทบาท เป็นผู้นำของท้องถิ่น ควรมีจิตสำนึกรักษ์บ้านเกิด บทบาทในการนำและจิตสำนึก จิตวิญญาณจะต้องไม่เปลี่ยนแปลง 


7. สถาบันการศึกษาควรจัดหลักสูตรเกี่ยวกับองค์กรชุมชน เพื่อเปิดโอกาสให้คนในท้องถิ่นได้ศึกษาเรื่องทุนทางสังคม เอกลักษณ์ท้องถิ่น ภูมิปัญญาท้องถิ่น ในลักษณะของการแลกเปลี่ยนเรียนรู้ สรุปบทเรียนร่วมกัน เพื่อสะสมองค์ความรู้



8. ในการทำวิจัยครั้งต่อไปควรมีนักวิจัยจากพื้นที่ และผู้นำขององค์กรชุมชนมีส่วนร่วมในการทำวิจัย

ภาคผนวก
การศึกษาองค์กรชุมชนที่ประสบความสำเร็จ
รูปแบบที่ 1 รูปแบบการจัดสวัสดิการสังคมโดยการรวมทุน

ภาคใต้

กลุ่มสัจจะสะสมทรัพย์พัฒนาคุณธรรมครบวงจรชีวิต (วัดป่ายาง) 

ที่ตั้ง : บ้านป่ายาง หมู่ที่ 4 ต.ท่างิ้ว อ.เมือง  จ.นครศรีธรรมราช
สัมภาษณ์ : พระสุรรณ คเวสโก นายฝาก ตรีถวัลย์ กรรมการที่ปรึกษากลุ่มสัจจะฯ (วัดป่ายาง) 
                      นายณรงค์ จุลแก้ว กรรมการบริหารกลุ่มสัจจะฯ (วัดป่ายาง)

ข้อมูลพื้นฐานชุมชน 
ประวัติความเป็นมา

บ้านป่ายางเป็นหมู่บ้านที่ 4 ของตำบลท่างิ้ว อำเภอเมือง จังหวัดนครศรีธรรมราช อยู่ห่างจากที่ว่าการอำเภอเมืองไปประมาณ 12 กิโลเมตร ประกอบด้วยกลุ่มบ้าน 14 กลุ่ม คือ บ้านป่ายาง บ้านแขก บ้านโคกถาน บ้านโคกเพิง บ้านาพาบ บ้านในไร่ บ้านดอนนาว บ้านโตพูน บ้านสาคู บ้านไสตูล บ้านห้วยเปี๊ยะ บ้านน้ำจาย และบ้านหน้าเขามหาชัย

ประชากรในบ้านป่ายางมี 701 ครัวเรือน (จำนวน 3,568 คน) ตั้งบ้านอยู่ในบริเวณริมทางหลวงแผ่นดิน หมายเลข 4016 ริมทางเข้าวัดป่ายาง และในที่ทำกินของตน ในจำนวนนี้ร้อยละ 98.25 นับถือศาสนาพุทธ ประชากรมาตั้งถิ่นฐานบริเวณนี้เป็นเวลาไม่ต่ำกว่า 200 ปีมาแล้ว
การก่อตั้งกลุ่มสัจจะฯ

จากการนำของพระสุวรรณ์ คเวสโก เจ้าอาวาสวัดป่ายาง เป็นผู้ก่อตั้งกลุ่มสัจจะสะสมทรัพย์วัดป่ายาง โดยอาศัยประสบการณ์ส่วนตัว เป็นพระผู้นำที่มีบทบาทค่อนข้างสูงในการพัฒนาชุมชน ได้นำแบบอย่างและแนวทางที่ดีที่ก่อให้เกิดประโยชน์กับสมาชิกและชุมชนได้อย่างยั่งยืน และยังมีนายฝาก ตรีถวัลย์ได้ถ่ายทอดประสบการณ์ความรู้เรื่องระบบบัญชีการเงิน เพื่อเสริมสร้างขบวนการในระบบการทำงานของกลุ่มให้มีประสิทธิภาพ โปร่งใส ตรวจสอบได้ พร้อมด้วยมหาลัยวิทยาลัยวลัยลักษณ์ นำโดยคุณภีม ภคเมธาวี ให้คำแนะนำและช่วยประสานงานเข้าร่วมกิจกรรมเสริมสร้างองค์ความรู้ภายนอก นอกจากนี้ยังมีกองทุนเพื่อการลงทุนทางสังคม (SIF) สถาบันพัฒนาองค์กรชุมชน (พอช.) สถาบันราชภัฎนครศรีธรรมราช องค์การบริหารส่วนตำบลท่างิ้ว องค์กรเครือข่ายการเงินชาวบ้านเมืองนคร (อกช.) สื่อวิทยุโฟกัสเมืองนคร สถาบันชุมชนท้องถิ่นพัฒนา (สทพ.) ให้การสนับสนุน

เปิดรับสมาชิกได้ 411 คน โดยมีเพศชาย 143 คน หญิง 155 คน เด็กชาย 76 คน เด็กหญิง 37 คน จำนวน 115 ครัวเรือน ได้เข้ากองทุนสวัสดิการ 18,280 บาท เงินสัจจะ 14,420 บาท หลังจากนั้นในวันที่ 25 มกราคม พ.ศ. 2542 ได้เชิญสมาชิกผู้ก่อการดีและหน่วยงานต่างๆ เข้าร่วมประชุมด้วย

วาระการประชุมในครั้งนั้นคือ
1. ชี้แนะแนวทางความเป็นมาและระเบียบข้อบังคับ
2. ชี้แจงการจัดตั้งกองทุนสวัสดิการ
3. ให้สมาชิกเลือกผู้บริหารขึ้นมา 2 ชุด

และได้เอาวันที่ 25 ของทุกๆ เดือนเป็นวันทำงานกลุ่ม และได้เปลี่ยนชื่อจาก "กองทุนเมตตาธรรม" มาเป็น "กลุ่มสัจจะสะสมทรัพย์พัฒนาคุณธรรมครบวงจรชีวิต" วัดป่ายาง หมู่ที่ 4 ตำบลท่างิ้ว อำเภอเมือง จังหวัดนครศรีธรรมราชเป็นต้นมา
สวัสดิการชุมชน


การดำเนินงานของกลุ่มสัจจะฯ กลุ่มยึดหลักเอากองทุนสวัสดิการเป็นหัวใจของกลุ่ม ตั้งแต่ปี พ.ศ. 2542 - 2546 กลุ่มจะระดมทุนเก่าๆ เข้ากองทุนสวัสดิการ เพื่อให้กองทุนสวัสดิการของกลุ่มโตเร็ว เช่น เงินกองทุนแรกเข้าครั้งละ 100 บาท ค่าธรรมเนียมแรกเข้าคนละ 20 บาท เงินกำไรจากการทำธุรกิจของกลุ่ม หรือเงินสนับสนุนจากหน่วยงานต่างๆ เมื่อกองทุนสวัสดิการโต สมาชิกก็ได้รับสวัสดิการมาก ส่งผลให้สมาชิกมีความมั่นคงต่อการดำรงชีวิตของสมาชิก

กองทุนสวัสดิการเป็นแกนหลักในการวางระเบียบข้อบังคับของกลุ่ม โดยใช้เงินสวัสดิการที่สมาชิกได้รับเป็นตัวผลักดันให้สมาชิกปฏิบัติตามระเบียบอยู่ในตัว จากปี 42 มีกองทุนสวัสดิการ 18,280 บาท จนถึงปัจจุบันมีเงินกองทุนสวัสดิการ 513,469 บาท
กิจกรรมส่งเสริมกลุ่มอาชีพ

กลุ่มอาชีพ คือกลุ่มคนที่เป็นสมาชิกในกลุ่มสัจจะฯ รวมตัวกันตั้งแต่ 5 คนขึ้นไป ต้องการจะทำกิจกรรมอย่างใดอย่างหนึ่งขึ้นเพื่อมีอาชีพเสริมจากการทำธุรกิจนั้นๆ มาใช้ในครัวเรือน โดยมีระบบการจัดการการบริหารเป็นระบบ มาจนถึงปัจจุบันนี้มีกลุ่มอาชีพดัวยกัน 4 กลุ่ม คือ กลุ่มทำขนมจีน กลุ่มปรับปรุงสวน กลุ่มผลิตน้ำกะทิสด กลุ่มจักสานย่านลิเภา

โดยแต่ละกลุ่มจะกู้เงินจากกลุ่มสัจจะฯ ในวงเงินไม่เกิน 30,000 บาท และต้องเสียค่าบำรุงให้กลุ่มสัจจะร้อยละ 1 บาทต่อเดือน
ภาคีพัฒนาที่ให้การสนับสนุนจากภายนอกชุมชน

กองทุนช่วยเหลือผู้ยากลำบาก เงินสงเคราะห์เบี้ยเลี้ยงคนชรา ทุนการศึกษาของนักเรียนยากจน กองทุนมหาวิทยาลัยวลัยลักษณ์ กองทุน สทพ. กองทุน อบต. องค์กรเครือข่ายการเงินชาวบ้านเมืองนคร (อ.ก.ช.) / เครือข่ายอำเภอ กองทุนสวัสดิการชุมชน

ธุรกิจกลุ่มสัจจะฯ

คือ การค้าขายต่างๆ ของกลุ่มสัจจะฯ โดยผ่านมติที่ประชุมของสมาชิก และให้คณะกรรมการบริหาร เมื่อหักต้นทุนและค่าใช้จ่ายแล้วกำไรที่เหลือก็เอาเข้าสมทบกองทุนสวัสดิการ เพื่อเป็นสวัสดิการให้แก่สมาชิกกลุ่มสัจจะฯ ต่อไป โดยแยกเป็นส่วนๆ ได้ดังนี้

     1. จำหน่ายกากน้ำตาล

     2. จำหน่ายแก๊สหุงต้ม

     3. จำหน่าย N70

     4. จำหน่ายน้ำบีอี

     5. บริการโต๊ะเต็นท์ให้เช่า

     6. จำหน่ายปุ๋ยจุลินทรีย์อัดเม็ด
บทบาทการมีส่วนร่วมและความคิดเห็นของสมาชิกต่อการดำเนินงานของกลุ่มสัจจะฯ

จากการสอบถามความเห็นของสมาชิกในการดำเนินงานของกลุ่มสัจจะฯ พอสรุปได้ดังนี้

     1. บทบาทการมีส่วนร่วมของสมาชิก

     2. ความเห็น / ความเข้าใจต่อระเบียบข้อตกลง

     3. ความเห็นต่อคณะกรรมการ

     4. ความคิดเห็นต่อกิจกรรมของกลุ่มสัจจะฯ 
กรุงเทพมหานครและปริมณฑล
                       : กรณีศึกษาเครือข่ายออมทรัพย์สำโรงใต้












SIF 3.7 ล้านบาท








    




































ออมทรัพย์วันละ 10 บาทในรูปแบบกองทุนหมู่บ้านแต่ละกลุ่ม
        และเครือข่ายบริหาร

                   - สวัสดิการออมทรัพย์ : ออมเป็นรายรายเดือนหุ้นละ 10 บาท / เงินฝากพิเศษ
                   - สวัสดิการที่อยู่อาศัย : กู้เงินปลูก / ซื้อบ้าน
                   - สวัสดิการธุรกิจชุมชน : เงินประกอบอาชีพแม่บ้าน
                   - สวัสดิการธรรมชาติ / สิ่งแวดล้อม : ร่วมมือกับชุมชนในการดูแลสิ่งแวดล้อม
                   - สวัสดิการการอาชีพ : กู้เงินสร้างอาชีพ / พัฒนาอาชีพ ไม่เกิน 20,000 บาท ดอกเบี้ย 2 % ต่อปี
                   - ความเชื่อและศาสนา : จัดออมทรัพย์ในรูป กทม. (กองทุนหมู่บ้าน)
                   - กรรมการเฉพาะกิจ : ตั้งเป็นกรรมการชุมชน / กรรมการกทม. / กรรมการกลุ่มออมทรัพย์
                   - กรรมการหมู่บ้าน : จัดออมทรัพย์ในรูป กทม. (กองทุนหมู่บ้าน)
                   - กองทุนหมู่บ้าน : จัดออมทรัพย์ / เงินกู้ / สวัสดิการ

                   - การดูแลชุมชน : ให้เงินหรือของขวัญและสวัสดิการ
                   - สวัสดิการสุขภาพฉุกเฉิน : ให้เงินกู้ฉุกเฉิน
                   - สวัสดิการการศึกษา :  ให้ทุนการศึกษาฟรีและให้กู้ไม่เกิน 20,000 บาท ร้อยละ 3 ต่อปี
                   - สวัสดิการการคุ้มครองความปลอดภัย : กองทุนผู้เสียชีวิต / ผู้ป่วยใน
                   - กระบวนการเรียนรู้และการทำกิจกรรมใหม่ๆ : ประชุมชนแลกเปลี่ยนเรียนรู้
                   - การมีจิตสำนึกร่วมกัน : จัดอบรบ / ปลูกฝังแนวคิดในที่ประชุม
                   - การเสียสละเพื่อชุมชน : ทำงานไม่มีเงินเดือน / มีเงินตอบแทนน้อยมาก
                   - การแลกเปลี่ยนความคิดเห็น : ประชุมระดับกรรมการกลุ่ม / กรรมการเครือข่าย / สมาชิก / ชุมชน
                   - การติดตามควบคุมงาน : ประชุมเดือนละ 2 ครั้ง อย่างน้อยตรวจสอบทุก 4 เดือน
                   - สวัสดิการฌาปนกิจ : ใช้เงินมาต่อยอดกองทุนวันละ 1 บาท โดยคิดว่ากองทุนต้องโตจึงต้องมีการออม โดย 6 เดือนเก็บ 1 ครั้ง สมาชิก 2,500 คน ช่วยมาทั้งหมด 50 ราย รวมเงิน 500,000 บาท ปัจจุบันเงินเก็บ 1.9 ล้านบาท เพิ่มปีละ 800,000 บาท รักษาพยาบาลเก็บ 500 บาทต่อปี ให้ผู้สูงอายุสร้างอาชีพและสวัสดิการผู้นำ และปล่อยกู้ สืบสานประเพณี วัฒนธรรมและสาธารณะประโยชน์
บันไดความสำเร็จ

ขั้นที่ 1 การได้รับสนับสนุนจากองค์กร SIF

ขั้นที่ 2 นำเงินมาหมุนเวียนจัดสรรสวัสดิการไว้กับสมาชิกโดยเริ่มจากกลุ่มผู้สูงอายุ

ขั้นที่ 3 การทำความเข้าใจกับสมาชิกในการทำกิจกรรมร่วมกัน

ขั้นที่ 4 การขยายผลให้เกิดเครือข่ายและให้เครือข่ายบริหารงานอย่างอิสระ

ขั้นที่ 5 กรรมการบริหารอย่างโปร่งใส ตรวจสอบได้ ทำงานด้วยจิตสาธารณะ

ขั้นที่ 6 ได้รับการสนับสนุนจากองค์กรภายนอกและองค์กรส่วนท้องถิ่น

ปัจจัยแห่งความสำเร็จ

1. คณะกรรมการโปร่งใส มองเห็นผลประโยชน์ส่วนรวมมากกว่าส่วนตน

2. สมาชิกมีความเข้าใจ ให้ความร่วมมือในการทำกิจกรรม

3. การบริหารจัดการชัดเจน โปร่งใส ตรวจสอบได้ในทุกระดับ


4. กรรมการมีวิสัยทัศน์ ยอมรับความคิดเห็นของผู้อื่น

5. ได้รับความร่วมมือ / สนับสนุนจากองค์กรท้องถิ่น เช่น วัด,โรงเรียน,เทศบาล,อบจ.,บริษัท

6. ได้รับการสนับสนุน / ร่วมมือและความไว้วางใจ จาก พอช. / อสช. / องค์กรทุนเพื่อสังคม(SIF)

ข้อคิดเห็นจากปราชญ์ชาวบ้านในการจัดสวัสดิการการเงิน (พ่อเล็ก กุดวงศ์แก้วและครูชบ ยอดแก้ว)

1. สวัสดิการชุมชนเป็นทุนแห่งชีวิต ได้แก่ ภูมิปัญญา แรงงาน วัฒนธรรม

2. ความสุขของคนในชุมชนมีอยู่ 7 ประการ คือ สุขเพราะมีข้าวกิน สุขเพราะมีที่ดินอยู่ สุขเพราะมีคู่นอนนำ สุขเพราะมีเงินคำเต็มไถ่ (ถัง) สุขเพราะมีบ้านหลังใหญ่มุงแป้นกระดาษ สุขเพราะมีลูกหลานมานั่งเฝ้า สุขเพราะแก่เฒ่าได้เข้าวัดฟังธรรม

3. การจัดสวัสดิการภาคประชาชน ต้องเกิดจากคนและทุนในชุมชน ได้แก่ 1) ทุนคน 2) ทุนปัญญา 3) ทุนทรัพยากร 4) ทุนวัฒนธรรม 5) ทุนแรงงาน 6) ทุนเวลา 7) ทุนเงินตรา

4. สวัสดิการภาคประชาชนเป็นองค์ประกอบหนึ่งที่ทำให้คนเกิดความมั่นคงในชีวิต สวัสดิการภาคประชาชนเป็นการให้ โดยการเกื้อกูลกัน จัดสวัสดิการสังคมให้กับประชาชนตั้งแต่เกิดจนตาย เพื่อการพัฒนาครบวงจรชีวิต ค่าบำรุงที่สมาชิกให้แบ่งตามหลักสหกรณ์ กลุ่มสัจจะออมทรัพย์และสวัสดิการ เป็นเครื่องมือพัฒนาให้คนมีคุณธรรม
แนวทาง การจัดสวัสดิการองค์กรการเงินในชุมชน 

1. ชุมชนควรมีองค์ความรู้และการบริหารและจัดการอย่างเป็นระบบ โดยชุมชน เพื่อชุมชน

2. ชุมชนเป็นแบบอย่างและเป็นแหล่งเรียนรู้การจัดสวัสดิการองค์กรการเงินในชุมชน

3. องค์กรการเงินในชุมชนจะขยายแนวคิด รูปแบบ และเครือข่ายไปยังองค์กรชุมชนทั่วประเทศ   

รูปแบบที่ 2 รูปแบบการจัดสวัสดิการสังคมโดยวัฒนธรรม / ศาสนา
กลุ่มออมทรัพย์อัล - อามานะห์ บ้านบางโรง ต.ป่าคลอก อ.ถลาง จ.ภูเก็ต
สัมภาษณ์ นายสำราญ คงนาม นายธีรยุทธ คูหา กรรมการบริหารกลุ่มออมทรัพย์อัล - อามานะห์ 

ข้อมูลพื้นฐานชุมชน 
ประวัติความเป็นมา

ในช่วงก่อน พ.ศ. 2540 ประสบปัญหาการเข้ามากว้านซื้อที่ดินของนายทุน แม้ว่าทำเลแถวนี้ไม่ใช่สถานที่ท่องเที่ยว ที่ดินราคาไม่แพงเหมือนบริเวณชายทะเล แต่ก็ได้รับผลกระทบเช่นกัน นอกจากนี้ในชุมชนช่วงนั้นยังมีความขัดแย้งทางด้านการเมืองสูงมาก นักการเมืองยุคนั้นเข้ามามีบทบาทและชี้นำชุมชนสูง ผู้นำชุมชนส่วนใหญ่ก็อิงแอบนักการเมือง เรียกได้ว่า การเมืองอยู่ในสถานะที่ใช้ "ศาสนา" เป็นเครื่องมือสร้างฐานคะแนนเสียง รวมทั้งปัญหากระแสการบริโภคนิยม หลายครอบครัวในชุมชนบางโรง นำโฉนดที่ดินไปจำนองกับนายทุน เพื่อนำเงินมาใช้จ่าย มาสร้างบ้าน ตามค่านิยมที่ลอกเลียนแบบกันตามกระแส เกิดปัญหาหนี้สินติดตามมา และบางครอบครัวต้องสูญเสียที่ดินไปเพราะผลจากติดยึดอยู่กับวัตถุและบริโภคนิยม

"มัสยิด นูรุลญันนะห์ บ้านบางโรง" ในฐานะศูนย์รวมใจ รวมคน เป็นศูนย์กลางของชุมชน โดยผู้นำศาสนาทั้ง โต๊ะอิหม่าม คอเต็บ บิหลั่น และกรรมการมัสยิดทั้ง 12 คน นำปรากฏการณ์ปัญหาในชุมชนมาประชุมแลกเปลี่ยนกันหลังเวลาละหมาดช่วงหัวค่ำ "มะหยังหมักริบ" ทุกวันเพื่อหาทางแก้ไขปัญหา ซึ่งเป็นเวทีประชุมทุกวันอย่างไม่เป็นทางการของชุมชนมุสลิมทั่วไป

การใช้เวลาครึ่งชั่วโมงถึง 1 ชั่วโมง ประชุมแลกเปลี่ยนกันอย่างไม่เป็นทางการเกี่ยวกับเรื่องราวปัญหาและแนวทางแก้ไข หลังเวลามะหยังหมักริบ ของชุมชนมุสลิมจึงเป็น "เวทีประชาสังคมชุมชนประจำวัน" ที่สำคัญและดำรงมานาน เคียงคู่กับชุมชนมุสลิม เป็นเครื่องมือสำคัญที่ผู้นำศาสนาและกรรมการมัสยิดบ้านบางโรงใช้เพื่อระดมสมองหาแนวทางแก้ปัญหาให้กับชุมชน
ฐานความคิดของกลุ่มออมทรัพย์อัล - อามานะห์

วิถีของชุมชนมุสลิม จะในที่แห่งใดก็ตามแต่ จะถูกรัดตรึงฝังแน่นอยู่กับหลักการศาสนาอิสลาม ที่สอนให้เหล่าผู้ศรัทธายึดถือเป็นวิถีการดำเนินชีวิตด้วย แม่ว่าความเข้มข้นอาจจะแตกต่างกันบ้าง ทั้งนี้ก็ขึ้นอยู่กับพื้นฐานสังคมและปัจจัยแวดล้อม ซึ่งเมื่อเป็นเช่นนี้ มุสลิมจึงต้องปฏิบัติตามบทบัญญัติศาสนา ไม่ว่าจะเป็นเรื่องทางสังคม เรื่องทางการเมือง เรื่องทางเศรษฐกิจ การสร้างความเข้มแข็งให้เกิดขึ้นกับชุมชนมุสลิม จึงต้องให้ชุมชนมุสลิมยึดมั่นหลักศาสนาที่ได้ยึดถือปฏิบัติมา ซึ่งถือเป็นทุนทางสังคม ที่มีค่าอเนกอนันต์ ที่สามารถนำความสงบสุข และความเจริญรุ่งเรืองตามวิธีของตนเองได้ หากการพัฒนาที่เกิดขึ้นได้คำนึงถึงวิถีชุมชนเป็นหลัก
วัตถุประสงค์ในการจัดตั้งกลุ่มออมทรัพย์

1. ส่งเสริมให้สมาชิกออมทรัพย์ โดยช่วยให้สามารถสงวนรายได้ของตนไว้ในทางมั่นคง โดยการพึ่งตนเอง เอื้ออาทร แบ่งปัน มีส่วนร่วมในการแก้ปัญหา

2. ดำเนินการใดๆ ตามมติของสมาชิก ที่เป็นประโยชน์ต่อสมาชิกและส่วนรวมในการแก้ปัญหา

3. ระดมทุนเพื่อการประกอบอาชีพ

4. เพื่อช่วยเหลือสมาชิกยามฉุกเฉิน

5. สร้างองค์กรชุมชน เพื่อเป็นกลไกการพัฒนาชุมชนด้านเศรษฐกิจอิสลาม ภายใต้หลักการศาสนาอย่างเคร่งครัด ให้ชุมชนบางโรงสามารถพึ่งตนเองด้านเงินทุน และการประกอบอาชีพได้อย่างแท้จริง

6. เป็นองค์กรกลางในการเชื่อมโยงและประสานงานกับขบวนการชุมชนด้วยกัน รวมถึงองค์กรพัฒนาเอกชน หน่วยงานรัฐต่างๆ ทั้งระดับท้องถิ่นและระดับชาติ เพื่อนำเงินทุนและทรัพยากรต่างๆ มาสนับสนุนการพัฒนาชุมชนบางโรงและขยายผลสู่ชุมชนใกล้เคียง

7. เป็นองค์กร "พี่เลี้ยง" ในการสนับสนุนและสร้างกลุ่มต่างๆ ที่ตั้งขึ้นเพื่อรองรับการพัฒนาแบบองค์รวมในชุมชนให้สามารถบริหารจัดการกลุ่มได้ด้วยตนเอง โดยสนับสนุนทั้งด้านกำลังคน เงินทุน ความรู้ และการประสานงานในช่วงต้น ก่อนที่จะถ่ายโอนให้ผู้นำกลุ่มนั้นๆ ดำเนินการด้วยตนเองต่อไปในระยะยาว
กิจกรรมและธุรกิจของกลุ่มออมทรัพย์ฯ

แบ่งออกเป็น 5 ประเภท ดังต่อไปนี้


1. การรับเงินฝาก แบ่งเงินที่รับเป็น 3 ประเภทคือ



- เงินหุ้นสมาชิก



- เงินฝากวาดีอะห์ (ฝากรักษาทรัพย์)



- เงินฝากมูฎอรอบะห์ (การร่วมลงทุน)


2. การขายสินค้าให้กับสมาชิก (อัลมูรอบาฮะห์)


3. การร่วมลงทุนกับสมาชิก (มูฎอรอบะห์)


4. การลงทุนทำธุรกิจของกลุ่มออมทรัพย์


5. การให้ยืมเพื่อบรรเทาความเดือนร้อนแก่สมาชิก (อัล - ก็อรคุนหะซัน)
กิจกรรมการพัฒนาชุมชน

กลุ่มและกิจกรรมที่ตั้งขึ้นจากการสนับสนุนของกลุ่มออมทรัพย์อัล - อามานะห์ ได้แก่


1. กลุ่มเพาะเลี้ยงไก่พันธุ์พื้นบ้าน


2. กลุ่มประมงพื้นบ้านชายฝั่ง


3. กลุ่มแม่บ้านทำขนม


4. กลุ่มปลูกพืชสมุนไพร


5. กลุ่มเยาวชนมุสลิมสัมพันธ์


6. โครงการท่องเที่ยวเชิงอนุรักษ์


7. กลุ่มตัดเย็บเสื้อผ้าสตรีมุสลิม


8. การอนุรักษ์ทรัพยากรธรรมชาติและสิ่งแวดล้อม


9. การเข้าไปบริหารท่าเทียบเรือบ้านบางโรง

             10. การสนับสนุนการศึกษาด้านศาสนาของเยาวชน
ปัจจัยที่มีผลต่อความสำเร็จของกลุ่มออมทรัพย์อัล - อามานะห์

1. ใช้หลักการคำสอนและแนวทางปฏิบัติทางศาสนา

2. ผู้นำกลุ่มออมทรัพย์ฯ เป็นคณะเดียวกันกับผู้นำศาสนาและผู้นำชุมชน

3. ใช้มัสยิดเป็นสถานที่ทำการ

4. ใช้หลักการเอื้ออาทร

5. ระบบการบริหารจัดการแบบมืออาชีพ

6. กรรมการทั้ง 9 คน มาจากสายตระกูลของสมาชิกส่วนใหญ่

รูปแบบที่ 3 รูปแบบการจัดสวัสดิการสังคมโดยฐานทรัพยากรธรรมชาติ / สิ่งแวดล้อม
ภาคตะวันออกเฉียงเหนือ
หมู่บ้านเขียวขจี ต.บ้านปากบุ่ง อ.สิรินธร จ.อุบลราชธานี
สัมภาษณ์ : นางปราณี  โนนจันทร์ ผู้นำและกรรมการชุมชนหมู่บ้านเขียวขจี

ข้อมูลพื้นฐานชุมชน 
แนวคิดพื้นฐานต่อการจัดสวัสดิการสังคม

ชุมชนเข้มแข็ง คือ การพึ่งตนเอง ที่สามารถบริหารจัดการชุมชนได้ โดยอาศัยความร่วมมือ ร่วมใจของคนในชุมชน ซึ่งคนในชุมชนเป็นตัวหลัก ประกอบด้วยผู้นำที่เป็นทางการและผู้นำตามธรรมชาติ หรือ ผู้นำองค์กรกลุ่มต่างๆ มีวัฒนธรรมประเพณีอันดีงาม มีความรักสามัคคี อาศัยพึ่งพาซึ่งกันและกัน       

การพัฒนาที่ยั่งยืน คือ การไม่ทำลายธรรมชาติ รักหวงแหนวัฒนธรรมประเพณี ปลูกฝังลูกหลานให้รักท้องถิ่นตนเองและเคารพบรรพบุรุษ

เศรษฐกิจพอเพียง คือ การทำมาหากินที่ไม่มุ่งเน้นรายได้เกินไป ไม่เน้นขาย แค่พอกินอยู่ได้ ไม่ขัดสนเหลือก็แลกเปลี่ยน
ฐานคิดต่อการจัดสวัสดิการสังคม        

การผลิตอาชีพ นอกเหนือจากการทำนาทำไร่ ซึ่งเป็นอาชีพหลักแล้ว ชุมชนยังต้องใช้เวลาว่างให้เกิดประโยชน์ โดยการผลิตอาชีพเสริมจากวัตถุธรรมชาติที่มีอยู่ในท้องถิ่น โดยใช้ภูมิปัญญา

วัฒนธรรม คือ ความเป็นตัวของตัวเอง วัฒนธรรม การพูด การใช้ภาษาที่เป็นเอกลักษณ์ของท้องถิ่นอีสาน พูดภาษาอีสาน วัฒนธรรมการแต่งกาย นุ่งผ้าซิ่น กินปลาร้า

ความเชื่อ คือ พลังอันหนึ่งซึ่งไม่สามารถมองเห็นได้ แต่ก็ทำให้คนในชุมชนมารวมกันได้ด้วยพลังความเชื่อ ที่ไม่มีตัวตน แต่เป็นพลังจิตวิญญาณที่ทุกคนจะต้องทำ

การออมทรัพย์  คือ การรวมทุนกันด้วยความสมัครใจของแต่ละคน เพื่อให้เกิดกองทุนและต้องมีสัจจะในการออม จัดให้มีสวัสดิการแก่สมาชิกในการลงทุนประกอบอาชีพ โดยมีการจัดการบริหารร่วมกันซึ่งมีคณะกรรมการดูแล ซึ่งสมาชิกคัดเลือกมาและแบ่งงานตามหน้าที่ที่รับผิดชอบ มีการตรวจสอบรายรับรายจ่ายอย่างโปร่งใส เพื่อสร้างความมั่นใจให้แก่สมาชิก

ความรู้สึกเป็นเจ้าของ คือ จิตสำนึก ความหวงแหนสิ่งของร่วมกัน
ปัจจัยภายในขององค์กร

โครงสร้างและการบริหารองค์กร คือ จะต้องมีการแต่งตั้งผู้รับผิดชอบดูแลฝ่ายต่างๆ

แผนยุทธศาสตร์ขององค์กร คือ การกำหนดแผนงานที่จะทำร่วมกัน โดยสมาชิกทั้งหมดแสดงความเห็นแบบแผนร่วมกัน และทำตามแผนที่กำหนดไว้

วัตถุประสงค์และเป้าหมายขององค์กร คือ ให้บริการสมาชิกในด้านทุนเพื่อพัฒนาส่งเสริมให้เกิดอาชีพมีรายได้เพิ่มจากการว่างงาน

ศักยภาพ ความพร้อม สมาชิกในชุมชนมีศักยภาพเพียงพอ คือ มีความรู้ ความสามารถให้ด้านภูมิปัญญา ในการคิดและฝีมือ มีความพร้อมทางด้านเวลาว่างจากการทำไร่ทำนา และที่สำคัญที่สุด คือต้องการทำงานในชุมชน

ผู้นำองค์กร กรรมการ สมาชิก หน่วยงาน ผู้นำองค์กรคือ ผู้ที่ริเริ่มแนวคิดที่จะรวมกลุ่มในการที่จะพัฒนาส่งเสริมศักยภาพของคนในชุมชน ให้เกิดความมีส่วนร่วมในการทำงาน เพื่อเรียนรู้หาประสบการณ์ในทีม ให้เกิดอาชีพและรายได้ ประกอบด้วยคณะกรรมการที่สมาชิกเลือกขึ้นมาบริหารงานในองค์กรที่เป็นหน่วยงานของกลุ่มซึ่งมีสมาชิกเป็นหลักและช่วยกันออกความคิดเห็นและตัดสินใจ

กิจกรรมขององค์กร


1. กิจกรรมคือการนำสัจจะออมทุกเดือนเพื่อเป็นกองทุน โดยให้มีสวัสดิการสมาชิกโดยการปล่อยสินเชื่อดอกเบี้ยต่ำ


2. กิจกรรมส่งเสริมอาชีพ ฝึกอบรม ขยายการประดิษฐ์ดอกไม้หรือจักสาน


3. กิจกรรมในด้านสิ่งแวดล้อม โดยการอนุรักษ์ทรัพยากรธรรมชาติ ฟื้นฟู โดยการปลูกต้นไม้ ป้องกันไฟป่าลุกลาม

ศักยภาพของสมาชิกในองค์กร สมาชิกในองค์กรมีความเข้าใจและสามารถร่วมกิจกรรมได้เต็มที่ เข้าร่วมกันอย่างสม่ำเสมอและเสนอแนวคิดใหม่ๆ แลกเปลี่ยนความคิดเห็นให้เกิดกิจกรรมอยู่เสมอ

การวางแผน แต่ละครั้งที่จะมีงานหรือกิจกรรม จะต้องมีการประชุมสมาชิก นำเสนอโดยสมาชิก และกำหนดออกมาเป็นแบบแผนงาน โดยเอาความต้องการของสมาชิกเป็นหลัก

ผลประโยชน์  ตอบแทนที่เป็นรูปธรรม
ปัจจัยภายนอกขององค์กร

ภาครัฐให้ความสนใจมากขึ้น เข้ามาสนับสนุนโดยให้ความรู้ในด้านต่างๆ ยอมรับความคิดเห็นของประชาชนมากขึ้น ชุมชนมีทางเลือกมากขึ้น เจ้าหน้าที่จากหน่วยงานของรัฐเปิดโอกาสให้ชุมชนได้มีส่วนร่วมมากขึ้น ทั้งภาครัฐผ่านมายังองค์กรท้องถิ่น
รูปแบบสวัสดิการ


ด้านเด็ก ตั้งแต่แรกเกิดถึง 12 ปี ทางกลุ่ม อสม. ก็จะให้สวัสดิการแนะนำการเลี้ยงดูที่ถูกต้องกับผู้ปกครอง การรับวัคซีนหรือหยอดโปลิโอ เข้ารักษาที่โรงพยาบาลไม่ต้องเสียงเงินค่ารักษาพยาบาลในกรณีเด็กอายุต่ำหว่า 12 ปี เด็กที่มีอายุมากกว่า 12 ปีขึ้นไปก็จะแนะนำให้ไปรับบัตรทอง 30 บาท รักษาทุกโรค โดยทางกลุ่มจะเป็นผู้ประสานและบริการให้กับชุมชนเอง

ด้านเยาวชน จะจัดให้มีการออกกำลังกาย โดยการเล่นกีฬาหรือเข้าร่วมกิจกรรมทางสังคม เจ็บป่วยให้ใช้บัตรทอง 30 บาท รักษาทุกโรค ยกเว้นอุบัติเหตุใช้บัตรทองไม่ได้

ด้านคนพิการ จะประสานงาน ส่งข้อมูลไปยังสงเคราะห์จังหวัด ให้สงเคราะห์แก่คนพิการทั้งในด้านให้บริการรักษาโรคฟรี ช่วยเหลือทุนทางอาชีพและฝึกอาชีพให้ช่วยเหลือตนเองในเบื้องต้น

ด้านผู้สูงอายุ  60 ปีขึ้นไปให้สวัสดิการแนะนำในการรับสิทธิในการรักษาโรคเบื้องต้นที่ศูนย์ อสม. ในชุมชน เพื่อหาสาเหตุของโรคเบาหวานหรือวัดความดันโลหิต แนะนำให้เข้าใจในการใช้บริการรักษาโรคฟรี ในกรณีต้องนอนโรงพยาบาล โดยใช้บัตรผู้สูงอายุ ชักชวนเข้าร่วมกิจกรรมโพธิศาสนาต่างๆ ให้ความเคารพและช่วยเหลือในทุกด้าน

ปัจจัยความสำเร็จ


1. ชุมชนประสบปัญหาการได้รับผลกระทบ จากการสร้างเขื่อนแม่น้ำมูล ทำให้ประสบปัญหาการทำประมงในลำน้ำมูล

2. คนในชุมชนรับรู้ในสภาพปัญหาที่เกิดขึ้นในชุมชนร่วมกัน

3. ชุมชนร่วมกันวิเคราะห์ปัญหาและหาแนวทางแก้ไขร่วมกัน

4. ชุมชนมีทรัพยากรป่าไม้ การหาของป่าและทรัพยากรจากแม่น้ำมูล สามารถนำมาจัดสรรเป็นธนาคารอาหารของชุมชน

5. มีการสร้างอาชีพ คือการทำไม้กวาดเป็นสินค้าของชุมชน

6. ชุมชนมีความคิดร่วมกันที่จะสร้างชุมชนสุขภาพ ปลอดจากปัญหาสุรา

7. มีการศึกษาวิจัยวิถีชีวิตของชุมชน เพื่อสร้างแผนแม่บทในการพัฒนาชุมชน       
ภาคเหนือ

เครือข่ายป่าทุ่งยาว ต.ศรีบัวบาน อ.เมือง จ.ลำพูน
สัมภาษณ์ : นางภาคี วรรณสัก ประธานเครือข่ายป่าทุ่งยาว

ข้อมูลพื้นฐานชุมชน 
ประวัติความเป็นมา

บ้านทุ่งยาวตั้งอยู่ทางทิศตะวันออกของอำเภอเมืองลำพูนตามทางหลวงสายเชียงใหม่ - ลำปาง ประมาณ 12  กม. มีถนนแยกจากทางหลวงเข้าหมู่บ้านอีกประมาณ 3 กิโลเมตร

"ทุ่งยาว" มาจากลักษณะของพื้นที่นาที่อยู่ระหว่างเทือกเขาขนานกันยาวเหยียดจากทิศเหนือสู่ทิศใต้ ส่วนทิศตะวันออกและทิศตะวันตกเป็นภูเขาเขียวชอุ่มไปด้วยพันธุ์ไม้ เช่น ไม้สัก ไม้เหียง ไม้พลวง

ชาวบ้านทุ่งยาวมีเชื้อสายไทยอง สันนิษฐานว่าแต่เติมอยู่ที่เมืองยอง ประเทศพม่า พระเจ้ากาวิละ ผู้ครองเมืองเชียงใหม่ ได้กวาดต้อนชาวไทยองมาที่ จ.ลำพูน ตั้งถิ่นฐานบริเวณหมู่บ้านเวียงยอง อำเภอป่าซาง เมื่อมีผู้คนมากขึ้นจึงได้ขยายไปตั้งหมู่บ้านแถบป่าเขา

พ.ศ. 2457 พ่อหลวงเครื่อง พยัฒสัก นำชาวบ้านอพยพหนีแล้งมาพบกับที่ราบกว้างใหญ่ระหว่างภูเขาเบญจพรรณอุดมสมบูรณ์ จึงตั้งบ้านเรือนบริเวณริมน้ำสาร ช่วงเวลาบุกเบิกต้องใช้เวลาขุดเหมืองเข้านาถึง 3 ปี ผ่านป่าไม้ขนาดใหญ่มีน้ำซับไหลออกมาตลอดปี ชาวบ้านเรียกว่า "ป่าน้ำจำ" ต่อมาพ่อหลวงเครื่องประกาศพื้นที่ป่าบริเวณนี้จำนวน 60 ไร่ เป็นแหล่งต้นน้ำลำธาร ห้ามจับจองพื้นที่และห้ามตัดไม้ทุกชนิด

พ.ศ. 2469 มีการสร้างทางรถไฟสายเชียงใหม่ - กรุงเทพฯ ป่าไม้ถูกสัมปทานทำไม้หมอนและทำฟืนรถไฟ มีการลักลอบตัดไม้เป็นจำนวนมาก ไม้ในป่าน้ำจำก็ถูกลักลอบตัดด้วย ในที่สุดชาวบ้านได้ตกลงร่วมกันปักอาณาเขตบริเวณป่าน้ำจำให้ชัดเจนขึ้น

พ.ศ. 2492 สมัยพ่อหลวงสม มูลสัก มีการตั้งกฎลงโทษผู้ที่ฝ่าฝืน โดยปรับต้นละ 20 บาท

วัน 5 เมษายน พ.ศ. 2496 ในสมัย พ่อหลวงเขียว สมโชติ มีการวางกฎเกณฑ์การรักษาป่าและบันทึกเป็นลายลักษณ์อักษรเป็นครั้งแรก เรียกว่า "สัญญารักษาป่า"

พ.ศ. 2511 บ้านทุ่งยาวเกิดภาวะแห้งแล้ง พ่อหลวงสนั่น สินธร จึงขยายพื้นที่ป่าน้ำเป็น 800 ไร่ ต่อมาสมัยพ่อหลวงประจวบ กันไชยสัก ได้ขยายพื้นที่รักษาป่าไม้จากหลังโรงเรียนบ้านทุ่งยาวไปถึงบ้านหนองหล่ม รวมพื้นที่ 2,000 ไร่

พ.ศ. 2517 ชาวบ้านต่างตำบลจำนวน 300 คน เข้ามาจับจองที่ดินในเขตป่าน้ำจำ พอชาวบ้านทุ่งยาวรู้เรื่องจึงรวมตัวกันไปชุมนุมที่ศาลากลางจังหวัด พร้อมกับยื่นคำขาดว่า "ถ้าจะเอาป่าของทุ่งยาวไป ต้องผ่านศพคนทุ่งยาวไปก่อน" จนในที่สุดชาวบ้านที่บุกรุกต้องอพยพออกจากป่าน้ำจำ


พ.ศ. 2520 หมู่บ้านทุ่งยาวได้รับคัดเลือก ให้เป็นหมู่บ้านอนุรักษ์ป่าตัวอย่างระดับประเทศ ได้รับมอบถ้วยเกียรติยศจากรมต.ว่าการกระทรวงเกษตรและสหกรณ์สมัยนั้น

พ.ศ. 2526 ชาวบ้านทุ่งยาวประมาณ 20 คน บุกรุกถางป่ากิ่วช้างเผือกด้านหลังป่าน้ำจำ ชาวบ้านมีมติให้คนที่บุกรุกถอนตัวออกจากพื้นที่ แล้วขอกล้าไม้สักจากป่าไม้จังหวัดมา 5,000 ต้นมาช่วยกันปลูก


พ.ศ. 2532 กรมป่าไม้จัดประชุมที่ศาลาวัดทุ่งยาวเรื่องจะประกาศป่าทุ่งยาวให้เป็นวนอุทยานแห่งชาติ แต่ชาวบ้านยืนยันจะจัดการดูแลรักษาด้วยวิธีการของชุมชน จนทางราชการต้องยกเลิกการประกาศ

พ.ศ. 2541 กลุ่มแม่บ้านได้สำรวจอาหารจากป่าตลอดปี แล้วนำไปเสนอในที่ประชุมคณะกรรมการป่าชุมชน มีการยอมรับบทบาทของผู้หญิงในการจัดการป่าชุมชนมากขึ้น

ปัจจุบันบ้านทุ่งยาวในยุคของพ่อหลวงประพนธ์ ขาสัก ได้ขยายพื้นที่ป่าชุมชนออกไปเป็น 2,500 ไร่ เป็นศูนย์กลางเรียนรู้ป่าชุมชนแห่งหนึ่งของภาคเหนือ มีคณะชาวบ้าน ข้าราชการ นักเรียนนักศึกษาทั้งชาวไทยและชาวต่างประเทศเข้ามาดูงานกันตลอดทั้งปี
แนวคิดพื้นฐานต่อการจัดสวัสดิการสังคม


เกิดความร่วมมือกันในชุมชนและใช้ทรัพยากรธรรมจากป่า เป็นธนาคารธรรมชาติของชุมชน
ฐานคิดต่อการจัดสวัสดิการสังคม

1. การใช้ประโยชน์จากป่า

2. ช่วยเหลือกันในชุมชน

3. เสริมรายได้ของคนในชุมชน

4. ประเพณีเกี่ยวกับการดำหัวคนชราในชุมชนทุกปี

5. มีความศรัทธาเรื่องผีเรื่องประเพณีสืบทอด

6. ไม่อยากให้ใครมาเปลี่ยนแนวคิดของคนในชุมชน
ปัจจัยภายในองค์กร

1. จัดตั้งคณะกรรมการในชุมชน

2. ชาวบ้านร่วมกันคิดแผนยุทธศาสตร์ขององค์กร

3. มีวัตถุประสงค์ทำให้ชาวบ้านมีความอุ่นใจ

4. รู้สึกเป็นเจ้าของอย่างมีศักดิ์ศรี

5. ต้องการให้สำคัญต่อการอนุรักษ์

6. การวางแผนร่วมกัน

7. มีการแบ่งหน้าที่กันทำ
ปัจจัยภายนอกองค์กร

1. มีการยอมรับจากหน่วยงานอื่นเป็นแหล่งศึกษาดูงาน

2. มีองค์กรเอกชนเป็นพี่เลี้ยง

3. มีองค์กรภาคประชาชนร่วมเป็นเครือข่าย

4. มีศาสนาเป็นศูนย์รวมจิตใจ

5. มีกองทุนการเงิน SML เป็นการขยายเครือข่ายไปในจังหวัด

6. มีกองทุนหมู่บ้าน เป็นการต่อยอดอาชีพ
รูปแบบการจัดสวัสดิการสังคมขององค์กร


1. ส่งเสริมการศึกษาในสวัสดิการสังคมด้านเด็ก

2. สืบทอดให้ความรู้ข้อมูลในสวัสดิการสังคมด้านเยาวชน

3. ให้ความเอาใจใส่ดูแลเรื่องความเป็นอยู่ในสวัสดิการสังคมด้านคนพิการ

4. ให้กองทุนจากออมทรัพย์ในสวัสดิการสังคมด้านผู้ด้อยโอกาส

5. ดูแลผู้สูงอายุเรื่องความเป็นอยู่ออมทรัพย์ในสวัสดิการสังคมด้านผู้สูงอายุ

6. สวัสดิการอาชีพ มีการส่งเสริมอาชีพเลี้ยงหมู ไก่ ปลูกพืชผัก

7. สวัสดิการออมทรัพย์

8. มีกองทุนหมู่บ้าน ช่วยจัดสวัสดิการที่เป็นเงิน
ปัจจัยที่มีผลต่อความสำเร็จต่อการจัดสวัสดิการขององค์กรชุมชนป่าทุ่งยาว

1. มีจิตสำนึกและเคารพซึ่งกันและกันในชุมชน

2. มีความสามัคคีในชุมชน

3. ให้ความร่วมมือกันในชุมชน

4. คนในชุมชนไม่เห็นแก่ตัว เห็นแก่ส่วนรวมเป็นหลัก

5. กองทุนสวัสดิการของในชุมชนจะมีการช่วยเหลือกันในชุมชน

6. คนในชุมชนจะรู้จักหน้าที่ของใครของมัน แต่ละกลุ่มจะจัดกันเอง

รูปแบบที่ 4 รูปแบบการจัดสวัสดิการสังคมโดยวิสาหกิจชุมชน
: กรณีศึกษา วิสาหกิจชุมชนเขาคราม จังหวัดกระบี่ (นายเชษฐา มุคุระ)

บันไดแห่งความสำเร็จ

ขั้นที่ 1 สถานการณ์ของปัญหา : ช่วง 40 ปี ที่ผ่านมา ชุมชนเขาครามได้รับผลกระทบจากการพัฒนาที่มุ่งการส่งออกภายนอก ทรัพยากรธรรมชาติถูกทำลาย เนื่องจากแทนที่เพราะปลูกด้วยพืชเศรษฐกิจ เช่น ปาล์มน้ำมัน ยางพารา ผลไม้ ซึ่งเป็นการผลิตที่มุ่งตอบสนองกระแสทุนนิยมบริโภคนิยมภายนอกทั้งสิ้น

ขั้นที่ 2 วิเคราะห์ปัญหา : เมื่อเกิดปัญหาจึงร่วมกันคิดหาทางแก้ไข ชุมชนเริ่มมองเรื่อง "ข้อมูลชุมชน" ว่าคืออำนาจ คือต้องเริ่มจากการรู้จักตนเอง จึงได้ทำ "แผนชุมชน" เพื่อมีข้อมูล มีการค้นหาอดีตบรรพบุรุษที่มาของคนเขาครามซึ่งพบว่า ชุมชนมีชาวมุสลิมอยู่ประมาณ 60 % และส่วนหนึ่งเป็นชาวจีนนับถือศาสนาพุทธ โดยความแตกต่างของศาสนามิได้เป็นอุปสรรคในการอยู่ร่วมกัน

ขั้นที่ 3 หาแนวทางแก้ไข : หลักในการแก้ไขปัญหามาจาก แนวคิดทางศาสนา และกระแสพระราชดำริ ที่ว่า "ตนเป็นที่พึ่งแห่งตน" "หากรู้จักตัวเองจะรู้จักพระเจ้า" และหลัก "เศรษฐกิจพอเพียง"

ขั้นที่ 4 กระบวนการเรียนรู้ของชุมชน : ที่เรียกว่า ประชาพิจารณ์ ทำให้ทราบว่า ปัญหาของชุมชน คือ ผลผลิตต่ำ หนี้สินมากมาย โดยชุมชนมีหนี้รวมกันกว่าร้อยล้านบาท การแก้ไขปัญหาคือต้องเริ่มจากฐานชุมชน คือ ครอบครัว มีการเริ่มต้นที่ตนเองก่อนโดยตั้งกลุ่มสัจจะออมทรัพย์

ขั้นที่ 5 แผนชุมชน : ได้ส่งเสริมให้เกิดกิจกรรมการผลิตที่ต้องสอดคล้องกับความจำเป็นในการดำเนินชีวิต จึงเพิ่มกิจกรรมเป็น 39 กิจกรรม ภายใต้ 5 ระบบย่อย ได้แก่ ระบบอาหาร ระบบของใช้ ระบบทุน ระบบการผลิต และระบบการจัดการผลผลิต

ขั้นที่ 6 กิจกรรม : มีการก่อตั้งธนาคารชุมชน 6 สาขา โดยแต่ละแห่งคือแกนกลางการพัฒนา

ขั้นที่ 7 ผลประโยชน์ : กำไรสุทธิ 60 % จากธนาคารชุมชน และ 10 % จากวิสาหกิจชุมชน นำมาจัดตั้งเป็นกองทุนสวัสดิการ จัดสรรประโยชน์แก่สมาชิกตั้งแต่เกิดจนตาย ขณะนี้วิสาหกิจชุมชนที่ได้รับเงินอุดหนุนจากภาครัฐ ได้แก่ โรงสีข้าว 450,000 บาท ลานเทปาล์มน้ำมัน 980,000 บาท โรงงานผสมแม่ปุ๋ย 100,000 บาท ศูนย์จำหน่ายผลิตภัณฑ์ 450,000 บาท โรงน้ำปลา 250,000 บาท

ขั้นที่ 8 ทิศทาง : ในส่วนของทิศทางธนาคารชุมชนตำบลเขาคราม แกนนำมุ่งหวังว่าจะสามารถจัดระบบสวัสดิการให้สมาชิกได้อย่างเต็มที่ เทียบเท่าหรือเหมือนกับที่ราชการได้รับสวัสดิการ

ขั้นที่ 9 แนวคิดในอนาคต : ในการทำวิสาหกิจชุมชน ต้องคำนึงว่า ทำอย่างไรให้คนของชุมชนอยู่ในชุมชนและได้รับผลประโยชน์ ตลอดจนทำอย่างไรให้ลูกหลานในชุมชนกลับมาอยู่บ้าน มีอาชีพ มีคุณภาพชีวิตที่ดีขึ้น

ปัจจัยแห่งความสำเร็จ

1. ความฝัน ความต้องการ ความหวัง

2. จัดเวทีเรียนรู้ร่วมกัน

3. จัดเก็บข้อมูลร่วมกัน

4. วิเคราะห์ แยกแยะข้อมูล

5. จัดทำแผนพัฒนาชุมชน / ตำบล

6. แปลงแผนสู่การปฏิบัติ

7. วางแผนและกำหนดแผนงานตามความฝัน

รูปแบบที่ 5 รูปแบบการจัดสวัสดิการสังคมโดยองค์กรภาครัฐ


1. นโยบายและกฎหมายที่เกี่ยวข้องกับการจัดสวัสดิการสังคม


1.1. นโยบายและกฎหมายที่เกี่ยวข้องกับการกระจายอำนาจให้แก่องค์กรปกครองส่วนท้องถิ่น (ที่เกี่ยวข้องโดยตรงและโดยอ้อมกับสวัสดิการชุมชน)


1.2. กระบวนการส่งเสริมการจัดทำแผนชุมชนให้เชื่อมโยงกับแผนองค์กรปกครองส่วนท้องถิ่น ซึ่งการจัดทำแผนชุมชนเป็นเครื่องมือที่ทำให้ชุมชนได้ค้นหาปัญหา ศักยภาพของตนเองและร่วมกันกำหนดทิศทางการพัฒนาโดยชุมชน ซึ่งโครงการตามแผนชุมชนส่วนหนึ่งเป็นการจัดสวัสดิการโดยชุมชน


1.3. พระราชบัญญัติส่งเสริมการจัดสวัสดิการสังคม พ.ศ. 2546



- ส่งเสริมให้ชุมชนมีส่วนร่วมในการจัดสวัสดิการสังคม



- มีกองทุนส่งเสริมการจัดสวัสดิการสังคม


1.4. พระราชบัญญัติผู้สูงอายุ พ.ศ. 2546



- ให้การสนับสนุนและช่วยเหลือกิจกรรมของหน่วยงานภาครัฐและภาคเอกชนเกี่ยวกับการสงเคราะห์และพัฒนาผู้สูงอายุ



- สร้างระบบการดูแลผู้สูงอายุในชุมชน

2. นโยบายและแผนงานของรัฐบาลและหน่วยงานต่างๆ ที่จะเกี่ยวข้องกับการจัดสวัสดิการโดยชุมชน


2.1. การจัดตั้งศูนย์อำนวยการต่อสู้เพื่อเอาชนะความยากจนแห่งชาติ



การดำเนินการเพื่อแก้ไขปัญหาความยากจน การจัดสวัสดิการโดยชุมชนเป็นรากฐานสังคม ชุมชนต้องมีส่วนร่วมในกระบวนการวางแผนแก้ไขปัญหาความยากจนของชุมชนท้องถิ่น โดยมีเป้าหมายจัดสวัสดิการชุมชนในปี พ.ศ. 2548 - 2551 จำนวน 6,000 ตำบล


2.2. ร่างแผนพัฒนาระบบการเงินฐานราก



กระทรวงการคลังได้ดำเนินการจัดทำร่างแผนพัฒนาระบบการเงินฐานราก โดยจัดเวทีรับแสดงความคิดจากองค์กรการเงินชุมชน และหน่วงงานที่เกี่ยวข้องจัดทำร่างแผนพัฒนาระบบการเงินฐานราก จากข้อเสนอขององค์กรการเงินชุมชนส่วนใหญ่เห็นควรสนับสนุนให้องค์กรการเงินฐานรากมีบทบาทสำคัญในการจัดสวัสดิการชุมชนบูรณาการกองทุนภายในชุมชนให้เกิดประโยชน์สูงสุด และนำผลกำไรมาจัดสวัสดิการ


2.3. กองทุนหมู่บ้านและชุมชนเมือง



ร่าง พ.ร.บ. กองทุนหมู่บ้านและชุมชนเมืองแห่งชาติ ได้ผ่านขั้นตอนของสภาผู้แทนราษฎรและอยู่ในการพิจารณาของวุฒิสภา ซึ่งถ้า พ.ร.บ ฉบับนี้ผ่านเรียบร้อย จะส่งผลให้กองทุนหมู่บ้านและชุมชนเมืองเป็นนิติบุคคล เงินทุนและผลกำไรจากกองทุนหมู่บ้านและชุมชนเมืองถือเป็นแหล่งเงินที่ลงไปที่ชุมชนโดยตรงที่น่าจะสามารถใช้ประโยชน์ในการจัดสวัสดิการชุมชน


2.4. นโยบายใหม่ของรัฐบาลที่จะส่งเงินตรงไปที่หมู่บ้าน / ชุมชน โดยตรง



ตามขนาดหมู่บ้าน SML โดยมีวงเงิน 200,000 - 300,000 บาท เพื่อให้ชุมชนเป็นผู้ตัดสินใจในการจัดทำโครงการที่เกิดประโยชน์สำหรับชุมชนโดยส่วนรวม การจัดสวัสดิการชุมชนก็น่าจะเป็นส่วนหนึ่งที่จะสามารถใช้เงินจากแหล่งนี้ได้
รูปแบบที่ 5 รูปแบบการจัดสวัสดิการสังคมโดยองค์กรภาครัฐ
ภาคกลาง

ศูนย์กลางชุมชนบางเจ้าฉ่า ต.บางเจ้าฉ่า อ.โพธิ์ทอง จ.อ่างทอง
สัมภาษณ์ : กำนันสุรินทร์  นิลเลิศ กำนันตำบลบางเจ้าฉ่า

ข้อมูลพื้นฐานชุมชน 
ประวัติความเป็นมา

ตำบลบางเจ้าฉ่าเป็นชุมชนที่มีมาตั้งแต่ในสมัยกรุงศรีอยุธยา ซึ่งชาวบ้านได้เคยร่วมกับชาวแขวงเมืองวิเศษชัยชาญและชาวบ้านบางระจันสู้รบกับพม่า ณ บ้านบางระจัน โดยมีนายฉ่าเป็นผู้นำ นายฉ่านั้นเดิมเป็นคนที่บ้านสีบัวทอง ภายหลังการสู้รบยุติลงแล้ว จึงได้นำชาวบ้านมาตั้งบ้านเรือนเป็นที่อยู่อาศัยถาวรขึ้นในชุมชนด้านทิศตะวันตกของลุ่มแม่น้ำน้อย ซึ่งเป็นพื้นที่อุดมสมบูรณ์เหมาะแก่การตั้งที่อยู่อาศัย โดยแต่เดิมเรียกว่า "บ้านสามเรือน" เพราะเริ่มแรกมีบ้านเพียงสามหลังเท่านั้น ปัจจุบันมีชื่อว่า "บางเจ้าฉ่า" เพราะนำชื่อของนายฉ่าซึ่งเป็นทั้งผู้นำและผู้ก่อตั้งหมู่บ้าน มาเป็นชื่อตำบล
สภาพทั่วไปของตำบล


ตำบลบางเจ้าฉ่า ตั้งอยู่ริมน้ำน้อยทางทิศตะวันตก มีอาณาเขตติดต่อกับตำบลอื่นในเขตอำเภอโพธิ์ทอง พื้นที่เป็นที่ราบลุ่ม มีน้ำไหลผ่านตลอดปี ประชาชนประกอบอาชีพเกษตรกรรมเป็นหลัก ทำการจักสานเป็นอาชีพเสริม ปัจจุบันอาชีพจักสานได้พัฒนาเปลี่ยนแปลงเป็นอาชีพหลัก 

กลุ่มองค์กรต่างๆ ใน ต.บางเจ้าฉ่า

1) กลุ่มจักสาน                                                 8) กลุ่มวัฒนธรรมประเพณี

2) กลุ่มเกษตรกรทำนา                                   9) กลุ่มออมทรัพย์

3) กลุ่มทำสวนผลไม้                                    10) กลุ่มเลี้ยงสัตว์

4) กลุ่มแปรรูปผลผลิตทางการเกษตร       11) กลุ่มบ้านพักโฮมสเตย์

5) กลุ่มแปรรูปอาหาร                               12) กลุ่มปุ๋ยชีวภาพ

6) กลุ่มครัวชุมชน                                     13) กลุ่มร้านค้าชุมชน / พิพิธภัณฑ์ไม้ไผ่

7) กลุ่มครัวสมุนไพร                                14) กลุ่มกองทุนหมู่บ้าน

จุดเริ่มต้นของแผนแม่บทชุมชนบางเจ้าฉ่า


นับตั้งแต่ปี พ.ศ. 2515 ที่ได้มีการรวมกลุ่มกันของชาวบ้านผลิตเครื่องจักสานจากไม้ไผ่สีสุก ภายใต้การสนับสนุนของสำนักงานพัฒนาชุมชน จังหวัดอ่างทอง ในการอบรมพัฒนารูปแบบผลิตภัณฑ์ จัดหาตลาดจำหน่าย และทำการประชาสัมพันธ์

ปี พ.ศ. 2520 สมาชิกกลุ่มจักสานจำนวนหนึ่งได้มีโอกาสไปถ่ายทอดความรู้และเทคนิคในการผลิตชิ้นงานเก่ชาวบ้านในโครงการพระราชดำริของสมเด็จพระเทพรัตนสุดาฯ สยามบรมราชกุมารี ซึ่งปี พ.ศ. 2522 ได้ทรงเสด็จเยี่ยมชาวบ้านที่วัดยางทอง และทรงปลูกพันธุ์ไม้ไผ่สีสุกในบริเวณวัดเพื่อใช้ในการขยายพันธุ์ไม้ให้กับชาวบ้าน

ต่อมาในปี พ.ศ. 2541 กลุ่มจักสานบางเจ้าฉ่าได้ร่วมมือกันจัดตั้งพิพิธภัณฑ์เครื่องไม้ไผ่ เพื่อเป็นศูนย์กลางจำหน่ายผลิตภัณฑ์จักสานทุกชนิดในหมู่บ้าน หลังจากนั้นชื่อเสียงของบางเจ้าฉ่าก็ยิ่งเป็นที่รู้จักอย่างกว้างขวางยิ่งขึ้น

อย่างไรก็ดี สุรินทร์ นิลเลิศ กำนันตำบลบางเจ้าฉ่า ในฐานะผู้นำคนสำคัญของชาวบ้านในการพัฒนาตำบลและส่งเสริมอาชีพของชาวบ้านเล่าว่า แม้ว่าตำบลบางเจ้าฉ่า จะได้รับการกล่าวถึงในฐานะเป็นแหล่งผลิตงานจักรสานที่สืบทอดภูมิปัญญากันมาแต่ครั้งบรรพบุรุษ และมีผู้คนเข้ามาเยี่ยมเยือนซื้อหาสินค้าเครื่องจักสานกันอย่างไม่ขาดสาย ทว่าการพัฒนาอาชีพของชาวบ้านก็ยังมีลักษณะกระจุกตัวในเฉพาะในกลุ่มผู้ผลิตเครื่องจักสาน และการพัฒนาชุมชนในภาพรวมระดับตำบลก็ยังไม่ชัดเจน

จนกระทั่งในปี พ.ศ. 2542 - 2543 ตนได้มีโอกาสเรียนรู้กระบวนการจัดทำแผนชุมชนจากการส่งเสริมของสำนักงานกองทุนเพื่อสังคม (SIF) และได้รับการสนับสนุนงบประมาณในการจัดทำแผนแม่บทชุมชน ตำบลบางเจ้าฉ่า มาจำนวนหนึ่ง จึงได้เริ่มต้นกระบวนการด้วยการรวมชาวบ้านในชุมชนเพื่อชี้แจงทำความเข้าใจที่มาที่ไป และแนวทางในการจัดทำแผนแม่บทชุมชน ตลอดจนประโยชน์ที่ชุมชนจะได้รับ

กำนันสุรินทร์ เล่าว่าเมื่อชาวบ้านค้นพบปัญหาของตนเองแล้ว ก็ช่วยกันหาหนทางแก้ไข ซึ่งวิธีการที่ได้ทำกันมานั้นมี 3 แนวทางระดับของปัญหา กล่าวคือ ปัญหาในระดับครอบครัวเป็นเรื่องที่แต่ละครอบครัวต้องลงมือแก้ปัญหาของตนเอง โดยเน้นการพึ่งตนเองให้มากที่สุดเพื่อลดรายจ่าย ขณะที่ในระดับชุมชน แก้ไขโดยมีการรวมกลุ่มกันทำกิจกรรมตามความสามารถ และระดับสุดท้ายแก้ไขด้วยการขอรับการสนับสนุนจากหน่วยงานภายนอก เช่น อบต. และส่วนราชการต่างๆ
กระบวนการจัดทำแผนชุมชน ต.บางเจ้าฉ่า
ขั้นตอนการจัดทำแผนชุมชน

ขั้นที่ 1   จัดเวทีสร้างความเข้าใจ
· รวบรวมสมาชิกในหมู่บ้านอย่างน้อยประมาณ 50 คน
· อภิปรายเนื้อหาการสร้างความเข้าใจร่วมกัน
1) ปัญหาของชาติ
2) ปรับความคาดหวัง
3) ความเข้าใจในเรื่องแผนพัฒนาเศรษฐกิจ และสังคมแห่งชาติ
4) ความเข้าใจและความสำคัญของแผนชุมชน
5) ความสำคัญในการสำรวจ และจัดเก็บข้อมูล

ขั้นที่ 2   ลงพื้นที่สำรวจข้อมูลที่ต้องการ
· รวบรวมจัดหมวดหมู่สรุปข้อมูลหมู่บ้าน

ขั้นที่ 3   จัดทำเวทีวิเคราะห์ข้อมูล
· รวบรวมสมาชิกในหมู่บ้านอย่างน้อยประมาณ 50 คน
· ตัวแทนสมาชิกในหมู่บ้านนำเสนอข้อมูลของหมู่บ้าน
· ให้สมาชิกในหมู่บ้านมีส่วนร่วมในการตรวจสอบข้อมูล
· สมาชิกในหมู่บ้านร่วมกันวิเคราะห์ข้อมูล พร้อมค้นหาปัญหาและความต้องการ
· ค้นหาสาเหตุของปัญหา แนวทางแก้ไข
· จัดทำแผนแก้ปัญหา
1) แผนพึ่งตนเอง
2) แผนมีส่วนร่วม
3) แผนขอรับการสนับสนุน
· จัดทำโครงการ

ขั้นที่ 4   จัดวิเคราะห์ระดับตำบล
· รวบรวมแผนงานและโครงการของแต่ละหมู่บ้าน
· คัดเลือกตัวแทนหมู่บ้านละ 5 - 10 คน
· เชิญตัวแทนจากหน่วยงานรัฐ หรือผู้เกี่ยวข้อง ผู้นำหมู่บ้าน
· ตัวแทนหมู่บ้านนำเสนอแผน โครงการของตนเอง
· ตัวแทนจากหน่วยงานของรัฐ หรือผู้เกี่ยวข้อง ผู้นำหมู่บ้าน ร่วมวิเคราะห์แผน
· ปรับปรุงเสนอแนะ ปรับปรุงแนวคิด และทิศทาง
· นำเสนอแผนกับหน่วยงานของราชการ
การมีร่วมร่วม

การมีส่วนร่วมของชาวบ้านในการจัดทำแผนแม่บทชุมชน

1. การมีส่วนร่วมในการค้นหาปัญหาและสาเหตุของปัญหา

ขั้นตอนนี้เป็นส่วนแรกที่สำคัญที่สุด เพราะถ้าสมาชิกในหมู่บ้านยังไม่สามารถเข้าใจปัญหาและค้นหาสาเหตุของปัญหาด้วยตนเองได้ กิจกรรมต่างๆ ที่ตามมาก็ไร้ประโยชน์เพราะขาดความเข้าใจและมองไม่เห็นถึงความสำคัญ แต่ก็จะต้องมีคนภายนอกเข้ามาช่วยเป็นพี่เลี้ยงชาวบ้านในการวิเคราะห์ถึงปัญหาและสาเหตุของปัญหาให้เห็นอย่างเด่นชัดยิ่งขึ้น

2. การมีส่วนร่วมในการวางแผนกิจกรรมแผนดำเนินกิจกรรม

การวางแผนดำเนินกิจกรรมเป็นขั้นตอนต่อไปที่ขาดไม่ได้ เพราะหากผู้ที่เกี่ยวข้องต้องการแต่ผลงาน ก็จะดำเนินการวางแผนด้วยตนเอง ผลที่ตามมาเมื่อขาดเจ้าหน้าที่ก็จะไม่สามารถดำเนินการวางแผนงานได้ด้วยตนเอง และมีความยากลำบากที่จะผลักดันให้สมาชิกช่วยกันวางแผน หากไม่ให้ชาวบ้านมีส่วนร่วมในขั้นตอนนี้ โอกาสที่จะได้รับการเรียนรู้และพัฒนาตนเองในการวางแผนก็จะหมดไป

3. การมีส่วนร่วมในการปฏิบัติงาน

การปฏิบัติงานจะทำให้ชาวบ้าน ร่วมกันคิด ร่วมกันดำเนินงาน มีความรู้สึกร่วมกันเป็นเจ้าของ นอกจากนั้นการร่วมกันปฏิบัติงานด้วยตนเองทำให้เกิดการเรียนรู้ในการทำกิจกรรมอย่างใกล้ชิด และเมื่อเห็นประโยชน์ก็จะสามารถดำเนินกิจกรรมนั้นด้วยตนเองได้

4. การมีส่วนร่วมในการติดตามประเมินผล

ขั้นตอนนี้เป็นขั้นตอนสุดท้ายที่สำคัญเหมือนกัน เพราะถ้าหากการติดตามและประเมินผลขาดการมีร่วมกันของชาวบ้าน ก็จะไม่เกิดประโยชน์ การมีส่วนร่วมช่วยให้ชาวบ้านเข้าใจและมองเห็นถึงความสำคัญ เห็นคุณค่าของงานที่กำลังทำอยู่
อุปสรรคต่อการทำแผนแม่บทชุมชน

1. ประชาชนยังขาดความสนใจในการมามีส่วนร่วม

2. การจัดทำแผนชุมชนยังเป็นเรื่องใหม่สำหรับประชาชน

3. ประชาชนยังขาดความเสียสละเพื่อส่วนร่วม

4. ในการเก็บข้อมูลยังไม่ชัดเจนและครบถ้วน คือ ข้อมูลไม่มีการจดบันทึก ผู้สำรวจข้อมูลขาดเทคนิคในการเก็บข้อมูล และประชาชนไม่ให้ความร่วมมือในการเก็บข้อมูล

5. ประชาชนยังขาดความรู้ความสามารถในการวิเคราะห์ข้อมูล

6. ประชาชนส่วนใหญ่ไม่ค่อยกล้าแสดงออก
ประโยชน์ของการมีส่วนร่วมในการจัดทำแผนแม่บทชุมชน

1. การมีส่วนร่วมของประชาชนในการพัฒนา ก่อให้เกิดการพึ่งตนเองได้ในที่สุด เนื่องจากเกิดการเรียนรู้ตามโครงการ

2. การส่งเสริมให้ประชาชนมีส่วนร่วมในการพัฒนา เป็นการสะท้อนถึงความจริงใจที่มีต่อการสนับสนุนให้ประชาชนมีสิทธิเสรีภาพในการตัดสินใจและกำหนดชะตากรรมของท้องถิ่นตนเองได้

3. เป็นช่องทางที่จะสะท้อนปัญหาความต้องการที่แท้จริงของท้องถิ่น ได้ถูกต้องและตรงประเด็น

4. เป็นการสร้างความเข้าใจร่วมกันซึ่งก่อให้เกิดความชอบธรรมในการตัดสินใจเนื่องจากการสร้างข้อตกลงที่เกิดจากการยอมรับกันภายในกลุ่ม

5. เป็นการพัฒนาศักยภาพของบุคคลเพราะในกระบวนการมีส่วนร่วม ย่อมต้องมีการแลกเปลี่ยนเรียนรู้และข้อคิดเห็นซึ่งกันและกัน ดังนั้นการมีส่วนร่วมของประชาชนจึงเสมือนเป็นเวทีในการเรียนรู้ที่มีประโยชน์

6. เกิดความสามัคคีเกิดความรักถิ่นและความรับผิดชอบต่อสังคม

7. ประชาชนยอมรับแผนงานของชุมชนมากยิ่งขั้น เนื่องจากเป็นโครงการที่ตรงกับปัญหาและความต้องการของตนเอง

8. ช่วยให้ประชาชนยอมรับแผนชุมชนมากยิ่งขั้น เนื่องจากเป็นโครงการที่ตรงกับปัญหาและความต้องการของตนเอง

9. ประชาชนจะมีความรู้สึกผูกพัน รู้สึกเป็นเจ้าของโครงการ
              10. การดำเนินทำแผนและโครงการมีความราบรื่นได้รับความร่วมมือจากประชาชนมากขึ้น
              11. โครงการจะให้ประโยชน์แก่ประชาชนในตำบลมากขึ้น และมีการระดมทรัพยากรเพื่อการพัฒนา
              12. มีการพัฒนาขีดความสามารถและการทำกิจกรรมของประชาชนมากขึ้น
ศูนย์กลางชุมชนฯ รวมคนรวมกิจกรรม

สำหรับโครงสร้างของศูนย์กลางชุมชนประกอบด้วยกรรมการหลายฝ่ายซึ่งมีการแบ่งหน้าที่รับผิดชอบกัน ได้แก่ กรรมการบริหาร จำนวน 15 คน มีหน้าที่ในการกำหนดนโยบาย กำหนดตัวผู้รับผิดชอบงาน ติดตามประเมินผล กรรมการฝ่ายจัดซื้อมีหน้าที่รับฝากผลิตภัณฑ์ รับการสั่งซื้อ รับฝาก รับใบสั่งซื้อ และตรวจสอบผลิตภัณฑ์ กรรมการฝ่ายขาย มีหน้าที่ในการขายและจัดส่งผลิตภัณฑ์ให้กับผู้มาซื้อในศูนย์จำหน่าย

กรรมการฝ่ายการเงินมีหน้าที่ในการดูแลเก็บเงินทุนหมุนเวียน ยอดซื้อ ยอดขายประจำวัน สรุปยอดเงินให้เป็นปัจจุบัน กรรมการฝ่ายประชาสัมพันธ์ มีหน้าที่ในการต้อนรับแขกผู้มาเยี่ยมชมและนักท่องเที่ยว ทั้งการให้ข้อมูลและชี้แจงผลการดำเนินงานเป็นรูปธรรม ส่วนฝ่ายติดตามประเมินผล มีหน้าที่ในการติดตาม ตรวจสอบ เสนอแนะการดำเนินงาน

สำหรับค่าใช้จ่ายในการดำเนินงานของศูนย์กลางชุมชนแห่งนี้ มาจากการแบ่งสรรเงินยอดขายผลิตภัณฑ์จำนวน 10 เปอร์เซ็นต์ของผลกำไร ซึ่งจะนำมาใช้เป็นค่าใช้จ่ายและค่าบำรุงอาคารสถานที่ ค่าวัสดุอุปกรณ์ในการดำเนินการ ค่าใช้จ่ายในการปรับปรุงสภาพแวดล้อมในชุมชน ใช้จ่ายในการต้อนรับคณะผู้มาเยี่ยมชม ค่าตอบแทนชาวบ้านผู้รับผิดชอบการเฝ้าศูนย์ฯ ผู้รับผิดชอบการซื้อขาย และผู้ดูแลความเรียบร้อยของศูนย์
กลุ่มกิจกรรมต่างๆ ในชุมชน

จากอาชีพเดิมของชาวบ้านที่ทำนา เมื่อกรมการพัฒนาชุมชนมาส่งเสริมให้ทำจักสานเป็นอาชีพเสริม ได้พัฒนาขึ้นมาเป็นศูนย์เรียนรู้ชุมชน ซึ่งมีทั้งพิพิธภัณฑ์ไม้ไผ่ และศูนย์รวมผลิตภัณฑ์ที่เกิดขึ้นเพื่อหนุนช่วยอาชีพจักสาน จนถึงวันนี้บางเจ้าฉ่ามีกลุ่มกิจกรรมต่างๆ เกิดขึ้นมากมาย

กำนันสุรินทร์ยังเล่าอีกว่า เมื่อชุมชนตัดสินใจทำพิพิธภัณฑ์เครื่องไม้ไผ่ขึ้นมาเพื่อทำเป็นศูนย์การเรียนรู้ บวกกับการอนุรักษ์ภูมิปัญญา และการส่งเสริมการท่องเที่ยว ทำให้มีผู้สนใจเข้ามาท่องเที่ยว ศึกษาดูงาน รวมทั้งเข้ามาอบรมสัมมนาในพื้นที่มากขึ้น ซึ่งผู้มาเยือนเหล่านี้ก็จะซื้อพืชผลการเกษตร รวมทั้งผลิตภัณฑ์ต่างๆ ของชุมชนกลับไปด้วย

สำหรับแหล่งท่องเที่ยวที่น่าสนใจซึ่งอยู่ในโปรแกรมท่องเที่ยวชุมชน ประกอบไปด้วย พิพิธภัณฑ์จักสานไม้ไผ่ตำบลบางเจ้าฉ่า จุดสาธิตการแปรรูปสมุนไพรครบวงจร ต้นยางใหญ่คู่อายุราว 200 ปี ขึ้นไป จุดสาธิตการผลิตเครื่องจักสาน จุดชมภูมิทัศน์แม่น้ำน้อย และสวนเกษตรผลไม้ที่มีชื่อเสียงของบางเจ้าฉ่า เช่น กระท้อนพันธุ์ดี มะปราง มะม่วงพันธุ์ดี ฯลฯ

การท่องเที่ยวชุมชน รวมทั้งการเข้ามาศึกษาดูงานยังทำให้เกิดกิจกรรมครัวชุมชนขึ้นเป็นอาชีพอีกทางหนึ่งของชาวบ้าน โดยกำนันสุรินทร์บอกว่าเป้าหมายแรกคือต้องการลดรายจ่าย จากนั้นยังสามารถนำผลผลิตพืชผัก ผลไม้ ปลา ฯลฯ ของชาวบ้านในชุมชนเพิ่มมูลค่าอีกด้วย
ผลดีที่เกิดจากแผนแม่บทชุมชน

สำหรับผลที่ได้รับจากการทำแผนแม่บทชุมชนบางเจ้าฉ่านั้น กำนันสุรินทร์เล่าว่า นอกจากงานจักสาน ก็ยังมีกิจกรรมที่ชุมชนร่วมกันกำหนดขึ้นมาใหม่ รวมทั้งสิ้น 14 กลุ่ม ซึ่งล้วนแต่มีผลดีต่อชาวบ้านทั้งสิ้น ไม่ว่าจะเป็นกลุ่มแปรรูปผลิตผลการเกษตรเพื่อสร้างรายได้ในหมู่ที่ 1 และหมู่ที่ 4 กลุ่มร้านค้าชุมชนในหมู่ที่ 1 เพื่อลดรายจ่ายในครอบครัว

กลุ่มโรงสีชุมชน ช่วยชาวบ้านไม่ต้องเปลืองเงินซื้อข้าวสาร เกิดกลุ่มสมุนไพรชุมชน ขึ้นมาเพื่อสืบทอดความรู้เรื่องยาพื้นบ้านซึ่งจะช่วยลดรายจ่ายค่ายา รวมทั้งหมู่บ้านท่องเที่ยวเชิงเกษตรก็เป็นโครงการใหม่เพื่อรับกระแสการท่องเที่ยว กลุ่มทำปุ๋ยชีวภาพ กลุ่มทำอิฐบล็อก ฯลฯ ซึ่งหลายกลุ่มมีผลการดำเนินงานเป็นที่น่าพอใจ ในขณะที่อีกหลายกลุ่มยังอยู่ในช่วงการพัฒนาซึ่งก็ต้องอาศัยเวลาและการร่วมแรงร่วมใจกันต่อไป

สำหรับในแง่รายได้ของชาวบ้าน ผลจากการดำเนินกิจกรรมของกลุ่มต่างๆ ในชุมชน ถือว่าเป็นรายได้เสริมที่ดีสำหรับชาวบ้าน โดยเฉพาะในกลุ่มจักสานซึ่งทำรายได้มากจนแทบเป็นอาชีพหลักของชาวบ้านเลยทีเดียว ทั้งนี้บางครอบครัวมีรายได้รวมกันสัปดาห์ละ 2,000 - 3,000 บาท ซึ่งสินค้าที่ชาวบ้านจักสานขึ้นมาส่วนหนึ่งทางศูนย์ช่วยรับซื้อแล้วนำไปจำหน่ายให้นักท่องเที่ยว โดยจะบวกราคาเข้าไปเพื่อหักมาใช้ในการบริหารจัดการ อีกส่วนหนึ่งจะมีพ่อค้าภายนอกมาสั่งซื้อจากชาวบ้านโดยตรง

ส่วนการท่องเที่ยวในชุมชนเป็นโครงการใหม่ประกอบด้วยโครงการหมู่บ้านท่องเที่ยวหัตถกรรม ได้รับการสนับสนุนจากสำนักงานอุตสาหกรรม จังหวัดอ่างทอง และหมู่บ้านท่องเที่ยวเชิงเกษตร ได้รับการสนับสนุนจากสำนักงานเกษตร จังหวัดอ่างทอง ซึ่งทั้งสองโครงการเริ่มต้นเมื่อ 3 ปีที่แล้วจากการตกลงร่วมมือกันของสมาชิก โดยก่อนดำเนินการได้มีการเตรียมความพร้อมของชาวบ้านด้วยการสร้างความรู้ความเข้าใจในเรื่องการท่องเที่ยว มีการก่อสร้างอาคารเพื่อเป็นศูนย์บริการขึ้นมาโดยให้ชาวบ้านเป็นผู้บริหารจัดการ
ทิศทางการพัฒนาในอนาคต

ในฐานะผู้นำชุมชน กำนันสุรินทร์ได้กล่าวถึงทิศทางการพัฒนาในอนาคตข้างหน้าของ ตำบลบางเจ้าฉ่า ว่าจะเน้นใน 4 ด้านด้วยกัน ได้แก่ การสร้างกระบวนการเรียนรู้ในชุมชนแบบต่อเนื่อง การเชื่อมโยงเครือข่ายเพื่อการเรียนรู้ทั้งภายในและภายนอก การขยายกิจกรรมใหม่ที่เหมาะสมกับวิถีชุมชนและการขยายผลการถ่ายทอดเป็นศูนย์การเรียนรู้ชุมชนด้านต่างๆ

สำหรับเรื่องเงินทุน กำนันสุรินทร์ได้ให้ความเห็นว่า ในชุมชนมีเงินทุนมากพอ แต่สิ่งสำคัญอยู่ที่การบริหารจัดการ ซึ่งถ้าชาวบ้านไม่รู้จักวิธีการบริหารต่อให้มีเงินจำนวนเท่าไรก็ไม่พอ ซึ่งตนเองมองว่าหัวใจของการบริหารเงินทุนคือ การเก็บข้อมูลรายรับ รายจ่าย แล้วนำข้อมูลเหล่านี้มาวิเคราะห์เพื่อวางแผนชุมชนต่อไป

ปัจจัยที่มีผลต่อความสำเร็จต่อการจัดสวัสดิการของตำบลบางเจ้าฉ่า

1. การสร้างอาชีพเพื่อรายได้มากกว่ารายจ่าย

2. การจัดตั้งกลุ่มออมทรัพย์ในการทำสงครามที่มีในชุมชน

3. การอนุรักษ์ภูมิปัญญาท้องถิ่น เพื่อการเรียนรู้ร่วมกัน

4. การอนุรักษ์วัฒนธรรมชุมชน

5. การขยายเครือข่ายเรียนรู้ทั้งภายในและภายนอกชุมชน 
กรุงเทพมหานครและปริมณฑล
สหกรณ์เคหะชุมชนใกล้ทางด่วนแจ้งวัฒนะ อ.ปากเกร็ด จ.นนทบุรี
สัมภาษณ์ : นายโกสีย์ พงษ์สุวรรณ ประธานสหกรณ์เคหะชุมชนใกล้ทางด่วนแจ้งวัฒนะ

ข้อมูลพื้นฐานชุมชน 
ประวัติความเป็นมา

ชุมชนใกล้ทางด่วน ตั้งอยู่บริเวณใกล้ทางด่วนแจ้งวัฒนะ - ปากเกร็ด - บางปะอิน อำเภอปาก-เกร็ด จังหวัดนนทบุรี เป็นที่ดินของเอกชน เนื้อที่ประมาณ 10 ไร่เศษ ชุมชนได้เข้ามาอาศัยอยู่ตั้งแต่ปี พ.ศ. 2530 โดยอพยพมาจากต่างจังหวัด ส่วนใหญ่มาจากภาคอีสาน ครั้งแรกมีอยู่ประมาณ 30 ครัวเรือน ต่อมามีผู้อพยพตามมาจากหลายจังหวัดเพิ่มขึ้น จนมีครัวเรือนประมาณ 200 ครัวเรือน ลักษณะครัวเรือนที่อยู่อาศัย จะปลูกในลักษณะบ้านชั่วคราวด้วยเศษไม้แบบก่อสร้าง เศษวัสดุที่เหลือใช้งานแล้ว เช่น สังกะสี ป้ายโฆษณา เพราะมีความวิตกว่าเจ้าของที่จะมาไล่ที่ ต่อมามีครัวเรือนอพยพเพิ่มมากขึ้น ทราบถึงเจ้าของที่ดิน ได้ให้ทนายความเป็นตัวแทนมาไล่ชาวบ้าน รื้อถอนบ้านเรือน และขนย้ายข้าวของออกไปจากที่ดินนี้ โดยยินดีจ่ายค่ารื้อถอนให้ เฉลี่ยครัวเรือนละ 5,000 - 10,000 บาท ตามสภาพบ้านเรือนและมีครัวเรือนบางส่วนประมาณ 100 ครัวเรือน ยอมรับเงื่อนไขและรื้อถอนบ้าน ย้ายออกไป

ต่อมาปี พ.ศ. 2546 ได้มีหมายขับไล่จากทนายความเจ้าของที่ให้ชุมชนที่ยังเหลืออยู่ ให้รื้อถอนออกไปภายใน 30 วัน ชาวชุมชนได้เจรจากับทนายเพื่อขอยึดเวลาอยู่ต่อไปอีกระยะหนึ่ง ผลการเจรจาไม่มีการตอบรับ

ต่อมาความทราบถึงกระทรวงการพัฒนาสังคมและความมั่นคงของมนุษย์ ว่ามีชุมชน (ชุมชนใกล้ทางด่วน) ตกสำรวจในจังหวัดนนทบุรี ซึ่งเป็นชุมชนขัดสน ยากจน แร้นแค้น กำลังถูกไล่ที่ สภาพสาธารณูปโภคและสิ่งแวดล้อมเสื่อมโทรม

วันที่ 28 มิถุนายน พ.ศ. 2547 ได้มีตัวแทนจากกระทรวง อาทิ น.ส.ลลิตา ฤกษ์สำราญ ประธานที่ปรึกษากระทรวง และผู้ช่วยรัฐมนตรีพร้อมคณะได้มาเยี่ยมเยียนชุมชน พร้อมให้บริการด้านต่างๆ กับชุมชน ชุมชนได้แจ้งให้ทราบถึงความเดือนร้อน และต้องการขอความช่วยเหลือ คือ


1. เรื่องที่อยู่อาศัย เป็นการเร่งด่วน


2. การฝึกอบรมอาชีพเสริมเพื่อความมั่นคง


3. การศึกษาของกุลบุตร - ธิดาในชุมชน


4. การบริการทางสาธารณาสุข 30 บาท 


5. สาธารณูปโภค ขณะอยู่อาศัย

ประธานที่ปรึกษากระทรวง และท่านผู้ช่วยรัฐมนตรี เสนอแนะต่อชุมชนว่า การจะให้คนอื่นช่วยเรา พวกเรา (ชุมชน) ต้องเริ่มช่วยตัวเองก่อน เช่น ชุมชนจะต้องมีการรวมตัวกันอย่างมั่นคง มีการทำธุรกรรมร่วมกัน มีการออมทรัพย์ ทำมาหากินสุจริต ขยันหมั่นเพียร โดยเฉพาะความรัก เอื้อเฟื้อเผื่อแผ่ สามัคคี และเอื้ออาทรต่อกัน

ชุมชนใกล้ทางด่วน ได้น้อมรับหลักการและได้มีการประชุมประชาคมชุมชน ได้เลือกตั้งประธานบริหารชุมชน พร้อมทั้งคณะกรรมการมาตั้งแต่ เดือนกรกฎาคม 2546 และได้มีการออมทรัพย์ การทำงานเป็นกลุ่ม โดยมี พอช. มาร่วมให้คำแนะนำด้านวิชาการและเป็นพี่เลี้ยง

ปี พ.ศ. 2547 เจ้าของที่ได้มีหมายเรียกชุมชน ให้ชาวชุมชนเร่งย้ายออกจากที่ดินของเขาภายในเร็ววัน ถ้าไม่ออกไปเขาจะปิดกั้นแนวเขตที่ดินของเขา โดยก่อเป็นกำแพงปูนสูงประมาณ 2.50 เมตร และในวันที่ 1 มีนาคม พ.ศ. 2547 ชาวชุมชนได้นัดหมายกับทนายเจ้าของที่เพื่อเจรจา ขอยืดเวลาการอยู่อาศัยต่อไปอีก โดยมีหน่วยงานราชการเข้าร่วมฟังด้วย คือ พัฒนาสังคมและความมั่นคงของมนุษย์จังหวัดนนทบุรี สำนักงานผู้ด้อยโอกาส ผลการเจรจา เจ้าของที่ดินให้อยู่ต่อไปได้อีกตั้งแต่ 1 มีนาคม พ.ศ.2547 ไปอีก 6 เดือน ถ้าออกไปตามกำหนดจะให้ค่ารื้อถอน โดยเฉลี่ยหลังละ6,000 - 10,000 บาท ตามสภาพบ้าน ถ้าไม่ออกตามกำหนด เจ้าของที่ดินจะทำการปิดกั้นทางเข้า - ออก และจะไม่ให้ค่ารื้อถอน ปัจจุบันเจ้าของที่ได้ก่อกำแพงปูน เหลือทางเข้าออก - ให้ 2 จุดเท่านั้น รอวันครบกำหนด 6 เดือน เจ้าของที่คงดำเนินการปิดทางเข้าออกทั้งหมด

นางจำเนียร ต่ำแดง ยินดีขายที่ดินให้จำนวน 2 ไร่ 2 งาน 6 วา ในตารางวาละ 10,000 บาท 

ชุมชนฯ จึงได้นำเรื่องดังกล่าวเสนอสถาบันองค์กรพัฒนาชุมชน (พอช.) เพื่อทำเรื่องของบประมาณสินเชื่อซื้อที่ดินดังกล่าว และขอโครงการบ้านมั่นคง ตามระเบียบของ พอช.

วันที่ 18 พฤษภาคม พ.ศ. 2547 องค์กรพัฒนาชุมชน (พอช.) ได้ให้ทางชุมชนใกล้ทางด่วน ดำเนินการจัดทำเรื่องเพื่อเข้าสู่โครงการบ้านมั่นคง คือ


1. ให้ชุมชนทำการสำรวจข้อมูลชุมชน


2. ให้ทำผังชุมชนเก่า และผังชุมชนใหม่ให้ชัดเจน



3. ให้จัดตั้งสหกรณ์ออมทรัพย์ เป็นนิติบุคคล


4. ให้หาที่ดิน (ใหม่) ให้ชัดเจน เพื่อเข้าโครงการบ้านมั่นคง และเมื่อได้ดำเนินการตามทั้ง 4 ข้อแล้วเสร็จ ให้ทำเรื่องเสนอของบประมาณช่วยเหลือต่อไป


5. ให้ชุมชนใกล้ทางด่วน ตรวจสอบและหาชุมชนที่ยากไร้ในจังหวัดนนทบุรี ที่ พอช. ยังสำรวจหาไม่พบ เพื่อเข้าไปเป็นเครือข่ายของชุมชนใกล้ทางด่วน โดยให้นายโกสีย์ พงศ์สุวรรณ ประธานชุมชนฯ และนางโชติมา บุญกุล เป็นตัวแทน พอช. ไปร่วมจัดตั้งและสรรหาคณะทำงานเครือข่ายชุมชนจังหวัดนนทบุรี                  
แนวคิดพื้นฐานต่อการจัดสวัสดิการสังคม

ชุมชนจะต้องมีความร่วมมือกัน แนวคิดตรงกัน ไม่มุ่งเน้นและ อาชีพในทิศทางเดียวกัน ตามความถนัดของสมาชิก

ฐานคิดต่อการจัดสวัสดิการสังคม

การออมทรัพย์เพื่อแก้ปัญหาชุมชน โดยอาศัยวัฒนธรรมพื้นบ้านเป็นเกณฑ์พร้อมทั้งสร้างศักดิ์ศรีให้กับตนเองและภูมิใจในสิ่งที่ชุมชนทำได้เอง รักและหวงแหน
ปัจจัยภายในขององค์กร

1. คณะกรรมการชุมชน คณะกรรมการสหกรณ์

2. แบ่งที่อยู่อาศัย เอื้อเฟื้อเผื่อแผ่ ช่วยเหลือซึ่งกันละกัน

3. มีวัตถุประสงค์ให้สมาชิกในชุมชนมีที่อยู่อาศัยเป็นของตนเอง  

4. ความร่วมมือของสมาชิกในชุมชน

5. มีกิจกรรมออมทรัพย์ การสร้างกลุ่มอาชีพ

6. ดึงคนที่มีความรู้ ความสามารถ

7. การแบ่งงานกัน ตามขีดความสามารถของสมาชิก

8. ชุมชนในความร่วมมือดี
ปัจจัยภายนอกองค์กร

1. การได้รับจากหน่วยงานของรัฐ เครือข่าย ภาคี องค์กรเอกชน

2. ได้รับความร่วมมือจากกระทรวงการพัฒนาสังคมและความมั่นคงของมนุษย์ และเทศบาลจังหวัด

3. ได้รับการสนับสนุนจากองค์กรต่างๆ

4. ภาครัฐได้ให้แนวคิดของชุมชน "คิดเอง ทำเอง รวมแรงร่วมใจกัน"

5.ได้รับสนับสนุนงบประมาณจาก พอช.
รูปแบบการจัดสวัสดิการสังคมขององค์กรชุมชน

1.ให้ทุนการศึกษาแก่เด็กด้อยโอกาส

2. ดูแลและจัดหาอาชีพให้แก่เยาวชน

3. ให้ทุนในการทำอาชีพเสริมกับผู้ด้อยโอกาส

4. ด้านผู้สูงอายุ มีแนวคิดที่จะสร้างบ้านกลางให้อยู่และหาอาชีพให้ทำตามอัตภาพ

5. สวัสดิการเพื่อที่อยู่อาศัย

6. จัดสรรทุนไว้สำหรับการประกอบอาชีพ

7. จัดงานสำหรับประกอบพิธีตามความเชื่อถือ

8. คณะกรรมการและสมาชิกทุกคนช่วยกันดูแลชุมชน

9. สร้างงาน สร้างอาชีพเป็นส่วนตัวและให้ทุนดำเนินการ

ปัจจัยที่มีผลต่อความสำเร็จต่อการจัดสวัสดิการสังคมขององค์กรชุมชนใกล้ทางด่วนแจ้งวัฒนะ 

1. ร่วมกันคิด ร่วมกันทำ

2. มีการออมทรัพย์ เพื่อเข้าไปสู่การแก้ไขปัญหาต่างๆ ในชุมชน

3. มีการสำรวจข้อมูลให้เป็นปัจจุบัน

4. มีคณะกรรมการตามความเชื่อถือของชุมชน

5. มีการประชุมชุมชนและเปลี่ยนความคิดทุกเดือน

6. ได้รับงบประมาณจาก พอช. และหน่วยงานของรัฐ

7. ได้รับความร่วมมือจากหน่วยงานของรัฐ ภาคี เครือข่ายภาคประชาชน และเครือข่ายโครงการบ้านมั่นคง            
                   : กรณีศึกษา โครงการสวัสดิการผู้สูงอายุ จ.สระแก้ว
โครงสร้าง
9 อำเภอ - ตัวแทนอำเภอละ 3 คน











ผู้สูงอายุ 2 คน










พี่เลี้ยง 1 คน


[image: image2]

ในส่วนของงบประมาณ จำนวน 1 ล้าน ที่ได้รับจาก พอช. เครือข่ายได้นำไปบริหารจัดการโดยแบ่งออกเป็น 3 ส่วน คือ


1. เงินทุนหมุนเวียน     85%     เป็นเงินจำนวน   850,000 บาท


2. สวัสดิการให้เปล่า    10%     เป็นเงินจำนวน   100,000 บาท


3. บริหารจัดการ              5%     เป็นเงินจำนวน     50,000 บาท

วิธีการบริหารกองทุนผู้สูงอายุ
- รายกลุ่ม     รายละไม่เกิน   30,000 บาท
- รายบุคคล   รายละไม่เกิน  20,000 บาท

 - เจ็บป่วย อุบัติเหตุ
 - เสียชีวิต
 - ชำระคืนภายใน 1 ปี

ปัจจัยที่มีผลต่อความสำเร็จการจัดสวัสดิการผู้สูงอายุ จ.สระแก้ว

สำหรับปัจจัยที่ทำให้เครือข่ายผู้สูงอายุจังหวัดสระแก้วประสบความสำเร็จในการดำเนินการนั้น ปัจจัยที่สำคัญและโดดเด่น คือ เครือข่ายมียุทธศาสตร์ที่ชัดเจนสมาชิกมีความสามัคคี มีความมุ่งมั่นและจิตจริงใจ การเชื่อมโยงเครือข่ายอย่างมีประสิทธิภาพ แกนนำเครือข่ายมีวิสัยทัศน์ การเข้ามามีส่วนร่วมของเยาวชนและคนทำงาน มีการพัฒนาผลิตภัณฑ์อย่างต่อเนื่อง และมีการติดตาม สรุปงาน จัดเก็บ ข้อมูลและเอกสารอย่างเป็นระบบ
ทิศทางของสวัสดิการผู้สูงอายุ จ.สระแก้ว

ทางเครือข่ายผู้สูงอายุจะมีการเชื่อมร้อยกันภายในและภายนอกจังหวัด พัฒนาองค์กรให้เติบโตขึ้น สร้างเวทีเรียนรู้ร่วมกันระหว่างองค์กรชุมชน สร้างจิตสำนึกรักษ์ท้องถิ่นและช่วยเหลือเอื้ออาทรกันและกัน สนับสนุนให้เกิดกองทุนสวัสดิการผู้ด้อยโอกาส ส่งเสริมการรวมกลุ่มและสร้างธุรกิจชุมชนเพื่อพึ่งตนเองและฝึกอบรมเยาวชนรุ่นใหม่เพื่อเรียนรู้และประสานต่อ
องค์กรชุมชน
วันที่/เดือน/พ.ศ.

ภาค/จังหวัด


องค์กร

26 เมษายน 48

ภาคใต้



1. กลุ่มออมทรัพย์ตำบลคลองเปี๊ยะ

จังหวัดนครศรีธรรมราช
    
    จ.สงขลา

          





      
2. องค์กรการเงินและสวัสดิการภาค
                                                                                            
    ประชาชนสงขลา จ.สงขลา

3. กลุ่มออมทรัพย์นาหว้า จ.สงขลา

4. เครือข่ายออมทรัพย์เกาะหมาก
    จ.พัทลุง

5. ธนาคารชุมชนตำบลเขาคราม
    จ.กระบี่

6. กลุ่มออมทรัพย์อัล - อามานะห์
    มัสยิดบ้านบางโรง จ.ภูเก็ต
7. กลุ่มสัจจะสะสมทรัพย์พัฒนา
    คุณธรรมครบวงจรชีวิต วัดป่ายาง
    จ.นครศรีธรรมราช 
8. ธนาคารหมู่บ้าน บ้านทุ่งใหญ่ 

    อ.ชะอวด จ.นครศรีธรรมราช

9. ศูนย์ศึกษาและพัฒนาชุมชนไม้เรียง
    (องค์กรชุมชน) จ.นครศรีธรรมราช

            10. กลุ่มออมทรัพย์เพื่อสวัสดิการ
    บ้านแหลมจองถนน จ.พัทลุง
            11. ธนาคารชมรมครูผู้ปกครองนักเรียน
     ศูนย์อบรมจริยธรรมฯ 
     จ.นครศรีธรรมราช
วันที่/เดือน/พ.ศ.

ภาค/จังหวัด


องค์กร
3 พฤษภาคม 48

ภาคตะวันออกเฉียงเหนือ

1. ชมรมผู้สูงอายุเพื่อพัฒนาสังคม
จังหวัดอุบลราชธานี

    สำนักงานสาธารณะสุข

    อ.โพนนาแก้ว จ.สกลนคร

2. ชมรมส่งเสริมเกษตรออมทรัพย์
    โคราช จ.นครราชสีมา 

3. บ้านศีรษะอโศก จ.ศรีสะเกษ

4. กลุ่มออมทรัพย์เพื่อการผลิต 
    บ้านขาม จ.ชัยภูมิ
5. เครือข่ายอินแปง จ.สกลนคร

6. หมู่บ้านเขียวขจี จ.อุบลราชธานี

7. ศูนย์เรียนรู้กลุ่มอีโต้น้อยบ้าน
    สระคูณ จ.บุรีรัมย์                              
8. ปราชญ์ชาวบ้านอีสาน จ.ขอนแก่น

9. สถาบันฟื้นฟูภูมิปัญญาไทย 

    จ.บุรีรัมย์
            10. ศูนย์พัฒนาวัตถุดิบแปรรูป


    สมุนไพรไทย จ.สระแก้ว 

6 พฤษภาคม 48

ภาคเหนือ


1. กลุ่มฌาปนกิจสงเคราะห์บ้าน
จังหวัดเชียงใหม่คลองตาล
    จ.พิษณุโลก

2. สถาบันพัฒนาองค์กรการเงินและ
    สวัสดิการชุมชน จ.ลำปาง
3. เครือข่ายป่าชุมชนทุ่งยาว จ.ลำพูน

4. ศูนย์รวมน้ำใจธนาคารหมู่บ้าน 
    อ.ดอกคำใต้ จ.พะเยา

5. องค์การบริหารส่วนตำบลน้ำเกี๋ยน
    จ.น่าน 

วันที่/เดือน/พ.ศ.

ภาค/จังหวัด


องค์กร

6. กลุ่มบ้านศรีบุญเรือง จ.น่าน

7. โครงการเพื่อสตรีและเยาวชน 
    จ.ลำพูน
8. เครือข่ายกลุ่มเกษตรกรพึ่งตนเอง
    จ.เชียงใหม่
9. เครือข่ายเกษตรกรกลุ่มปลูกพืช
    แบบเข้ม จ.เชียงใหม่

            10.โครงการเพื่อสตรีและเยาวชน
    จ. เชียงใหม่

12 พฤษภาคม 48

ภาคกลาง


1. ศูนย์กลางชุมชนบางเจ้าฉ่า จ.อ่างทอง

จังหวัดอ่างทอง


2. เครือข่ายผู้สูงอายุ จ. อ่างทอง 
3. กลุ่มสัจจะสะสมทรัพย์ กลุ่มอนุรักษ์
    และพัฒนาป่าชายเลน บ้านเปร็ดใน
    จ.ตราด
4. เครือข่ายผู้สูงอายุ จ.อุทัยธานี 
5. สหกรณ์เครดิตยูเนี่ยนลาดบัวหลวง
    พัฒนาจำกัด จ.พระนครศรีอยุธยา

6. เครือข่ายเกษตรกร จ.พระนครศรีอยุธยา                                                                                                           

7. ชมรมคนพิการทุกประเภท  จ.อ่างทอง
8. กลุ่มกองทุนสวัสดิการชุมชน 
    จ.สุพรรณบุรี
9. กองทุนสวัสดิการชุมชนตำบลประดู่ยืน        
    จ.อุทัยธานี
            10. ศูนย์พัฒนาวัตถุดิบแปรรูปสมุนไพร
    ไทย จ.สระแก้ว 

วันที่/เดือน/พ.ศ.

ภาค/จังหวัด


องค์กร
16 พฤษภาคม 48

กรุงเทพฯและปริมณฑล

1. ชมรมปากลัด อินทรสีห์ 

    จ.สมุทรปราการ

2. สหกรณ์เคหสถานคลองลำนุ่น
    พัฒนา จำกัด กรุงเทพฯ

3. เคหะชุมชนร่มเกล้า 201 หลังคาแดง
    กรุงเทพฯ

4. สหกรณ์เคหะชุมชนใกล้ทางด่วนแจ้ง
    วัฒนะ จำกัด จ.นนทบุรี

5. สมาคมศูนย์กลางเทวา กรุงเทพฯ

6. ชุมชนเพชรคลองจั่น กรุงเทพฯ

7. ชุมชนหลังวัดบุญรอด 3 กรุงเทพฯ

8. สถาบันองค์สวัสดิการชุมชน
9. องค์กรการเงิน จ.นนทบุรี
            10. เครือข่ายออมทรัพย์สำโรงใต้ 

    จ.สมุทรปราการ

แบบสอบถาม  ฉบับที่  1  
ขอความกรุณาโปรดตอบคำถามต่อไปนี้อย่างละเอียด
1.ชื่อองค์กร / ชุมชน ..................................................................................................................................
ที่อยู่ ...........................................................................................................................................................
...................................................................................................................................................................

เบอร์โทรศัพท์ ................................................... FAX .............................................................................
มือถือ ................................................................ E-mail .........................................................................
ชื่อประธานองค์กร ................................................. โทรศัพท์....................................................................
ชื่อผู้ประสานงาน .....................................................โทรศัพท์...................................................................
2.ประวัติและความเป็นมาขององค์กร (อธิบาย)
....................................................................................................................................................................
........................................................................................................................................................................................................................................................................................................................................
3.องค์กรของท่านมีแนวคิดพื้นฐานต่อการจัดสวัสดิการสังคมอย่างไร
      3.1 ชุมชนเข้มแข็ง(อธิบาย)...................................................................................................................
      3.2 การพัฒนาที่ยั่งยืน (อธิบาย).............................................................................................................
      3.3 เศรษฐกิจพอเพียง(อธิบาย) .............................................................................................................
      3.4 อื่นๆ (อธิบาย) ................................................................................................................................
4.องค์กรของท่านมีฐานคิดต่อการจัดสวัสดิการสังคมจากอะไร
4.1  ทรัพยากรในชุมชน(อธิบาย) ........................................................................................................          
4.2  การออมทรัพย์ (อธิบาย) ...............................................................................................................

4.3  การผลิตอาชีพ (อธิบาย) ...............................................................................................................

4.4  วัฒนธรรม (อธิบาย) .....................................................................................................................  

4.5  ความเชื่อ  ศรัทธาในตน  ความมีศักดิ์ศรี (อธิบาย) .......................................................................

4.6  ความรู้สึกเป็นเจ้าของ (อธิบาย) ....................................................................................................

5. องค์กรของท่านมีปัจจัยภายในอย่างไร

    5.1 โครงสร้างและการบริหารองค์กร (อธิบาย) .....................................................................................

    5.2  แผนยุทธศาสตร์ขององค์กร (อธิบาย) .............................................................................................
    5.3 วัตถุประสงค์และเป้าหมายขององค์กร (อธิบาย) .............................................................................

    5.4  ศักยภาพ  ความพร้อม (อธิบาย) ......................................................................................................
    5.5  ผู้นำองค์กร,กรรมการ,สมาชิก,หน่วยงาน (อธิบาย) ........................................................................
    5.6  กิจกรรมขององค์กร (อธิบาย) .........................................................................................................
    5.7  ศักยภาพของสมาชิกในองค์กร (อธิบาย) ........................................................................................
    5.8  การวางแผน (อธิบาย) .....................................................................................................................
    5.9  การประสานงาน (อธิบาย) ..............................................................................................................
    5.10  วิธีการบริหารงาน/คน  (อธิบาย) ...................................................................................................
    5.11  การมีส่วนร่วมในชุมชน (เข้าประชุม,เข้าร่วมกิจกรรม) (อธิบาย) .................................................
    5.12  ผลประโยชน์ตอบแทนทั้งรูปธรรม นามธรรม (อธิบาย) ...............................................................
6. องค์กรของท่านมีปัจจัยภายนอกอย่างไร

    6.1  การได้รับการยอมรับ (อธิบาย) .......................................................................................................
    6.2  การได้รับความร่วมมือและประสานงาน (อธิบาย) .........................................................................
    6.3  การได้รับความสนับสนุนหรือคัดค้าน 

6.3.1  องค์กรภาครัฐ (อธิบาย) ......................................................................................................
6.3.2  องค์กรบริหารส่วนท้องถิ่น (อธิบาย) ..................................................................................

6.3.3  องค์กรเอกชน (อธิบาย) ......................................................................................................

6.3.4  องค์กรภาคประชาชน (อธิบาย) ..........................................................................................

6.3.5  องค์กรอื่นๆ (อธิบาย) .........................................................................................................
    6.4  นโยบายจากภาครัฐ (อธิบาย) ..........................................................................................................

    6.5  กฎหมายและบทบาทของภาครัฐ (อธิบาย) .....................................................................................
    6.6  กองทุนการเงิน SML (อธิบาย) .......................................................................................................
    6.7  กองทุนหมู่บ้าน (อธิบาย) ................................................................................................................
    6.8  งบประมาณจากภาครัฐ (อธิบาย) ....................................................................................................
    6.9  วัฒนธรรมชุมชนและศาสนา (อธิบาย) ...........................................................................................
7. โปรดให้รายละเอียดรูปแบบการจัดสวัสดิการสังคมขององค์กรของท่าน

    7.1 รูปแบบกลุ่ม
    7.1.1  การจัดสวัสดิการสังคมด้านเด็ก (อธิบาย) ..............................................................................
    7.1.2  การจัดสวัสดิการสังคมด้านเยาวชน (อธิบาย) .......................................................................
    7.1.3  การจัดสวัสดิการสังคมด้านคนพิการ (อธิบาย) .....................................................................
    7.1.4  การจัดสวัสดิการสังคมด้านผู้ด้อยโอกาส (อธิบาย) ..............................................................
    7.1.5  การจัดสวัสดิการสังคมด้านผู้สูงอายุ (อธิบาย) ......................................................................
    7.1.6  การจัดสวัสดิการสังคมแบบผสมผสาน (อธิบาย) .................................................................
    7.2  รูปแบบออมทรัพย์ (สวัสดิการ)

         7.2.1  สวัสดิการออมทรัพย์ (อธิบาย) ................................................................................................
         7.2.2. สวัสดิการที่อยู่อาศัย (อธิบาย) .................................................................................................
         7.2.3  สวัสดิการธุรกิจชุมชน (อธิบาย) .............................................................................................
         7.2.4  สวัสดิการธรรมชาติ/สิ่งแวดล้อม (อธิบาย) .............................................................................
         7.2.5  สวัสดิการอาชีพ (อธิบาย) .......................................................................................................
         7.2.6  ความเชื่อและศาสนา (อธิบาย) ...............................................................................................
         7.2.7  กรรมการหมู่บ้าน (อธิบาย) .....................................................................................................
         7.2.8  กรรมการเฉพาะกิจ (อธิบาย) ...................................................................................................
  7.2.9  กองทุนหมู่บ้าน (อธิบาย) ........................................................................................................
  7.2.10 การดูแลชุมชน (อธิบาย) ........................................................................................................
         7.2.11 สวัสดิการสุขภาพฉุกเฉิน (อธิบาย) ........................................................................................
         7.2.12 สวัสดิการการศึกษา (อธิบาย) ...............................................................................................
         7.2.13 สวัสดิการการคุ้มครองความปลอดภัย (อธิบาย) ....................................................................
  7.2.14 กระบวนการเรียนรู้และการทำกิจกรรมใหม่ๆ (อธิบาย) ........................................................
  7.2.15 การมีจิตสำนึกร่วมกัน (อธิบาย) .............................................................................................
  7.2.16 การเสียสละเพื่อชุมชน (อธิบาย) ............................................................................................

  7.2.17 การแลกเปลี่ยนความคิดเห็น (อธิบาย) ...................................................................................
  7.2.18 การติดตามควบคุมงาน (อธิบาย) ............................................................................................
8. ปัจจัยที่มีผลต่อความสำเร็จต่อการจัดสวัสดิการสังคมขององค์กรชุมชนของท่าน (เรียงลำดับความสำคัญ)
        ลำดับ 1. .............................................................................................................................................
                  2. .............................................................................................................................................
                  3. ..............................................................................................................................................
                  4. ..............................................................................................................................................
                  5. ..............................................................................................................................................
                  6. ..............................................................................................................................................
                  7. .............................................................................................................................................
ประวัติผลงานนักวิจัย

หัวหน้าโครงการ
ชื่อ


ดร.ชัยพร  พิบูลศิริ
ตำแหน่งวิชาการ

ผู้ช่วยศาสตราจารย์ ระดับ 8
ตำแหน่งบริหาร    
ผู้อำนวยการโครงการภาคพิเศษ  จังหวัดเชียงราย
สถานที่ติดต่อ        
คณะพัฒนาสังคม สถาบันบัณฑิตพัฒนบริหารศาสตร์ ถ.เสรีไท 
เขตบางกะปิ กรุงเทพฯ  10240
โทรศัพท์ที่ทำงาน   
02-375-5429
โทรศัพท์มือถือ       
01-922-4287   
โทรสาร  

02-375-0941
E-mail:  

Chaiporn@nida.nida.ac.th

ประวัติการศึกษา

Doctorat de troisieme Cycle en Ethnologie Universite de


Paris VII (Jussieu), France


Diphome d’etudes superieures en Anthorpologie,


Universite de Paris VII (Jussieu), France


ศศ.บ.(โบราณคดี),มหาวิทยาลัยศิลปากร
ผลผลวิจัยที่สำคัญ

บาทบาทของพระสงฆ์ในการพัฒนาชนบท

บทบาทของสถาบันศาสนาในการพัฒนาเด็กและเยาวชน


การศึกษาและพัฒนามาตรฐานและตัวชี้วัดความมั่นคงมนุษย์
ที่ปรึกษา                                                        
ชื่อ  
รองศาสตราจารย์ ดร.ขัตติยา  กรรณสูต
การศึกษา  

มัธยมศึกษาและเตรียมอุดม ร.ร.สตรีวิยาและร.ร.เตรียมอุดมศึกษา (แผนกวิทยาศาสตร์)
ปริญญาตรี บัญชีบัณฑิต  จุฬาลงกรณ์มหาวิยาลัย,2497
ปริญญาโท  รับทุน International Coperation Agency (ICA) โดยความร่วมมือระหว่างมหาวิทยาลัยธรรมศาสตร์และมหาวิทยาลัย Indiana ไปศึกษาต่อการบริหารภาครัฐ
(M.A.,Government),Indiana U.&UCLA.,U.S.A.,2500 และการศึกษาทางธุรกิจ

(M.S.,Business Education),Indiana U.&Columbia U.,U.S.A.,2501


 ปริญญาเอก  การศึกษาทางสังคม และนโยบายสังคม (Ph.D., Social Studies & Social Policy) Walden U., U.S.A., 2528 
ต่อจากปริญญาเอก รับทุน Fellowship ไปศึกษาด้านอุดมศึกษาที่ Michigan State U., U.S.A., 2510


รับทุน Fellowship ไปศึกษาด้านสตรีที่ Copenhagen, Denmark, 2518
งานปัจจุบัน
รองศาสตร์จารย์ประจำ ผู้เชี่ยวชาญด้านสวัสดิการสังคมและสังคมสงเคราะห์ บันฑิตวิทยาลัย  มหาวิทยาลัยหัวเฉียวเฉลิมพระเกียรติ
อาจารย์พิเศษ  คณะพัฒนาสังคม นิด้า,คณะสังคมสงเคราะห์ มหาวิทยาลัยธรรมศาสตร์,คณะสาธารณสุขศาสตร์ มหาวิทยาลัยมหิดล
อนุกรรมการการป้องกันและปราบปรามการทุจริตและประพฤติมิชอบในวงราชการ (ปปป,ปัจจุบันเป็น ปปช.)
ประสบการณ์
พ.ศ. 2545 – 2546  หัวหน้าโครงการวิจัยของ ปปช.ชุด “คุณธรรมและพฤติกรรมความซื่อสัตย์ของคนไทย” เป็นการศึกษาวิเคราะห์และสังเคราะห์กระบวนการขัดเกลาของครอบครัวโรงเรียน& สถาบันศาสนาพุทธ คริสต์ อิสลาม รวมทั้งสถาบันชุมชนเมื่อบุคคลเติบโตเป็นผู้ใหญ่ ตลอดจนอิทธิพลจากสภาพแวดล้อมในการทำงาน,กำลังพิมพ์
พ.ศ. 2544 ได้รับคัดเลือกจากคณะกรรมการสรรหา กสช. *ด้วยคะแนนสูงสุดในจำนวน 14 คน เพื่อเตรียมส่งวุฒิสภาคัดเลือกเหลือ 7 คน แต่ศาลปกครองมีคำสั่งยกเลิกมติ เนื่องจากกรรมการสรรหาฯ  ถูกฟ้องโดยที่ไม่ได้รับคัดเลือก
พ.ศ. 2543-2546 นักวิจัยหลักของ สกว.โครงการ “การพัฒนาระบบสวัสดิการสำหรับคนจนและคนด้อยโอกาสในสังคมไทย : กลุ่มแรงงานนอกระบบ,พิมพ์เสร็จ พ.ศ. 2546
พ.ศ. 2543  นักวิจัยหลักของ สยช.โครงการ “ การศึกษาเพื่อหามาตรการช่วยเหลือเด็กที่มีปัญหาเนื่องจากการมีพ่อหรือแม่เพียงคนเดียว,พิมพ์เสร็จ พ.ศ. 2543
พ.ศ. 2543 ได้รับคัดเลือกเป็นอาจารย์ระดับอุดมศึกษาดีเด่นในการพัฒนาคุณธรรมและจริยธรรมของนิสิตศึกษา (1ใน2คน) ชุดแรกของมูลนิธิอนุสรณ์หม่อมงามจิตต์ บูรฉัตร สภาสังคมสงเคราะห์แห่งประเทศไทยฯ เนื่องจากฝึกอบรมให้นักเรียนนักศึกษาปริญญาโทเป็นอาสาสมัครสอนเด็กเร่ร่อน เด็กพิการ แรงงานไทย& ต่างด้าวสตรีอาชีพพิเศษ
พ.ศ. 2542 – 2544 ประธานคณะกรรมการติดตามประเมินผลโครงการลงทุนทางสังคม (SIF) ภาคตะวันออก 9 จว.
พ.ศ. 2542 – 2543 หัวหน้าคณะชุดโครงการศึกษาวิจัยและรณรงค์การปฏิรูประบบสุขภาพของแรงงานนอกระบบ เพื่อจัดทำแผนปฏิรูปสาธารณสุขแห่งชาติ
พ.ศ. 2542 คณะทำงานปฏิญญาผู้สูงอายุไทย
พ.ศ. 2541-2542 ประธานคณะทำงานโครงการสร้างเครือข่ายเพื่อป้องกันการทุจริตจว.สงขลาของ ปปป./ปปช.
พ.ศ. 2541  กรรมการประเมินผลโครงการความร่วมมือดับต่างประเทศสำนักงานคณะกรรมการวิจัยแห่งชาติ
พ.ศ. 2540-2542 อนุกรรมการที่ปรึกษาสภาพัฒนาแรงงานแห่งประเทศไทยด้านการวิจัย
พ.ศ. 2536 – 2543  ได้รับคัดเลือกและแต่งตั้งเป็นประธานหลักสูตรมหาบัณฑิตสาขาการจัดการสวัสดิการสังคมของมหาวิทยาลัยหัวเฉียวเฉลิมพระเกียรติ ในอุปการคุณของมูลนิธิปอเต็กตึ้ง เพื่อจัดทำหลักสูตรปริญญาโทหลักสูตรแรกของมหาวิทยาลัยเอกชนที่ไม่แสวงหากำไร จนเป็นผู้ที่รู้จักแพร่หลายในวงการ อันเป็นผลต่อจากการริเริ่มก่อตั้งคณะพัฒนาสังคมในช่วงปี 2520 – 2526
พ.ศ. 2525 – 2544 ได้รับคัดเลือกเป็นคณะทำงานจัดทำนโยบายและแผนพัฒนาสังคมระยะยาวฉบับแรก (2525-2544)  และเป็นกรรมการทบทวนทุก 5 ปี คือ นโยบายและแผนพัฒนาเด็กระยะยาว  นโยบายและแผนพัฒนาเยาวชน ระยะยาวนโยบายและแผนพัฒนาสตรีระยะยาว  เนื่องจากผลงานวิจัยด้านเด็ก เยาวชน และสตรีกลุ่มผู้ด้อยโอกาส 
พ.ศ. 2528-2529  หัวหน้าโครงการการปรับปรุงระบบราชการ : ด้านการบริหารงานบุคคลของสำนักงาน กพ.ซึ่งเป็นการวิจัยชุดแรกเรื่องการปฏิรูประบบราชการทั้งระบบ ของทุกองค์กรกลางการบริหารงานบุคคล  หลังเปลี่ยนแปลงการปกครอง ,2475
พ.ศ. 2520-2526  ผู้ริเริ่มจัดทำหลักสูตรพัฒนบริหารศาสตร์ สาขาการพัฒนาสังคม สถาบันบัณฑิตพัฒนบริหารศาสตร์ (นิด้า) โดยเชื่อมโยงหลักสูตรการศึกษาระดับอุดมศึกษาให้สัมพันธ์กับการศึกษานอกระบบและการศึกษาตามอัธยาศัยโดยฝึกนักศึกษาเป็นอาสาสมัครและเผยแพร่การฝึกอาชีพทางวิทยุ
พ.ศ. 2518-2519  ได้รับคัดเลือกและแต่งตั้งเป็นสมาชิกสภานิติบัญญัติแห่งชาติ เนื่องจากผลงานวิจัยและงานสัมมนาวิชาการด้านการพัฒนา
พ.ศ. 2514-2516 ร่วมปรับโครงสร้างคณะรัฐประศาสนศาสตร์ ม.ธรรมศาสตร์มาเป็นสถาบันบัณฑิตพัฒนาบริหารศาสตร์ (นิด้า)

นักวิจัย
ชื่อ

นายทวีคูณ  มาลยาภรณ์
โทรศัพท์บ้าน    
02-732-5399 
 มือถือ

01- 928-7116  
โทรสาร

02-612-8790
ประวัติการศึกษา
พัฒนบริหารศาสตรมหาบัณฑิต  พัฒนาสังคม
คณะพัฒนาสังคม  สถาบันบัณฑิตพัฒนบริหารศาสตร์
ผลงาน

1.  นักวิจัยแห่งชาติ รหัส 37-30-0169  สำนักงานคณะกรรมการวิจัยแห่งชาติ

2.  ผลงานวิจัย
งานวิจัยการสำรวจความรู้เรื่องยาเสพติดของเด็กและเยาวชนในสังคมไทย พ.ศ.2538 กองนโยบายและแผนงาน ทุนวิจัย สยช. 
งานวิจัยการสำรวจเด็กภาวะยากลำบาก : การดำเนินงานองค์กรเอกชน พ.ศ.2539 กองนโยบายและแผนงาน ทุนวิจัย สยช. 



งานวิจัยการศึกษาขนาดของปัญหาเด็กถูกละเมิดสิทธิ : แนวทางการป้องกันและแก้ไขหน่วยงานทั้งภาครัฐและภาคเอกชน พ.ศ.2542 ทุนวิจัย สยช.


งานวิจัยโครงการนำร่องการทำ Mapping และ Zoning เด็กภาวะยากลำบากจังหวัดเชียงใหม่ พ.ศ.2543 ทุนวิจัยองค์การทุนเพื่อเด็กแห่งสหประชาชาติ


งานวิจัยการใช้แรงงานเด็กในจังหวัดเชียงใหม่ พ.ศ.2543 ทุนวิจัย กลุ่มเด็กและเยาวชนเชียงใหม่


งานวิจัยการศึกษาพฤติกรรมการป้องกันโรคเอดส์ของเยาวชนที่ประกอบอาชีพขับมอเตอร์ไซด์รับจ้างในเมืองท่องเที่ยว: ศึกษากรณีเมืองพัทยา พ.ศ.2543 ทุนวิจัย สำนักงานคณะกรรมการวิจัยแห่งชาติ


งานวิจัยบทบาทศาสนากับการพัฒนาเด็กในสังคมไทย พ.ศ.2544 ทุนวิจัย สยช.
อาสาสมัครดีเด่นบุคคลผู้ทำคุณประโยชน์ต่องานอาสาสมัคร ประจำปี 2545 ของคณะกรรมการจัดงานพัฒนาเครือข่ายเยาวชนเยาวชนอาสาสมัครร่วมกับมูลนิธิอาสาสมัครเพื่อสังคม รับประกาศเกียรติคุณจากองคมนตรี พลเอกพิจิตร กุลละวณิชย์ 

อาสาสมัครผู้ทำคุณประโยชน์ด้านคุณธรรม จริยธรรม และเสียสละเวลาในการส่งเสริมและพัฒนาเยาวชน ประจำปี 2546  คณะกรรมการจัดงานพัฒนาเครือข่ายเยาวชนอาสาสมัครรับประกาศเกียรติคุณจากองคมนตรี พลอากาศตรีกำธน  สินธวานนท์     

ผู้ให้การสนับสนุนการจัดค่ายถักทอสายใยศรัทธาเครือค่ายเยาวชนอาสาสมัครกรุงเทพมหานคร ประจำปี พ.ศ. 2546 รับโล่เกียรติยศจากศาสตราจารย์ นพ. กระแส  ชนะวงค์ ที่ปรึกษานายกรัฐมนตรี
การศึกษาโครงการระดมความคิดชุมชนเพื่อส่งเสริมศักยภาพของผู้ด้อยโอกาสในชุมชน : แผนสวัสดิการชุมชนในเขตกรุงเทพมหานคร พ.ศ. 2546

การศึกษาโครงการการระดมความคิดชุมชนเพื่อให้เกิดมาตราการและกลไกของชุมชนในการคุ้มครองพิทักษ์ผู้ด้อยโอกาส : แผนปฎิบัติการให้เกิดการส่งเสริมสวัสดิการในระดับโซนกรุงเทพมหานคร พ.ศ. 2547
การศึกษาการใช้หลักสูตรการสร้างชุมชนให้เข้มแข็งโดยใช้พลังเยาวชนและทุนของชุมชน : โครงการรัตนเยาวชนร้อยใจอาสาพัฒนาชุมชน พ.ศ. 2542 - 2548
การศึกษาการใช้ทุนทางสังคมในการจัดสวัสดิการที่อยู่อาศัยในชุมชนเร่ร่อน : ชุมชนใกล้ทางด่วนแจ้งวัฒนะ นนทบุรี 2546 - 2547
คณะทำงาน
ชื่อ

นางจงรักษ์  มุสิกะมาน
ตำแหน่ง   
ผู้บริหารโครงการพัฒนาเด็กด้อยโอกาสในชุมชน

เกิดวันที่   
4   สิงหาคม  พ.ศ.  2496
โทรศัพท์    
09 - 488 - 5468

ประวัติการศึกษา
ปริญญาตรี  รัฐศาสตร์บัณฑิตการเมืองการปกครอง  มหาวิทยาลัยธรรมศาสตร์
ประสบการณ์
หัวหน้าฝ่ายสวัสดิภาพเด็ก และคุ้มครองสวัสดิภาพเด็ก กรมประชาสงเคราะห์ พ.ศ. 2540 - 2542

หัวหน้าบ้านพักเด็กและครอบครัว กรมประชาสงเคราะห์ กรุงเทพมหานคร พ.ศ. 2543 - 2544

หัวหน้าฝ่ายชุมชนและประชาสังคม กองส่งเสริมและพัฒนาเครือข่าย สำนักเสริมสวัสดิภาพเด็ก เยาวชน คนพิการ ผู้ด้อยโอกาสและผู้สูงอายุ กระทรวงการพัฒนาสังคมและความมั่นคงของมนุษย์ พ.ศ. 2545 - 2547
บุคคลผู้ทำคุณประโยชน์ต่อเยาวชน สาขากฎหมายและการปกป้องคุ้มครองสิทธิเด็กและเยาวชนแห่งชาติ พ.ศ. 2545
อาสาสมัครผู้ทำคุณประโยชน์ด้านคุณธรรม จริยธรรม และเสียสละเวลาในการส่งเสริมและพัฒนาเยาวชน พ.ศ. 2546  
คณะกรรมการจัดงานพัฒนาเครือข่ายเยาวชนอาสาสมัครรับประกาศเกียรติคุณจากองคมนตรี พลอากาศตรีกำธน  สินธวานนท์  
ผู้บริหารโครงการพัฒนาเด็กด้อยโอกาสในชุมชนและอาสาสมัครทำงานกับเด็กเร่ร่อน กรุงเทพมหานคร
ประสบการณ์การทำงานด้านชุมชนและประชาสงเคราะห์เพื่อสร้างการมีส่วนร่วมของคนในชุมชนในการสร้างสวัสดิการชุมชน   

ค่าสมัครสมาชิก





บริหาร 5 %





50%





50%





ดอกเบี้ย 5 % ต่อปี 100%





หมุนเวียน 85% 850,000





ผู้สูงอายุ 18 คน





พี่เลี้ยง 9 คน





ชมรม





เครือข่าย





กลุ่ม





อำเภอ





อำเภอ





อำเภอ





คณะกรรมการกองทุน 27 คน





อำเภอ





เครือข่ายออมทรัพย์สำโรงใต้


สวัสดิการ 8 เรื่อง สมาชิก 19 กลุ่ม





สวัสดิการผู้สูงอายุ





- กฎเกณฑ์ ระเบียบปฎิบัติร่วมกัน


- พึ่งตนเองมากกว่าคนอื่น


- พิจารณากำลังทรัพย์และความสามารถในการจัดการ





สวัสดิการ 10%


100,000





1 ล้าน





คณะกรรมการกองทุน 27 คน





สวัสดิการชุมชน





วิสาหกิจชุมชม





การออม การรวมทุน การธนาคารชุมชน





เศรษฐกิจชุมชน





ชุมชนเข้มแข็ง สังคมดี คนมีความสุข








